SFINŢENIE SI MĂRTURIE IN INSULELE BRITANICE IN PRIMUL MILENIU CREŞTIN 



UNIVERSITATEA „BABEŞ-BOLYAI" - CLUJ-NAPOCA 
FACULTATEA DE TEOLOGIE ORTODOXĂ 
SPECIALIZAREA TEOLOGIE PASTORALĂ 



Teză de Licenţă 



SFINŢENIE ŞI MĂRTURIE 
ÎN INSULELE BRITANICE ÎN PRIMUL MILENIU CREŞTIN 



Coordonator Student 

Pr. Lect. Dr. Dorel Man Vlad Benea 



Cluj -Napoca, 

2005 

Cuprins 



Page 1 of 1 1 9 



SFINŢENIE SI MĂRTURIE IN INSULELE BRITANICE IN PRIMUL MILENIU CREŞTIN 



Sfinţii Apusului - o prezentare generală 4 

1 . Universalitatea sfinpilor (Sfinpii Bisericii din toată lumea) 4 

2. Sfinpii Apusului 5 

a. Apostolii °i mucenicii (50-300 d. Hr.) 6 

b. Mărturisitorii °i cuvio°ii (300-550 d. Hr.) 7 

c. Propovăduitorii °i episcopii (550-800 d. Hr.) 10 

d. îndepărtarea °i desprinderea Apusului (800-1050 d. Hr.) 15 

3. Sfinpii Apusului astăzi 17 

a. Sfântul Ioan °i sfinpii apusului 18 

b. Nevoia cinstirii sfinpilor apusului 19 

c. Cinstirea sfinpilor apusului astăzi 20 

4. Concluzie 21 

Listă alfabetică cu sfinpii pomenipi 22 

Sfinpii Insulelor Britanice 26 

Introducere 26 

1 . Biserica Britaniei în perioada romană 27 

2. Biserica Britaniei după plecarea romanilor 28 

3. Biserica Scopiei °i a Irlandei 30 

4. Biserica Angliei 34 

a. Perioada de aur 35 

b. Perioada de argint 40 

Lista Sfinpilor Insulelor Britanice pomenipi în această lucrare 42 

Viapa Sfântului Patrick, luminătorul Irlandei 45 

Introducere 45 

Na°terea °i anii de tinerepe ai sfântului 46 

Robia în Irlanda 46 

Scăparea din robie 47 

Chemarea la propovăduire 48 

Plecarea în Irlanda °i începutul propovăduirii 49 

Biruinpa asupra păgânilor 5 1 

încre°tinarea Irlandei 52 

Scrisoarea către Coroticus 54 

Ispita frapilor mincino°i 55 

Desăvâr°irea propovăduirii sfântului 56 

Adormirea sfântului 58 

Plato°a Sfântului Patrick 59 

Viapa Sfântului Columba din Iona 60 

Introducere 60 

Na°terea °i anii de tinerepe ai sfântului 61 

Viapa în insula Iona 63 

Lucrarea în rândul picpilor 69 

Legăturile cu Irlanda 71 

Moartea sfântului 76 

Viapa Sfântului Cuthbert din Lindisfarne 78 

Introducere 78 

Na°terea, copilăria °i anii de tinerepe ai sfântului 78 



Page 2 of 1 1 9 



SFINŢENIE SI MĂRTURIE IN INSULELE BRITANICE IN PRIMUL MILENIU CREŞTIN 



Intrarea în mănăstire °i viajsa la Melrose 81 

Via|)a sfântului în mănăstirea din Lindisfarne 84 

Retragerea în pustie pe insula Farne 85 

Hirotonia ca episcop de Lindisfarne 87 

Retragerea din scaunul episcopal °i moartea sfântului 89 

Viapa Sfântului Guthlac, sihastrul din Crowland 93 
Introducere 93 

Na°terea °i anii de tinerebe ai sfântului 93 
Lepădarea lumii °i viapa în pustie 94 

Moartea cuviosului °i preaslăvirea sa 100 

Viapa Sfântului Bonifatie, luminătorul Germaniei 101 

Introducere 101 

Na°terea °i anii de tinerepe ai sfântului 102 

Prima călătorie în Frisia 103 

Lucrarea ca apostol în pământurile germane 104 

Hirotonia întru episcop 105 

Ridicarea la treapta de arhiepiscop al pământurilor germane 108 

Numirea ca mitropolit °i rânduirea Bisericii france 110 

Ultima lucrare în Frisia. Moartea sfântului 112 

Sfântul Bonifatie, un propovăduitor desăvâr°it 114 

Bibliografie 116 



Page 3 of 1 1 9 



SFINŢENIE SI MĂRTURIE IN INSULELE BRITANICE IN PRIMUL MILENIU CREŞTIN 



"Aşezat-a hotarele limbilor după numărul îngerilor Săi 
şi Biserica Sa o a adunat de la risipiţii fii ai lui Adam, 
înmulţind în ea sfinţii Săi, ca stelele pe cer, 
care au strălucit la Răsărit şi la Apus, 
la Miazănoapte şi la Miazăzi" 



Icoană de la sfârşitul secolului al XH-lea, din mănăstirea Sfânta Ecaterina de pe 
muntele Sinai. Pe rândul de sus sunt reprezentaţi trei sfinţi cinstiţi în Patriarhia 
Ierusalimului: Sfântul Apostol Pavel, Sfântul Iacov, fratele Domnului, şi Sfântul 
Arhidiacon Ştefan, iar pe cel de jos trei sfinţi cinstiţi în Patriarhia Romei: Sfântul 
Lavrentie Arhidiaconul, Sfântul Martin din Tours şi Sfântul Leonard de Noblac. 
Icoana are inscripţiile în limba latină. 



Sfinţii Apusului - o prezentare generală 



1. Universalitatea sfinţilor (Sfinţii Bisericii din toată lumea) 

Poate că în nimic altceva nu se cunoaşte mai bine adevărata Ortodoxie, decât în 
dragostea faţă de sfinţi. Părintele Mihail Pomazanski chiar spunea că aceasta este 
trăsătura care deosebeşte hotărâtor dreapta credinţă de toate celelalte credinţe şi 
învăţături. „Comuniunea cu Biserica cerească," scria el, „este superioritatea noastră, 
dreptul nostru de întâi născut, slava noastră." Astfel, Biserica s-a îngrijit din 
totdeauna să-şi cinstească sfinţii, bine ştiind că ei, prin rugăciunile şi mijlocirea lor, ne 
povăţuiesc şi ne păzesc neîncetat paşii spre mântuire. De aceea, încă de la început au 
fost adunate mărturii despre faptele şi cuvintele sfinţilor, alcătuindu-se totodată şi 
vieţile lor, pentru a aduce folos şi întărire celor ce încă se luptă cu ispitele vieţii 
acesteia. Părintele Iustin Popovici, marele teolog sârb, spunea despre aceasta: „Sfinţii 
sunt creştini desăvârşiţi fiindcă ei au fost sfinţiţi în cea mai înaltă măsură prin 
nevoinţele sfintei credinţe în Domnul Hristos Cel înviat şi pururea fiitor, iar moartea 
nu are nici o putere asupra lor. Viaţa lor este cu totul ascunsă în Domnul Hristos, iar 
pentru acest motiv, viaţa lor este întru totul viaţa lui Hristos; gândirea lor este în 
întregime gândirea lui Hristos, iar felul lor de percepere este cel al lui Hristos. [...] De 
aceea Vieţile sfinţilor nu reprezintă nimic altceva decât viaţa Domnului nostru Iisus 
Hristos, repetată în cazul fiecărui sfânt într-o măsură mai mare sau mai mică, sub un 
chip sau altul." Şi tot de aceea, prin cinstirea pe care noi o aducem sfinţilor, noi îl 
cinstim de fapt pe Mântuitorul Hristos, Cel Ce S-a preaslăvit în ei şi ni i-a dat pe ei ca 
pururi ajutători în toate greutăţile şi neputinţele noastre. 

Şi această cinstire adusă sfinţilor nu este cu nimic îngrădită de timp sau de loc. într- 
adevăr, toţi sfinţii, fie că au trăit în urmă cu mai multe mii de ani, fie că au trăit în 
vremurile noastre, fie că au trăit la miazănoapte, fie la miazăzi, fie că au trăit la apus, 
fie la răsărit, toţi au fost însufleţiţi şi povăţuiţi de Acelaşi Duh Sfânt, Duhul 
Adevărului, Care i-a unit pe toţi întreolaltă într-un chip desăvârşit şi cu neputinţă de 
înfăţişat în cuvinte. Iar acest lucru poate fi lesne simţit de către orice creştin care 
citeşte cu credinţă şi cu dragoste vieţile şi cuvintele plăcuţilor lui Dumnezeu. 

Cu toate acestea, puţini dintre sfinţii Bisericii sunt cunoscuţi şi cinstiţi. Ceilalţi, cei 
mai mulţi dintre ei, au dus o viaţă cu totul ascunsă de ochii oamenilor, rămânând 
astfel ştiuţi doar de bunătatea lui Dumnezeu. Apoi, dintre acei sfinţi al căror nume îl 
ştim, puţini au vieţi scrise sau slujbe alcătuite. De asemenea, cercetând sinaxarele şi 
culegerile de vieţi de sfinţi, putem vedea că doar puţini dintre plăcuţii lui Dumnezeu 
sunt cinstiţi pretutindeni. Astfel, sfinţi precum Sfântul Nicolae, sau Sfântul Gheorghe, 
sau Sfântul Dimitrie, sunt cunoscuţi şi iubiţi de către toţi credincioşii ortodocşi din 
toată lumea. Mulţi alţii însă, cete nenumărate de sfinţi şi cuvioşi, sunt cunoscuţi doar 
în locurile în care s-au proslăvit sau în care odihnesc trupurile lor. De pildă, puţini 
dintre noii mucenici greci, care au pătimit sub jugul turcesc, sunt cunoscuţi în Rusia 
sau în alte părţi, după cum puţini dintre cuvioşii nordului îndepărtat al Rusiei sunt 
cunoscuţi în Grecia. Apoi, tot la fel, sfinţii care au strălucit pe pământul ţării noastre 
sunt aproape cu totul necunoscuţi, atât în Rusia, cât şi în Grecia. însă aceasta câtuşi de 
puţin nu înseamnă că acei sfinţi cunoscuţi doar în anumite locuri, nu sunt sfinţi ai 
Bisericii de pretutindeni. Dimpotrivă, dacă un om al lui Dumnezeu este cinstit ca sfânt 
într-o Biserică locală, oricât de neînsemnată ar fi ea, el prin chiar aceasta este socotit 
sfânt în toate Bisericile ortodoxe surori din întreaga lume. Aceasta, pentru că toţi 
sfinţii, cunoscuţi sau necunoscuţi, sunt locuitori ai patriei celei unice a tuturor 
creştinilor, patria cea cerească, împărăţia lui Dumnezeu. 

2. Sfinţii Apusului 

Introducere 

Tot astfel stau lucrurile şi cu sfinţii care au strălucit în apusul Europei în vremea când 
acesta era parte a Bisericii celei una şi nedespărţite. Deşi mulţimi nenumărate de 
oameni ai lui Dumnezeu s-au proslăvit ca sfinţi în apus în această perioadă, în răsărit 
au ajuns să fie cunoscuţi şi cinstiţi doar cei mai mari şi mai însemnaţi dintre ei, ale 
căror nume au fost din totdeauna înscrise în calendarele şi în sinaxarele ortodoxe . De 
pildă, orice credincios ortodox ştie şi se închină unor mucenici precum Sfântul 
Sebastian, Sfânta Sofia, Sfânta Tatiana, Sfânta Anastasia; sau unor ierarhi precum 
Sfântul Silvestru, Sfântul Irineu, Sfântul Ciprian, Sfântul Ambrozie; sau unor părinţi 
cuvioşi precum Sfântul Ioan Casian, Sfântul Benedict sau Sfântul Martin. Pe lângă 
aceştia, mulţi alţi sfinţi ai apusului sunt cunoscuţi şi cinstiţi, după cum arătam pentru 
sfinţii Greciei şi ai Rusiei, doar în locurile în care au trăit şi care sunt legate de 
pomenirea lor. însă rânduiala lui Dumnezeu a făcut ca în vremurile din urmă, prin 
plecarea atâtor ortodocşi în părţile din apus, aceşti sfinţi locali să ajungă la cunoştinţa 
Bisericii. Găsind în ei mijlocitori înaintea tronului lui Dumnezeu şi ajutători în toate 
neputinţele, aceasta a început să-şi îndemne fii să aducă cinstire şi rugăciuni tuturor 
acestor sfinţi nou-descoperiţi. De aceea, Sfântul Ioan Maximovici, marele episcop 
ortodox al apusului, spunea: „A trebuit să le atragem atenţia locuitorilor de azi ai 
meleagurilor pe care aceştia [sfinţii apusului] s-au nevoit şi unde odihnesc rămăşiţele 
sfintelor lor moaşte - să le atragem atenţia asupra nepreţuitelor comori duhovniceşti 
[pe care le au] şi să chemăm turma dreptcredincioasă să-i cinstească. Apusul e plin de 
astfel de mucenici." 

Cine sunt, aşadar, aceşti sfinţi ai apusului, pe care avem datoria să-i cinstim? Sunt toţi 
acei plăcuţi ai lui Dumnezeu care au trăit în apusul Europei în perioada când acesta se 
afla în unire cu Biserica cea dreptslăvitoare şi mărturisea credinţa cea dreaptă. într- 
adevăr, vreme de o mie de ani, apusul şi răsăritul au fost unite în aceeaşi Biserică şi 
aceeaşi mărturisire de credinţă. Vorbind despre aceasta, părintele Cleopa, marele 

duhovnic român al veacului trecut, spunea: „Sfântul Leon, papa Romei, Sfântul 
Grigorie al Romei, Sfântul Urban, sunt toţi sfinţi, în calendar, că nu erau atunci 
catolici, eram o singură Biserică, până la 1054 nu existau catolici sau protestanţi, toţi 
eram ortodocşi." Din pricina aceasta, Părintele Andrew Phillips dădea apusului din 
primul mileniu creştin numele de „Ortodoxie latină." Prin aceasta, el înţelegea acea 
parte a Europei care s-a aflat sub ascultarea Patriarhiei Romei, Patriarhia Apusului, şi 
care a folosit limba latină drept limbă liturgică . 

Privire istorică 

Şi deoarece cei mai mulţi dintre sfinţii apusului, dintre sfinţii „Ortodoxiei latine", sunt 
aproape cu desăvârşire necunoscuţi în rândul credincioşilor ortodocşi, şi cu atât mai 
puţin cinstiţi ca sfinţi ai lui Dumnezeu, ne vom strădui să facem măcar o scurtă 
prezentare istorică a câtorva dintre cei mai însemnaţi şi mai cunoscuţi dintre ei. Vom 
încerca de asemenea să arătăm că această cinstire a sfinţilor apusului nu este câtuşi de 
puţin un lucru nou, ci că, dimpotrivă, ei au fost din totdeauna cinstiţi în Biserică, 
lucrul nou fiind doar acela că noi cunoaştem acum mult mai mulţi dintre aceşti sfinţi 
care s-au proslăvit în apus. 

a. Apostolii şi mucenicii (50-300 d. Hr.) 

1 . După cum se ştie, cei dintâi care au adus credinţa creştină în apusul Europei au fost 
chiar Sfinţii Apostoli. Prin propovăduirea lor, aceştia au aşezat Bisericii lui Hristos 
din acele părţi o temelie deosebit de puternică, temelie pe care, mai târziu, toţi ceilalţi 
sfinţi şi-au zidit lucrarea de încreştinare a întregului Apus. Astfel, cei dintâi pe care îi 
vom pomeni ca părinţi ai apusului sunt chiar Mai-marii Apostolilor, Sfinţii Petru şi 
Pavel, care au întemeiat prima Biserică din Apus, în Roma păgână, pecetluindu-şi 
propovăduirea cu propriul lor sânge, în vremea împăratului Nero (+64 şi 67 d. Hr. ). 
Dar nu numai Sfinţii Petru şi Pavel şi-au legat numele de aducerea apusului la 
credinţă. Astfel, se spune despre Sfântul Apostol Iacov cel Mare (+44 d. Hr.), fiul lui 
Zevedeu, că a propovăduit Evanghelia până în Spania. Moaştele lui se află astăzi la 
Santiago de Compostella, cel mai însemnat loc de pelerinaj din Apus după Roma. 
Apoi, despre Sfântul Apostol Simon Zelotul se spune că a propovăduit în Britania, 
alături de el lucrând şi Sfântul Aristobul, unul dintre cei 70 de ucenici ai 
Mântuitorului, care a fost şi cel dintâi episcop al Britaniei. 

2. în toate locurile în care au propovăduit, Sfinţii Apostoli s-au îngrijit să lase ucenici 
vrednici, care să ducă mai departe munca pe care Mântuitorul le-o încredinţase. Cu 
nimic mai prejos decât părinţii lor, aceşti adevăraţi bărbaţi apostolici au întărit 
lucrarea înaintaşilor, desăvârşind întemeierea credinţei creştine în apus. Astfel, mai 
întâi îl avem pe Sfântul Clement (+101 d. Hr.), ucenicul Sfântului Apostol Petru, care 
a fost unul dintre cei dintâi episcopi ai Romei, şi de la care ni s-a păstrat o foarte 
frumoasă scrisoare către Corinteni . Apoi, un alt părinte a cărui amintire este legată de 
părţile apusene a fost Sfântul Ignatie Teoforul, care a fost hirotonit episcop al 
Antiohiei de către Sfântul Apostol Petru. în anul 107, când deja era foarte bătrân, 
Sfântul Ignatie a fost prins şi dus la Roma, unde a murit ca mucenic al lui Hristos, 
fiind sfâşiat de lei în cadrul serbărilor pe care împăratul Traian le-a organizat cu 
prilejul cuceririi Daciei . Sfântul Iustin Martirul şi Filosoful (-100-165 d. Hr.) este de 
asemenea legat de începuturile credinţei creştine în Apus. Născut în apropiere de 
Sichem, în Samaria, el a fost botezat în peninsula Asia Mică, poate la Efes, unde şi-a 
desăvârşit învăţătura. De aici a plecat în Roma, unde şi-a scris mare parte din scrierile 

sale, iar apoi a fost omorât pentru Hristos prin uneltirile păgânilor pe care îi ataca în 
lucrările lui . Tot un astfel de mare bărbat apostolic a fost şi Sfântul Irineu al Lyonului 
(-130-202 d. Hr.). Grec de neam, din Asia Mică, Sfântul Irineu a fost ucenicul 
Sfântului Policarp al Smirnei, care la rândul lui fusese ucenicul Sfântului Apostol Ioan 
Teologul. De tânăr Sfântul Irineu a ajuns la Lyon, în Galia (Franţa de astăzi), unde i-a 
urmat în scaunul episcopal Sfântului Fotin, un alt grec, care fusese omorât împreună 
cu mulţi alţi creştini în marea prigoană de la Lyon din anul 177 . După ce a apărat o 
viaţă întreagă credinţa creştină de erezii şi de păgâni, ajungând astfel un mare Părinte 
al Bisericii, Sfântul Irineu a pătimit şi el moarte de mucenic în jurul anului 202 d. Hr. 
3. După cum lesne putem vedea, toţi aceşti părinţi apostolici şi-au desăvârşit lucrarea 
vărsându-şi sângele pentru Hristos. într-adevăr, după cum vestise însuşi Mântuitorul, 
credinţa creştină a fost încă de la începuturile ei aspru prigonită. Vreme de aproape 
300 de ani, împăraţii păgâni ai Romei au dus un război neîmpăcat împotriva 
ucenicilor lui Hristos, omorând dintre ei mulţimi nenumărate. Foarte mulţi dintre 
aceştia au pătimit şi în apusul Europei, mai ales la Roma, capitala imperiului . Cei mai 
însemnaţi dintre ei au fost cinstiţi din totdeauna în întreaga Biserică, atât în apus cât şi 
în răsărit. Astfel, sfinte precum Sfânta Sofia, cu cele trei fiice ale ei (+137 d. Hr.), 
Sfânta Tatiana (+226 d. Hr.), Sfânta Cecilia (+230 d. Hr.), Sfânta Anastasia (+253 d. 
Hr.) sau Sfânta Agnia (+305 d. Hr.), care toate au pătimit în Roma, sunt cunoscute şi 
iubite de către toţi credincioşii ortodocşi. Tot la fel sunt şi celelalte sfinte mari care au 
pătimit în apus, cum ar fi Sfânta Agata din Catania sau Sfânta Lucia din Siracuza 
(+304 d. Hr.). Dintre bărbaţii care şi-au vărsat sângele pentru Hristos în această 
perioadă, nu putem să nu-i pomenim pe Sfântul Lavrentie (+258 d. Hr.), arhidiaconul 
din Roma, pe Sfântul Sebastian (+288 d. Hr.), născut în Galia şi omorât pentru Hristos 
în Roma, pe Sfântul Valentin (+269 d. Hr.), făcător de minuni şi episcop de Terni sau 
pe Sfântul Ianuarie (+304 d. Hr.), episcop de Benevento. Şi aceştia, asemenea 
muceniţelor, stau la loc de cinste în calendarele şi în sinaxarele Bisericii. 
După cum aminteam mai înainte, şi partea de apus a nordului Africii a rodit mulţimi 
întregi de mucenici şi mărturisitori ai credinţei. Poate cel mai însemnat dintre ei a fost 
Sfântul Ciprian, Episcopul Cartaginei (200-258 d. Hr.), unul dintre marii Părinţi ai 
Bisericii, căruia i s-a tăiat capul pentru Hristos în timpul împăratului Valerian . Apoi, 
nu putem să nu pomenim, tot din nordul Africii, pe două muceniţe foarte iubite în 
răsărit, anume Sfintele Perpetua şi Felicita, care au pătimit împreună cu mulţi alţi 
însoţitori de-ai lor tot în Cartagina, în anul 203 d. Hr. 

Pe lângă aceşti mucenici cunoscuţi în toată lumea, au mai fost în apus şi alţi pătimitori 
pentru Hristos, nu mai puţin însemnaţi, al căror nume este însă mai puţin cunoscut în 
răsărit. Astfel, trebuie să-1 pomenim pe Sfântul Mavrichie (+288 d. Hr.), care a murit 
pentru Hristos în pământul Elveţiei de astăzi, la Agaunum, împreună cu legiunea pe 
care o conducea, deoarece ostaşii, fiind toţi creştini, nu au vrut să jertfească idolilor . 
Apoi, în Spania a fost foarte cinstit Sfântul Vichentie (+304 d. Hr.), diaconul şi 
ucenicul Sfântului Valerie (+315 d. Hr.), episcopul Saragossei. Sfântul Vichentie a 
fost prins în timpul prigoanei lui Diocleţian şi dus în oraşul Valencia, unde a fost 
răstignit şi ars de viu pentru Hristos. Tot în timpul prigoanei lui Diocleţian a pătimit 
un alt mare mucenic al apusului, Sfântul Alban (+304 d. Hr.), care este socotit întâiul 
mucenic al Britaniei . Apoi, în Germania este foarte cunoscută Sfânta Ursula, care a 
fost omorâtă, împreună cu mai multe fecioare, de către hunii păgâni, în oraşul 
Cologne (Koln), cândva în veacul al IV-lea d. Hr. 



b. Mărturisitorii şi cuvioşii (300-550 d. Hr.) 

Această primă perioadă de prigoane şi de pătimiri din viaţa Bisericii s-a sfârşit odată 
cu încoronarea, la York, în Britania, a sfântului împărat Constantin cel Mare, cel 
dintâi împărat roman creştin . Acesta a fost atât de însufleţit de dragoste pentru 
credinţa creştină, încât nu numai că i-a dat acesteia deplină libertate , ci a hotărât să 
aşeze imperiului roman o nouă capitală, una care să nu fie pătată, precum Roma, de 
întunericul păgânătăţii. De aceea, el a întemeiat, la graniţa dintre Europa şi Asia, o 
Nouă Romă, oraşul care mai târziu avea să-i poarte numele, Constantinopolul. Odată 
cu această schimbare în cârmuirea imperiului, care încet-încet avea să devină creştin, 
lucrurile s-au schimbat cu desăvârşire şi pentru Biserică, în viaţa ei începând o nouă 
perioadă, cea a mărturisitorilor şi a călugărilor. 

1. Astfel, ferită, prin câştigarea libertăţii, de încercările venite din afară, Biserica a 
început să fie luptată din lăuntrul ei. Este vorba despre ereticii şi păstorii mincinoşi, 
care în veacul al patrulea şi în cele următoare au dus un război neîmpăcat împotriva 
dreptei credinţe. De aceea, atât în răsărit cât şi în apus s-au ridicat bărbaţi luminaţi de 
Dumnezeu, care, de multe ori cu preţul vieţii, au apărat adevărul de toţi cei ce-i 
stăteau împotrivă. Pentru a răspunde celei dintâi mari erezii apărute, cea a lui Arie, 
aceşti bărbaţi sfinţi au întrunit primul Sinod ecumenic de la Niceea, în anul 325 d. Hr. 
Acesta şi-a deschis adunările avându-1 la cârmă pe Sfântul Osie (256-358 d. Hr.), 
episcopul de Cordoba (Spania), care a fost cel dintâi mare apărător al Ortodoxiei în 
apus. Lui i-au urmat mulţi alţii, printre cei mai însemnaţi fiind şi Sfântul Ilarie de 
Poitiers (315-368 d. Hr.), care a fost numit „Atanasie al Apusului." Om foarte învăţat 
şi episcop al oraşului Poitiers, Ilarie a fost prigonit pentru credinţa sa ortodoxă, 
ajungând chiar să fie scos din scaun şi surghiunit în Asia Mică, din pricină că îi luase 
apărarea Sfântului Atanasie cel Mare . După ce a învăţat bine limba greacă şi limba 
siriană, Sfântul Ilarie a putut să se întoarcă la Poitiers, ajungând un mărturisitor 
neînfricat al Ortodoxiei şi un cunoscut Părinte al Bisericii. Apoi, nu putem să nu-1 
pomenim pe un alt mare părinte al apusului, cinstit din totdeauna în răsărit, Sfântul 
Ambrozie al Milanului (339-397 d. Hr.). Născut în familia prefectului Galiei, Sfântul 
Ambrozie a primit de mic o învăţătură foarte temeinică, ajungând să cunoască 
desăvârşit atât limba latină cât şi limba greacă. Prieten bun al Sfântului Vasile cel 
Mare, Ambrozie a fost ales episcop al oraşului Milan, unde a apărat cu statornicie 
dreapta credinţă împotriva tuturor atacurilor arienilor. Cuvântările lui atrăgeau 
mulţimi nenumărate de oameni, care veneau din întregul imperiu pentru a se adăpa 
din înţelepciunea lui. Printre aceşti oameni s-a aflat şi un alt cunoscut sfânt al 
apusului, Fericitul Augustin (354-430 d. Hr.), care se trăgea din Africa de Nord. Prin 
rugăciunile sfintei sale mame, Monica (332-387 d. Hr.), Augustin a fost pătruns de 
cuvintele Sfântului Ambrozie, şi a primit din mâinile lui botezul creştin. întorcându-se 
în ţara sa, Augustin a ajuns episcop la Hipona, şi a început să lupte cu dârzenie pentru 
dreapta credinţă, scriind nenumărate cărţi în apărarea ei . îl vom pomeni tot aici şi pe 
Fericitul Ieronim (341-420 d. Hr.), cel mai însemnat traducător al Sfintei Scripturi în 
limba latină. Născut la Stridon în Dalmaţia, Ieronim şi-a desăvârşit învăţătura la 
Roma. De aici a făcut mai multe călătorii prin întregul imperiu, ajungând până la 
urmă în răsărit, în Palestina, unde a trăit ca pustnic. Ajuns din nou la Roma şi fiind 
hirotonit preot, fericitul s-a retras la o mănăstire din Betleem, unde şi-a petrecut restul 
vieţii traducând şi tâlcuind din Sfânta Scriptură. 

în această perioadă de mari frământări şi nelinişti, papii Romei au dus o luptă 
neîmpăcată pentru dreapta credinţă . Dintre aceştia, cel mai însemnat a fost Sfântul 
Leon cel Mare (+460 d. Hr.), al cărui cunoscut „Tomos" a stat la temelia mărturisirii 
ortodoxe de credinţă de la cel de-al patrulea sinod ecumenic de la Calcedon (451 d. 
Hr.). învăţătura Sfântului Leon despre cele două firi ale Mântuitorului, unite într-o 

singură Persoană, a fost recunoscută de Părinţii de la Sinod ca fiind învăţătura 
Bisericii înseşi. Tot Sfântul Leon este cunoscut pentru întâlnirea pe care a avut-o la 
porţile Romei cu fiorosul rege hun Attila, întâlnire prin care episcopul a izbutit să 
scape Roma de distrugerea păgânilor. Un alt papă mărturisitor cunoscut în răsărit, care 
a trăit însă mai târziu, a fost Sfântul Martin I al Romei, care a luptat, alături de Sfântul 
Maxim Mărturisitorul, împotriva ereziei monotelite. Pentru mărturisirea sa 
neînduplecată a credinţei ortodoxe, Sfântul Martin a fost surghiunit, în anul 653 d. 
Hr., în insula Naxos, iar apoi, un an mai târziu, a fost condamnat la moarte şi dus în 
Cherson, în peninsula Crimeea, unde în scurt timp a murit prin înfometare . 
2. Cealaltă trăsătură hotărâtoare a celei de-a doua perioade din viaţa Bisericii este 
apariţia vieţii călugăreşti. într-adevăr, după ce Biserica şi-a dobândit libertatea, cei 
mai aleşi fii ai ei, care înainte, aprinşi de râvnă, îşi vărsaseră sângele pentru Hristos, s- 
au retras acum în pustietăţi şi în singurătate. Aceasta au făcut-o pentru a putea să-şi 
răstignească poftele trupului şi pentru a putea pătimi aşa numita mucenicie albă, în 
care nu doar o dată, ci de nenumărate ori, zi de zi, întreaga viaţă, ei îşi vărsau în chip 
nevăzut sângele, prin înfrânare şi nevoinţă. După cum se ştie, leagănul vieţii 
călugăreşti a fost Egiptul, unde au strălucit cei dintâi mari părinţi cuvioşi. Viaţa 
întemeiată de aceştia s-a răspândit în scurtă vreme în întreaga lume creştină, ajungând 
foarte repede şi în apus, unde au strălucit părinţi întru nimic mai prejos marilor părinţi 
ai răsăritului. Primul dintre aceştia, şi cel mai însemnat dintre ei, a fost, fără doar sau 
poate, Sfântul Martin din Tours (316-397 d. Hr.), socotit astăzi ocrotitorul întregului 
apus. Născut în Panonia (Ungaria de astăzi), Sfântul Martin a intrat de tânăr în armata 
romană, însă în timp ce se afla în oraşul Amiens (Galia) a hotărât să se boteze şi să 
părăsească lumea . După ce a petrecut mai mulţi ani ca ucenic al Sfântului Darie de 
Poitiers, sfântul s-a retras în pustie, trăind acolo în aspră nevoinţă şi înfrânare. Fiind 
ales episcop al oraşului Tours, el a întemeiat mai multe mănăstiri şi a aşezat în ele 
viaţă de obşte. Prin înţelepciunea şi prin nenumăratele sale minuni, sfântul a strălucit 
în întreaga Galie, ajungând unul dintre cei mai iubiţi sfinţi din apus. Un ucenic al lui a 
fost Sfântul Ninian (+432 d. Hr.), de neam britan, care este socotit cel dintâi apostol al 
Scoţiei. Acesta a propovăduit picţilor păgâni şi a întemeiat în nordul Britaniei mai 
multe mănăstiri, dintre care una închinată chiar Sfântului Martin. 
Un alt mare începător al vieţii călugăreşti în apus a fost Sfântul Ioan Casian (360-433 
d. Hr.). Născut în părţile Dobrogei, în ţara noastră, Sfântul Ioan a fost călugărit de 
tânăr şi a plecat în pustiul Egiptului, unde pe atunci străluceau marii Părinţi ai 
deşertului. împreună cu prietenul său, Gherman, Sfântul Ioan a adunat cu înţelepciune 
sfaturi de la fiecare părinte, deprinzând toată adâncimea vieţii călugăreşti. Apoi, fiind 
hirotonit diacon la Constantinopol de către Sfântul Ioan Gură de Aur, a plecat în 
Apus, unde a întemeiat, la Marsilia (în sudul Galiei) două mănăstiri, una de bărbaţi şi 
una de femei. Aici, Sfântul şi-a scris Convorbirile şi Aşezămintele sale, care au ajuns 
cărţi de căpătâi pentru toţi călugării din apus (şi nu numai) . însemnătatea cea mare a 
Sfântului Ioan Casian stă în faptul că el a adus în apus călugăria părinţilor egipteni, 
potrivind-o totodată felului de a fi al latinilor. învăţătura sa a avut o înrâurire 
deosebită asupra creştinătăţii apusene, şi prin el, după cum vom vedea în cele ce 
urmează, viaţa călugărească s-a răspândit în întregul apus. Astfel, Sfântul Ioan Casian 
a avut sub povăţuire şi mănăstirea pe care Sfântul Honorat (350-429 d. Hr.), viitorul 
episcop de Arles, a întemeiat-o pe sălbatica insulă Lerins, insulă aflată în apropiere de 
Marsilia. Prin această mănăstire, sudul Galiei avea să ajungă în scurtă vreme Egiptul 
Apusului, deoarece de la Lerins s-au ridicat mulţimi întregi de călugări şi de episcopi 
sfinţi, toţi crescuţi în duhul nevoinţei şi călugăriei egiptene, care apoi s-au răspândit 
pretutindeni în Galia şi în Apus. Despre viaţa acestor mari părinţi ai „Tebaidei 



Page 9 of 1 1 9 



SFINŢENIE SI MĂRTURIE IN INSULELE BRITANICE IN PRIMUL MILENIU CREŞTIN 



Galiei," şi despre alţii care le-au urmat, avea să scrie în veacul următor Sfântul 
Grigorie din Tours (540-594 d. Hr.), de la care ni s-a păstrat şi o foarte frumoasă 
istorie a francilor . Cu toate acestea, noi vom zăbovi pe scurt doar asupra Sfântului 
Vichentie de Lerins (+445 d. Hr.), un ucenic apropiat al Sfântului Ioan Casian, care a 
apărat cu putere învăţătura ortodoxă despre împreună-lucrarea harului dumnezeiesc şi 
a voinţei libere a omului. Sfântul Vichentie este cunoscut mai ales pentru cartea sa 
numită „Commonitorium", în care el arăta că învăţături ale Bisericii sunt doar acelea 
care au fost crezute „pretutindeni, întotdeauna, şi de către toţi." 

în timp ce în părţile de sud ale Galiei începea această înflorire nemaipomenită a vieţii 
călugăreşti, în Galia de nord a strălucit un alt mare părinte al Apusului, Sfântul 
Gherman de Auxerre (380-448 d. Hr.). Născut într-una dintre cele mai bogate familii 
ale Galiei, sfântul a ajuns, prin minune dumnezeiască, episcop al oraşului Auxerre, 
unde a întemeiat şi o cunoscută mănăstire din care cârmuia treburile eparhiei sale. 
Fiind trimis în Britania pentru a stăvili răspândirea ereziei pelagiene, Sfântul Gherman 
a întâlnit într-un sat din apropierea Parisului o mică fetiţă, care avea să ajungă una 
dintre cele mai iubite sfinte ale apusului. Este vorba de Sfânta Genevieva a Parisului 
(419-500 d. Hr), căreia bătrânul episcop i-a dat chiar atunci binecuvântare de a duce 
viaţă călugărească. Atât de mult a sporit această copilă în sfinţenie, încât atunci când 
hunii sălbatici au năvălit asupra Parisului pentru a-1 pustii, ea a izbutit, prin 
rugăciunile ei, să îi oprească pe păgâni şi să scape oraşul. Mai mult, marele Sfânt 
Simeon Stâlpnicul, care se nevoia în acea vremea în Siria, i-a trimis cuvânt Cuvioasei 
Genevieva, rugând-o să-1 pomenească şi pe el în rugăciunile ei . Tot în aceeaşi 
călătorie a sa în Britania, Gherman 1-a întâlnit pe un altul dintre marii săi ucenici, 
Sfântul Patrick al Irlandei (380-467 d. Hr.). Acesta pătimise câţiva ani ca rob în 
Irlanda, iar apoi petrecuse mai mult timp prin mănăstirile Galiei, poate chiar în cea din 
Lerins. După aceasta, Patrick a stat câtva timp alături de Sfântul Gherman, primind în 
cele din urmă de la el binecuvântare de a propovădui credinţa creştină irlandezilor 
păgâni. Astfel, ultimii treizeci de ani din viaţă sfântul s-a ostenit neobosit pentru a 
aduce poporul Irlandei la Hristos, botezând mulţimi întregi de oameni şi zidind peste 
tot mănăstiri asemenea celor din Galia. Lucrarea lui s-a dovedit a fi de o deosebită 
însemnătate, deoarece poporul irlandez avea să ajungă unul dintre cele mai sfinte 
popoare ale apusului, din rândul lui ridicându-se mulţimi nenumărate de sfinţi, care 
mai apoi au încreştinat, la rândul lor, alte popoare ale apusului . 
în încheiere, îi vom pomeni pe doi dintre marii sfinţi care au trăit în Italia în această 
perioadă. Cel dintâi este Sfântul Alexie, omul lui Dumnezeu, care a trăit şi a murit la 
Roma, asupra căruia nu vom mai stărui, deoarece el este cunoscut şi iubit de orice 
creştin ortodox. Cel de-al doilea este Sfântul Benedict din Nursia (480-550 d. Hr.), 
care pe bună dreptate este socotit drept părintele călugărilor din Apus. Născut în 
ţinutul Umbriei, în apropiere de Roma, Benedict a părăsit de tânăr lumea şi s-a aşezat 
în pustie. Mai târziu, din pricina mulţimii celor ce vroiau să-i fie ucenici, s-a mutat pe 
Muntele Cassino (Montecassino), unde a întemeiat o mare mănăstire pentru fii săi. 
Aici, Benedict a trăit până la sfârşitul vieţii, cunoscut în toată lumea pentru 
nenumăratele sale minuni şi pentru înţelepciunea sa. El este cel care a scris, după 
învăţăturile Părinţilor din răsărit şi după cele ale Sfântului Ioan Casian, rânduiala 
călugărească folosită mai apoi pretutindeni în apus . Din pricina faimei 
întemeietorului ei, Montecassino a ajuns în scurtă vreme un adevărat Munte Athos al 
apusului. 



c. Propovăduitorii şi episcopii (550-800 d. Hr.) 

încă din perioada de dinainte, în apus au început să aibă loc schimbări deosebit de 
însemnate. într-adevăr, odată cu prăbuşirea Imperiului Roman de Apus, mulţimi 
nenumărate de triburi barbare păgâne au început să năvălească pretutindeni în apus, 
trecând totul prin foc şi sabie. Deşi unele dintre aceste triburi erau încreştinate, cele 
mai multe dintre ele căzuseră în diferite erezii (mai ales arianism), din pricina urii lor 
faţă de Roma ortodoxă. Aceste năvăliri au culminat cu cucerirea Romei înseşi, în anul 
410, de către vizigoţii arieni conduşi de Alaric. Astfel că, la începutul acestei a treia 
perioade din viaţa Bisericii, apusul se afla în primejdia de a-şi pierde însăşi dreapta 
credinţă. Din această pricină, Biserica şi-a dat seama că singura cale de a putea face 
faţă atacurilor păgânilor va fi aceea de a se strădui ea însăşi să-i cucerească pe 
cuceritori, şi aceasta de bună seamă nu prin puterea armelor, ci prin puterea lui 
Hristos. Aşa că în această perioadă, Dumnezeu a ridicat în apus mari propovăduitori 
creştini, care au adus la Biserica lui Hristos mulţime de neamuri păgâne şi sălbatice. 
1. Iar părintele acestei uriaşe lucrări de încreştinare nu a fost altul decât cel mai mare 
dintre Patriarhii Romei, Sfântul Papă Grigorie cel Mare (sau Dialogul - 540-604 d. 
Hr.), de la care ni s-a păstrat Liturghia Darurilor mai înainte sfinţite. Trăgându-se 
dintr-o familie de neam mare din Sicilia (insulă locuită aproape în întregime de greci), 
Sfântul Grigorie a îmbrăţişat de tânăr viaţa călugărească, întemeind mai multe 
mănăstiri în Roma şi fiind trimis de papa Pelaghie ca aprocrisiarh al Romei la 
Constantinopol, unde a stat şase ani. Fiind ales papă, Grigorie a cârmuit cu mare 
înţelepciune Patriarhia Apusului, îngrijindu-se neîncetat pentru răspândirea cuvântului 
lui Dumnezeu. Dintre lucrările sale, cea mai de seamă a fost trimiterea unuia dintre 
ucenicii săi, pe nume Augustin (+604 d. Hr.), pentru a-i încreştina pe englezi, neam 
germanic păgân care ocupase Britania şi trecuse prin foc şi sabie pe locuitorii creştini 
ai ei. Această trimitere a Sfântului Augustin de către Sfântul Grigorie a schimbat cu 
desăvârşire faţa şi istoria întregului apus, deoarece după încreştinarea lor, englezii au 
lucrat neobosit pentru a aduce şi celelalte neamuri germanice la credinţa în Hristos. 
Astfel, după cum mai târziu Sfinţii Chirii şi Metodie aveau să pornească, cu 
binecuvântarea Patriarhului Constantinopolului, la încreştinarea slavilor păgâni, tot la 
fel şi Sfântul Augustin a pornit, cu binecuvântarea Patriarhului Romei, la încreştinarea 
germanilor. Deşi a murit la puţină vreme după ce a ajuns în Anglia, el a izbutit să 
treacă mulţi englezi la Hristos, botezându-1 pe unul dintre regii lor, pe nume Ethelbert 
(560-616 d. Hr.), şi aşezându-şi scaunul episcopal la Canterbury, oraş care avea să 
ajungă mai târziu centrul duhovnicesc al întregii Anglii. 

în timpul în care Sfântul Augustin încreştina partea de sud-est a Angliei, o altă lucrare 
pornea spre insulă din partea ei de nord-vest, prin călugării de neam irlandez. însă 
pentru a înţelege această lucrare trebuie să ne oprim pe scurt asupra uneia dintre 
trăsăturile caracteristice ale călugăriei irlandeze, anume asupra înstrăinării. într- 
adevăr, foarte adesea călugării irlandezi nu numai că se lepădau de lume, supunându- 
se la mari nevoinţe, ci şi plecau de bunăvoie din ţara lor, făcându-se prin aceasta 
propovăduitori şi apostoli ai ţinuturilor în care ajungeau să trăiască. Astfel, îi vom 
pomeni aici doar pe doi dintre aceşti apostoli irlandezi, anume pe Sfinţii Columban 
(543-615 d. Hr.) şi Gali (550-645 d. Hr.), care au fost şi buni prieteni. Amândoi au 
intrat în una dintre cele mai mari mănăstiri din Irlanda acelor vremuri, mănăstirea 
Bangor, al cărei stareţ era Sfântul Comgall (516-601 d. Hr.). Au plecat din Irlanda 
după mai mulţi ani, ajungând până la urmă în Franţa de astăzi, unde au întemeiat 
mănăstirea de la Luxeuil, trăind acolo în mare înfrânare şi nevoinţă (călugării 
irlandezi erau vestiţi peste tot pentru asprimea vieţii lor). Pentru că Sfântul Columban 
mustra fără şovăială pe nelegiuiţii episcopi franci (a trimis o scrisoare foarte aspră 
chiar papei Romei ), a fost surghiunit din ţară, ajungând în Italia, la Bobbio, unde a 

întemeiat o nouă mănăstire, care avea să ajungă un mare centru duhovnicesc al părţii 
de miazănoapte a Italiei. în acest timp, Sfântul Gali, izgonit şi el de la Luxeuil, s-a 
oprit în Elveţia de astăzi şi, propovăduind în rândul păgânilor de acolo, a ajuns să fie 
socotit „Apostolul Elveţiei." 

Dar să revenim acum la munca de încreştinare pe care călugării irlandezi au dus-o în 
Anglia. Astfel, cel mai însemnat propovăduitor în acele părţi a fost Sfântul Columba 
din Iona (521-597 d. Hr.), care, după ce a zidit mai multe mănăstiri în Irlanda, a plecat 
împreună cu un grup de ucenici în insula Iona, aflată la mică depărtare de coastele 
Scoţiei, unde a întemeiat o mănăstire. A trăit aici în mare sfinţenie până la sfârşitul 
vieţii, săvârşind nenumărate minuni şi mai ales propovăduind, el şi ucenicii lui, 
popoarelor păgâne care locuiau în acele ţinuturi, picţi, scoţieni şi englezi . Prin 
mănăstirea de la Iona, care a ajuns să fie foarte cunoscută, călugării irlandezi au putut 
să încreştineze toată partea de nord a Angliei. Astfel, în scurt timp, prin împreună- 
lucrarea irlandezilor celţi şi a propovăduitorilor romani a luat naştere monahismul 
englezesc, care îmbina în chip fericit asprimea şi înfrânarea irlandezilor cu ordinea şi 
rânduiala romanilor. Iar întruparea acestei uniri dintre irlandezi şi romani se vede cel 
mai bine în viaţa celui mai mare părinte englez, Sfântul Cuthbert din Lindisfarne 
(+687 d. Hr.). Englez de neam, Sfântul Cuthbert a fost urmaş al Sfântului Aidan din 
Lindisfarne (+651 d. Hr.), irlandez din mănăstirea Iona, care propovăduise în nordul 
Angliei la îndemnul Sfântului Oswald (604-642 d. Hr.), unul dintre cei mai mari regi 
englezi. Sfântul Cuthbert a trăit ca sihastru pe o insulă retrasă, în adâncă smerenie, iar 
apoi a fost hirotonit episcop de Lindisfarne de către un alt mare sfânt al Angliei, 
Sfântul Teodor din Tars (602-690 d. Hr.), Arhiepiscopul de Canterbury. Acesta era de 
neam grec, născut în Tarsul Ciliciei, şi el este cel care a izbutit, prin darul lui de a 
împăca, să unească cele două feluri de a fi ale irlandezilor şi romanilor, aşezând 
totodată în Biserica Angliei o rânduiala deosebit de trainică, prin întemeierea de 
episcopii şi prin ţinerea primelor sinoade bisericeşti . 

Iar măsura deplinătăţii acestei uniri a fost dată de călugării propovăduitori englezi, 
care prin munca lor au izbutit să încreştineze mare parte din neamurile germane 
păgâne, care erau de un sânge cu ei. Dintre aceştia, noi vom aminti doar doi, anume 
pe Sfântul Clement (Willibrord, 658-739 d. Hr.) şi pe Sfântul Bonifatie (675-754 d. 
Hr.). Cel dintâi s-a născut în partea de nord a Angliei, şi, după ce a stat câtva timp în 
Irlanda, a plecat pentru a aduce la Hristos pământurile Frisiei (Olanda de astăzi), în 
care locuia un popor foarte înrudit cu englezii. Fiind hirotonit episcop de Utrecht, 
lucrarea lui a adus foarte multă roadă, iar pentru aceasta el este astăzi socotit 
„apostolul Frisiei". Mai tânăr decât el şi împreună-lucrător cu el a fost Sfântul 
Bonifatie, fiul unui tată englez şi al unei mame celte, care s-a născut în ţinutul Devon 
din Anglia. Auzind de lucrarea Sfântului Clement, Bonifatie a venit să-1 ajute pe cel 
de un neam cu el, însă în scurt timp a pătruns adânc în inima Europei, la neamurile 
germanice care erau în întregime scufundate în întunericul păgânătăţii. Având 
binecuvântarea Sfântului Papă Grigorie al IlI-lea (+741 d. Hr.), de neam sirian, şi a 
ultimului papă grec, Sfântul Zaharia (+752 d. Hr.), Bonifatie a propovăduit, cu mare 
bărbăţie şi râvnă, în întreaga Germanie, aducând la credinţa creştină, prin darul lui 
Dumnezeu, mulţimi nenumărate de păgâni din toate neamurile germane. Pe bună 
dreptate este astăzi socotit luminătorul Germaniei şi unul dintre cei mai mari englezi 
care a trăit vreodată . Pe lângă aceasta, Sfântul Bonifatie a dus, asemeni Sfântului 
Columban înainte, o muncă neobosită pentru a rândui şi a curaţi Biserica francă, care 
în vremea lui ajunsese la o decădere greu de închipuit. 

2. Dar pentru a înţelege această mare decădere, este nevoie să ne întoarcem în timp 
pentru a vedea felul în care francii au primit credinţa creştină. Neam germanic păgân, 

francii au ajuns să stăpânească la sfârşitul veacului al V-lea aproape întreaga Galie 
romană, fiind încreştinaţi prin botezarea primului lor mare conducător, pe nume 
Clovis, în anul 496 d. Hr. Acesta a primit botezul din mâinile Sfântului Remigiu (437- 
533 d. Hr.), care a fost vreme de 74 de ani Arhiepiscop de Rheims. Deşi numit astăzi 
„apostolul francilor," Remigiu nu ar fi izbutit să-1 aducă la Hristos pe regele franc, 
fără rugăciunile şi lacrimile credincioasei soţii a lui Clovis, Sfânta Clotilda (474-545 
d. Hr.). Aceasta, după moartea soţului ei, s-a retras la mormântul Sfântului Martin din 
Tours, petrecând până la moarte în post şi înfrânare, rugându-1 neîncetat pe Sfântul 
Martin să potolească nesfârşitele lupte pe care fiii ei le purtau pentru domnie. De 
altfel, la fel ca în răsărit, femeile au avut o parte deosebit de însemnată în încreştinarea 
popoarelor păgâne. într-adevăr, prin jertfelnicia, blândeţea şi credinţa lor vie, ele au 
putut să înduplece şi să înmoaie inimile soţilor lor războinici şi aprigi, prin pilda lor 
îndemnându-i pe aceştia să le urmeze în credinţă. O altă astfel de femeie sfântă a fost 
şi Radegunda (518-587 d. Hr.), soţia unuia dintre fiii Clotildei şi ai lui Clovis, care 
după moartea soţului ei a întemeiat o mănăstire în apropiere de Poitiers, trăind acolo 
în sfinţenie vreme de 30 de ani. 

Marele necaz al vieţii Bisericii france era faptul că urmaşii la tron erau mereu în 
război unul cu altul, iar în luptele lor atrăgeau după ei şi pe cei mai puternici dintre 
episcopi, care de cele mai multe ori le erau rude, şi care astfel ajungeau să facă tot 
felul de fărădelegi. De aceea, sfinţii care s-au ridicat în această perioadă în Franţa s-au 
străduit pe de o parte să curme nelegiuirile episcopilor şi ale clericilor nevrednici, şi 
pe de alta să aducă la Hristos atât poporul franc (care de multe ori rămăsese creştin 
doar cu numele), cât şi celelalte popoare care încă zăceau în neştiinţa păgânătăţii. 
Unul dintre cei mai mari astfel de părinţi a fost Sfântul Gherman al Parisului (496-576 
d. Hr), care pentru milostenia sa cea mare a fost numit „părintele săracilor" . Episcop 
al Parisului, Sfântul Gherman a izbutit să-1 întoarcă pe unul dintre fiii lui Clovis, 
regele Childebert I, la o adevărată viaţă de creştin, vindecându-1 în chip minunat de o 
boală. Ca mulţumire, regele i-a dat Sfântului Gherman stăpânire asupra Parisului, 
zidind totodată pentru el o mănăstire închinată Sfântului Vichentie. 
Cum spuneam, în această perioadă s-au ridicat şi sfinţi care au dus mai departe munca 
de încreştinare a neamurilor păgâne. îi vom pomeni aici doar pe câţiva dintre ei. 
Sfântul Amand (+675 d. Hr.), franc din Nantes, a început să propovăduiască, după 15 
ani de viaţă pustnicească, în rândul păgânilor din ţinutul Flandrei (Belgia de astăzi), 
izbutind cu mare greutate, şi cu preţul a multor suferinţe, să aducă la Hristos pe cei ce 
locuiau acolo. Se pare că a ajuns şi Episcop de Maastricht (Olanda), însă în scurt timp 
a murit într-una dintre mănăstirile întemeiate de el la Elnon. îl avem apoi pe Sfântul 
Eligiu (588-660 d. Hr.), un foarte iscusit fierar din Limoges, care a dobândit prin 
măiestria sa mare faimă şi mare bogăţie. Om nespus de milostiv, el îşi folosea toată 
averea răscumpărându-i pe cei ce trăiau în robie. Fiind hirotonit episcop de Noyon, a 
început să propovăduiască cu râvnă păgânilor din eparhia sa (care trăiau în 
împrejurimile Ghentului şi ale Antwerpului), izbutind să aducă la Hristos, prin marea 
lui bunătate, pe mulţi dintre sălbaticii germani. Tot aici trebuie să-1 amintim şi pe 
Sfântul Lambert (+709 d. Hr.), episcopul oraşului Maastricht, care a fost omorât 
pentru că 1-a mustrat pe rege pentru viaţa lui nelegiuită, şi pe urmaşul şi ucenicul lui, 
Sfântul Hubert (+727 d. Hr.). Amândoi au fost de mare ajutor Sfântului Clement în 
lucrarea lui de încreştinare a popoarelor păgâne care trăiau în pământurile Ţărilor de 
Jos . 

Nu putem însă să încheiem această prezentare a sfinţilor franci, fără a vorbi şi despre 
Sfântul Leger, episcopul de Autun (616-678 d. Hr.). Nepot al episcopului de Poitiers, 
Sfântul Leger a îmbrăţişat de tânăr viaţa călugărească, fiind chemat, pentru multele 

sale daruri, la curtea regelui de către Sfânta Batilda (+680 d. Hr.), soţia lui Clovis al 
II-lea. Aceasta, una dintre acele femei sfinte de care pomeneam înainte, se născuse în 
Anglia, iar după moartea soţului ei s-a retras într-o mănăstire, ducând acolo până la 
moarte o viaţă de mare curăţie şi sfinţenie. Ea a fost cea care 1-a rugat pe Sfântul 
Leger să-i crească pe copii ei în viaţă creştinească. Văzând decăderea cumplită care 
domnea la curtea regelui, sfântul a început să mustre cu asprime, fără a căuta la faţa 
oamenilor, toate nelegiuirile care aveau loc. Pentru aceasta, unul dintre cei mai cruzi 
oameni de la curte, pe nume Ebroin, care-1 prigonise şi pe Sfântul Lambert, 1-a prins 
pe sfântul episcop, 1-a închis şi, după ce a poruncit să-i fie scoşi ochii şi tăiate buzele 
şi limba, 1-a omorât mişeleşte. 

3. Ne vom îndrepta acum privirile asupra unui alt ţinut al Apusului, şi anume asupra 
peninsulei iberice, pe care până acum am lăsat-o deoparte. Şi aceasta la rândul ei a 
avut de a face faţă atacurilor sălbatice ale triburilor germane, dintre care mai întâi au 
fost suebii, apoi vandalii, iar în cele din urmă, începând cu anul 507, vizigoţii. Spre 
deosebire de Galia şi Germania însă, aceste triburi germane nu erau păgâne, ci 
primiseră erezia ariană. De aceea, în această perioadă au strălucit în Biserica din 
Spania mulţimi întregi de sfinţi, unii, mucenici care au murit pentru dreapta credinţă, 
iar alţii, părinţi luminaţi care au izbutit să aducă la Ortodoxie neamurile eretice. Mai 
întâi vom vorbi despre întoarcerea suebilor, neam germanic care se aşezase în Galicia 
de astăzi, şi care a fost adus la dreapta credinţă prin lucrarea Sfântului Martin din 
Braga (520-580 d. Hr.). Acesta se trăgea din Panonia, dintr-un sat aflat pe malurile 
Dunării, şi de tânăr a plecat în Ţara Sfântă, fiind tuns călugăr. Până la urmă a ajuns în 
Galicia, unde, după ce a fost hirotonit Arhiepiscop de Braga (în Portugalia de astăzi), 
a început să propovăduiască dreapta credinţă suebilor arieni. A avut mare dragoste 
pentru viaţa călugărească, şi de aceea a întemeiat mai multe mănăstiri, traducând 
totodată în limba latină Patericul. Prin faima sfântului, Braga a ajuns în scurtă vreme 
centrul duhovnicesc al întregii părţi de nord-vest a Iberiei. 

De cealaltă parte, începutul întoarcerii vizigoţilor arieni a fost făcut prin botezul 
Sfântului Hermenegild (+586 d. Hr.), unul dintre fii regelui vizigot Leovigild. După 
trecerea sa la Ortodoxie, acesta a fost de îndată dezmoştenit de tatăl lui şi aruncat în 
închisoare. Când în noaptea de Paşti a aceluiaşi an, Hermenegild nu a vrut să se 
împărtăşească din mâinile unui episcop arian, mama lui vitregă a dat poruncă să fie 
omorât. Cel prin care Hermenegild primise dreapta credinţă a fost Sfântul Leandru de 
Sevilla (540-601 d. Hr.), un alt mare părinte al Bisericii Spaniei. Acesta se trăgea, 
asemenea Sfântului Vasile cel Mare, dintr-o familie sfântă, alături de el găsindu-se în 
calendarele Bisericii noastre toţi cei trei fraţi ai săi. Leandru era cel mai bătrân dintre 
ei, iar pentru darurile lui a fost trimis de tânăr la Constantinopol, unde a legat o 
prietenie trainică cu Sfântul Grigorie cel Mare, care se afla şi el pe atunci acolo, 
întorcându-se în Spania, sfântul a fost ales Arhiepiscop al Sevillei, şi a început o 
muncă neobosită, îndreptând cărţile de slujbă, întrunind două sinoade şi aducându-1 la 
credinţă pe Hermenegild, şi prin el, întreg neamul vizigot. în munca sa, Leandru a fost 
ajutat de fratele său, Sfântul Fulgentie, episcop de Ecija (+633 d. Hr.), şi de sora sa, 
Sfânta Florentina (+636 d. Hr.), care a ajuns să fie stareţă la peste o mie de călugăriţe, 
însă cel mai cunoscut din această familie sfântă a fost Sfântul Isidor al Sevillei (560- 
636 d. Hr.), unul dintre cei mai mari sfinţi ai Spaniei. Isidor şi-a primit învăţătura de 
la Sfântul Leandru, căruia i-a urmat în scaunul de arhiepiscop la Sevilla, continuând şi 
întărind munca fratelui său mai mare. Astfel, sfântul a stârpit de tot erezia ariană, a 
întrunit mai multe sinoade, dintre care cel mai însemnat la Toledo în 633, a întemeiat 
peste tot şcoli şi mănăstiri şi a terminat aşa-numita Liturghie mozarabă, care astăzi îi 
poartă numele. Tot el a scris mulţime nenumărată de cărţi, dintre care cele mai 

însemnate sunt vieţile sfinţilor, iar pentru aceasta este socotit astăzi unul dintre 
Părinţii Bisericii. Ultimul dintre sfinţii Spaniei pe care îi vom pomeni aici este Sfântul 
Ildefons de Toledo (600-667 d. Hr.), unul dintre ucenicii Sfântului Isidor şi nepot al 
Sfântului Evghenie de Toledo. Tuns de tânăr călugăr, Ildefons a ajuns mai întâi stareţ 
la mănăstirea Agii, iar apoi, după moartea unchiului său, episcop în scaunul din 
Toledo. Având foarte mare dragoste şi evlavie pentru Maica Domnului, sfântul a scris 
o carte în care apăra pururea fecioria Preasfintei Născătoare de Dumnezeu . 

d. îndepărtarea şi desprinderea Apusului (800-1050 d. Hr.) 

Toată această muncă uriaşă de încreştinare şi-a avut însă preţul ei. într-adevăr, după 
cum am văzut, păgânii intraţi în Biserică, mai ales cei de neam mare, au rămas de 
multe ori creştini doar cu numele, păstrându-şi neschimbate toate slăbiciunile şi 
neputinţele lor. în ciuda tuturor strădaniilor unor sfinţi precum Columban, Bonifatie 
sau alţii, până la urmă aceşti conducători pe jumătate încreştinaţi, însetaţi de putere şi 
de câştig, au ajuns la cârma Bisericii din apus. Odată cu ei, în învăţătura Bisericii din 
aceste ţinuturi au început să apară diferite schimbări, care cu timpul au dus la 
îndepărtarea apusului de Biserica cea una şi nedespărţită. Deşi noi nu ne vom opri 
prea mult asupra schimbărilor, deoarece nu acesta este scopul nostru, va trebui totuşi 
să vorbim pe scurt şi despre ele, pentru a putea înţelege vieţile sfinţilor care au trăit în 
apus în această perioadă. 

Astfel, începutul înstrăinării a fost făcut odată cu înscăunarea regelui franco-german 
Charlemagne (771 d. Hr.), om de o mândrie şi de o cruzime cumplită , care vroia să 
înfăptuiască un nou Imperiu Roman în apusul Europei. Charlemagne nu putea face 
însă acest lucru din pricina existenţei vechiului Imperiu Roman Creştin, care îşi avea 
capitala în oraşul Sfântului Constantin, Roma cea Nouă, Constantinopolul. De aceea, 
regele franc a căutat mereu să defaime şi să lovească acest Imperiu, defăimând mai 
ales dreapta credinţă mărturisită în el. Pentru a face aceasta, Charlemagne a adunat la 
curtea sa de la Aachen mai mulţi oameni care îi împărtăşeau ideile , oameni pe care i- 
a pus în fruntea Bisericii din ţinuturile stăpânite de el. După aceasta, regele a întrunit 
câteva sinoade, în care au fost luate mai multe hotărâri împotriva învăţăturilor 
Bisericii. Cel mai însemnat dintre acestea a fost sinodul ţinut la Frankfurt, în anul 794, 
unde a fost condamnată cinstirea sfintelor icoane şi hotărârile celui de-al şaptelea 
Sinod Ecumenic de la Niceea. Lucrul cel mai trist însă a fost că tot la acest sinod, 
episcopii adunaţi de Charlemagne au schimbat însuşi Crezul Bisericii, adăugând la 
mărturisirea de credinţă a Părinţilor cunoscutul cuvânt „Filioque" . Trebuie însă să 
spunem că toate aceste schimbări aveau la temelie mai ales pricini politice, şi nu 
duhovniceşti, prin ele Charlemagne căutând să-şi îndreptăţească gândurile sale de 
întemeiere a unui nou imperiu roman în apus. 

Tocmai de aceea, aceste gânduri nu erau nici pe departe împărtăşite în toată lumea din 
apus. într-adevăr, otrăviţi de ele erau doar cei din jurul curţii lui Charlemagne, în timp 
ce mulţimea covârşitoare a oamenilor rămăsese pe mai departe credincioasă 
învăţăturilor Bisericii . Din fericire, după moartea conducătorului franc, gândurile şi 
dorinţele lui nu şi-au mai găsit împlinire, iar în anii care au urmat s-a izbutit refacerea 
unităţii de credinţă dintre apus şi răsărit. Astfel, sinodul din anii 879-880 d. Hr. de la 
Constantinopol, la care a luat parte Sfântul Fotie al Constantinopolului şi trimişii 
papei Ioan al VUI-lea, a condamnat pe oricine ar fi îndrăznit să schimbe cu ceva 
Crezul Bisericii . Apoi, în veacul următor, pacea a fost pe deplin refăcută prin 
căsătoria împăratului german Otto al II-lea, urmaşul lui Charlemagne, cu Teofana, o 
prinţesă din Constantinopol. Odată cu ea, în imperiul german au venit mulţime de 

preoţi şi călugări greci, prin care s-au reînnodat legăturile dintre răsărit şi nord-vestul 
Europei. 

Tocmai de aceea, deşi această perioadă a fost îndeobşte una de mare decădere, în ea 
au strălucit destui sfinţi cu nimic mai prejos decât cei de dinainte, sfinţi despre care 
vom vorbi în cele ce urmează. Mai întâi, această a patra perioadă din viaţa Bisericii 
din apus a fost încununată cu mulţime de mucenici care au pătimit pentru credinţa 
creştină. Mai întâi ne vom opri asupra Iberiei. Aceasta, începând cu anul 711 d. Hr., a 
ajuns sub stăpânirea arabilor musulmani, care în veacul al IX-lea au dezlănţuit o aspră 
prigoană împotriva creştinilor. Cu toate că prigoana a lovit întreaga Spanie şi a durat 
mai bine de două sute de ani, cei mai mulţi creştini au murit pentru Hristos în jurul 
oraşului Cordoba, capitala maurilor , între anii 850 şi 859 d. Hr. Ştim mai multe 
despre patimile acestor mucenici de la un preot pe nume Evloghie (+856 d. Hr.), care 
trăind în Cordoba, a scris despre fiecare dintre ei, şi care până la urmă a primit şi el 
cununa muceniciei. Printre cei aproape 50 de mucenici care şi-au vărsat sângele în 
timpul celor 10 ani de prigoană s-a aflat şi un grec pe nume Gheorghe, care era 
călugăr la mănăstirea Sfântul Sava de lângă Ierusalim. Născut în Betleem, Gheorghe 
venise în Spania după ajutoare şi a pătimit pentru Hristos împreună cu alţi patru 
creştini în anul 852 d. Hr. 

în aceeaşi perioadă, însă în celălalt capăt al Europei, alţi nenumăraţi mucenici 
pătimeau pentru credinţa lor în Hristos. într-adevăr, odată cu sfârşitul veacului al 
VUI-lea, cete sălbatice de vikingi păgâni, din ce în ce mai numeroase, au început să 
atace, în căutare de bogăţii şi de robi, Insulele Britanice, folosindu-se de corăbii iuţi şi 
uşoare. Iar cea mai lesne pradă pentru ei erau mănăstirile, care erau cu totul lipsite de 
apărare, fiind de cele mai multe ori aşezate pe nişte insule retrase sau pe malul marii. 
Astfel, vreme de mai multe sute de ani, vikingii danezi au jefuit mănăstirile nordului, 
trecând mulţimi întregi de călugări prin ascuţişul săbiei, deoarece aceştia nu vroiau să 
se lepede de credinţa şi de bisericile lor. Poporul englez a încercat să se apere de 
sângeroşii lui duşmani, iar încununarea acestei lupte de apărare a fost un sfânt foarte 
iubit şi cinstit în Anglia, pe nume Edmund (841-869 d. Hr.). Ales rege al Angliei de 
răsărit la o vârstă foarte tânără, sfântul s-a străduit să-şi apere ţara de atacurile 
covârşitoare ale năvălitorilor păgâni. Când după mai mulţi ani de luptă, mica lui oştire 
a ajuns înconjurată de danezi, Edmund s-a predat pentru a-şi scăpa ostaşii de la 
moarte. în timp ce se ruga într-o biserică, păgânii l-au prins şi, după ce l-au chinuit 
cumplit, l-au legat de un copac şi au început să tragă cu săgeţi în el. Ultimele cuvinte 
ale sfântului, socotit în vechime ocrotitorul Angliei, au fost: „Iisuse, Iisuse!" . 
însă jertfa Sfântului Edmund, şi a tuturor celorlalţi mucenici, nu a rămas fără roadă. 
Astfel, în mai puţin de 100 de ani, aceiaşi danezi aveau să vină, cu pocăinţă, să se 
închine moaştelor neputrezite ale mucenicului. într-adevăr, prin lucrarea mai multor 
propovăduitori luminaţi de Dumnezeu, începând cu veacul al IX-lea vikingii au fost 
aduşi la credinţa creştină. Dintre aceşti propovăduitori, cel mai însemnat a fost Sfântul 
Ansgar (801-865 d. Hr.), episcop de Hamburg şi Bremen, care a fost numit „Apostolul 
nordului." Născut în apropiere de Amiens (în Franţa), Ansgar a intrat de tânăr într-o 
mănăstire din Saxonia, de unde a fost luat de regele Harold al Danemarcei pentru a-i 
încreştina pe păgânii danezi. Din Hamburg, oraşul în care se aşezase, sfântul a dus o 
muncă neobosită pentru răspândirea credinţei creştine în rândul vikingilor, ajungând 
până în Suedia şi Norvegia . De această din urmă ţară se leagă numele unui alt mare 
sfânt, Olaf al Norvegiei (995-1030 d. Hr.), fiul regelui Harald al Norvegiei. Deşi la 
început a fost pirat, sfântul, văzând răbdarea şi neînfricarea creştinilor în faţa morţii, a 
hotărât să primească credinţa creştină. Fiind botezat la Rouen, Olaf s-a întors în ţara 
sa şi a urcat pe tronul Norvegiei. A avut mare râvnă pentru luminarea poporului său, 

aducând nenumăraţi propovăduitori din Anglia, zidind peste tot biserici şi distrugând 
capiştile idoleşti. Un alt Olaf, de asemenea sfânt, care a trăit în acelaşi timp, a fost 
regele Olaf al Suediei (993-1024 d. Hr.). Botezat de un propovăduitor englez, pe 
nume Sigfrid (+1045 d. Hr.), Olaf a fost mucenicit în apropiere de Stockholm pentru 
că, fiind prins de păgâni, nu primise să jertfească idolilor. Tot Sfântul Sigfrid a 
botezat-o şi pe una dintre fiicele regelui, pe nume Ingegerde (Irina după botez). 
Aceasta s-a căsătorit cu un prinţ din familia domnitoare a Rusiei, Iaroslav, şi a trăit la 
Novgorod, având 12 copii, dintre care unul este cinstit ca sfânt. După moartea soţului 
ei, Irina s-a retras într-o mănăstire, unde a primit numele de Ana. Ducând o viaţă de 
mare înfrânare, ea a ajuns să fie cunoscută ca Sfânta Ana a Novgorodului (+1056 d. 
Hr.). De altfel, trebuie să spunem că între vikingi şi ruşi au fost la început nişte 
legături foarte strânse, dovadă pentru aceasta stând numele primilor conducători 
creştini ai ruşilor, Sfânta Helga (în rusă Olga) şi Sfântul Waldemar (în rusă Vladimir), 
care se trăgeau din familiile domnitoare ale vikingilor. Tot astfel, primii mucenici ai 
Rusiei sunt socotiţi a fi Sfinţii Teodor Varangul (adică „Vikingul") şi Ioan, fiul lui 
(+984 d. Hr.). 

Din păcate, tânăra credinţă creştină sădită în părţile nordului nu a mai avut timp să 
dea roade adevărate. Aceasta s-a întâmplat din pricina tristei rupturi a apusului, asupra 
căreia nu vom mai stărui aici (oricum lucrurile sunt îndeobşte cunoscute). Vom spune 
totuşi că pricina acestei rupturi, care, după cum am văzut, a început odată cu 
Charlemagne, a fost aceea că, deşi ţelurile politice ale „împăratului" german pieriseră 
odată cu el, duhul ideilor lui s-a păstrat pe mai departe, oarecum ascuns, în rândul 
păturii conducătoare franco-germane. Până la urmă, acest duh a ajuns să stăpânească 
în însăşi Biserica din apus, prin urcarea pe scaunul Romei a primilor papi germani , 
care au adus cu ei toate schimbările şi dorinţele de putere de la curtea franco-germană. 
Aceste schimbări au dus, în cele din urmă, la trista despărţire din anul 1054 . Despre 
aceasta, un părinte român luminat de Duhul Sfânt, Părintele Dionisie Ignat, trăitor în 
Sfântul Munte Athos vreme de 79 de ani, spunea: „Apusul a fost împreună cu 
ortodocşii la toate cele şapte sfinte Soboare ecumenice, care au discutat toate 
eresurile, şi au făcut Biserica curată-curată. După aceea s-au despărţit. Dar de ce? Şi 
unul e vinovat, şi celălalt e vinovat, şi amândoi sunt vinovaţi. Fiindcă n-au avut harul 
Sfântului Duh între dânşii, ci au avut, conducătorii, şi unii, şi alţii, egoismul, patima 
aceasta: Eu!... Eu!... Eu!... De aceea, s-a depărtat harul Sfântului Duh de la ei, [...] şi 
uite... s-au despărţit. Măcar, cel puţin, ortodocşii au rămas tot ortodocşi . [...] Pe când, 
dacă erau uniţi, erau o putere titanică creştinească, ortodoxă. Nu putea vrăjmaşul să ne 
întoarcă la cele rele." 

3. Sfinţii Apusului astăzi 

„Trăind [noi] împrăştiaţi în ţări unde în vechime s-au ostenit şi s-au proslăvit, prin 
suferinţele lor sau prin alte nevoinţe, sfinţi bineplăcuţi lui Dumnezeu, cinstiţi din 
vechime de Biserica Ortodoxă a lui Hristos, se cade ca şi noi să-i cinstim cum se 
cuvine şi să alergăm la ajutorul lor, fără a ne răci, în acelaşi timp, nici faţă de sfinţii 
cuvioşi ai lui Dumnezeu la care alergam şi înainte în rugăciune." Acestea sunt 
cuvintele unui sfânt rus al veacului trecut, care a fost mai întâi episcop la Shanghai, 
apoi la Paris, apoi la Bruxelles, iar în cele din urmă la San Francisco. Numele 
sfântului este Ioan, şi el a trimis aceste cuvinte tuturor credincioşilor ortodocşi pe care 
îi avea în păstorire. Dintre aceştia, cei mai mulţi erau de neam rus şi trăiau în partea de 
apus a Europei, ajunşi acolo în urma marilor emigrări pricinuite de prigoana 
comunistă a veacului trecut. Pe ei, Sfântul Ioan îi îndemna să aducă cinstire tuturor 

sfinţilor pe care îi găsiseră în pribegia lor, sfinţi care trăiseră în vechime în 
pământurile din apusul Europei. Iar mărturia Sfântului Ioan despre acest lucru este 
una de o însemnătate deosebită, deoarece acest om al lui Dumnezeu poate fi cu 
adevărat socotit drept cel din urmă dintre sfinţii apusului, şi adevăratul lor urmaş. De 
aceea, ne vom opri puţin asupra vieţii acestui mare sfânt pe care Dumnezeu 1-a ridicat 
în părţile apusului în vremurile noastre. 

a. Sfântul Ioan şi sfinţii apusului 

Născut în anul 1896 în partea de sud a Rusiei, în ţinutul Harkov din Ucraina de astăzi, 
Sfântul Ioan (care a primit la botez numele de Mihail) se trăgea dintr-o familie de 
neam mare, numită Maximo viei, familie care era vestită pretutindeni pentru bogăţia 
dar şi pentru credinţa ei . în anul 1921, prigoana comunistă 1-a silit pe tânărul Mihail 
să fugă, împreună cu familia sa, la Belgrad, unde peste puţini ani a fost tuns călugăr, 
primind numele de Ioan şi fiind hirotonit apoi diacon şi preot. A ajuns profesor la 
Seminarul din Bitolia (în Macedonia), unde 1-a cunoscut pe marele sfânt sârb Nicolae 
Velimirovici. Fiind de o înfrânare nemaipomenită (nu dormea decât una-două ore pe 
noapte şi niciodată în pat, mânca o dată pe zi după apusul soarelui), Sfântul Ioan era o 
lumină pentru toţi cei din jur, şi de aceea, în anul 1934 a fost hirotonit episcop şi 
trimis să păstorească turma de credincioşi din Shanghai (China). Aici s-au făcut vădite 
toate darurile cu care Dumnezeu îl înzestrase pe alesul Său. Având să-şi conducă 
turma în timpul anilor grei ai războiului, sfântul mângâia pe toţi prin dragostea sa cea 
fără margini. Mai ales, avea mare dragoste pentru copii părăsiţi sau fără părinţi, pentru 
care întemeiase un orfelinat în Shanghai. Colinda mereu străzile acelui oraş, adeseori 
desculţ (îşi dăduse papucii vreunui sărac), căutând copii amărâţi pe care să-i 
adăpostească. Primise încă de atunci darul facerii de minuni, cu care tămăduia pe 
mulţi de bolile lor sufleteşti şi trupeşti. Pentru toate aceste vârtuţi, Dumnezeu a 
rânduit ca alesul Său să strălucească în întreaga lume, şi astfel Sfântul Ioan a ajuns 
mai întâi episcop al credincioşilor din apusul Europei, la Paris şi la Bruxelles, iar apoi 
episcop al celor din apusul Americii, la San Francisco. în toată viaţa sa, omul lui 
Dumnezeu a fost însufleţit de o dragoste neţărmurită faţă de toată lumea. într-adevăr, 
el îi primea în inima sa largă pe toţi câţi îi era dat să întâlnească, fie că erau ruşi, sau 
greci, sau sârbi, sau chinezi, sau francezi, sau englezi, sau americani sau de orice alt 
neam. Pentru el, toţi erau copiii lui Dumnezeu, pentru care Mântuitorul Hristos 
primise moarte pe cruce. 

Dar să vedem acum în ce fel se leagă numele Sfântului Ioan de cinstirea sfinţilor 
apusului. Mai întâi, trebuie să spunem că, ajungând episcop în apus, omul lui 
Dumnezeu nu s-a mărginit să se îngrijească doar de ruşii săi, ci şi de popoarele printre 
care se aflau răspândiţi aceştia. Astfel, încă din 1938 Sfântul Ioan spunea sinodului 
Bisericii Ruse din afara Rusiei următoarele: „Pedepsind poporul rus [prin comunism], 
Dumnezeu îi arată în acelaşi timp acestuia calea spre mântuire, făcându-1 
propovăduitor al Ortodoxiei în lumea întreagă." De aceea, sfântul a ajutat neobosit, în 
orice fel putea, pe toţi apusenii care se întorceau la dreapta credinţă. De pildă, prin 
lucrarea şi binecuvântarea lui, Olanda a fost cea dintâi ţară din apus care a avut toate 
slujbele Bisericii traduse în limba olandeză. Şi tot din strădaniile sfântului episcop 
pentru întărirea credinţei ortodoxe în apus, face parte şi cinstirea sfinţilor care au trăit 
în vechime în părţile apusului. Astfel, omul lui Dumnezeu îi îndemna pe toţi 
credincioşii să alerge la locurile în care odihnesc trupurile acestor sfinţi şi să le ceară 
cu credinţă ajutorul, ca unora care dobândiseră îndrăznire înaintea tronului lui 
Dumnezeu. La acelaşi sinod din 1938, sfântul spunea: „în diferite locuri ale vechii 

Galii - Franţa de astăzi - şi în alte ţări ale Europei Apusene, s-au păstrat până astăzi 
sfintele oseminte ale mucenicilor primelor veacuri şi ale celor următoare, care au fost 
mărturisitori ai credinţei ortodoxe. îi chemăm pe părinţii slujitori ai Bisericii să-i 
pomenească la dumnezeieştile slujbe [...] pe cuvioşii lui Dumnezeu, care sunt 
ocrotitorii locului sau ai ţării unde se desfăşoară slujba." Apoi, la sinodul din anul 
1952 al Bisericii Ruse din afara Rusiei, sinod condus de Sfântul Ioan, s-a luat 
hotărârea ca toţi credincioşii ortodocşi să aducă cinstire sfinţilor care au strălucit în 
apus: „Găsind în diaspora noastră propovăduitori şi asceţi din vechime, ale căror 
nume nu ne erau cunoscute, îl proslăvim pe Domnul, minunat întru sfinţii Lui, şi îi 
cinstim pe cei care au bineplăcut Lui, lăudând suferinţele şi nevoinţele lor ascetice şi 
rugându-i să ne fie mijlocitori pe lângă Dumnezeu." Lucrând neobosit, Sfântul Ioan 
s-a străduit să-i facă cunoscuţi pretutindeni pe aceşti sfinţi din apus şi vieţile lor. El 
însuşi a adunat de oriunde a putut mărturii despre vieţile, icoanele şi slujbele lor. 
„Mergea la bisericile în care le erau adăpostite moaştele, săvârşea slujbe în cinstea lor, 
şi îi ruga pe preoţii ortodocşi să facă asemenea. Către sfârşitul vieţii sale, cunoştinţele 
lui despre sfinţi, atât răsăriteni cât şi apuseni, păreau să fie fără sfârşit." Iar după 
moartea sa, petrecută în anul 1966, strădaniile omului lui Dumnezeu au fost duse mai 
departe de către nenumăraţii săi ucenici. Astfel, unul dintre aceştia, Părintele Serafim 
Rose, spunea: „Arhiepiscopul de fericită pomenire Ioan Maximovici a dăruit ca 
testament creştinilor ortodocşi din apus dragostea sa pentru sfinţii ţinuturilor 
apusene." 

b. Nevoia cinstirii sfinţilor apusului 

Dar să vedem acum care sunt pricinile pentru care Sfântul Ioan s-a îngrijit atât de mult 
pentru cinstirea sfinţilor apusului. Mai întâi, vom spune că orice credincios ortodox 
trebuie să-i cinstească pe acei sfinţi care au trăit în ţara lui, în pământul lui, în locul în 
care trăieşte el acum. Aceasta, deoarece deşi toţi sfinţii sunt locuitori ai patriei celei 
cereşti, ei au avut şi o patrie pământească, un loc în care Dumnezeu a rânduit să 
trăiască, loc pe care l-au luminat şi l-au iubit şi căruia i-au purtat de grijă. Şi pentru 
aceasta, deşi sfinţii sunt rugători pentru lumea întreagă, ei se roagă mai cu seamă 
pentru acele pământuri de care au fost legaţi în timpul vieţii. Tot la fel stau lucrurile şi 
cu sfinţii apusului, care mijlocesc înaintea tronului lui Dumnezeu îndeosebi pentru 
locurile în care au strălucit. De aceea îi îndemna Sfântul Ioan cu atâta stăruinţă pe 
credincioşii ortodocşi trăitori în apus să alerge la sfinţii care se află în apropierea lor şi 
să le ceară ajutorul în rugăciune. Aceasta cu atât mai mult cu cât printre ortodocşi se 
aflau şi credincioşi de neam apusean care se întorseseră, prin rânduiala lui Dumnezeu, 
la dreapta credinţă. Sfântul Ioan le purta acestora o grijă deosebită. „Biserica lui 
Hristos," spunea el într-o cuvântare rostită credincioşilor ortodocşi francezi, „nu a fost 
întemeiată pentru un singur popor, pentru un singur pământ, ci pentru întreaga lume. 
Fiecare om, fiecare popor, fiecare pământ este chemat la credinţa în adevăratul 
Dumnezeu." Dar fiecare popor are felul lui de a fi, şi de aceea Sfântul Ioan se 
străduia să reîntemeieze dreapta credinţă în apus, potrivit cu trăsăturile şi însuşirile 
popoarelor la care fusese trimis ca propovăduitor. Şi tocmai de aceea lupta omul lui 
Dumnezeu pentru cinstirea sfinţilor care au strălucit în apus, deoarece în ei, popoarele 
apusului puteau să-şi găsească adevăratele lor rădăcini creştine şi adevăratul lor fel de 
a fi. Iată cum îşi continua el cuvântarea către credincioşii francezi: „încă din timpurile 
apostolice, credinţa ortodoxă a lui Hristos a fost propovăduită în Galia, în ceea ce este 
acum Franţa. Bisericii Ortodoxe îi aparţinea Sfântul Martin din Tours, şi acelaşi lucru 
este adevărat şi pentru marele Sfânt Ioan Casian - întemeietorul mănăstirii de lângă 

Marsilia, unde pentru mulţi ani a dat pildă de viaţă ascetică -, cât şi pentru Sfântul 
Gherman al Parisului şi pentru Sfânta Genevieva, împreună cu mulţi-mulţi alţii. De 
aceea, credinţa ortodoxă nu este o credinţă străină poporului francez. Este credinţa lui, 
mărturisită aici în Franţa din vechime, de către strămoşii lui; este credinţa părinţilor 
lui." Şi cine alţii sunt părinţii apusului, dacă nu sfinţii lui, sfinţi care au mărturisit 
până la sânge dreapta credinţă, şi care se roagă până azi pentru pământurile în care s- 
au preaslăvit? De aceea îi şi iubea Sfântul Ioan, deoarece ştia că pentru rugăciunile 
lor, dreapta credinţă poate să renască în pământurile apusului. „Este dorinţa noastră 
sinceră şi arzătoare", spunea el în încheierea cuvântării sale, „să vedem credinţa 
ortodoxă reîntemeiată pe pământul Franţei, într-un chip potrivit duhului francez, să o 
vedem devenind din nou credinţa strămoşească a poporului ei, după cum a rămas 
pentru ruşi, greci, sârbi, potrivit cu felul de a fi deosebit al fiecăruia dintre aceste 
popoare... Fie ca Franţa ortodoxă să renască, şi fie ca binecuvântarea lui Dumnezeu să 
fie asupra ei!" 

Astfel, sfinţii apusului au mai întâi o mare însemnătate pentru aşezarea unei temelii 
sănătoase dreptei credinţe în părţile din apus. însă pe lângă aceasta, credem că 
cinstirea lor are nu mică însemnătate şi pentru credincioşii din răsărit. Mai întâi, noi ar 
trebui să-i cinstim pe sfinţii apusului pentru simplul fapt că putem face acest lucru, 
într-adevăr, rânduiala lui Dumnezeu a făcut ca în vremurile noastre, prin 
nenumăratele înlesniri şi descoperiri tehnice, să putem dobândi cunoştinţe despre 
vieţile unor sfinţi care au trăit în cele mai îndepărtate locuri şi timpuri, şi chiar să 
putem răspândi aceste cunoştinţe pretutindeni. Tocmai de aceea, este un dar al lui 
Dumnezeu faptul că noi am aflat despre sfinţii apusului, dar pe care suntem chemaţi 
nu doar să-1 folosim, ci şi să-1 înmulţim şi să-1 dăm mai departe. 
Dar, credem noi, mai este o pricină pentru care avem datoria să-i cinstim pe sfinţii 
care au strălucit în apus. După cum vedem, lumea de astăzi se conduce aproape în 
întregime după ideile şi felul de a gândi care a apărut în Apus după îndepărtarea şi 
desprinderea lui de Biserica Ortodoxă. Acest fel de a gândi şi de a trăi, care stăpâneşte 
astăzi pretutindeni, nu este doar unul fără Hristos, ci este chiar împotriva Lui , şi de 
aceea el ameninţă însăşi dreapta credinţă, păstrată în răsărit cu atâtea jertfe de-a lungul 
veacurilor. Iar noi credem că leacul împotriva acestei ameninţări se găseşte tocmai în 
cinstirea sfinţilor apusului. „Este convingerea mea," spunea Părintele Andrew 
Phillips, „că, căutând rădăcinile comune ale Europei, sau izvoarele ei, vom găsi cărări, 
sau căi, de a ieşi din criza de acum a Europei." Dacă e adevărat, dacă din apus vine 
această luptă împotriva învăţăturilor Bisericii, atunci cu atât mai mult cei care vor să 
ducă o viaţă creştinească trebuie să se folosească de rădăcinile creştine ale apusului, 
care sunt aceleaşi cu cele ale răsăritului, pentru a se putea împotrivi valului de 
necredinţă şi de depărtare de la poruncile lui Dumnezeu. Cinstindu-i pe sfinţii care au 
strălucit în apus, noi stăm pe calea de mijloc, calea împărătească a Părinţilor: ne 
împotrivim lucrurilor rele ale apusului, dar le primim pe cele bune; ne împotrivim 
necredinţei şi păcatului, dar primim sfinţenia şi dreptatea; ne împotrivim duhului 
lumii acesteia, dar primim Duhul lui Dumnezeu; ne împotrivim, în sfârşit, idolilor, dar 
îi primim pe sfinţi. Căci, în cuvintele aceluiaşi Părinte Andrew, „cine altcineva să-i 
cinstească pe sfinţi, dacă nu noi?" 

c. Cinstirea sfinţilor apusului astăzi 

Odată cu strădaniile Sfântului Ioan, printre credincioşii ortodocşi din apus a apărut, 
aşa cum am văzut, o mişcare de a-i cunoaşte şi de a-i cinsti pe sfinţii apusului. 
Mişcarea aceasta a trebuit însă să cerceteze foarte atent vieţile sfinţilor care au trăit în 

apus înainte de desprinderea lui, deoarece nu toţi care sunt socotiţi astăzi printre 
neortodocşi ca fiind sfinţi, pot fi cinstiţi ca atare în Biserica Ortodoxă. Astfel, Sfântul 
Ioan spunea: „A fost nevoie să se stabilească cine anume dintre cei cinstiţi aici [în 
apus] ca stâlpi şi luminători ai credinţei îşi merită cu adevărat numele. Această lucrare 
nu putea fi lăsată pe seama unor cercetători individuali, ci constituia o datorie a 
eparhiei şi aceasta era cea care trebuia să o ducă la îndeplinire." De aceea, la început 
a fost nevoie de adunarea mai multor sinoade, pentru a hotărî în cazul fiecărui sfânt în 
parte, dacă a fost sau nu mărturisitor al dreptei credinţe. Astăzi, îndeobşte, este de 
ajuns simpla binecuvântare a episcopului eparhiei pentru cinstirea unui anumit sfânt, 
deoarece, după cum spunea tot Sfântul Ioan: „Deciziile [...] cu privire la cinstirea 
sfinţilor din apus nu sunt nicidecum un act de canonizare a lor, ci o hotărâre prin care 
un anumit nevoitor, care a fost cinstit ca sfânt până la desprinderea Apusului, este 
cinstit ca sfânt de Biserica Ortodoxă." Astfel, cu binecuvântarea episcopilor au fost 
zugrăvite icoane cu chipurile sfinţilor, le-au fost scrise slujbe şi acatiste, şi chiar au 
fost sfinţite biserici în cinstea lor. O mare binecuvântare a lui Dumnezeu a fost 
dăruirea moaştelor Sfântului Edward Martirul (+978 d. Hr.) unei mănăstiri ortodoxe 
din Anglia, unde sunt cinstite după cuviinţă. 

Ne vom strădui să arătăm acum, pe scurt, care sunt criteriile după care pot fi 
recunoscuţi sfinţii care au mărturisit dreapta credinţă în apus. Mai întâi, vom spune că 
anul 1054, deşi de mare însemnătate pentru scopul nostru, nu poate fi nicidecum 
socotit ca data fixă a despărţirii apusului de Biserica Ortodoxă. După cum am văzut, 
despărţirea a avut loc treptat, pe tot cursul veacului al Xl-lea, avându-şi însă seminţele 
şi începuturile cu mult mai devreme, încă de la sfârşitul veacului al VUI-lea, odată cu 
domnia lui Charlemagne (764-814 d. Hr.). De aceea, cei ce pot fi cinstiţi fără nici o 
îndoială ca sfinţi ai Apusului sunt mai întâi cei cinstiţi ca atare înainte de jumătatea 
veacului al VUI-lea. După această perioadă însă, vieţile celor socotiţi sfinţi trebuie 
atent cercetate, pentru a se vedea dacă nu cumva au fost părtaşi ideilor de la curtea 
împăratului franco-german şi dacă nu au luptat făţiş împotriva dreptei credinţe, 
făcându-se răspânditori şi propovăduitori ai schimbărilor apărute în timpul lui 
Charlemagne . „Biserica Ortodoxă îi recunoaşte ca sfinţi ai Apusului," spunea 
Părintele Andrew Phillips, „pe toţi cei care au fost cinstiţi ca sfinţi înainte de mijlocul 
veacului al VUI-lea, fie local în Apusul Europei, fie în întreaga lume ortodoxă. După 
această perioadă, când Charlemagne a venit la putere în 764, şi până în 1054, data 
oficială a despărţirii creştinătăţii apusene de Biserica Ortodoxă, trebuie să cercetăm 
foarte atent vieţile celor care sunt numiţi sfinţi pentru a vedea dacă nu sunt semne în 
ele de împotrivire la credinţa creştină ortodoxă. Dacă ei au fost împotriva creştinătăţii 
ortodoxe, atunci în mod vădit nu pot fi cinstiţi ca sfinţi." îndeobşte vorbind, asupra 
sfinţilor care au trăit în afara ţinuturile stăpânite de Charlemagne (Italia de sud, Iberia, 
Insulele Britanice, Scandinavia şi altele), atârnă puţine îndoieli, deoarece aceste 
ţinuturi au rămas vreme îndelungată credincioase învăţăturilor Bisericii. Pe de altă 
parte însă, lucrurile sunt mai puţin limpezi în ceea ce priveşte pământurile care s-au 
aflat sub conducerea împăratului franco-german, adică Germania şi Franţa, unde este 
destul de greu de ştiut cine a primit schimbările, şi cine a luptat împotriva lor. De 
aceea, mai ales pentru cinstirea sfinţilor din aceste ţinuturi, trebuie binecuvântarea 
episcopului locului, după cum a fost cea dată de Sfântul Ioan şi de sinodul Bisericii 
Ruse din afara Rusiei în legătură cu cinstirea Sfântului Ansgar, episcopul 
Hamburgului şi încreştinătorul Nordului . 

4. Concluzie 



Page 21 of 119 



SFINŢENIE SI MĂRTURIE IN INSULELE BRITANICE IN PRIMUL MILENIU CREŞTIN 



„Vrând, precum se cuvine, să-i slăveşti pe sfinţii din vechime ai Apusului, ai 
pământurilor care căzuseră de la adevăr, o, iubitorule al sfinţilor Răsăritului şi 
Apusului, ai reînnoit cinstirea lor în Biserica Dreptslăvitoare. Iar astăzi te şi rogi în 
ceruri împreună cu ei, pentru noi, cei ce cântăm pe pământ: Aliluia!" 
Poate că niciodată nu a fost mai multă nevoie de sfinţenie decât în vremurile noastre, 
când lumea pare că se îndepărtează din ce în ce mai mult de adevăratul Dumnezeu. De 
aceea, cei credincioşi trebuie să se înarmeze acum cu ajutor din toate părţile, pentru a 
putea înfrunta ispitele lumii de azi şi pentru a-şi putea păstra neştirbită credinţa. Şi 
poate că tocmai pentru aceasta ne-a descoperit Dumnezeu atâţia sfinţi în vremurile 
noastre, pentru ca să avem cât mai mulţi mijlocitori la care să alergăm după ajutor în 
greutăţile şi nevoile care ne luptă. Iar printre aceşti mulţi mijlocitori, la loc de cinste 
stau şi sfinţii apusului, care se roagă cu lacrimi înaintea lui Dumnezeu pentru 
mântuirea noastră şi a întregii lumi. De aceea, noi am încercat să arătăm cât de mari 
ajutători avem în aceşti sfinţi, şi cât de minunate vieţi au dus ei. Şi am vrut să facem 
aceasta, anume pentru a-i însufleţi pe credincioşi în a le cere fără şovăială ajutorul şi 
în a-i slăvi după cum se cuvine . 

Vom încheia aşadar lucrarea noastră cu cuvintele aceluiaşi mare om al lui Dumnezeu, 
cel prin care au fost descoperiţi sfinţii din vechime ai Apusului, şi cel care este şi 
ultimul dintre ei, Sfântul Ioan, Făcătorul de minuni, care spunea: „în colţuri diferite 
ale lumii drepţii lui Hristos au lucrat pentru Singurul Dumnezeu, au umblat într-un 
singur duh şi sunt împreună proslăviţi de El. Valul revoluţiilor şi al reformelor le-a 
distrus moaştele în Apus , la fel cum, ajungând până în patria noastră [Rusia], s-a atins 
profanator şi de sfinţii ruşi . Acest val a încercat să le nimicească amintirea, la fel cum 
şi Iulian Apostatul ardea sfintele moaşte ale cuvioşilor. Dar ei strălucesc în Biserica 
cerească, iar noi trebuie să le slăvim şi mai mult ostenelile, proslăvindu-L astfel pe 
Dumnezeu, Care prin ei săvârşeşte minuni." 

Pentru rugăciunile tuturor sfinţilor care au strălucit în pământurile Apusului, Doamne 
Iisuse Hristoase, Fiul lui Dumnezeu, miluieşte-ne şi ne mântuieşte pe noi. Amin! 
Listă alfabetică cu sfinţii pomeniţi: 

AGATA, muceniţă, din Catania (Sicilia). Prăznuire: 5 februarie. Sinaxar, p. 111 

AGNIA, muceniţă, din Roma, 305 d. Hr. Prăznuire: 21 ianuarie. Sinaxar, p. 101 

AID AN (Edan), Episcop de Lindisfarne (Anglia), 651 d. Hr. Prăznuire: 31 august. 

Sinaxar, p. 232 

ALB AN, întâiul mucenic al Britaniei, 304 d. Hr. Prăznuire: 22 iunie. Sinaxar, p. 192 

ALEXIE „omul lui Dumnezeu", cuvios, din Roma, sec. V d. Hr. Prăznuire: 17 

iulie/17 martie. Sinaxar, p. 134 

AMAND, Episcop de Maastricht (Olanda), 675 d. Hr. Prăznuire: 6 februarie. Sinaxar, 

p. 112 

AMBROZIE, Episcop al Milanului (Italia), 339-397 d. Hr. Prăznuire: 7 decembrie. 

Sinaxar, p. 72 

ANA, cuvioasă, din Novgorod (Rusia), 1056 d. Hr. Prăznuire: 4 octombrie. Sinaxar, 

p. 31 

ANASTASIA Romana, muceniţă, din Roma, 253 d. Hr. Prăznuire: 28 octombrie/29 

octombrie. Sinaxar, p. 46 

ANSGAR (Oscar), Episcop de Hamburg (Germania), Apostolul Nordului, 801-865 d. 

Hr. Prăznuire: 3 februarie 

ARISTOBUL, Apostol din cei 70, Episcop al Britaniei. Prăznuire: 15 martie. Sinaxar, 

p. 133 

ATANASIE cel Mare, Patriarh al Alexandriei, 297-373 d. Hr. Prăznuire: 18 ianuarie. 

Sinaxar, p. 99 

AUGUSTIN, Episcop de Hipona (Africa de Nord), 354-430 d. Hr. Prăznuire: 15 

iunie. Sinaxar, p. 189 

AUGUSTIN, Episcop de Canterbury, Apostolul englezilor, 604 d. Hr. Prăznuire: 27 

mai. Sinaxar, p. 174 

BATILDA, regină a francilor, 680 d. Hr. Prăznuire: 30 ianuarie. Sinaxar, p. 107 

BENEDICT, cuvios, din Nursia (Italia), 480-550 d. Hr. Prăznuire: 11 iulie/14 martie. 

Sinaxar, p.132 

BONIFATIE, Episcop de Mainz, Luminătorul Germaniei, 675-754 d. Hr. Prăznuire: 5 

iunie. Sinaxar, p. 182 

CECILIA, muceniţă, din Roma, 230 d. Hr. Prăznuire: 22 noiembrie. Sinaxar, p. 62 

CIPRIAN, Episcop al Cartaginei, 200-258 d. Hr. Prăznuire: 16 septembrie/31 august. 

Sinaxar, p. 19 

CHESARIE, Episcop de Arles (Galia), 470-543 d. Hr. Prăznuire: 27 august. Sinaxar, 

p. 231 

CHIRIL şi METODIE, Apostolii slavilor, 869 şi 885 d. Hr. Prăznuire: 11 mai. 

Sinaxar, p. 166 

CLEMENT, Apostol din cei 70, Papă al Romei, 101 d. Hr. Prăznuire: 23 noiembrie/4 

ianuarie. Sinaxar, p. 64 

CLEMENT (Willibrord), apostolul Frisiei (Olanda), 658-739 d. Hr. Prăznuire: 7 

noiembrie. Sinaxar, p. 55 

CLOTILDA, regină a francilor, 474-545 d. Hr. Prăznuire: 3 iunie. Sinaxar, p. 181 

COLUMBA, cuvios, în Iona (Scoţia), 521-597 d. Hr. Prăznuire: 9 iunie. Sinaxar, p. 

185 

COLUMBAN, cuvios, din Irlanda, 543-615 d. Hr. Prăznuire: 23 noiembrie. Sinaxar, 

p. 62 

COMGALL, cuvios, întemeietorul Măn. Bangor (Irlanda), 516-601 d. Hr. Prăznuire: 

10 mai. Sinaxar, p. 166 

CUTHBERT, Episcop de Lindisfarne (Anglia), 687 d. Hr. Prăznuire: 20 martie. 

Sinaxar, p. 135 

EDMUND, mucenic, rege al Angliei, 841-869 d. Hr. Prăznuire: 20 noiembrie 

EDWARD, mucenic, rege al Angliei, 978 d. Hr. Prăznuire: 18 martie 

ELIGIU (Eloi, Ely), Episcop de Noyon (Galia), 588-660 d. Hr. Prăznuire: 1 

decembrie. Sinaxar, p. 69 

ETHELBERT (Albert), rege de Kent (Anglia), 560-616 d. Hr. Prăznuire: 25 februarie 

EUHERIE, Episcop de Lyon (Galia), 449 d. Hr. Prăznuire: 16 noiembrie 

EVLOGHIE, mucenic, preot în Cordoba (Spania), 856 d. Hr. Prăznuire: 11 martie. 

Sinaxar, p. 131 

EVGHENIE, Episcop de Toledo (Spania), 657 d. Hr. Prăznuire: 13 noiembrie. 

FLORENTINA, cuvioasă, din Carthagena (Spania), 636 d. Hr. Prăznuire: 20 iunie 

FOTIN, sfinţit mucenic, Episcop de Lyon, 177 d. Hr. Prăznuire: 2 iunie. Sinaxar, p. 

179 

FULGENTIE, Episcop de Ecija (Spania), 633 d. Hr. Prăznuire: 16 ianuarie 

GALL, cuvios, luminătorul Elveţiei, 550-645 d. Hr. Prăznuire: 16 octombrie. Sinaxar, 

p. 38 

GENEVIEVA, cuvioasă, în Paris (Galia), 419-500 d. Hr. Prăznuire: 3 ianuarie. 

Sinaxar, p. 89 

GHEORGHE, mucenic, din Palestina, în Cordoba (Spania), 852 d. Hr. Prăznuire: 27 

iulie 

GHERMAN, Episcop al Parisului (Galia), 496-576 d. Hr. Prăznuire: 28 mai. Sinaxar, 

p. 176 

GHERMAN, Episcop de Auxerre (Galia), 380-448 d. Hr. Prăznuire: 31 iulie. Sinaxar, 

p. 213 

GHERMAN, cuvios, apostol al Alaskăi (America), 1755-1836 d. Hr. Prăznuire: 15 

noiembrie. Sinaxar, p. 59 

GHERMAN, cuvios, prieten al Sfântului Ioan Casian, sec. IV d. Hr. Prăznuire: 29 

februarie. Sinaxar, p. 129 

GRIGORIE al III-lea, Papă al Romei, 741 d. Hr. Prăznuire: 10 decembrie 

GRIGORIE cel Mare (Dialogul), Papă al Romei, 540-604 d. Hr. Prăznuire: 12 martie. 

Sinaxar, p. 131 

GRIGORIE, Episcop de Tours (Galia), 540-594 d. Hr. Prăznuire: 17 noiembrie 

HONORAT, Episcop de Arles, întemeietorul Măn. Lerins, 350-429 d. Hr. Prăznuire: 

16 ianuarie. Sinaxar, p. 98 

HERMENEGILD, mucenic, în Spania, 586 d. Hr. Prăznuire: 13 aprilie/l noiembrie. 

Sinaxar, p. 50 

HUBERT, Episcop de Maastricht (Olanda), 727 d. Hr. Prăznuire: 3 noiembrie 

IACOV cel Mare, Apostol din cei 12, 44 d. Hr. Prăznuire: 25 iulie/9 octombrie. 

Sinaxar, p. 33 

IACOV cel Mic, Apostol din cei 70, ruda Domnului, 63 d. Hr. Prăznuire: 23 

octombrie. Sinaxar, p. 42 

IANUARIE, Episcop de Benevento (Italia), 304 d. Hr. Prăznuire: 19 septembrie. 

Sinaxar, p. 21 

IERONIM, fericit, din Stridon (Italia), 341-420 d. Hr. Prăznuire: 15 iunie. Sinaxar, 

p.189 

IGNATIE Teoforul, Patriarh al Antiohiei, 107 d. Hr. Prăznuire: 20 decembrie. 

Sinaxar, p. 82 

ILARIE, Episcop de Arles (Galia), 400-449 d. Hr. Prăznuire: 5 mai. Sinaxar, p. 163 

ILARIE, Episcop de Poitiers (Galia), 315-368 d. Hr. Prăznuire: 13 ianuarie. Sinaxar, 

p. 96 

ILDEFONS (Alfonso), Episcop de Toledo (Spania), 600-667 d. Hr. Prăznuire: 23 

ianuarie 

IOAN CASIAN, cuvios, din Dobrogea (România), 360-433 d. Hr. Prăznuire: 29 

februarie. Sinaxar, p. 123 

IOAN Făcătorul de minuni (Maximovici), Episcop de Shanghai, Paris şi San 

Francisco, 1896-1966 d. Hr. Prăznuire: 2 iulie. 

IOAN Gură de Aur, Patriarh al Constantinopolului, 344-407 d. Hr. Prăznuire: 13 

noiembrie. Sinaxar, p. 58 

IOAN Secerătorul, cuvios, din Calabria (Italia), 1129 d. Hr. Prăznuire: 23 februarie. 

Sinaxar, p. 120 

IOAN Teologul, Apostol din cei 12 şi evanghelist, sec. II d. Hr. Prăznuire: 26 

septembrie. Sinaxar, p. 25 

ISIDOR, Episcop al Sevillei (Spania), 560-636 d. Hr. Prăznuire: 4 aprilie. Sinaxar, p. 

144 

IUSTIN Filosoful, mucenic, din Sichem (Palestina), în Roma, 100-165 d. Hr. 

Prăznuire: 1 iunie. Sinaxar, p. 178 

LAMBERT, Episcop de Maastricht (Olanda), 709 d. Hr. Prăznuire: 17 septembrie. 

Sinaxar, p. 20 

LAVRENTIE Arhidiaconul, mucenic, din Roma, 258 d. Hr. Prăznuire: 10 august. 

Sinaxar, p. 219 

LEANDRU, Episcop de Sevilla (Spania), 540-601 d. Hr. Prăznuire: 27 februarie. 

Sinaxar, p. 122 

LEGER (Lejer, Leodegar), Episcop de Autun (Galia), 616-678 d. Hr. Prăznuire: 2 

octombrie. Sinaxar, p. 30 

LEON cel Mare, Papă al Romei, 460 d. Hr. Prăznuire: 10 noiembrie/18 februarie. 

Sinaxar, p. 117 

LEONARD, cuvios, pustnic în Noblac (Franţa), 559 d. Hr. Prăznuire: 6 noiembrie 

LUCA Gramaticul, Episcop de Calabria (Italia), sec. XI d. Hr. Prăznuire: 10 

decembrie 

LUCIA, muceniţă, din Siracuza (Sicilia), 304 d. Hr. Prăznuire: 13 decembrie. Sinaxar, 

p. 75 

MARTIN I (Mărturisitorul), Papă al Romei, 655 d. Hr. Prăznuire: 14 aprilie. Sinaxar, 

p. 149 

MARTIN, Episcop din Tours (Galia), 316-397 d. Hr. Prăznuire: 11 noiembrie/12 

octombrie. Sinaxar, p. 57 

MARTIN, Episcop din Braga (Portugalia), 520-580 d. Hr. Prăznuire: 20 martie 

MAVRICHIE, mucenic, în Agaunum (Elveţia), 288 d. Hr. Prăznuire: 22 septembrie 

MAXIM Mărturisitorul, din Constantinopol, 580-662 d. Hr. Prăznuire: 21 ianuarie. 

Sinaxar, p. 100 

MAXIMIN, Episcop de Trier (Germania), 349 d. Hr. Prăznuire: 29 mai. 

MONICA, cuvioasă, din Cartagina (Africa de Nord), 332-387 d. Hr. Prăznuire: 4 mai. 

Sinaxar, p. 162 

NICOLAE Velimirovici, Episcop de Jicea (Serbia), 1880-1956 d. Hr. Prăznuire: 5 

martie. Sinaxar, p. 126 

NINIAN, cuvios, apostol al Scoţiei, 432 d. Hr. Prăznuire: 26 august 

OLAF, mucenic, rege al Suediei, 993-1024 d. Hr. Prăznuire: 30 iulie 

OLAF, mucenic, rege al Norvegiei, 995-1030 d. Hr. Prăznuire: 29 iulie 

OLGA (Helga), cneaghină a Rusiei, 969 d. Hr. Prăznuire: 11 iulie. Sinaxar, p. 203 

OSIE, Episcop de Cordoba (Spania), 256-358 d. Hr. Prăznuire: 27 august. Sinaxar, p. 

230 

OSWALD, mucenic, rege în Anglia, 604-642 d. Hr. Prăznuire: 5 august. Sinaxar, p. 

217 

PATRICK (Patrichie), Episcop şi Apostol al Irlandei, 380-467 d. Hr. Prăznuire: 17 

martie. Sinaxar, p. 164 

PERPETUA şi FELICITA, muceniţe, în Africa de Nord, 203 d. Hr. Prăznuire: 1 

februarie. Sinaxar, p. 109 

PETRU şi PA VEL, mai-marii Apostolilor, în Roma, 64 şi 67 d. Hr. Prăznuire: 29 

iunie. Sinaxar, p. 196 

PETRU Vameşul, cuvios, din Egipt. Prăznuire: 22 septembrie. Sinaxar, p. 22 

POLICARP, sfinţit mucenic, Episcop al Smirnei, 143 d. Hr. Prăznuire: 23 februarie. 

Sinaxar, p. 120 

RADEGUNDA, regină a francilor, 518-587 d. Hr. Prăznuire: 13 august. Sinaxar, p. 

221 

REMIGIU (Remi, Remy), Episcop de Rheims (Galia), 437-533 d. Hr. Prăznuire: 1 

octombrie. Sinaxar, p. 29 

SEBASTIAN, mucenic, din Roma, 288 d. Hr. Prăznuire: 18 decembrie . Sinaxar, p. 

75 

SIGFRID, Episcop de Vaxjo, luminător al Suediei, 1045 d. Hr. Prăznuire: 15 februarie 

SILUAN Atonitul, cuvios, în Sfântul Munte Athos, 1866-1938 d. Hr. Prăznuire: 24 

septembrie. Sinaxar, p. 24 

SILVESTRU, Papă al Romei, 335 d. Hr. Prăznuire: 2 ianuarie. Sinaxar, p. 88 

SIMEON Stâlpnicul, cuvios, din Siria, 459 d. Hr. Prăznuire: 1 septembrie. Sinaxar, p. 

9 

SIMON Zelotul, Apostol din cei 12, în Britania. Prăznuire: 10 mai. Sinaxar, p. 165 

SOFIA şi cele trei fiice ale ei, AGAPIS, PISTIS şi ELPIS, muceniţe, în Roma, 137 d. 

Hr. Prăznuire: 30 septembrie/17 septembrie. Sinaxar, p. 19 

ŞTEFAN, întâiul mucenic şi arhidiacon, Apostol din cei 7 diaconi. Prăznuire: 26 

decembrie. Sinaxar, p. 85 

TATIANA, muceniţă, în Roma, 226 d. Hr., Prăznuire: 12 ianuarie. Sinaxar, p. 96 

TEODOR, Episcop de Canterbury, din Tarsul Ciliciei, 602-690 d. Hr. Prăznuire: 19 

septembrie. Sinaxar, p. 21 

TEODOR Varangul şi IOAN, fiul său, primii mucenici ai Rusiei, 984 d. Hr. 

Prăznuire: 12 iulie. Sinaxar, p. 204 

URBAN I, Papă al Romei, 230 d. Hr. Prăznuire: 25 mai 

URSULA, muceniţă, în Germania, sec. IV d. Hr. Prăznuire: 21 octombrie. Sinaxar, p. 

41 

VALENTIN, mucenic, Episcop de Terni (Italia), 269 d. Hr. Prăznuire: 14 februarie 

VALERIE, Episcop al Saragossei (Spania), 315 d. Hr. Prăznuire: 28 ianuarie. Sinaxar, 

p. 57 

VARTOLOMEU, cuvios, din Rossano (Calabria), 1065 d. Hr. Prăznuire: 11 

noiembrie 

VASILE cel Mare, Arhiepiscop al Cezareei Capadociei, 329-379 d. Hr. Prăznuire: 1 

ianuarie. Sinaxar, p. 88 

VICHENTIE, cuvios, din Lerins (Galia), 445 d. Hr. Prăznuire: 24 mai. Sinaxar, p. 174 

VICHENTIE, mucenic, în Saragossa (Spania), 304 d. Hr. Prăznuire: 22 ianuarie/11 

noiembrie. Sinaxar, p. 57 

VLADIMIR (Waldemar), cneaz, încreştinătorul Rusiei. Prăznuire: 15 iulie. Sinaxar p. 

205 

ZAHARIA, ultimul Papă grec al Romei, 752 d. Hr. Prăznuire: 15 martie 



Sfinţii Insulelor Britanice 

Tropar, glas V 

Ca o roadă preafrumoasă a seminţei mântuirii Tale, pământul Britaniei îţi aduce Ţie, 
O, Doamne, pe toţi sfinţii care au strălucit din el. Pentru rugăciunile lor şi ale Maicii 
Tale, Preamilostive, păzeşte în pace Biserica şi pământul nostru. 

Introducere 

„Când Biserica din Insulele Britanice va începe să-şi cinstească sfinţii, atunci ea va 
creşte." Acestea sunt cuvintele luminate de Dumnezeu ale unui sfânt grec, pe nume 
Arsenie, care a trăit în urmă cu mai bine de două sute de ani pe insula Păros din Marea 
Egee. Astăzi, aceste cuvinte se împlinesc chiar sub ochii noştri. Tocmai de aceea, în 
cele ce urmează ne vom strădui să vorbim despre câţiva dintre aceşti sfinţi care au 
strălucit în Insulele Britanice, anume pentru ca oamenii să le poată aduce cinstirea 
care li se cuvine. 

Mai întâi însă, ne vom opri pentru a lămuri câteva dintre denumirile pe care le vom 
folosi în această lucrare. Astfel, prin „Insulele Britanice" se înţelege acel grup de 

insule aflate în partea de nord- vest a Europei, cele mai mari şi mai cunoscute dintre 
ele fiind Marea Britanie şi Irlanda. Din punct de vedere istoric, aceste insule erau 
locuite în vechime de mai multe neamuri de celţi , împărţiţi în două ramuri mari: mai 
întâi, celţii din Marea Britanie, care se numeau britani, iar apoi, celţii din Irlanda, care 
se numeau scoţi sau irlandezi. Pe lângă aceşti celţi, în partea de nord a Marii Britanii 
mai trăia un neam despre care se ştiu foarte puţine lucruri şi care se numeau picţi . în 
urmă cu aproape două mii de ani, între anii 44 şi 51 d. Hr., împăratul roman Claudiu a 
cucerit o parte din aceste insule, parte care a intrat în stăpânirea imperiului roman cu 
numele de „Britania." 

1 . Biserica Britaniei în perioada romană 

Primind porunca propovăduirii de la Mântuitorul Hristos, Sfinţii Apostoli au dus 
vestea cea bună până în cele mai îndepărtate capete ale pământului. Astfel, din 
mărturiile vechi ştim că ei au ajuns din India şi până în Spania, din Rusia şi până în 
Etiopia. Pentru noi, însă, este de însemnătate faptul că unii dintre ei au ajuns să 
propovăduiască cuvântul mântuirii şi în pământurile Britaniei. într-adevăr, Părinţii 
Bisericii ne spun că întemeierea credinţei creştine în acele părţi a fost făcută mai ales 
prin lucrarea a doi dintre Apostoli, anume a Sfântului Simon Zelotul şi a Sfântului 
Aristobul. Despre Sfântul Simon, care era unul din cei doisprezece Apostoli , se spune 
că a propovăduit mai mult timp credinţa creştină în părţile Africii, de unde a ajuns 
apoi în Britania. Botezând acolo pe mulţi dintre locuitori, sfântul a primit moarte 
mucenicească fiind răstignit pe cruce. Celălalt Apostol, Sfântul Aristobul, a fost 
fratele Sfântului Apostol Varnava şi unul dintre cei şaptezeci de ucenici ai 
Mântuitorului Hristos. Fiind hirotonit episcop de către Sfântul Apostol Pavel şi trimis 
în Insulele Britanice, Aristobul s-a ostenit neobosit pentru încreştinarea acelor 
pământuri, încununându-şi propovăduirea, asemenea Sfântului Simon, prin vărsarea 
sângelui pentru credinţa creştină . 

Pe temelia aşezată de aceşti doi Apostoli, dar şi de alţii , s-a desăvârşit mai apoi 
zidirea Bisericii Britaniei. Ca şi în pământurile ţării noastre, aceasta s-a făcut încet, 
mai ales prin negustorii şi ostaşii romani, greci, evrei sau sirieni care s-au aşezat în 
Insulele Britanice. Unii dintre aceştia erau creştini, şi astfel prin ei o parte dintre 
britani au ajuns să primească credinţa în Mântuitorul Hristos. însă despre aceste 
vremuri de început nu ştim decât foarte puţine lucruri, deoarece atunci Biserica era 
nevoită să se ascundă mereu din pricina cruntelor prigoane ale împăraţilor romani. Cu 
toate acestea, vieţile sfinţilor ne spun că şi în pământurile Britaniei au strălucit în acea 
perioadă mulţi creştini care şi-au dat viaţa pentru credinţa lor în Hristos. Dintre ei, cel 
mai cunoscut şi mai cinstit a fost Sfântul Alban (+304 d. Hr.), care este socotit cel 
dintâi mucenic al Insulelor. în timpul prigoanei lui Diocleţian , Alban, care era păgân, 
a ascuns în casa sa un preot creştin urmărit de oamenii împăratului. Prin mijlocirea 
acestui preot, Alban a primit botezul şi s-a aprins şi el de dorinţa de a muri pentru 
Hristos. Astfel, când ostaşii au ajuns la casa sa, el s-a îmbrăcat cu hainele preotului, 
fiind astfel prins în locul lui. După ce a fost chinuit în fel şi chip pentru a se lepăda de 
Hristos, sfântului i s-a tăiat capul pe un câmp din apropierea oraşului Verulamium. 
Unul dintre călăi, văzând statornicia şi bunătatea lui Alban, a crezut şi el în Hristos, 
primind chiar atunci cununa muceniciei. Tot în Britania, în timpul aceleiaşi prigoane, 
mulţi alţi creştini au pătimit pentru Hristos, printre ei fiind cunoscuţi şi Sfinţii Aaron 
şi Iuliu. 

Toată jertfa şi răbdarea acestor mucenici nu a rămas însă nerăsplătită, astfel că pentru 
rugăciunile lor, Dumnezeu a rânduit ca pe tronul imperiului roman să urce cel dintâi 



Page 27 of 119 



SFINŢENIE SI MĂRTURIE IN INSULELE BRITANICE IN PRIMUL MILENIU CREŞTIN 



împărat creştin, Sfântul Constantin cel Mare, care a dat Bisericii libertate deplină, 
înainte de a se urca pe tron, Sfântul Constantin a fost conducător al Britaniei, fiind 
încoronat împărat roman la York, în anul 306 . Prin strădaniile lui, Biserica din 
întreaga lume a cunoscut o perioadă de mare înflorire şi bunăstare, şi acelaşi lucru s-a 
întâmplat şi cu Biserica din Insulele Britanice. Cu toate acestea, din pricină că 
Britania se afla chiar la marginea imperiului, ni s-au păstrat foarte puţine ştiri despre 
viaţa creştinilor din acele locuri. Ştim totuşi că în întreg pământul Britaniei au fost 
întemeiate mai multe episcopii, ierarhii romano-britani fiind pomeniţi la unele dintre 
sinoadele ţinute în veacul al IV-lea . Astfel, către sfârşitul acestui veac, Sfântul Ioan 
Gură de Aur spunea: „Insulele Britanice, care sunt dincolo de mare şi se găsesc în 
ocean, au primit puterea Cuvântului. S-au întemeiat acolo biserici şi au fost ridicate 
altare. Chiar dacă vei merge la ocean, în Insulele Britanice, vei auzi pretutindeni pe 
toţi oamenii vorbind despre lucruri din Scripturi, cu alt glas, e drept, însă nu cu altă 
credinţă; cu altă limbă, însă cu aceeaşi judecată." 

2. Biserica Britaniei după plecarea romanilor 

Această perioadă de pace şi de bunăstare a luat însă sfârşit odată cu prăbuşirea 
Imperiului roman din Apus. Astfel, când, la sfârşitul veacului al IV-lea, Sfântul Ioan 
îşi scria cuvintele de mai sus, păgânii picţi şi irlandezi începeau să atace tot mai des 
Britania romană, trecând totul prin foc şi sabie şi semănând groaza în rândul 
poporului. Până la urmă, armatele romane au fost nevoite să părăsească de tot insula, 
lucru care s-a întâmplat în anul 410, cu un an înainte de căderea Romei sub vizigotul 
Alaric. Astfel, britanii au fost lăsaţi cu totul descoperiţi în faţa năvălirilor păgânilor 
sălbatici, şi pentru a se putea apăra au fost nevoiţi să cheme în ajutor mai multe 
neamuri germanice păgâne. împărţite în trei ramuri mari (angli, saxoni şi juţi) aceste 
neamuri germanice s-au aşezat mai ales în partea de răsărit a Marii Britanii. La 
început, ei i-au biruit pe picţi şi pe irlandezi, însă în scurtă vreme s-au întors şi 
împotriva britanilor, ajungând astfel din prieteni, duşmani, şi din ajutători, cuceritori, 
încet-încet, ei i-au împins tot mai mult pe britani înspre apus, întemeindu-şi şi câteva 
regate, care mai târziu au ajuns să se unească într-o singură ţară, numită Anglia, în 
pământul căreia a luat naştere poporul englez. Britanii, strâmtoraţi astfel din toate 
părţile, au fost nevoiţi să fugă, mulţi dintre ei ajungând pe coastele de apus ale Galiei, 
în peninsula care atunci se numea Armorica, iar astăzi Bretania. Cei care au rămas, au 
izbutit cu mare greutate să oprească înaintarea cotropitorilor, rezistând în ţinuturile 
muntoase din apus, în Ţara Galilor şi în Cornwall. 

în aceste ţinuturi retrase şi ascunse, britanii şi-au păstrat neclintită credinţa pe care o 
primiseră în veacurile de dinainte, arătând prin aceasta cât de adânci rădăcini înfipsese 
Biserica în Britania în timpul stăpânirii romane. Totuşi, în această perioadă tulbure şi 
cumplit de grea, Biserica britană a început încet-încet să se schimbe, ajungând astfel 
dintr-o Biserică cu trăsături romane, într-una cu trăsături celte. în cele ce urmează, 
vom vorbi despre câţiva dintre nenumăraţii sfinţi care au rodit în această Biserică, 
sfinţi prin care, mai apoi, toate celelalte pământuri locuite de celţi au ajuns să 
primească credinţa creştină. Lucrul care uimeşte pe oricine citeşte vieţile acestor sfinţi 
este dragostea mare pe care ei o aveau pentru viaţa călugărească şi pustnicească. într- 
adevăr, ni s-au păstrat numele a nenumăraţi cuvioşi britani care au strălucit prin 
nevoinţe şi înfrânări întru nimic mai prejos celor ale părinţilor răsăriteni. Aceasta, 
deoarece întemeierea vieţii călugăreşti în Britania, ca şi mai înainte în Galia şi în 
întregul apus, a fost adânc legată de viaţa călugărească din răsărit. Astfel, doi sfinţi 
gali, amândoi episcopi şi călugări, sunt socotiţi a fi părinţii călugăriei britane, Sfântul 

Gherman de Auxerre (380-448) şi Sfântul Lup din Troyes (384-478). Cel dintâi a 
întemeiat o mănăstire în apropiere de oraşul Auxerre, unde era episcop, iar cel de al 
doilea a deprins viaţa călugărească în cunoscuta mănăstire de pe insula Lerins din 
sudul Galiei, aflată sub povăţuirea Sfântului Ioan Casian . Fiind prieteni buni, Sfântul 
Gherman şi Sfântul Lup au fost trimişi în Britania pentru a stăvili răspândirea unei 
erezii care apăruse în acele ţinuturi, erezia pelagiană . Ajungând în insulă în anul 429, 
şi apoi din nou în 447, cei doi au propovăduit neîncetat prin întreg pământul Britaniei, 
săvârşind nenumărate minuni şi întărindu-i pe britani în dreapta credinţă . însă, cum 
am spus, lucrul de însemnătate pentru noi este acela că ei au dus şi au întemeiat în 
Insulele Britanice viaţa călugărească care înflorise în cunoscutele mănăstiri ale Galiei. 
într-adevăr, cei doi sfinţi au făcut în Britania nenumăraţi ucenici, care au răspândit 
apoi viaţa călugărească în toate pământurile locuite de celţi. Astfel, în cursul veacului 
al V-lea şi al Vl-lea în Insulele Britanice a luat naştere o viaţă călugărească deosebit 
de puternică, care avea ca trăsături de temelie atât asemănarea cu călugăria 
răsăriteană, cât şi o mare unitate între diferitele ţinuturi în care a rodit. 
Dintre sfinţii de neam britan, îl vom pomeni mai întâi pe Sfântul Dubrichie, care este 
socotit unul dintre ucenicii Sfântului Gherman din Auxerre. Fiind hirotonit episcop în 
Ţara Galilor, Dubrichie a zidit mai multe mănăstiri, punând astfel o trainică temelie 
vieţii călugăreşti din eparhia sa. Până la urmă, el s-a retras împreună cu câţiva ucenici 
pe insula Bardsey, unde a trăit ca pustnic până la moarte. Un ucenic al Sfântului 
Dubrichie, care a dus mai departe munca începută de el, a fost Sfântul Cadoc, care a 
trăit cândva pe la începutul veacului al Vl-lea, şi al cărui nume este legat de 
întemeierea unei mari mănăstiri la Llancarvan, unde trăiau nu mai puţin de 1000 de 
călugări. După ce a propovăduit mai mult timp credinţa creştină pe coastele de nord 
ale Galiei, Cadoc s-a întors în Britania, primind acolo moarte mucenicească din 
mâinile păgânilor englezi. Tot ucenic al Sfântului Gherman din Auxerre a fost şi 
Sfântul Illtyd (+535 d. Hr.), unul dintre cei mai iubiţi sfinţi britani. Fiind tuns călugăr, 
Illtyd a petrecut mai multă vreme în pustie, hotărând apoi să întemeieze, cu 
binecuvântarea Sfântului Cadoc, o nouă mănăstire, numită Llantwit, în apropiere de 
Llancarvan. Această mănăstire a ajuns apoi foarte cunoscută, deoarece din ea s-a 
ridicat mulţime întreagă de sfinţi călugări, care au împânzit întreaga parte de apus a 
Marii Britanii (şi nu numai) cu nenumărate mănăstiri şi schituri . Dintre aceşti părinţi 
cuvioşi, îl amintim mai întâi pe Sfântul Samson (490-565 d. Hr.), Episcopul din Doi, 
care este socotit cel mai mare propovăduitor britan din veacul al Vl-lea. Intrând de 
mic în mănăstire la Llantwit şi dobândind darul facerii de minuni, Sfântul Samson a 
hotărât să fugă în Bretania (Galia), pentru a scăpa de faima şi cinstirea oamenilor. 
Ajuns acolo, sfântul a întemeiat mănăstirea din Doi, care i-a slujit mai apoi drept 
scaun episcopal, şi din care Samson a încreştinat neamurile păgâne care trăiau în 
împrejurimi. Un alt trăitor în mănăstirea din Llantwit a fost şi Sfântul Gildas 
înţeleptul (516-570 d. Hr.), de la care ni s-a păstrat o foarte însemnată carte despre 
căderea Britaniei romano-celte şi cucerirea ei de către englezi . însă cel mai cunoscut 
şi mai iubit dintre părinţii care şi-au început viaţa călugărească la Llantwit a fost 
Sfântul David (+600 d. Hr.), care este socotit astăzi ocrotitorul şi apărătorul întregii 
Ţări a Galilor. Asemenea celorlalţi sfinţi britani, şi Sfântul David a întemeiat o 
mănăstire a lui, numită Menevia, mănăstire cunoscută pretutindeni pentru viaţa şi 
rânduiala ei deosebit de aspră . Pentru darurile cu care fusese înzestrat, David a fost 
ales episcop al întregii Britanii britane, primind hirotonia din mâinile Patriarhului 
Ierusalimului, în timpul unui pelerinaj în Ţara Sfântă. Muncind neobosit, omul lui 
Dumnezeu a ajutat nespus mănăstirile aflate sub povăţuirea sa, astfel că în timpul 
vieţii lui călugăria britană a ajuns la o înflorire nemaicunoscută până atunci. David a 

murit la adânci bătrâneţi în mănăstirea sa din Menevia, moaştele lui rămânând acolo 
până în ziua de astăzi. 

în Cornwall, celălalt ţinut locuit de britani, au strălucit de asemenea foarte mulţi sfinţi 
, cel mai cunoscut dintre ei fiind Sfântul Petroc din Padstow (+564 d. Hr.). Fiu al unui 
rege britan din Ţara Galilor, Petroc a petrecut mai multă vreme în Irlanda, unde a 
primit învăţătură, iar de acolo a plecat în Cornwall. După ce a întemeiat o mănăstire la 
Padstow, sfântul s-a retras în pustie, ajungând cunoscut ca un mare plăcut al lui 
Dumnezeu şi făcător de minuni. 

Nu putem să încheiem această prezentare fără a vorbi şi despre Sfânta Winifred (+650 
d. Hr.), una dintre cele mai iubite sfinte britane. Hotărând de tânără să intre în viaţa 
călugărească, Winifred s-a pregătit de aceasta prin post şi rugăciune, însă pentru 
marea ei frumuseţe, un prinţ britan s-a îndrăgostit de ea şi a vrut să o ia de soţie. 
Văzând că sfânta nu vrea să se supună dorinţelor lui păcătoase, prinţul s-a aprins de 
mânie şi până la urmă i-a tăiat tinerei capul. Din locul în care capul ei a căzut pe 
pământ a ţâşnit de îndată un izvor, care mai târziu s-a dovedit a fi făcător de minuni, şi 
care a rămas până astăzi cel mai mare loc de pelerinaj din Ţara Galilor . 

3. Biserica Scoţiei şi a Irlandei 

Vom trece acum la încreştinarea celorlalte ţinuturi locuite de celţi, încreştinare care a 
avut loc în veacul al V-lea, şi care s-a făcut prin împreună-lucrarea Bisericii Britaniei 
şi celei a Galiei. Ne vom opri mai întâi asupra părţii de nord a Marii Britanii, care se 
numeşte astăzi Scoţia, şi care în vechime era locuită de picţi . Printre aceştia, cel 
dintâi propovăduitor a fost Sfântul Ninian (+432 d. Hr.), care era de neam britan, şi 
care primise învăţătura călugărească la picioarele marelui părinte al apusului, Sfântul 
Martin din Tours. Fiind trimis în Scoţia, Sfântul Ninian a întemeiat acolo o mare 
mănăstire la Whithorn, pe care a închinat-o Sfântului Martin, desfăşurându-şi de acolo 
întreaga sa muncă de încreştinare printre picţii şi britanii care locuiau în împrejurimi. 
Această mănăstire întemeiată de Sfântul Ninian a avut, după cum vom vedea mai 
încolo, un rol însemnat în întemeierea vieţii călugăreşti în Irlanda, insulă care a primit 
credinţa creştină prin propovăduirea unui alt mare părinte britan, Sfântul Patrick (390- 
461 d. Hr.), Apostolul Irlandei. Născut pe coastele de apus ale Britaniei, Patrick a fost 
dus în robie de către irlandezi, petrecându-şi anii de tinereţe în multe greutăţi şi 
necazuri. Izbutind să fugă de la stăpânul său, sfântul a rătăcit multă vreme prin 
mănăstirile Galiei, ajungând şi la mănăstirea din Lerins şi desăvârşindu-se sub 
povăţuirea Sfântului Gherman din Auxerre. în urma unei chemări dumnezeieşti, a 
plecat în Irlanda pentru a propovădui credinţa creştină, şi, după ce şi-a aşezat scaunul 
episcopal la Armagh, a lucrat neobosit pentru încreştinarea insulei. Munca lui a fost 
din plin binecuvântată de Dumnezeu, astfel că sfântul a izbutit să întoarcă la Hristos 
aproape întreaga insulă . Dintre nenumăraţii ucenici pe care i-a lăsat în Irlanda, nu 
putem să nu-1 pomenim pe Sfântul Kieran cel Bătrân (+530 d. Hr.), ales episcop de 
Ossory, care a fost numit „cel dintâi născut dintre sfinţii irlandezi," şi pe Sfântul 
Declan, episcop de Ardmore . 

Tot Patrick s-a ostenit să zidească cât mai multe mănăstiri în Irlanda, aşezând în ele 
rânduiala cunoscutelor mănăstiri din pământurile Galiei. Tocmai prin aceste mănăstiri, 
dar şi prin numărul mare de irlandezi care au îmbrăţişat viaţa monahală, a izbutit 
Patrick să înrădăcineze atât de adânc credinţa creştină în sufletul poporului irlandez, 
într-adevăr, în aceste lăcaşuri sfinte, despre care vom vorbi îndată, a luat naştere în 
veacul al Vl-lea o viaţă călugărească deosebit de bogată, unică în felul ei, din care s- 

au ridicat mulţimi nenumărate de sfinţi cuvioşi şi episcopi. însă înainte de a vorbi 
despre aceştia o vom pomeni mai întâi pe cea mai iubită şi mai cinstită sfântă a 
Irlandei, Cuvioasa Brigid din Kildare (450-525 d. Hr.), care a primit botezul din 
mâinile Sfântului Patrick. Intrând de tânără în viaţa călugărească, Brigid a întemeiat, 
prin anul 470 d. Hr., cea dintâi mănăstire de maici din Irlanda, la Kildare. Oameni din 
întreaga ţară alergau la această mănăstire pentru a lua binecuvântarea cuvioasei, 
deoarece ajunsese cunoscută pretutindeni atât pentru marea ei dragoste faţă de săraci, 
cât şi pentru nenumăratele minuni pe care le săvârşea. După moartea sa, Sfânta Brigid 
a fost socotită, alături de Sfântul Patrick, drept cea de-a doua apărătoare a Irlandei. 
Tot în acele vremuri a strălucit unul dintre cei dintâi mari călugări irlandezi, Sfântul 
Enda din Aran (+530 d. Hr.), care a fost numit, pe bună dreptate, „Patriarhul 
călugăriei irlandeze." Ajuns de tânăr în Scoţia, Enda a primit acolo mantia 
călugărească, petrecându-şi anii de ucenicie în mănăstirea Sfântului Ninian de la 
Whithorn. întors în Irlanda, el s-a retras ca pustnic pe insula Aran, aflată în partea de 
apus a Irlandei, unde a trăit în mare asprime şi nevoinţă. în jurul lui s-au adunat cu 
timpul mulţime întreagă de ucenici, toţi aprinşi de dragoste pentru viaţa pustnicească 
De altfel, această mare dragoste pentru singurătate a rămas o trăsătură de temelie a 
vieţii călugăreşti irlandeze. într-adevăr, urmându-i Sfântului Enda, nenumăraţi 
irlandezi au ales să petreacă în pustie, supunându-se, asemenea marilor călugări 
răsăriteni, la tot felul de nevoinţe şi pătimiri cumplit de grele . Unii posteau neîncetat 
mâncând doar hrana pe care o dădea pământul şi nebând nimic altceva decât apă 
Alţii, asemenea pustnicilor şi stâlpnicilor din Palestina, trăiau mereu sub cerul liber, 
fără a avea vreun acoperământ deasupra capului. Mulţi dintre ei îşi alegeau să se 
nevoiască petrecând nopţi întregi cufundaţi până la gât în apele îngheţate ale 
oceanului, rostind neîncetat din psalmii lui David. 

însă Irlanda nu a strălucit doar prin viaţa pustnicească. Dimpotrivă, încă de timpuriu 
au luat naştere în „Insula sfinţilor" şi primele mănăstiri cu viaţă de obşte, care au 
ajuns în cursul veacului al Vl-lea la o strălucire şi înflorire neatinsă nici unde 
altundeva în Apus. Astfel, întemeietorul vieţii călugăreşti irlandeze este socotit 
Sfântul Finian din Clonard (+549 d. Hr.), cel care a fost numit şi „învăţătorul sfinţilor 
irlandezi." Fiind prieten al Sfântului Enda, Finian a deprins viaţa călugărească în 
marile mănăstiri din Ţara Galilor (despre care am vorbit înainte), alături de Sfântul 
David şi de Sfântul Cadoc . întors în ţară, Finian a întemeiat mai multe mănăstiri, 
dintre care cea mai însemnată şi mai cunoscută a fost cea de la Clonard. Pentru 
această mănăstire, el a scris o rânduială foarte aspră, luând pildă atât din rânduiala 
mănăstirilor britane, cât şi din scrierile Sfântului Ioan Casian. în timpul vieţii 
Sfântului Finian, la Clonard au ajuns să trăiască nu mai puţin de 3000 de călugări, 
care au răspândit viaţa călugărească pretutindeni în Irlanda, zidind sute de mănăstiri şi 
schituri, prin care poporul irlandez a fost adus în întregime la credinţă. Dintre aceşti 
ucenici ai Sfântului Finian, cei mai însemnaţi au fost aşa-numiţii „Doisprezece 
Apostoli ai Irlandei," întemeietorii celor mai cunoscute şi mai faimoase mănăstiri 
irlandeze. Astfel, cel mai învăţat dintre ei a fost Sfântul Kieran cel Tânăr (512-545 d. 
Hr.), care a primit mantia călugărească pe insula Aran, din mâinile Sfântului Enda. 
Luând binecuvântare de la Sfântul Finian, Kieran a întemeiat o mănăstire la 
Clonmacnois, în care a murit cu pace când de-abia împlinise 33 de ani. Această 
mănăstire a crescut apoi foarte mult, ajungând cu timpul cel mai mare centru de 
învăţătură din întreaga Irlandă. într-adevăr, trebuie spus că pe lângă dragostea pentru 
viaţa călugărească, irlandezii aveau mare râvnă şi pentru învăţătură. în mănăstirile 
Irlandei, oricine vroia putea să-şi desăvârşească învăţătura fără a plăti nimic, astfel că 
mulţimi întregi de irlandezi îşi petreceau primii ani de viaţă învăţând în locaşurile 

sfinte. Când creşteau în vârstă, mulţi dintre ei rămâneau în mănăstire ca monahi, iar 
cei care alegeau să se căsătorească, duceau în familiile lor duhul de nevoinţă şi 
înfrânare pe care îl învăţaseră în copilărie . Un bun prieten al Sfântului Kieran a fost 
Sfântul Kevin din Glendalough (+618 d. Hr.), despre care se spune că a trăit 120 de 
ani. Urmaş al regilor Irlandei, Sfântul Kevin a ales de tânăr să trăiască în singurătate, 
fiind povăţuit în viaţa pustnicească de Sfântul Petroc din Cornwall, care pe atunci se 
afla în Irlanda. De numele Sfântului Kevin se leagă întemeierea unei foarte cunoscute 
mănăstiri irlandeze, cea de la Glendalough, în care sfântul a trăit până la moarte. 
Lucrul care atrage cel mai mult în viaţa lui Kevin este legătura strânsă pe care el o 
avea cu întreaga făptură, şi mai ales cu animalele sălbatice. De altfel, această dragoste 
pentru toată făptura a fost o altă trăsătură însemnată a vieţii călugăreşti irlandeze, prin 
care ea se asemăna vieţii călugăreşti din răsărit. într-adevăr, sfinţii irlandezi, 
asemenea tuturor celorlalţi sfinţi, ajunseseră la starea lui Adam de dinainte de căderea 
în păcat, şi de aceea întreaga făptură le slujea cu dragoste şi li se supunea ca unor 
stăpâni . 

Cu toate acestea, alta era trăsătura care deosebea călugăria irlandeză şi o făcea să fie 
unică în felul ei. într-adevăr, pentru părinţii irlandezi cea mai mare nevoinţă era 
înstrăinarea de bunăvoie pentru Hristos, adică părăsirea pentru totdeauna, până la 
moarte, a ţării şi a pământului de naştere. Din această pricină, mulţimi nenumărate de 
călugări irlandezi au ajuns să se răspândească pretutindeni în partea de apus a Europei 
şi nu numai. Astfel, unii au trăit în singurătate pe insuliţele retrase şi necunoscute din 
apropierea coastelor Irlandei, alţii au făcut călătorii lungi până la marile insule din 
Oceanul Atlantic , iar alţii au ajuns să trăiască ca înstrăinaţi pentru Hristos în întreaga 
Europă. Dintre sfinţii care au plecat înspre apus, cel mai faimos a fost Sfântul 
Brendan Marinarul (486-575 d. Hr.), întemeietorul mănăstirii Clonfert, despre care se 
spune că a ajuns în călătoriile sale până în America de Nord . în tinereţe, Sfântul 
Brendan a primit învăţătură în mănăstirea Cuvioasei Ita din Kileedy (+570 d. Hr.), o 
altă foarte cinstită sfântă irlandeză, care a rămas cunoscută până astăzi pentru 
dragostea de mamă pe care o avea faţă de toată lumea. 

însemnătatea cea mare a râvnei pe care călugării irlandezi o aveau pentru înstrăinare a 
fost însă faptul că, datorită ei, mulţimi întregi de irlandezi au ajuns în pământurile 
păgâne ale apusului Europei, unde, atât prin cuvintele, cât mai ales prin viaţa lor 
sfântă, s-au făcut propovăduitori şi apostoli a nenumărate popoare păgâne. într- 
adevăr, la sfârşitul veacului al Vl-lea Biserica Irlandei ajunsese îndeajuns de puternică 
şi de înfloritoare pentru a putea să pornească ea însăşi la încreştinarea păgânilor. 
Astfel, cel dintâi şi cel mai însemnat dintre aceşti sfinţi înstrăinaţi de bunăvoie pentru 
Hristos a fost Sfântul Columba din Iona (521-597 d. Hr.), care, după ce a zidit mai 
multe mănăstiri în Irlanda , a hotărât să-şi părăsească ţara pentru a propovădui 
cuvântul lui Dumnezeu. împreună cu câţiva ucenici, el s-a aşezat pe insula Iona, aflată 
la mică depărtare de coastele de apus ale Scoţiei, întemeind acolo o mică mănăstire. în 
scurtă vreme, în acea mănăstire s-au strâns o mulţime întreagă de călugări, care au 
lucrat neîncetat, alături de părintele lor, la încreştinarea picţilor, scoţilor şi englezilor 
care trăiau în partea de nord a Marii Britanii. Rămânând tot restul vieţii sale la Iona, 
Columba a strălucit pretutindeni prin faptele şi prin minunile sale nenumărate . 
Mănăstirea sa a ajuns, cu timpul, una dintre cele mai mari şi mai cunoscute mănăstiri 
din întreaga Britanie, şi despre ea vom vorbi mai târziu, deoarece călugării din Iona au 
jucat un rol deosebit de însemnat în încreştinarea poporului englez şi în întemeierea 
vieţii călugăreşti engleze. Trebuie să mai spunem că mulţi alţi sfinţi au lucrat în părţile 
de nord ale Britaniei alături de Sfântul Columba. Astfel, mai întâi îl vom pomeni pe 
Sfântul Kenneth din Kilkenny (525-599 d. Hr.), ucenic al Sfântului Finian din 

Clonard, care a petrecut mai mult timp în Ţara Galilor, primind darul preoţiei din 
mâinile Sfântului Cadoc din Llancarvan. Când Columba a întemeiat mănăstirea din 
Iona, Kenneth a plecat pentru a-1 ajuta pe bunul său prieten, şi s-a aşezat ca pustnic pe 
o insulă din apropiere de Iona. înainte de a muri, Kenneth s-a întors în Irlanda, unde a 
întemeiat mănăstirea de la Kilkenny care îi poartă numele. Tot în duhul călugăriei 
irlandeze a lucrat şi un mare sfânt de neam britan, Kentigern Mungo (518-603 d. Hr.), 
care a propovăduit neobosit în partea de sud a Scoţiei, întorcând mulţi păgâni la 
credinţa creştină prin cuvântările şi prin pilda vieţii sale. Prieten al Sfântului Columba 
şi al Sfântului David din Menevia, Kentigern a întemeiat o mare mănăstire la Clasgu 
şi a rămas cunoscut până astăzi drept unul dintre cei mai însemnaţi apostoli ai Scoţiei . 
Apoi nu putem să nu vorbim despre un alt prieten al lui Columba, Sfântul Comgall 
(+601 d. Hr.), care este socotit pe bună dreptate unul dintre marii întemeietori ai vieţii 
călugăreşti irlandeze. Ucenic al Sfântului Finian şi al Sfântului Kieran, Comgall a 
zidit o foarte cunoscută mănăstire pe coastele de răsărit ale Irlandei, numită Bangor, şi 
a aşezat în ea o rânduială care stăruia mai ales asupra ascultării desăvârşite faţă de 
duhovnic . Pe această temelie a ascultării, se spune că Comgall a izbutit să adune la 
Bangor nu mai puţin de 7000 de ucenici, dintre care mulţi au primit cununa sfinţeniei, 
însemnătatea mare a acestei mănăstiri a fost însă faptul că în ea s-au desăvârşit cei 
dintâi mari propovăduitori irlandezi care au lucrat în pământurile Europei, dintre care 
noi îi pomenim pe Sfinţii Columban (543-615 d. Hr.) şi Gali (550-645 d. Hr.). în jurul 
anului 580 d. Hr., cei doi au părăsit Irlanda pentru a-L propovădui pe Hristos, şi au 
ajuns până la urmă în partea de sud a Franţei de astăzi. Aici, ei au întemeiat o mare 
mănăstire la Luxeuil, care a ajuns să fie cunoscută pretutindeni pentru asprimea 
deosebită a rânduielii ei, rânduială scrisă de Sfântul Columban. Acesta, om hotărât şi 
iute din fire, a început să mustre fără şovăială nenumăratele nelegiuiri care aveau loc 
în rândul Bisericii france , atrăgându-şi prin aceasta ura şi nemulţumirea puternicilor 
episcopi franci. Până la urmă, ei au izbutit să-1 izgonească pe sfânt din mănăstire, 
acesta fiind nevoit să plece împreună cu toţi ucenicii săi şi să se aşeze în partea de 
nord a Italiei, la Bobbio, unde a întemeiat o altă foarte cunoscută mănăstire. De aici, 
Columban a povăţuit tot restul vieţii mulţimi întregi de oameni care veneau de peste 
tot din Italia pentru a-i cere sfatul şi rugăciunea. Sfântul Gali, care fusese şi el izgonit 
de la Luxeuil, nu i-a urmat Sfântului Columban în Italia, ci vrând să trăiască viaţă 
pustnicească, a hotărât să se oprească în Munţii Alpi. Mai ales prin sfinţenia vieţii 
sale, Gali a propovăduit credinţa creştină popoarelor păgâne care locuiau în acele 
locuri, fiind cinstit până astăzi ca „Apostolul Elveţiei." Tot în aceeaşi perioadă, un alt 
irlandez care a lucrat în părţile Europei a fost Sfântul Fridolin Rătăcitorul, despre care 
însă se ştiu foarte puţine lucruri. Propovăduind în rândul alemanilor păgâni, el a 
întemeiat o mănăstire la Sackingen, în Germania, fiind socotit astăzi „Apostolul 
Rinului de sus." 

însă lucrarea de încreştinare nu s-a oprit doar la aceşti mari sfinţi. Dimpotrivă, după 
ei, în veacurile următoare, mulţimi nenumărate de irlandezi au ales să-şi părăsească 
ţara de dragul lui Hristos, pentru a propovădui credinţa creştină pretutindeni în părţile 
de apus ale Europei. Noi îi vom pomeni doar pe cei mai însemnaţi şi mai cunoscuţi 
dintre ei. Astfel, ne vom opri mai întâi asupra Sfântului Fursey (+648 d. Hr.), care a 
propovăduit în cursul veacului al VH-lea în Franţa de astăzi. Intrat de tânăr în viaţa 
călugărească, Fursey a dobândit în scurt timp darul facerii de minuni, având şi mai 
multe vedenii despre fericirea veşnică a drepţilor şi chinurile celor din iad. Aprins de 
râvnă în urma acestor descoperiri, Fursey a hotărât să plece din Irlanda pentru a-L 
propovădui pe Hristos. însoţit de cei doi fraţi ai săi, el a ajuns mai întâi în partea de 
răsărit a Angliei, iar apoi, datorită unor greutăţi, a fost nevoit să plece în Franţa, unde 

a zidit o mănăstire la Lagny, în apropiere de Paris. Aici a trăit în mare sfinţenie şi 
înfrânare, trupul rămânându-i după moarte neputrezit . Tot în Franţa a lucrat un alt 
călugăr irlandez, Sfântul Fiacre (+670 d. Hr.), care şi-a părăsit ţara fugind de cinstea 
cu care îl înconjurau oamenii. Ajungând în oraşul Meaux, Fiacre s-a întâlnit cu 
episcopul locului, care avea mare dragoste pentru irlandezi din pricină că în tinereţe 
fusese ucenic al Sfântului Columban. Primind mult pământ în ţinutul Breuil, Fiacre şi- 
a zidit o mănăstire în care nu era îngăduită intrarea femeilor . Apoi, el a rămas până la 
moarte în acea mănăstire, săvârşind nenumărate minuni şi fiind cinstit ca sfânt al lui 
Dumnezeu încă din timpul vieţii. Nu putem să nu vorbim apoi şi despre Sfântul Kilian 
(640-689 d. Hr.), un alt mare înstrăinat pentru Hristos, care a dus vestea cea bună 
păgânilor germani de la răsărit de Rin. Fiind hirotonit episcop în Irlanda, Kilian şi-a 
părăsit ţara, şi, împreună cu câţiva însoţitori a străbătut întreaga Galie, ajungând în 
oraşul Wurzburg din Thuringia. Aici, el a izbutit să-1 aducă la Hristos pe ducele 
oraşului şi pe mulţi dintre supuşii lui. La scurt timp, însă, omul lui Dumnezeu a fost 
omorât de către soţia ducelui, care îl ura pe sfânt pentru că îi mustra fără şovăială 
nelegiuirile. După moarte, Kilian a fost proslăvit ca un mare făcător de minuni. 
Tot în legătură cu pământurile Europei vom pomeni numele unei alte cunoscute şi 
iubite sfinte irlandeze, Sfânta Dymphna din Gheel (+620 d. Hr.). Fiică a unui rege 
păgân şi a unei mame creştine, Dymphna a fost nevoită să fugă din Irlanda când avea 
de-abia 14 ani, deoarece la moartea mamei sale tatăl ei a înnebunit şi a vrut să o ia de 
soţie. Fiind însoţită de duhovnicul mamei sale, sfânta a ajuns până la Gheel, în Belgia 
de astăzi, unde a fost însă prinsă de tatăl ei. Văzând că tânăra nu vrea să se supună 
dorinţelor lui păcătoase, tatăl 1-a omorât mai întâi pe preot, iar apoi a tăiat cu cruzime 
capul fiicei sale, făcând-o astfel muceniţă . 

Ultimul sfânt irlandez despre care vom vorbi este Sfântul Oengus Culdeul (+830 d. 
Hr.), de la care ni s-a păstrat cea mai veche lucrare despre vieţile sfinţilor Irlandei. 
Intrat de mic în mănăstire, Oengus a fost aprins de dragoste pentru viaţa pustnicească, 
şi de aceea şi-a zidit o chilie în care trăia în singurătate. După obiceiul irlandezilor, el 
a petrecut aici în mare înfrânare, postind neîncetat şi făcând în fiecare zi sute de 
metanii. Nevoinţa lui cea mai de seamă era rostirea întregii Psaltiri într-o zi, cufundat 
până la gât în apă îngheţată. Când lumea a început să-1 cinstească ca pe un sfânt, 
Oengus a fugit din chilia lui şi s-a retras mai adânc în pustie. Fiind găsit şi acolo, şi-a 
părăsit pe ascuns sihăstria şi a intrat ca simplu frate în mănăstirea din Tallacht. Vreme 
de şapte ani a trăit în această mănăstire fără a fi cunoscut de cineva, însă, prin 
rânduiala lui Dumnezeu, stareţul şi-a dat seama de sfinţenia lui. Oengus a rămas la 
Tallacht până la moarte, şi deoarece avea mare dragoste pentru sfinţi, a scris cel dintâi 
sinaxar al sfinţilor irlandezi, numit Felire, care s-a păstrat până astăzi . 

4. Biserica Angliei 

Vom trece acum la celălalt popor care a trăit în Insulele Britanice, anume la poporul 
englez, şi la sfinţii care s-au ridicat din mijlocul lui. După cum am arătat mai înainte, 
englezii sunt urmaşii celor trei neamuri germane păgâne, angli, saxoni şi juţi, care, 
începând cu veacul al V-lea, s-au aşezat în Marea Britanie, cucerind întreaga ei parte 
de răsărit şi de sud şi întemeind mai multe mici regate . Venind în insulă ca nişte 
cotropitori, ei au adus distrugere şi pustiire, trecând nenumăraţi britani prin foc şi 
sabie şi nimicind aproape în întregime viaţa creştină din insulă. Poate tocmai din 
această pricină, nici unul dintre britani nu s-a încumetat să propovăduiască credinţa 
creştină englezilor, şi de aceea încreştinarea lor a rămas în seama împreună-lucrării 
Bisericii Romei şi a Irlandei . Dar să vedem cum s-a făcut aceasta. 



Page 34 of 119 



SFINŢENIE SI MĂRTURIE IN INSULELE BRITANICE IN PRIMUL MILENIU CREŞTIN 



a. Perioada de aur 

în jurul anului 587 d. Hr., stareţul unei mari mănăstiri romane se plimba împreună cu 
câţiva ucenici de-ai săi prin pieţele Romei. Tocmai se întorsese din Constantinopol, 
unde trăise vreme de şase ani ca apocrisiarh al Patriarhiei Apusului în acel oraş. 
Numele stareţului era Grigorie, şi se trăgea dintr-o familie de neam mare din Sicilia. 
în plimbarea lui, Grigorie a trecut pe lângă nişte tineri robi puşi spre vânzare, care 
erau de o frumuseţe deosebită, înalţi, blonzi şi cu ochi albaştri. întrebând despre 
neamul lor, i s-a spus că sunt angli. Grigorie, luminat de Dumnezeu, a răspuns: „Nu 
angli, ci îngeri" (în limba latină: Non Angli, sed Angeli). Şi acesta a fost începutul 
încreştinării englezilor. într-adevăr, după ce Grigorie a fost hirotonit episcop al Romei 
, el a ales 40 de călugări pe care i-a trimis în Britania pentru a-i aduce pe englezi la 
Hristos şi a face din ei îngeri . Aceşti călugări îl aveau în frunte pe Sfântul Augustin, 
sicilian din Roma, pe care sfântul patriarh 1-a hirotonit episcop. La începutul anului 
597, Augustin a ajuns, împreună cu însoţitorii săi, în regatul Kent, pe coastele de sud- 
est ale Angliei, şi s-a întâlnit cu regele acelui ţinut, pe nume Ethelbert (560-616 d. 
Hr.), care avea o soţie creştină. Regele 1-a primit pe sfânt cu multă bunăvoinţă, 
îngăduindu-i să propovăduiască nestingherit cuvântul mântuirii. în vara anului 597, 
Augustin a izbutit să-1 aducă chiar pe Ethelbert la credinţă, care s-a botezat alături de 
mulţi dintre supuşii lui . După aceasta, sfântul a lucrat neobosit pentru întărirea tinerei 
Biserici engleze, aşezându-şi scaunul episcopal la Canterbury, oraş care mai târziu 
avea să ajungă centrul duhovnicesc al întregii ţări. Augustin a vrut să întărească şi 
legăturile cu episcopii britani, însă nu a izbutit să facă aceasta din pricina unor 
neînţelegeri dintre romani şi britani. Cu toate acestea, la moartea sa din anul 604 
sfântul lăsa în urmă o Biserică puternică, prin lucrarea căreia a fost desăvârşită 
încreştinarea întregii Anglii. Tocmai de aceea, alături de Sfântul Grigorie, Augustin 
poartă până astăzi numele de „Apostolul englezilor." 

Vrednicii ucenici şi urmaşi ai lui Augustin au făcut faţă tuturor greutăţilor şi 
încercărilor, ducând mai departe lucrarea începută de sfântul apostol. Astfel, în 
vremurile tulburi ale veacului al şaptelea credinţa creştină a ajuns să se răspândească 
peste tot în Anglia, prin propovăduirea multor oameni sfinţi, adevăraţi apostoli, care 
au fost ajutaţi şi sprijiniţi în lucrarea lor de către regii englezi creştini. Apoi, mai 
trebuie spus că încreştinarea Angliei a fost desăvârşită şi întărită de către nenumăraţii 
călugări cu viaţă sfântă care au propovăduit, prin cuvânt şi faptă, în rândul poporului 
englez. De altfel, chiar Augustin şi ucenicii lui erau călugări, şi de aceea viaţa 
călugărească a fost întemeiată printre englezi de foarte devreme. Astfel, cea dintâi 
călugăriţă engleză a fost chiar nepoata regelui Ethelbert, pe nume Eanswitha (614-640 
d. Hr.), care a fugit într-o mănăstire din Galia când tatăl ei a vrut să o căsătorească cu 
un prinţ păgân. în anul 630, ea s-a întors în ţară şi a întemeiat prima mănăstire de 
maici din Anglia, la Folkestone, unde i se păstrează până astăzi moaştele . 
în Anglia de nord, credinţa creştină a ajuns prin fiica lui Ethelbert, care s-a căsătorit 
cu regele Northumbriei, pe nume Edwin (+633 d. Hr.), şi care fiind femeie 
credincioasă, a dus cu ea şi un episcop, pe Sfântul Paulin din York (+644 d. Hr.), cel 
dintâi propovăduitor în acea parte a ţării. Călugăr roman, Paulin fusese trimis în 
Britania de către Sfântul Grigorie cel Mare pentru a fi de ajutor Sfântului Augustin. 
Ajuns în Northumbria, el a lucrat neobosit pentru aducerea la Hristos a păgânilor de 
acolo, izbutind ca în ziua de Paşti a anului 627 să-1 boteze chiar pe regele Edwin, 
alături de care s-au botezat mulţi dintre supuşi. Cu toate acestea, lucrarea Sfântului 
Paulin s-a sfârşit brusc în anul 633, când Edwin a murit ca mucenic pe câmpul de 

luptă, în timp ce-şi apăra ţara de păgânii conduşi de crudul şi nemilosul Penda, regele 
Merciei . în aceeaşi perioadă, în celelalte regate engleze alţi mari propovăduitori 
lucrau pentru Hristos. Astfel, Sfântul Felix din Dunwich, episcop franc din Burgundia, 
a fost chemat de regele Angliei de răsărit şi a propovăduit fără zăbavă printre păgânii 
de acolo, zidind o mănăstire şi câteva şcoli şi biserici . Se pare că tot în acel timp în 
Anglia de răsărit a trăit şi Cuviosul Botulf, un mare sfânt englez, care după ce a 
petrecut câtva timp în mănăstirile Galiei s-a întors în ţară şi a întemeiat o mănăstire la 
Iken. A petrecut acolo până la moarte, ajungând vestit mai ales pentru bunătatea şi 
blândeţea lui. Un alt însemnat apostol a fost Sfântul Birinus (+650 d. Hr.), de neam 
german, care a lucrat în apusul Angliei, în regatul Wessex. Fiind hirotonit episcop la 
Genova, în Italia, Birinus a ajuns în Anglia în anul 634 d. Hr., şi şi-a aşezat scaunul în 
oraşul Dorchester. De acolo a propovăduit neobosit în rândul saxonilor de apus, 
izbutind să-1 întoarcă la Hristos chiar pe regele lor. 

în propovăduirea sa, Birinus a fost ajutat de un mare rege englez, Sfântul Oswald 
Martirul (+642 d. Hr.), care a avut o însemnătate deosebită în întemeierea credinţei 
creştine în Anglia. Nepot al Sfântului Edwin, Oswald şi-a petrecut anii de tinereţe în 
marea mănăstire din Iona, unde a fost crescut de către călugării irlandezi în dragoste 
pentru credinţa creştină. După ce Edwin a fost răpus pe câmpul de luptă, Oswald a 
plecat cu o mică oştire pentru a recuceri regatul unchiului său, şi, cu ajutor 
dumnezeiesc, a izbutit să-1 învingă pe mult mai puternicul rege britan Cadwallon, 
urcând astfel pe tronul Northumbriei. Ajuns rege, Oswald s-a îngrijit mai ales pentru 
întărirea credinţei creştine în pământurile sale, şi de aceea i-a rugat pe părinţii din Iona 
să-i trimită un propovăduitor. Aceştia l-au ales pe blândul şi smeritul episcop Aidan 
(+651 d. Hr.), care şi-a zidit o mănăstire pe coastele de răsărit ale Angliei, în insula 
Lindisfarne. Aici, omul lui Dumnezeu a trăit, după obiceiul irlandezilor, în mare 
înfrânare şi nevoinţă, propovăduind neîncetat credinţa creştină mai ales prin sfinţenia 
vieţii sale. Vorbele lui pline de înţelepciune şi smerenie au fost primite de nenumăraţi 
dintre englezi, şi pentru rugăciunile lui, Oswald a ajuns cel mai puternic dintre regii 
Angliei. Singur păgânul Penda îi stătea împotrivă, şi până la urmă cei doi s-au întâlnit 
pe câmpul de luptă. Din rânduiala lui Dumnezeu, viteazul Oswald a pierit în bătălie, 
fiind cinstit de popor ca mucenic al lui Hristos. După moartea lui, Aidan a rămas mai 
departe la Lindisfarne, ajungând cunoscut ca un mare făcător de minuni . 
însemnătatea lui a fost una deosebită, deoarece prin el, viaţa călugărească irlandeză s- 
a răspândit pretutindeni în Anglia. Astfel, în încreştinarea poporului englez lucrarea 
propovăduitorilor romani s-a unit cu cea a călugărilor irlandezi, din această unire 
luând naştere Biserica engleză, care îmbina în chip minunat ordinea şi rânduiala 
romanilor, cu asprimea şi înfrânarea irlandezilor. 

într-adevăr, mănăstirea din Lindisfarne a ajuns în scurtă vreme un mare centru 
duhovnicesc al întregii Anglii , în care s-au adunat nenumăraţi călugări sfinţi, atât 
irlandezi, cât şi englezi, prin a căror lucrare multe din ţinuturile Angliei au fost 
încreştinate. Mai întâi îi vom pomeni pe fraţii Cedd (+664 d. Hr.) şi Chad (+673 d. 
Hr.), englezi din Northumbria, care s-au desăvârşit în viaţa călugărească sub 
povăţuirea Sfântului Aidan. Cel dintâi, Cedd, a fost trimis să propovăduiască credinţa 
creştină în ţinutul Merciei, ajungând de acolo în Essex, regatul saxonilor de răsărit. în 
anul 655 a fost hirotonit episcop al acelui regat, unde a lucrat cu multă râvnă până la 
moarte, rămânând cunoscut până astăzi ca „Apostolul Essexului." Numele Sfântului 
Cedd se leagă şi de sinodul întrunit în anul 664 d. Hr. la mănăstirea din Whitby, unde 
omul lui Dumnezeu a slujit ca traducător între irlandezii şi englezii adunaţi acolo 
pentru a pune pace şi rânduiala în tânăra Biserică engleză, dezbinată de obiceiurile 
diferite ale irlandezilor şi romanilor . întrunirea acestui sinod s-a făcut mai ales prin 

străduinţele stareţei mănăstirii Whitby, Sfânta Hilda (614-680 d. Hr.), una dintre cele 
mai cinstite sfinte engleze. Nepoată a regelui Edwin, Hilda a fost botezată de Sfântul 
Paulin din York, şi la vârsta de 33 de ani a plecat în Galia pentru a primi mantia 
călugărească. Chemată înapoi de Sfântul Aidan, Hilda a întemeiat în Northumbria 
mănăstirea de la Whitby, în care s-au desăvârşit mai mulţi sfinţi, printre care şi cinci 
episcopi . Ea a ajuns maica întregii părţi de nord a Angliei, regi şi episcopi deopotrivă 
venind la Whitby pentru a-i cere sfatul şi a-i asculta învăţăturile. Tot un ucenic al lui 
Aidan a fost şi Sfântul Chad, fratele lui Cedd, care a petrecut mai mult timp în 
mănăstirile Irlandei. La întoarcerea în Anglia, Chad a fost hirotonit, împotriva voinţei 
sale, episcop de York. Aşa de smerit era sfântul încât, chiar şi după ce a ajuns episcop, 
nu vroia să călătorească decât pe jos, asemenea Apostolilor, şi niciodată călare. în 
anul 669, Sfântul Teodor din Tars, noul Arhiepiscop de Canterbury, i-a poruncit lui 
Chad să se mute în regatul Merciei . Acolo, Chad a întemeiat o mănăstire la Lichfield, 
unde a rămas întreaga lui viaţă, propovăduind pretutindeni şi întorcând la Hristos 
mulţimi nenumărate de englezi prin darurile cele multe de care îl învrednicise 
Dumnezeu. Mai ales, sfântul a rămas cunoscut în întreaga Anglie ca un mare făcător 
de minuni, trupul lui rămânând după moarte întreg şi neputrezit. 
După această uriaşă muncă de încreştinare, în viaţa Bisericii Angliei a urmat o 
perioadă de mare înflorire şi bunăstare, în care au strălucit cei mai mari şi mai cinstiţi 
dintre sfinţii englezi. Mai ales, în această perioadă s-a pus o rânduială trainică în viaţa 
bisericească engleză, micile Biserici întemeiate în fiecare regat unindu-se acum într-o 
singură Biserică mare şi puternică. Iar părintele acestei uniri a fost tocmai Sfântul 
Teodor din Tars (602-690 d. Hr.), Arhiepiscopul de Canterbury, despre care am 
pomenit înainte. Călugăr de neam grec, din Tarsul Ciliciei, Teodor şi-a primit 
învăţătura în Atena, ajungând de acolo în una din mănăstirile Romei. în anul 668, 
papa Vitalian a hotărât să-1 hirotonească pe Teodor Arhiepiscop de Canterbury, deşi 
era înaintat în vârstă, trimiţându-1 pentru a cârmui tânăra Biserică engleză. în drumul 
său, noul episcop grec a fost însoţit de Sfântul Adrian (+710 d. Hr.), un african foarte 
învăţat care avea să ajungă stareţ al Mănăstirii Sfinţilor Petru şi Pavel din Canterbury, 
şi de Sfântul Benedict Biscop (628-690 d. Hr.), englez care primise mantia 
călugărească în cunoscuta mănăstire de pe insula Lerins. Benedict, care se afla pe 
atunci în pelerinaj la Roma, avea să întemeieze în partea de nord a Angliei o mare 
mănăstire, la Wearmouth şi Jarrow, cunoscută pretutindeni pentru învăţătura 
călugărilor săi şi mai ales pentru marea bibliotecă întemeiată acolo . După ce a ajuns 
în Anglia, Teodor nu a mai pierdut deloc timpul, ci de îndată a pornit într-o călătorie 
prin întreaga ţară, pentru a vedea starea eparhiilor şi a credincioşilor. Cu multă 
înţelepciune şi pricepere a început apoi să lucreze pentru rânduirea Bisericii engleze, 
întărind vechile eparhii şi întemeind multe altele noi. Mai ales, Sfântul Teodor a 
rămas cunoscut prin faptul că a fost cel dintâi care a izbutit să unească şi să împace 
cele două feluri de a fi ale romanilor şi ale irlandezilor, dând astfel naştere unei 
Biserici engleze unite şi deosebit de puternice . Astfel, în anul 673 d. Hr., la patru ani 
după sosirea sa în Anglia, Teodor ţinea deja primul sinod al întregii Biserici engleze, 
hotărând ca de atunci înainte un astfel de sinod să fie ţinut în fiecare an. Având mare 
dragoste de învăţătură, omul lui Dumnezeu s-a îngrijit mult şi pentru întemeierea de 
şcoli. Dintre acestea, cea mai cunoscută a fost cea din mănăstirea din Canterbury, 
aflată sub conducerea Sfântului Adrian. Cel mai însemnat dintre cei care s-au 
desăvârşit aici a fost Sfântul Aldhelm de Malmesbury (639-709 d. Hr.), primul englez 
care a primit numele de „învăţat." Stareţ la mănăstirea din Malmesbury, şi apoi 
episcop de Sherborne, în Wessex, Aldhelm a scris mai multe lucrări în limba latină, 
care se păstrează până astăzi. 

Un alt lucru uimitor în ceea ce priveşte păstorirea Sfântului Teodor a fost numărul 
mare de episcopi pe care i-a hirotonit, şi mai ales faptul că mulţi dintre ei au ajuns 
mari sfinţi ai lui Dumnezeu. îi vom pomeni, rând pe rând, pe fiecare. Astfel, după 
cum am văzut, mai întâi Teodor 1-a aşezat episcop în scaunul din York, în locul 
Sfântului Chad, pe Sfântul Wilfrid (633-709 d. Hr.). Acesta intrase în tinereţe în 
mănăstirea din Lindisfarne, desăvârşindu-se apoi în viaţa călugărească în Roma şi în 
mănăstirile Franţei. întors în Anglia, el a întemeiat o mare mănăstire la Ripon, jucând 
un rol însemnat la Sinodul de la Whitby, unde a apărat obiceiurile romane. Fiind un 
om năvalnic şi iute din fire, Wilfrid şi-a atras nemulţumirea multora dintre semenii 
săi, având de pătimit întreaga viaţă din pricina aceasta. Totuşi, Sfântul Wilfrid a fost 
un om plin de râvnă pentru credinţa creştină, el propovăduind în regatul Sussex din 
Anglia şi în pământurile Frisiei din Olanda de astăzi. în lucrarea sa, sfântul a primit 
mult ajutor de la regina de atunci a Northumbriei, Sfânta Audrey din Ely (+679 d. 
Hr.), una dintre cele mai iubite sfinte engleze. Fiică a regelui Angliei de răsărit, 
Audrey a fost căsătorită, împotriva voinţei ei, cu un prinţ englez, însă a rămas văduvă 
de tânără, păstrându-şi fecioria. După moartea soţului ei, sfânta s-a retras pe insula 
Ely, unde a petrecut în post şi rugăciune, vrând să îmbrăţişeze viaţa monahală. Cu 
toate acestea, a fost silită din nou să se căsătorească, de această dată cu regele 
Northumbriei, care pe atunci avea doar 15 ani. Doisprezece ani au trăit cei doi ca frate 
şi soră, însă când regele nu a mai putut să-şi înfrâneze poftele trupeşti, Audrey, la 
îndemnul lui Wilfrid, a fugit din nou la Ely, întemeind acolo o mare mănăstire de 
maici. Aici, ea a petrecut până la moarte în mare înfrânare şi nevoinţă, primind de la 
Dumnezeu darul înainte- vederii şi al facerii de minuni. Pentru marea ei curăţie, trupul 
sfintei a rămas până astăzi nestricat, ea fiind cinstită de toţi englezii ca „maica Angliei 
de răsărit." 

Apoi, Sfântul Teodor a reîntemeiat eparhia Londrei, hirotonindu-1 episcop al ei pe 
Sfântul Erkenwald (+693 d. Hr.), care a fost numit „lumina Londrei." Născut într-o 
familie de neam mare din răsăritul Angliei, Erkenwald a întemeiat două mănăstiri, una 
pentru bărbaţi şi alta pentru femei, ajungând cunoscut pretutindeni pentru multele 
minuni pe care le săvârşea. Ales episcop în 675, omul lui Dumnezeu şi-a păstorit cu 
mare dragoste turma, fiind socotit până astăzi ocrotitorul Londrei. Un alt foarte iubit 
sfânt englez hirotonit episcop de Sfântul Teodor a fost Sfântul Ioan din Beverly (+721 
d. Hr.), care a primit învăţătură în Canterbury, în şcoala Sfântului Adrian, şi apoi a 
ajuns ucenic al Sfintei Hilda în mănăstirea din Whitby. Pentru darul lui de a 
propovădui, dar şi pentru marea sa milostenie, Ioan a fost ales mai întâi episcop la 
Hexham, în anul 687, iar apoi la York. Având dragoste pentru singurătate, sfântul a 
întemeiat o mănăstire, numită Beverly, într-o vale retrasă, unde, deşi era episcop, se 
retrăgea adesea pentru a se linişti. După moartea lui, această mănăstire a ajuns unul 
dintre cele mai însemnate locuri de pelerinaj din întreaga Anglie . Sfântul Ioan 1-a 
hirotonit diacon şi preot pe Cuviosul Beda (673-735 d. Hr.), cel care a fost numit 
„Părintele istoriei engleze". Intrat de la trei ani în mănăstirea Sfântului Benedict 
Biscop din Jarrow, Beda şi-a închinat întreaga viaţă rugăciunii şi învăţăturii. Astfel, el 
a rămas până la moarte în acea mănăstire, scriind o mulţime de cărţi, printre care se 
află şi mai multe vieţi ale sfinţilor englezi , şi mai ales faimoasa sa lucrare, Istoria 
bisericească a poporului englez . 

însă cel mai cunoscut episcop hirotonit de Teodor a fost Sfântul Cuthbert din 
Lindisfarne (+687 d. Hr.), numit „Făcătorul de minuni al Angliei," şi cel mai iubit 
dintre sfinţii englezi. Născut în Northumbria, Cuthbert a intrat de tânăr în viaţa 
călugărească, ajungând mai întâi la mănăstirea din Melrose, iar apoi la cea din 
Lindisfarne. Strălucind prin marea sa înfrânare şi smerenie, a fost ales stareţ al acestei 

mănăstiri, începând să propovăduiască neobosit păgânilor din împrejurimi şi să aducă 
mulţimi nenumărate dintre ei la Hristos. Până la urmă, omul lui Dumnezeu a hotărât 
să se retragă pe o insulă părăsită din apropiere de Lindisfarne, pentru a trăi acolo viaţă 
pustnicească. Cunoscut pretutindeni ca un mare făcător de minuni, Cuthbert a fost ales 
episcop în anul 685, ajungând părintele întregii părţi de nord a Angliei. însemnătatea 
Sfântului Cuthbert este una deosebită, deoarece în el mai ales s-a putut vedea cât de 
deplin se uniseră cele două feluri de a fi, irlandez şi roman, în viaţa sfinţilor englezi. 
Acest lucru, de altfel, s-a arătat şi în viaţa celorlalţi cuvioşi ai Angliei, dintre care îl 
mai pomenim pe Sfântul Guthlac din Crowland (673-714 d. Hr.), cel mai mare părinte 
englez al pustiei. Născut în familia domnitoare a Merciei, Guthlac a fost în tinereţe un 
viteaz ostaş în armata regelui. La vârsta de 16 ani a părăsit lumea, retrăgându-se ca 
sihastru pe o insulă necunoscută din mlaştinile Merciei. Sfântul a petrecut acolo 
neştiut de nimeni, în mare înfrânare şi sfinţenie, biruind cumplitele ispite pe care i le 
făceau diavolii. După moartea lui, pe locul sihăstriei sale a fost ridicată marea 
mănăstire din Crowland. 

Asemenea irlandezilor, englezii străluceau prin asprimea vieţii şi prin nevoinţele lor. 
însă pe lângă aceasta, ei au mai luat de la irlandezi şi dragostea de înstrăinare, lucru 
care poate fi văzut în viaţa marilor propovăduitori englezi ai veacului al VUI-lea. 
Unind râvna pentru propovăduire a irlandezilor cu ordinea şi rânduiala romană, 
lucrarea acestor sfinţi a dat roade nespus de bogate, ei izbutind în scurtă vreme să 
aducă la Hristos aproape toate neamurile germane păgâne. Astfel, cum am văzut, cel 
dintâi propovăduitor a fost Sfântul Wilfrid, care a lucrat pentru scurt timp în 
pământurile Frisiei (Olanda), şi care 1-a avut ca ucenic şi urmaş pe Sfântul Clement 
(Willibrord) (658-739 d. Hr.). Acesta se trăgea din Northumbria, şi a intrat de tânăr în 
mănăstirea din Ripon, ajungând apoi călugăr în mănăstirile Irlandei. Până la urmă, a 
hotărât să plece pentru a propovădui păgânilor din Frisia, fiind hirotonit episcop de 
Utrecht în anul 696 d. Hr. După aceasta, vreme de aproape 50 de ani a lucrat neobosit 
printre păgâni, aducându-i pe mulţi la credinţă şi rămânând cunoscut până astăzi drept 
„apostolul Frisiei." Alături de el a lucrat şi Sfântul Bonifatie de Mainz (675-754 d. 
Hr.), cel mai mare şi mai cunoscut dintre sfinţii propovăduitori englezi. Fiu al unui 
tată englez şi al unei mame britane, el şi-a părăsit mănăstirea şi ţara în anul 717, şi, 
după scurtă vreme petrecută în Frisia, a ajuns propovăduitor în rândul germanilor care 
trăiau la răsărit de Rin. Având binecuvântarea a trei sfinţi papi ai Romei, printre care 
şi Sfântul Zaharia, ultimul papă grec, Bonifatie a izbutit să aducă la Hristos, prin 
darurile mari cu care îl învrednicise Dumnezeu, neamuri întregi de păgâni. în munca 
sa, el a fost ajutat mai ales de nenumăraţii călugări sfinţi veniţi din mănăstirile 
Angliei. Pe ei, Bonifatie i-a pus în fruntea mănăstirilor pe care le-a zidit pretutindeni 
în Germania, şi i-a hirotonit episcopi pentru multele eparhii nou-întemeiate. Aceşti 
nenumăraţi ucenici englezi i-au dus mai departe munca şi i-au desăvârşit-o. Tot 
Sfântul Bonifatie s-a străduit din greu să rânduiască şi Biserica francă, care ajunsese 
în acea vreme într-o stare de mare decădere. Până la urmă, omul lui Dumnezeu şi-a 
încununat propovăduirea primind moarte mucenicească din mâna păgânilor, trupul lui 
fiind aşezat în mănăstirea sa din Fulda, şi el rămânând cunoscut pe drept cuvânt ca 
„Apostolul Germaniei." Tot în legătură cu lucrarea de propovăduire a englezilor, vom 
mai pomeni aici şi încreştinarea, în veacurile al X-lea şi al Xl-lea, a neamurilor 
germane vikinge din pământurile Scandinaviei. Astfel, un însemnat propovăduitor în 
acele părţi a fost Sfântul Sigfrid de Vaxjo (+1045 d. Hr.), călugăr englez din 
Glastonbury, care 1-a botezat pe Sfântul Olaf, regele Suediei, împreună cu întreaga lui 
familie. Una dintre fiicele acestui rege sfânt, pe nume Irina, a ajuns să se căsătorească 

cu un prinţ rus din Novgorod, şi, după moartea soţului ei, a intrat în viaţa călugărească 
cu numele de Ana, ajungând cunoscută mai târziu ca Sfânta Ana a Novgorodului. 

b. Perioada de argint 

Lucrarea englezilor printre vikingi este cu atât mai însemnată, cu cât aceşti vikingi au 
pus capăt, la sfârşitul veacului al VUI-lea, perioadei de aur a Bisericii engleze. într- 
adevăr, din corăbii iuţi şi uşoare, ei au început să atace cu sălbăticie coastele Insulelor 
Britanice, în căutare de bogăţii şi de robi. Ţinta lor erau mai ales mănăstirile lipsite de 
apărare, care de cele mai multe ori fuseseră zidite pe insule retrase sau pe malul mării. 
Astfel, rând pe rând toate marile mănăstiri ale Angliei, Scoţiei şi Irlandei au căzut 
pradă furiei şi lăcomiei lor. în 793 era pustiită mănăstirea din Lindisfarne, în 806 cea 
din Iona, iar în 824 cea din Bangor. Dintre călugării acestor mănăstiri, mulţimi 
nenumărate au fost trecuţi prin ascuţişul săbiei, nevoind să-şi lepede credinţa şi 
pătimind astfel moarte mucenicească pentru Hristos . Cu timpul, atacurile vikingilor 
au început să fie tot mai dese, ele preschimbându-se până la urmă într-un adevărat 
război de cucerire. Astfel, în anul 865 d. Hr. o uriaşă oaste daneză cobora pe coastele 
Angliei de răsărit, unde în acea vreme domnea unul dintre cei mai iubiţi şi mai cinstiţi 
regi englezi, Sfântul Edmund Mucenicul (841-869 d. Hr.). Fiind foarte tânăr, Edmund 
a încercat cum a putut să facă faţă vikingilor, fiind însă biruit de mai multe ori. Până 
la urmă, pentru a-şi scăpa oştenii de la moarte, a hotărât să se lase în mâinile 
duşmanilor săi. Prins într-o biserică în timp ce se ruga, Edmund a fost bătut cu 
sălbăticie de păgâni şi omorât în timp ce chema numele Mântuitorului Hristos. Trupul 
lui a rămas după moarte întreg, şi pentru neînfricarea lui în faţa morţii, sfântul a fost 
socotit apărătorul şi ocrotitorul Angliei. 

Aceste vremuri de mari greutăţi nu au fost însă lipsite de plăcuţi ai lui Dumnezeu, iar 
dintre ei îl vom pomeni pe Sfântul Swithin din Winchester (+862 d. Hr.). Născut în 
regatul Wessex, în sud-vestul Angliei, Swithin a fost hirotonit în anul 852 episcop al 
oraşului Winchester. Se pare că a fost povăţuitorul regelui Alfred, cel care avea să 
elibereze mai târziu Anglia de asuprirea vikingilor. în afară de acest lucru însă, şi de 
marea dragoste pe care Swithin o avea pentru săraci, nu se ştie mai nimic despre viaţa 
omului lui Dumnezeu. Doar că, la moartea sa, el a cerut să fie înmormântat afară din 
biserică, pentru a fi călcat în picioare de trecători. într-adevăr, atât de smerit a fost 
Swithin, încât sfinţenia lui a fost descoperită de-abia la o sută de ani după moartea sa, 
când în locul în care fusese înmormântat au început să aibă loc minuni şi vindecări 
nenumărate . 

Ca întotdeauna în istoria Bisericii însă, sângele atâtor mii de mucenici nu a rămas fără 
roadă. într-adevăr, pentru rugăciunile lor, Dumnezeu a trimis englezilor regi înţelepţi 
şi viteji, care au izbutit să oprească năvălirile păgânilor şi să unească toate regatele 
engleze într-o singură ţară unită şi puternică, care a ajuns la deplină înflorire în timpul 
Sfântului Edgar cel Paşnic (+975 d. Hr.), „cel dintâi rege al întregii Anglii." Sub 
domnia lui, Biserica engleză a cunoscut o nouă perioadă de strălucire, în timpul 
păstoririi Sfântului Dunstan (909-988 d. Hr.), cel de al treilea mare Arhiepiscop de 
Canterbury după Sfântul Augustin şi Sfântul Teodor. Născut în partea de apus a 
Angliei, Dunstan a ajuns de tânăr stareţ al mănăstirii din Glastonbury, fiind apoi 
chemat sfetnic la curtea regală. Strălucind în jur prin marea sa înfrânare şi 
înţelepciune, sfântul a fost hirotonit mai întâi episcop de Worcester, iar apoi, în anul 
961, Arhiepiscop de Canterbury. Având sprijinul regelui Edgar, care îi era ucenic, el a 
luptat din greu pentru a reîntemeia viaţa călugărească engleză, care fusese aproape 
distrusă de năvălirile vikingilor. într-adevăr, mare parte din mănăstirile Angliei 

fuseseră pustiite de păgâni, şi de aceea sfântul s-a străduit să le deschidă din nou şi să 
aducă în ele călugări vrednici. în această lucrare a sa, Dunstan a fost ajutat de alţi doi 
mari episcopi, Sfântul Ethelwold de Winchester (912-984 d. Hr.) şi Sfântul Oswald de 
Worcester (+992 d. Hr.). Cel dintâi, Ethelwold, a intrat de tânăr în mănăstirea din 
Glastonbury, ajungând apoi stareţ la Abingdon, şi, în anul 963, episcop de 
Winchester. Om foarte hotărât din fire, Ethelwold a luptat din greu pentru a reface 
viaţa călugărească în eparhia sa, rezidind mai multe mănăstiri şi scriind împreună cu 
Sfântul Dunstan o cunoscută rânduială călugărească. Din pricina aceasta, Ethelwold a 
rămas cunoscut până astăzi drept „Părintele călugărilor." Celălalt episcop, Oswald, era 
de neam danez, născut în Anglia într-o familie creştină. După ce a petrecut mai mult 
timp în mănăstirea Fleury din Franţa, Oswald a fost hirotonit episcop de Worcester de 
către Sfântul Dunstan, iar apoi, în anul 672, Arhiepiscop de York. Ca şi ceilalţi doi 
episcopi, el s-a străduit să întărească viaţa călugărească engleză, întemeind mai multe 
mănăstiri, dintre care cea mai cunoscută a fost cea din Ramsey. Sfântul a murit în 
Postul Mare, în timp ce spăla, după obiceiul său, picioarele săracilor. Aceşti trei mari 
ierarhi englezi au izbutit să rectitorească nu mai puţin de 30 de mănăstiri în întreaga 
Anglie, adunând în ele mulţi călugări sfinţi, dintre care o pomenim chiar pe fiica 
regelui Edgar, Sfânta Edith din Wilton (+984 d. Hr.), intrată în mănăstire la vârsta de 
15 ani. La moartea tatălui şi a fratelui ei, mai-marii englezilor au venit să-i ceară 
sfintei să le fie regină, însă cuvioasa nu a primit, spunând că ea este călugăriţă. A 
murit când încă nu împlinise 23 de ani, iar trupul ei a rămas după moarte nestricat. 
Lucrarea de reîntemeiere a vieţii călugăreşti a avut însă şi o mulţime de duşmani. Cei 
mai puternici şi mai neînduplecaţi dintre ei au fost nobilii englezi, care vroiau să pună 
mâna pe averile şi pământurile mănăstirilor. De aceea, ei s-au împotrivit în fel şi chip 
strădaniilor Sfântului Dunstan şi ale ucenicilor săi, uneltind totodată şi împotriva 
regelui Edgar, care era un mare apărător al călugărilor. Când Edgar a murit şi pe 
tronul Angliei s-a urcat fiul său, Sfântul Edward Martirul (+978 d. Hr.), care de-abia 
împlinise 13 ani, nobilii au găsit prilejul potrivit pentru a-şi împlini gândurile şi 
dorinţele lor nelegiuite. într-adevăr, Edward, asemenea tatălui său, era ucenic al 
Sfântului Dunstan şi avea dragoste pentru viaţa călugărească, fiind foarte iubit de 
popor pentru marea lui milostenie. De aceea, la nici patru ani după încoronarea sa, 
nobilii, împreună cu mama vitregă a lui Edward, l-au omorât mişeleşte pe tânărul rege 
în timp ce acesta se întorcea de la vânătoare. Minunile nenumărate care au urmat 
morţii sale, au arătat că Dumnezeu îl primise pe nevinovatul şi curatul domnitor ca pe 
un mucenic al Său. 

Uciderea tâlhărească a unsului lui Dumnezeu nu a rămas însă nepedepsită, şi de aceea 
blestemul s-a abătut asupra pământului Angliei. într-adevăr, după moartea sfântului 
rege, vikingii au început din nou să atace Anglia, de astă dată cu şi mai multă 
sălbăticie, şi Dumnezeu nu a mai trimis englezilor, pentru păcatul lor, regi care să-i 
izbăvească de furia păgânilor . Din pricina aceasta, lucrurile au mers din rău în mai 
rău pentru Biserica şi pentru poporul Angliei . Mai întâi, mulţi dintre vrednicii ucenici 
ai lui Dunstan au ajuns mucenici, printre ei aflându-se şi Sfântul Alphege (953-1012 
d. Hr.), cel de-al treizecilea Arhiepiscop de Canterbury. Intrat de tânăr în viaţa 
călugărească, Alphege a petrecut mai mulţi ani în pustie, fiind ales pentru înfrânarea şi 
sfinţenia sa episcop de Winchester. Hirotonit de către Sfântul Dunstan în anul 984, 
Alphege şi-a păstorit cu mare bunătate turma, ajungând cunoscut pretutindeni pentru 
milostenia sa şi pentru dragostea sa de patrie. Astfel, prin sfaturile, îndemnurile şi 
rugăciunile lui, sfântul a fost un mare sprijin pentru poporul englez în acele vremuri 
grele. într-adevăr, în anul 1005, când Alphege a fost ales Arhiepiscop de Canterbury, 
danezii pustiiau ţara şi pământurile ei. în anul 1011, ei au ajuns şi la Canterbury, 

cucerind oraşul sfânt al Angliei şi prinzându-1 pe sfântul arhiepiscop chiar în timp ce 
slujea în Biserică. Au cerut pentru el mulţi bani drept răscumpărare, însă Alphege le-a 
poruncit credincioşilor săi să nu plătească nimic. Pentru aceasta, sfântul a fost omorât 
cu sălbăticie, ajungând cel dintâi Arhiepiscop de Canterbury care a primit cununa 
muceniciei. 

După slăvită lui moarte, Dumnezeu a rânduit ca pe tronul Angliei să se urce cei dintâi 
regi danezi. Pentru rugăciunile Sfântului Alphege şi ale celorlalţi mucenici, aceşti regi 
primiseră credinţa creştină, astfel că, deşi străini de neam, ei au fost blânzi şi 
îndurători cu englezii. Cu toate acestea, Biserica Angliei a intrat într-o perioadă de tot 
mai mare decădere, în învăţăturile ei pătrunzând, ca pretutindeni în Apus, schimbările 
care au dus la trista ruptură din 1054 şi la înstrăinarea şi desprinderea Apusului de 
Biserica Ortodoxă . Mai ales, această înstrăinare a fost desăvârşită în Anglia prin 
cucerirea normandă din anul 1066 d. Hr. în acel an, William I, ducele Normandiei, a 
năvălit în Anglia cu o oştire numeroasă, având binecuvântarea papei Alexandru al II- 
lea. Deşi creştini cu numele, normanzii s-au dovedit a fi mai cruzi şi mai sălbatici 
decât vikingii, omorând fără milă nenumăraţi dintre englezi şi distrugând aproape în 
întregime viaţa bisericească din Anglia. Mulţi englezi, mai ales cei de neam mare, au 
fost nevoiţi să fugă în Europa. Unii au ajuns la Constantinopol, unde s-au dovedit a fi 
supuşi credincioşi ai împăratului roman , iar alţii au ajuns la Kiev, cealaltă mare 
capitală creştină a acelor vremuri . în locul lor, William a adus în Anglia mulţime de 
nobili normanzi, lacomi şi sângeroşi, care au pustiit ţara cum nu mai fusese pustiită 
înainte. Pe scaunele episcopale, Cuceritorul a aşezat ierarhi războinici de neam franc 
şi german, care îl însoţeau pretutindeni în luptă . Despre toate acestea, vechea cronică 
engleză vorbeşte în cuvinte mişcătoare: „Iar în timpul lui [al lui William], oamenii au 
îndurat cumplită asuprire şi răni de multe feluri. [...] Om nemilos era regele. Adâncit 
în lăcomie şi întru totul stăpânit de zgârcenie. Era atât de neîndurător încât nu-i păsa 
nici măcar că toţi îl urăsc. [...] Vai! Ca nu cumva vreun om să se poarte vreodată cu 
atâta mândrie, şi să se socotească la fel ca el mai înălţat decât toţi oamenii. [...] Şi a 
zidit peste tot palate, asuprindu-i pe bieţii oameni. Şi lucrurile au mers tot din rău în 
mai rău." 

Iar aceasta poate că nu s-ar fi întâmplat, dacă englezii nu şi-ar fi atras asupra lor mânia 
lui Dumnezeu, ucigându-1 pe unsul Său, nevinovatul rege Edward. Astăzi, însă, prin 
rânduiala lui Dumnezeu, moaştele Sfântului Edward se găsesc într-o mănăstire 
ortodoxă din Anglia, unde sunt cinstite după cuviinţă de mai mulţi călugări englezi. 
Poate că pentru rugăciunile lui, Dumnezeu va îndepărta blestemul de pe pământul 
Angliei, şi poporul englez se va întoarce din nou la credinţa Sfântului Edward şi a 
celorlalţi sfinţi englezi! 

Pentru rugăciunile Sfântului Edward, şi ale tuturor sfinţilor care au strălucit în 
pământul Insulelor Britanice, Doamne Iisuse Hristoase, Fiul lui Dumnezeu, miluieşte- 
ne şi ne mântuieşte pe noi. Amin! 
Lista Sfinţilor Insulelor Britanice pomeniţi în această lucrare: 

AARON şi IULIU, mucenici, în Britania, 304 d. Hr. Prăznuire: 1 iulie 

ADAMNAN, cuvios, cel de-al nouălea stareţ al Mănăstirii Iona, 625-704 d. Hr. 

Prăznuire: 23 septembrie 

ADRIAN, cuvios, din Africa de Nord, stareţ în Canterbury, 710 d. Hr. Prăznuire: 9 

ianuarie 

AID AN (Edan), Episcop de Lindisfarne (Anglia), din Irlanda, 651 d. Hr. Prăznuire: 31 

august 

ALB AN, întâiul mucenic al Britaniei, 304 d. Hr. Prăznuire: 22 iunie 

ALDHELM, Episcop de Sherborne, primul învăţat englez, 639-709 d. Hr. Prăznuire: 

25 mai 

ALPHEGE, sfinţit mucenic, Arhiepiscop de Canterbury, 954-1012 d. Hr. Prăznuire: 

19 aprilie 

ARISTOBUL, Apostol din cei 70, primul episcop al Britaniei. Prăznuire: 15 martie 

AUDREY, cuvioasă, regină a Northumbriei, întemeietoarea Mănăstirii Ely, 679 d. Hr. 

Prăznuire: 23 iunie 

AUGUSTIN, Arhiepiscop de Canterbury şi apostol al englezilor, 604 d. Hr. Prăznuire: 

27 mai 

BEDA, cuvios, în Jarrow (Anglia), mare scriitor bisericesc, 673-735 d. Hr. Prăznuire: 

25 mai 

BENEDICT Biscop, cuvios, întemeietorul Mănăstirii Jarrow (Anglia), 628-690 d. Hr. 

Prăznuire: 12 ianuarie 

BIRINUS, Episcop de Dorchester, Apostol al Wessexului (Anglia), 650 d. Hr. 

Prăznuire: 3 decembrie 

BONIFATIE, din Devon, Episcop de Mainz, Luminătorul Germaniei, 675-754 d. Hr. 

Prăznuire: 5 iunie 

BOTULF, cuvios, din Iken (Anglia), sec. VII d. Hr. Prăznuire: 17 iunie 

BRENDAN Marinarul, cuvios, întemeietorul Mănăstirii Clonfert (Irlanda), 486-575 d. 

Hr. Prăznuire: 16 mai 

BRIGID, cuvioasă, întemeietoarea Mănăstirii Kildare (Irlanda), 450-525 d. Hr. 

Prăznuire: 1 februarie 

CADOC, cuvios, întemeietorul Mănăstirii Llancarvan (Ţara Galilor), sec. VI d. Hr. 

Prăznuire: 24 ianuarie 

CEDD, Episcop şi Apostol al Essexului (Anglia), 664 d. Hr. Prăznuire: 26 octombrie 

CHAD, frate al Sfântului Cedd, Episcop de Lichfield (Anglia), 673 d. Hr. Prăznuire: 2 

martie 

CLEMENT (Willibrord), apostol şi episcop al Frisiei (Olanda), 658-739 d. Hr. 

Prăznuire: 7 noiembrie 

COLUMBA, cuvios, întemeietorul Mănăstirii Iona, apostol în Scoţia, 521-597 d. Hr. 

Prăznuire: 9 iunie 

COLUMBAN, cuvios, întemeietorul Mănăstirilor Luxeuil şi Bobbio, 543-615 d. Hr. 

Prăznuire: 23 noiembrie 

COMGALL, cuvios, întemeietorul Mănăstirii Bangor (Irlanda), 516-601 d. Hr. 

Prăznuire: 10 mai 

CUTHBERT, Episcop de Lindisfarne, „făcătorul de minuni al Angliei", 687 d. Hr. 

Prăznuire: 20 martie 

DA VID, Episcop de Menevia, ocrotitorul Ţării Galilor, 600 d. Hr. Prăznuire: 1 martie 

DECLAN, Episcop de Ardmore, sec. V d. Hr. Prăznuire: 24 iulie 

DUBRICHIE, Episcop, întemeietor al vieţii călugăreşti britane, sec. V-VI d. Hr. 

Prăznuire: 14 noiembrie 

DUNSTAN, Arhiepiscop de Canterbury, înnoitor al vieţii călugăreşti engleze, 909- 

988 d. Hr. Prăznuire: 19 mai 

DYMPHNA, muceniţă, din Irlanda, în Gheel (Belgia), 620 d. Hr. Prăznuire: 15 mai 

EANSWITHA, cuvioasă, prima călugăriţă engleză, în Folkestone, 614-640 d. Hr. 

Prăznuire: 12 septembrie 

EDGAR cel Paşnic, rege al Angliei, 975 d. Hr. Prăznuire: 8 iulie 

EDITH, cuvioasă, fiica regelui Edgar, în Wilton, 984 d. Hr. Prăznuire: 16 septembrie 

EDMUND, mucenic, rege şi ocrotitor al Angliei, 841-869 d. Hr. Prăznuire: 20 

noiembrie 

EDWARD, mucenic, rege al Angliei, fiul regelui Edgar, 978 d. Hr. Prăznuire: 18 

martie 

EDWIN, mucenic, rege al Northumbriei (Anglia), 633 d. Hr. Prăznuire: 12 octombrie 

ENDA, cuvios, pustnic în insula Aran (Irlanda), 530 d. Hr. Prăznuire: 21 martie 

ERKENWALD, Episcop şi ocrotitor al oraşului Londra, 693 d. Hr. Prăznuire: 30 

aprilie 

ETHELBERT (Albert), rege de Kent (Anglia), 560-616 d. Hr. Prăznuire: 25 februarie 

ETHELWOLD, Episcop de Winchester, ucenic al Sfântului Dunstan, 912-984 d. Hr. 

Prăznuire: 1 august 

FIACRE, cuvios, din Irlanda, întemeietorul Mănăstirii Breuil (Franţa), 670 d. Hr. 

Prăznuire: 39 august 

FINIAN, cuvios, întemeietorul Mănăstirii Clonard (Irlanda), 549 d. Hr. Prăznuire: 12 

decembrie 

FELIX, Episcop de Dunwich, Apostol al Angliei de Răsărit, sec. VI d. Hr. Prăznuire: 

8 martie 

FRIDOLIN Rătăcitorul, cuvios, din Irlanda, Apostol al Rinului de Sus, sec. VI d. Hr. 

Prăznuire: 6 martie 

FURSEY, cuvios, din Irlanda, întemeietorul Mănăstirii Lagny (Franţa), 648 d. Hr. 

Prăznuire: 16 ianuarie 

GALL, cuvios, din Irlanda, luminătorul Elveţiei, 550-645 d. Hr. Prăznuire: 16 

octombrie 

GHERMAN, Episcop de Auxerre (Galia), propovăduitor în Britania, 380-448 d. Hr. 

Prăznuire: 31 iulie 

GILDAS înţeleptul, scriitor bisericesc, din Ţara Galilor, 516-570 d. Hr. Prăznuire: 29 

ianuarie 

GRIGORIE cel Mare (Dialogul), Papă al Romei şi apostol al englezilor, 540-604 d. 

Hr. Prăznuire: 12 martie 

GUTHLAC, cuvios, în Crowland, cel mai mare părinte englez al pustiei, 673-714 d. 

Hr. Prăznuire: 1 1 aprilie 

HILDA, cuvioasă, întemeietoarea Mănăstirii Whitby (Anglia), 614-680 d. Hr. 

Prăznuire: 17 noiembrie 

ILLTYD, cuvios, întemeietorul Mănăstirii Llantwit (Ţara Galilor), 535 d. Hr. 

Prăznuire: 6 noiembrie 

IOAN, Episcop de York, întemeietorul Mănăstirii Beverly (Anglia), 721 d. Hr. 

Prăznuire: 7 mai 

ITA, cuvioasă, întemeietoarea Mănăstirii Kileedy (Irlanda), 570 d. Hr. Prăznuire: 15 

ianuarie 

KENNETH, cuvios, întemeietorul Mănăstirii Kilkenny (Irlanda), 525-599 d. Hr. 

Prăznuire: 11 octombrie 

KENTIGERN Mungo, Episcop de Glasgow, apostol în Scoţia, 518-603 d. Hr. 

Prăznuire: 13 ianuarie 

KEVIN, cuvios, întemeietorul Mănăstirii Glendalough (Irlanda), 618 d. Hr. Prăznuire: 

3 iunie 

KIERAN cel Bătrân, Episcop de Ossory (Irlanda), 530 d. Hr. Prăznuire: 5 martie 

KIERAN cel Tânăr, cuvios, întemeietorul Măn. Clonmacnois (Irlanda), 512-545 d. 

Hr. Prăznuire: 9 septembrie 

KILIAN, sfinţit mucenic, din Irlanda, Episcop de Wurzburg (Germania), 640-689 d. 

Hr. Prăznuire: 8 iulie 

LUP, Episcop de Troyes (Galia), propovăduitor în Britania, 384-478 d. Hr. Prăznuire: 

29 iulie 

NINIAN, cuvios, întemeietorul Mănăstirii Whithorn, apostol al Scoţiei, 432 d. Hr. 

Prăznuire: 26 august 

OENGUS (Angus) Culdeul, cuvios, primul scriitor de vieţi de sfinţi din Irlanda, 830 

d. Hr. Prăznuire: 11 martie 

OSWALD, mucenic, rege al Northumbriei (Anglia), 604-642 d. Hr. Prăznuire: 5 

august 

OSWALD, Episcop de Worcester şi de York, ucenic al Sfântului Dunstan, 992 d. Hr. 

Prăznuire: 28 februarie 

PATRICK (Patrichie), Episcop şi Apostol al Irlandei, 380-467 d. Hr. Prăznuire: 17 

martie 

PAULIN, Episcop de York, Apostol al Northumbriei, 644 d. Hr. Prăznuire: 10 

octombrie 

PETROC, cuvios, din Padstow (Cornwall), 564 d. Hr. Prăznuire: 4 iunie 

SAMSON, Episcop de Doi (Bretania), din Ţara Galilor, 490-565 d. Hr. Prăznuire: 28 

iulie 

SIGFRID, Episcop de Vaxjo, din Glastonbury, luminător al Suediei, 1045 d. Hr. 

Prăznuire: 15 februarie 

SIMON Zelotul, Apostol din cei 12, în Britania. Prăznuire: 10 mai 

SWITHIN, Episcop de Winchester, mare făcător de minuni, 862 d. Hr. Prăznuire: 2 

iulie 

TEODOR, Arhiepiscop de Canterbury, din Tarsul Ciliciei, 602-690 d. Hr. Prăznuire: 

19 septembrie 

WILFRID, Arhiepiscop de York, întemeietorul Mănăstirii Ripon, 633-709 d. Hr. 

Prăznuire: 12 octombrie 

WINIFRED, muceniţă, din Ţara Galilor, 650 d. Hr. Prăznuire: 3 noiembrie 



Viaţa Sfântului Patrick, luminătorul Irlandei 

Troparul Sfântului Patrick, glas III: 

O, Sfântule episcop Patrick, făcătorule de minuni întocmai cu apostolii şi luminător al 
pământului Irlandei, roagă-L pe milostivul Dumnezeu, să dea sufletelor noastre iertare 
de păcate. 

Introducere 

Sfântul Patrick este, pe bună dreptate, cel mai iubit şi cel mai cunoscut dintre sfinţii 
irlandezi, fiind astăzi socotit atât ocrotitorul insulei, cât şi apostolul ei. Ne vom strădui 
să arătăm, în cele ce urmează, viaţa acestui mare ales al lui Dumnezeu, care a izbutit, 
prin propovăduirea sa, să aducă la credinţa creştină întreaga Irlandă. Acest lucru nu a 
fost deloc unul neînsemnat, deoarece Irlanda avea să ajungă mai târziu „Insula 
sfinţilor", insulă care a născut din pământurile sale mulţimi nenumărate de oameni 
plăcuţi lui Dumnezeu, dintre care mulţi au fost apostoli şi luminători a întregi 
popoare. 

în primul rând trebuie să spunem că, deşi Sfântul Patrick este atât de îndrăgit şi de 
cinstit în întreaga lume, lucrurile care se cunosc despre viaţa lui sunt destul de puţine. 

S-a păstrat până astăzi o „Mărturisire" a sfântului, care este de mare însemnătate, 
deoarece în ea Patrick îşi înfăţişează pe scurt întreaga viaţă şi lucrare. Pricina pentru 
care omul lui Dumnezeu a întocmit o astfel de scriere a fost mai ales aceea de a se 
apăra de multele învinuiri care îi erau aduse, precum şi de a lăsa o moştenire scrisă 
fiilor săi duhovniceşti. Pe lângă frumuseţea „Mărturisirii", în care se poate vedea 
limpede felul de a fi al sfântului, aceasta este şi singura mărturie sigură despre viaţa 
lui Patrick. într-adevăr, celelalte vieţi care s-au păstrat sunt de multe ori nişte povestiri 
târzii, în care cu mare greutate adevărul poate fi deosebit de închipuire. Pentru 
aceasta, ne vom folosi adesea, în continuare, de această minunată „Mărturisire", care 
este una dintre puţinele vieţi scrise de vreun sfânt despre el însuşi. 

Naşterea şi anii de tinereţe ai sfântului 

Se pare că Patrick s-a născut undeva în partea de apus a Marii Britanii, într-un sat 
numit Bannaven Taberniae , în jurul anului 381 d. Hr. Se trăgea dintr-o familie de 
credincioşi slujitori ai altarului. Tatăl său, Calpurnius, era diacon, în timp ce bunicul 
său, Potitus, fusese preot. La naştere, părinţii i-au pus sfântului numele Patrick (sau 
Patrichie), care în limba latină înseamnă om de neam mare . Copilăria omului lui 
Dumnezeu a fost una liniştită şi fericită. Părinţii săi, care erau de neam celt, erau 
dintre cei mai bogaţi din sat. Aceasta, deoarece tatăl său avea, pe lângă slujba de 
diacon, şi răspunderea de a păstra ordinea în ţinut . 

însă viaţa fără griji şi fără greutăţi 1-a făcut pe Patrick să se depărteze de învăţătura 
creştină pe care o primise de la părinţii săi, şi să înceapă să ducă o viaţă departe de 
Dumnezeu şi de Biserică. Sfântul ne spune cu smerenie că până la vârsta de 16 ani 
ajunsese să uite cu desăvârşire atât de Dumnezeu, cât şi de poruncile Sale. 
Atunci însă, din rânduială dumnezeiască, s-a abătut asupra satului în care trăia Patrick 
o mare nenorocire. în vremurile acelea, împărăţia romană ajunsese la mare decădere, 
astfel că ţinuturile de la marginea ei erau adesea lipsite de orice apărare. Din această 
pricină, hoarde întregi de păgâni năvăleau în satele şi oraşele romane, jefuindu-le fără 
milă şi trecând totul prin ascuţişul săbiei. Astfel s-a întâmplat şi în partea de apus a 
Britaniei, în jurul anului 400. Câteva corăbii de irlandezi sălbatici au atacat ţinuturile 
din preajma mării, pustiind totul în cale şi luând cu ei mulţimi nenumărate de robi. 
Această năpastă a lovit şi casa lui Patrick. Toţi slujitorii familiei au fost omorâţi sub 
privirea îngrozită a tânărului, care a fost prins şi dus în Irlanda. 

„Am fost vrednici de această soartă," povesteşte netulburat sfântul, „pentru că ne 
îndepărtasem de Dumnezeu; nici nu ţineam poruncile Lui, nici nu-i ascultam pe 
păstorii noştri, care ne vorbeau despre mântuire" . Plecarea în robie a fost însă pentru 
Patrick o încercare grozavă, care i-a schimbat în chip hotărâtor întreaga viaţă. Fiind 
făcut rob aşa de tânăr, sfântul nu a mai putut să-şi desăvârşească învăţătura. Din 
pricina aceasta a avut de suferit multe greutăţi toată viaţa, deoarece limba latină pe 
care o vorbea era una neşlefuită şi oarecum greoaie. într-adevăr, duşmanii sfântului s- 
au folosit mereu de această slăbiciune a sa, pentru a-1 batjocori şi pentru a-1 face să se 
lepede de lucrarea de propovăduire . 

Robia în Irlanda 

Dar pe lângă aceasta, robia în Irlanda 1-a schimbat cu desăvârşire pe alesul lui 
Dumnezeu. Aceasta, din pricină că ajungând el acolo, a început să ducă o viaţă plină 
de greutăţi şi de lipsuri. A fost vândut rob unui om numit Milchu, un mare preot 
păgânesc, care era nespus de crud şi de aspru. Acesta locuia în partea de miazănoapte 

a Irlandei, în ţinutul Antrim, şi i-a dat în ascultare sfântului să poarte grijă de oile sale. 
Astfel, Patrick petrecea zile şi săptămâni întregi sub cerul liber, cutreierând cu turmele 
sale munţii Slemish. El, care înainte fusese un tânăr bogat şi lipsit de griji, trebuia 
acum să muncească de dimineaţa până seara numai pentru a putea să trăiască. însă în 
această ispită amară, Patrick nu a deznădăjduit, ci a început să se roage cu lacrimi 
fierbinţi Celui pe Care îl părăsise în timpul cât trăise în plăceri şi-n desfătare. Iată cum 
povesteşte sfântul despre aceşti ani de grele încercări: „încă din copilărie nu am crezut 
în Dumnezeul cel viu, ci am rămas în moarte şi în necredinţă până când am fost aspru 
pedepsit. într-adevăr, am fost smerit cumplit de foame şi de goliciune, precum şi de 
faptul că fiecare zi cât am fost în Irlanda a trebuit să umblu, împotriva voinţei mele, 
până ce cădeam jos de istovire." 

însă încet-încet, prin aceste greutăţi nemaipomenite, Dumnezeu a început să lucreze în 
inima tânărului, întorcându-1 la El, şi aprinzându-i în suflet dragostea cea 
dumnezeiască. Pe cât sfântul se chinuia trupeşte în bătăi, în ocări şi-n oboseală, pe atât 
sufletul lui primea har de la Dumnezeu, încât, în scurtă vreme, a ajuns la mare sporire 
duhovnicească. Părăsit şi pătimind în inima munţilor, sfântul a ajuns să-L poarte 
mereu pe buze pe Cel Ce era singura sa mângâiere şi alinare. „Din ce în ce mai mult 
dragostea mea pentru Dumnezeu şi cinstirea mea pentru El creşteau," ne mărturiseşte 
Patrick. „Credinţa mea s-a întărit şi râvna mea a ajuns atât de mare, încât în timpul 
unei singure zile ziceam câte o sută de rugăciuni, şi aproape tot atâtea şi noaptea. 
Stăteam prin păduri şi în munţi, şi chiar şi când era zăpadă sau îngheţ sau ploaie, mă 
trezeam înainte de răsărit pentru a mă ruga. Iar în aceasta nu m-am simţit niciodată 
bolnav sau leneş, pentru că, după cum îmi dau acum seama, eram plin de înflăcărare." 
Dobândise, pentru multa sa râvnă şi dragoste, darul rugăciunii neîncetate. Aceasta 
lucra în el cu putere până şi în timpul somnului. De multe ori simţea ca şi cum ar fi 
fost Altcineva rugându-se fără oprire înlăuntrul lui, după cuvântul Scripturii, „cu 
suspine negrăite" . Odată, de pildă, a auzit în vis o voce care 1-a umplut de bucurie, şi 
care îi şoptea cu blândeţe: „Cel ce Şi-a dat viaţa pentru tine, Acela este Cel ce 
vorbeşte întru tine." 

într-adevăr rânduiala cea înţeleaptă a lui Dumnezeu îngăduie adesea mari greutăţi 
asupra aleşilor Lui, pentru a-i struni pe calea cea bună şi pentru a-i aduce la pocăinţă 
şi îndreptare. Pentru aceasta şi Patrick, ori de câte ori îşi aducea aminte de anii grei ai 
robiei sale, îi mulţumea lui Dumnezeu pentru grija pe care i-o purtase, şi pentru că 
prin suferinţă îl întorsese din căile păcatului. „Dumnezeu", spune cu recunoştinţă 
sfântul, „a privegheat asupra mea când eu încă nu-L cunoscusem, şi când încă nu 
eram în stare să deosebesc binele de rău." Patrick însă nu socotea nici una dintre 
binefacerile lui Dumnezeu ca fiind rodul vredniciei sale, ci toate le punea pe seama 
bunătăţii nemărginite a Mântuitorului său. Iată ce ne mărturiseşte cu mare smerenie: 
„Sunt, astfel, în primul şi în primul rând, un surghiunit fără carte şi neînvăţat, care nici 
nu poate să gândească pentru viitor. Dar un lucru ştiu fără îndoială: că înainte să 
pătimesc eram ca o piatră zăcând în noroi. Apoi El, Cel ce este puternic, a venit şi, în 
mila Lui, nu numai că m-a scos afară [din noroi], ci m-a şi ridicat şi m-a aşezat în 
chiar vârful zidului." 

Scăparea din robie 

După şase ani petrecuţi în robie, omul lui Dumnezeu, deşi aşa de tânăr, ajunsese 
întărit în credinţă şi plin de vârtute. Strălucea tuturor celor din jur şi toţi îl iubeau 
pentru marea sa bunătate, dar şi pentru nevinovăţia sa cea copilărească. învăţase 
repede limba irlandeză, care semăna mult cu limba pe care o vorbea acasă, şi îi 

cucerea pe toţi prin cuvintele sale izvorâte din inimă. într-adevăr, sfântul spunea 
întotdeauna fără ocolişuri tot ce gândea şi era neprefăcut şi sincer. Fiind aşa de 
nevinovat la suflet, Dumnezeu 1-a învrednicit să aibă mai multe vise minunate, care îl 
întăreau mereu şi-1 povăţuiau în greutăţile sale. 

Astfel, într-una din nopţi, omul lui Dumnezeu a auzit un glas care îl îndemna să plece 
de la stăpânul său, zicând: „Este bine că posteşti; în curând o să pleci în ţara ta. [...] 
Iată, corabia îţi este pregătită." însă portul pe care sfântul 1-a văzut în vis se afla la 
mai multe sute de kilometri depărtare, undeva pe coasta de răsărit a Irlandei. Deşi 
Patrick avea doar 22 de ani, şi nu cunoştea deloc insula, a ascultat de porunca 
dumnezeiască, pornindu-se la drum şi fugind de la omul căruia îi slujise vreme de şase 
ani. Dumnezeu 1-a păzit în căile sale, astfel că după mai mult timp a izbutit să ajungă 
la locul pe care îl căuta. Acolo, deşi a găsit corabia întocmai cum îi fusese descoperit 
în vis, Patrick a fost nevoit să mai înfrunte o ispită. Corăbierii erau oameni 
necredincioşi, şi i-au cerut sfântului ca înainte de plecare să facă cu ei un legământ 
păgânesc. Fără să stea pe gânduri, omul lui Dumnezeu le-a spus că este creştin şi că 
nu poate să împlinească cererea lor, iar pentru aceasta a fost izgonit cu cuvinte aspre 
de către stăpânul corăbiei. Mâhnit cumplit, pentru că nu avea pe nimeni să-1 ajute, 
Patrick a început să se roage fierbinte. Şi Dumnezeu nu 1-a lăsat, ci în chip minunat a 
lucrat la inimile păgânilor. Astfel, în timp ce sfântul se îndrepta spre oraş, mereu cu 
mintea la Hristos, unul dintre necredincioşi a venit în fugă la el, spunându-i că 
hotărâseră să-1 primească în corabie. Slăvind pe Dumnezeu, Patrick s-a întors şi s-a 
urcat în corabie. După o călătorie de trei zile au ajuns la un oraş părăsit de pe coastele 
Galiei, unde s-au hotărât să coboare. 

Deşi nu ştiau unde se află, au pornit la drum nădăjduind că vor găsi vreun sat locuit 
sau vreo aşezare oarecare. însă vreme de 28 de zile au rătăcit prin pământurile 
neprimitoare, fără a şti încotro merg şi fără a găsi pe cineva să-i ajute. Mâncarea li se 
terminase, şi ajunseseră atât de slăbiţi încât de-abia mai puteau merge. Cu toate 
acestea, Patrick era mereu luminos la faţă şi netulburat. Văzându-1 astfel, păgânii s-au 
gândit să-i ceară ajutorul, şi astfel conducătorul 1-a întrebat cu mâhnire în glas: „Tu, 
creştine, spui că Dumnezeul tău e atotputernic. Atunci de ce nu te rogi pentru noi?" 
Fără umbră de îndoială, sfântul i-a răspuns liniştit: „întoarceţi-vă cu credinţă şi din 
toată inimă la Domnul Dumnezeul meu, căci nimic nu îi este cu neputinţă." Şi de 
cum a început Patrick să se roage, minunea s-a întâmplat. O turmă întreagă de porci a 
apărut în faţa lor din pădure, şi păgânii au putut să-şi potolească astfel foamea. Din 
ziua aceea, au avut mereu hrană din destul, iar pentru aceasta au început să-1 
cinstească pe Patrick, privindu-1 cu recunoştinţă şi cu teamă. 

Chemarea la propovăduire 

Despre anii care au urmat, sfântul ne spune foarte puţine lucruri. Ştim doar că omul 
lui Dumnezeu a petrecut multă vreme călătorind prin mănăstirile Galiei, care în 
vremea aceea străluceau prin nenumăraţi oameni sfinţi, şi că a ajuns şi la 
binecunoscuta mănăstire din insula Lerins. în această mănăstire, Sfântul Ioan Casian 
aşezase rânduiala călugărească a părinţilor nevoitori din Egipt, astfel că Patrick a 
putut să se adape din duhul călugăriei adevărate. Pe lângă aceasta, Patrick a ajuns şi la 
mănăstirea din oraşul Auxerre, unde se nevoia Sfântul Gherman, episcopul oraşului, 
om îmbunătăţit şi plin de înţelepciune. La picioarele lui, Patrick a stat timp 
îndelungat, sporind în vârtute şi umplându-se de Duh Sfânt. După mai mulţi ani 
petrecuţi la Auxerre, omul lui Dumnezeu a hotărât să se întoarcă la casa sa din 

Britania, pentru a-şi vedea prietenii şi neamurile. A stat aici, în mijlocul rudelor sale, 
mai mulţi ani, învăţându-i pe toţi şi povăţuindu-i pe calea mântuirii, 
însă Dumnezeu rânduise ca lumina să nu rămână sub obroc, ci să strălucească tuturor, 
şi pentru aceasta a găsit un chip minunat de a-1 chema pe alesul Său la propovăduire. 
Astfel, într-o noapte Patrick a avut un vis. Se făcea că un om pe nume Victor venise 
din Irlanda, cu mulţime nenumărată de scrisori, pe care i le-a dat sfântului să le 
citească. Patrick şi-a aruncat ochii în prima scrisoare, şi a văzut scris: „vocea 
irlandezilor". Apoi, de îndată a început să audă strigăte puternice venind dinspre 
Irlanda, care toate spuneau într-un glas: „Te rugăm, băiete, vino şi umblă încă o dată 
printre noi!" Chemarea aceasta, care poate părea neînsemnată, 1-a străpuns pe Patrick 
până în adâncul inimii. Totuşi, la început sfântul nu a vrut să-i dea crezare sau să o 
bage în seamă, şi doar după ce de nenumărate ori a auzit în minte glasul cel 
deznădăjduit al irlandezilor, s-a hotărât să pornească la drum. Asemenea lui Moise 
mai înainte, Patrick şovăia să plece la propovăduire, deoarece se vedea neînvăţat şi se 
socotea nevrednic de o astfel de slujire.. 

S-a plecat însă cu smerenie voii lui Dumnezeu, şi a hotărât să meargă la Sfântul 
Gherman pentru a-i cere sfat în privinţa visului pe care-1 avusese. Acesta vizitase între 
timp de mai multe ori Britania, unde fusese trimis pentru a opri răspândirea ereziei 
pelagiene. într-una dintre aceste călătorii ale sale, în anul 429 d. Hr., Gherman îl 
hirotonise episcop pe Sfântul Paladie, trimiţându-1 ca păstor al puţinilor creştini ce 
trăiau în Irlanda. însă Paladie plecase din insulă după mai puţin de un an de 
propovăduire, fiind scârbit de cruzimea şi de sălbăticia irlandezilor. Când Patrick a 
venit la Gherman în anul 430, pentru a-i povesti descoperirea care îi fusese făcută, 
sfântul episcop tocmai se ruga lui Dumnezeu să-i trimită un înlocuitor pentru Paladie. 
Astfel că, de cum a auzit cuvintele fostului său ucenic, s-a umplut de mare bucurie, şi 
chiar în ziua aceea 1-a hirotonit pe Patrick diacon. După ce 1-a pregătit câtăva vreme 
pentru lucrarea ce-i stătea înainte, Gherman 1-a hirotonit preot şi apoi episcop, 
trimiţându-1 să ducă vestea cea bună poporului în care Patrick pătimise atâţia ani. 
De câte ori se gândea la această rânduială nepătrunsă şi tainică a lui Dumnezeu, 
Patrick se umplea de uimire în faţa înţelepciunii Stăpânului a toate. într-adevăr, 
sfântul nu putea înţelege cum Dumnezeu îl alesese tocmai pe el, un rob amărât şi 
neînvăţat, pentru a aduce la credinţa creştină un întreg popor păgân. Iată cuvintele lui: 
„Minunaţi- vă voi, oameni mari şi mici, care îl cinstiţi pe Dumnezeu! Luaţi seama la 
aceasta, preoţi învăţaţi! Cine a fost Cel Care m-a chemat pe mine, prost cum sunt, 
dintre cei ce sunt socotiţi înţelepţi, cunoscători ai dreptului, puternici în cuvânt şi în 
toate lucrurile? I-a lăsat la o parte pe toţi aceştia pentru mine, un biet surghiunit. M-a 
insuflat cu frică, cinstire şi răbdare, ca să pot sluji cu credincioşie [...] poporului la 
care dragostea lui Hristos m-a adus. Cu adevărat, dragostea lui Hristos m-a dat lor, 
pentru a le sluji cu smerenie şi cu sinceritate întreaga mea viaţă - dacă voi fi socotit 
vrednic." 

Plecarea în Irlanda şi începutul propovăduirii 

Şi astfel, în anul 432 d. Hr. Patrick a plecat de la mănăstirea din Auxerre împreună cu 
câţiva însoţitori, îndreptându-se spre Irlanda. Mai întâi, a hotărât să se abată pentru o 
vreme în Britania, pentru a cere ajutorul şi sprijinul episcopilor de un neam cu el. însă 
când a ajuns acasă, sfântul a găsit greutăţi şi ispite în loc de ajutor şi îmbărbătare. într- 
adevăr, văzându-1 hirotonit episcop, toţi prietenii şi cunoscuţii săi au început să-1 ia în 
râs, ştiindu-1 om neînvăţat şi simplu. Ceilalţi episcopi au fost cuprinşi de pizmă 
văzând că Patrick, care plecase din Britania mirean, fusese hirotonit aşa de repede. 

Pentru aceasta, cu toţii, de cum au auzit că vroia să propovăduiască irlandezilor 
păgâni, au început să-şi bată joc de el şi să se străduiască să-1 oprească de la aceasta. 
Mai ales, cunoscuţii sfântului nu erau în stare să înţeleagă cum putea fi cineva dornic 
să meargă să trăiască într-un popor aşa de sălbatic şi de aprig precum irlandezii, care 
doar cu câţiva ani înainte trecuseră prin foc şi sabie însăşi familia lui Patrick. 
„Obişnuiau să vorbească unii cu alţii despre mine pe ascuns", ne povesteşte sfântul. 
„De ce vrea omul acesta să se arunce în primejdie între duşmani de-ai noştri, care nu 
au nici o cunoştinţă de Dumnezeu?" 

Şi pentru că sfântul era atât de smerit, şi mereu se socotea pe sine nevrednic şi 
neputincios, a şovăit multă vreme înainte de a se hotărî ce să facă. „Deşi Dumnezeu 
m-a ales ca să-I fiu ajutor," ne mărturiseşte Patrick, „am fost încet în a primi chemarea 
Duhului. Domnul a arătat bunătate faţă de mine de mii şi mii de ori, pentru că a văzut 
că eram gata, chiar dacă nu ştiam ce să fac în legătură cu starea în care mă aflam; căci 
mulţi erau cei ce vroiau să-mi împiedice propovăduirea." Dar cunoscând chemarea ce 
îi fusese făcută, precum şi binecuvântarea primită de la Sfântul Gherman, omul lui 
Dumnezeu nu a mai amânat plecarea. De aceea, văzând că nu se poate aştepta la nici 
un ajutor din partea episcopilor britani, a hotărât să nu mai asculte glasurile lor, ci 
neîndoit să urmeze poruncii dumnezeieşti. 

Cu acestea în gând, sfântul a ajuns din nou în Irlanda, prin anul 435 d. Hr., după ce 
părăsise insula mai bine de douăzeci de ani. Despre lucrarea sa acolo nu se ştiu multe 
lucruri sigure. Totuşi, anume pentru această propovăduire a sa între irlandezi este 
sfântul astăzi cunoscut şi iubit. Şi pentru aceea ne vom strădui să arătăm cum s-a 
ostenit omul lui Dumnezeu zi şi noapte, vreme de câteva zeci de ani, pentru a scoate 
poporul irlandez din întunericul păgânătăţii şi pentru a-1 face vrednic de împărăţia 
cerurilor. 

Mai ales la început, sfântului i-a fost cumplit de greu. înconjurat de puţini prieteni, în 
mijlocul unui popor în întregime necredincios şi neprietenos, Patrick a avut de îndurat 
nenumărate încercări. „Am venit la păgânii irlandezi," ne mărturiseşte sfântul, „pentru 
a propovădui Vestea cea Bună şi pentru a îndura ocări de la necredincioşi. Am auzit 
batjocorită chemarea mea şi am răbdat multe prigoane, chiar până la lanţuri." 
înainte de a-şi începe lucrarea, omul lui Dumnezeu a hotărât să meargă la fostul său 
stăpân, Milchu, pentru a-i plăti acestuia preţ de răscumpărare pentru fuga sa. De 
aceea, a coborât pe ţărm în ţinutul Antrim, şi de acolo s-a îndreptat spre munţii 
Slemish, unde păstorise vreme de şase ani oile. în drum spre stăpânul său, Patrick a 
început să propovăduiască tuturor câţi îl ascultau, aducând pe mulţi la credinţă. însă 
încă de la bun început, sfântul a avut de înfruntat împotrivirea preoţilor păgâni, care se 
numeau druizi. Auzind despre venirea sa, şi ştiind puterea sfântului, aceştia au 
încercat în fel şi chip să-i împiedice lucrarea, atât prin vrăjile şi descântecele lor, cât şi 
prin puterea pe care o aveau asupra conducătorilor irlandezilor. Astfel, în timp ce 
Patrick înainta spre casa stăpânului său, druizii au stârnit pe unul dintre căpeteniile 
irlandezilor, pe nume Dichu, sfătuindu-1 să-1 omoare pe sfânt. Bărbatul a primit 
cuvintele lor, şi văzându-1 pe sfântul episcop apropiindu-se, s-a năpustit asupra lui, 
scoţând sabia pentru a-1 lovi. Dar Dumnezeu nu 1-a lăsat pe alesul Său, ci când Dichu 
a ajuns la mică apropiere de sfânt, a înţepenit dintr-odată, mâna rămânându-i 
încremenită în aer. Văzându-1, Patrick a început să-1 mustre cu blândeţe, şi până la 
urmă bărbatul a fost străpuns la inimă de cuvintele episcopului. Astfel, a făgăduit că 
nu-i va mai face nici un rău acestuia, şi atunci de îndată mâna i-a fost dezlegată de 
puterea nevăzută care o ţinea în loc. Ca mulţumire pentru această izbăvire, Dichu i-a 
dăruit omului lui Dumnezeu un adăpost mare, în care Patrick a slujit pentru prima dată 

Sfânta Liturghie în Irlanda. Pe locul acestei clădiri mai târziu a fost zidită o mănăstire 
mare, numită Saul, unde sfântul venea adesea ca să se liniştească. 
După această slăvită minune, care a întors pe mulţi irlandezi la credinţă, sfântul s-a 
pornit din nou la drum, pentru a ajunge la Milchu, stăpânul său. Ajungând însă la casa 
acestuia, a fost cuprins de groază, căci a găsit-o în flăcări. Milchu auzise de cele 
întâmplate mai înainte cu Dichu, şi de minunea cea slăvită a sfântului. Văzându-1 pe 
Patrick apropiindu-se, a fost orbit de mândrie nemăsurată, şi a fugit în casă, 
închizându-se şi dându-şi foc. Se spune că a făcut aceasta deoarece nu vroia să fie 
biruit de către fostul său rob. 

Cumplit de mâhnit, sfântul s-a întors la noii săi ucenici pe care-i făcuse în Saul. Aici, 
Patrick a continuat să propovăduiască în ţinutul stăpânit de Dichu, care ajunsese un 
foarte bun creştin. încet-încet, irlandezii au fost atinşi de cuvintele sfântului, care le 
vorbea simplu, din inimă şi care le aducea dovezi după înţelegerea şi gândirea lor. De 
pildă, o poveste mai târzie spune că sfântul se folosea în propovăduirea sa de un fel de 
trifoi foarte răspândit în Irlanda, pentru a le lămuri păgânilor taina Sfintei Treimi. 
Precum trifoiul are o singură tulpină, dar trei frunze, spunea Patrick, la fel şi 
Dumnezeu este Unul în fiinţă, dar întreit în Persoane . 

Deşi sfântul lucra nenumărate minuni, cel mai mult i-a străpuns pe irlandezi dragostea 
pe care el o arăta tuturor, o dragoste cum aceştia nu mai văzuseră încă. într-adevăr, 
mai ales prin blândeţea sa cea nemărginită i-a cucerit sfântul pe păgânii sălbatici. Din 
pricina bunătăţii lui, se spune că în timpul cât a propovăduit în Irlanda, aproape nici 
un creştin nu a fost omorât de către necredincioşi. Aceasta este cu adevărat o mare 
minune, căci trecerea poporului irlandez de la credinţa păgână la cea creştină este 
socotită a fi singura schimbare din istoria Irlandei care să nu fi fost spălată în sânge. 

Biruinţa asupra păgânilor 

Dar Dumnezeu rânduise pentru alesul Său o nouă biruinţă, mai slăvită decât cea 
dintâi, prin care sfântul avea să aducă o lovitură deplină credinţei celei păgâneşti a 
irlandezilor. Astfel, după ce Patrick a propovăduit mai mult timp în ţinutul Saul, 
Dichu 1-a înştiinţat că Leoghaire, regele Irlandei, chemase toate căpeteniile din ţară la 
o mare adunare, care urma să fie ţinută la palatul regelui din Tara . Auzind despre 
aceasta, sfântul s-a hotărât să se folosească de acest prilej pentru a vesti Evanghelia, şi 
de aceea a plecat înspre acel loc. înainte de a pleca, se spune că omul lui Dumnezeu ar 
fi rostit o rugăciune scrisă de el însuşi, numită „Platoşa Sfântului Patrick", pentru a fi 
ferit de toată puterea vrăjmaşului . Pe drumul către Tara, sfântul a continuat să le 
vorbească oamenilor, aducând pe mulţi la credinţă. Printre cei botezaţi s-a aflat şi 
familia unui conducător irlandez numit Secsnen, al cărui fiu, Benen, 1-a îndrăgit 
nespus pe omul lui Dumnezeu, şi a hotărât să-i urmeze acestuia în propovăduire, 
ajungând ucenic credincios al sfântului şi apoi urmaş al său pe scaunul de episcop. 
Adunarea de la Tara urma să fie ţinută chiar în ziua de Paşti a acelui an. Regele 
dăduse o hotărâre în întreaga ţară, ca toate focurile din insulă să fie stinse cu o zi 
înainte. în dimineaţa zilei de duminică, acestea trebuiau să fie aprinse din nou de la 
focul ce ardea în casa regelui. încă de sâmbătă s-au adunat la Tara toate căpeteniile 
insulei, alături de mulţimi nenumărate de druizi şi oameni de rând. Patrick a ajuns 
către seară şi s-a dus, împreună cu însoţitorii săi, pe un deal aflat la mică depărtare de 
Tara. Fiind Sâmbăta Mare, la miezul nopţii a început să slujească, alături de ucenicii 
săi, slujba învierii. Când a împărţit credincioşilor lumina de Paşti, întreaga vale din 
Tara s-a umplut de o lumină strălucitoare şi minunată. Văzând aceasta, regele s-a 
aprins de mânie cumplită, şi a întrebat cine erau cei ce îndrăzniseră să aprindă focul 

înaintea lui. Fiind înştiinţaţi prin vrăjile lor de venirea omului lui Dumnezeu, druizii i- 
au răspuns regelui cine era cel făcuse nelegiuirea, vestindu-i totodată că dacă în seara 
aceea nu va stinge focul ce fusese aprins, nu-1 va mai putea stinge vreodată. 
Leoghaire, peste măsură de furios, a trimis oameni ca să-i omoare pe cei ce îi 
încălcaseră porunca. Dumnezeu însă i-a păzit nevătămaţi pe slujitorii Săi, astfel că 
ostaşii trimişi s-au întors în scurtă vreme, spunând că o putere nevăzută îi opreşte să 
se apropie de adunarea creştinilor. Auzind astfel de cuvinte, Leoghaire le-a poruncit 
druizilor să-şi folosească toate vrăjile şi descântecele pentru a-1 birui pe Patrick şi pe 
ucenicii săi. în fel şi chip s-au străduit preoţii păgâneşti să stingă lumina învierii, însă 
nimic din toată puterea vrăjmaşului nu îi atingea pe creştini. Sfântul a continuat liniştit 
slujba de Paşti, terminând-o de-abia când se luminase de ziuă. După aceasta, adunarea 
creştinilor, avându-1 în frunte pe Benen, care ducea în mâini o Evanghelie, s-a 
îndreptat spre Tara, unde se afla palatul regelui. Văzându-i venind, druizii au început 
să-şi folosească cu mai multă putere meşteşugirile drăceşti pentru a-i opri. Sub 
privirile înfricoşate ale irlandezilor, au acoperit întreaga vale cu o pâclă deasă şi 
întunecoasă. Creştinii însă înaintau liniştiţi, cântând cu putere „Hristos a înviat!", şi 
când Patrick a intrat în norul de ceaţă, acesta s-a risipit de îndată, dând la iveală razele 
strălucitoare ale soarelui. Atunci, mai-marele druizilor, pe nume Lochru, vrând să-şi 
arate puterea, s-a ridicat în văzduh, asemeni lui Simon Magul mai înainte, şi s-a 
îndreptat spre Patrick. Omul lui Dumnezeu a îngenuncheat netulburat la rugăciune, şi 
de cum a ridicat mâinile spre cer, druidul a căzut din zborul său, zdrobindu-se de 
pietre. 

în cele din urmă Patrick a ajuns nevătămat la palat, şi a început să propovăduiască 
întregii curţi vestea cea bună a mântuirii. Mulţi dintre cei ce erau acolo, auzind 
cuvintele pline de Duh ale sfântului, au crezut în Hristos, văzând şi minunile cele 
slăvite ce se lucrau prin puterea Dumnezeului creştinilor. Printre cei ce au primit 
botezul a fost chiar fratele regelui, pe nume Conall, care apoi i-a fost de mare ajutor 
lui Patrick . 

încreştinarea Irlandei 

După această biruinţă, regele Leoghaire i-a îngăduit sfântului să propovăduiască 
nestingherit Evanghelia. Astfel întărit de puterea dumnezeiască, Patrick a început să 
boteze, împreună cu ucenicii săi, prin toată ţara. La început puţini, dar apoi din ce în 
ce mai mulţi irlandezi îi ascultau cuvintele. Mulţi dintre cei botezaţi îl urmau pe omul 
lui Dumnezeu pretutindeni, văzând că acesta avea cuvintele vieţii veşnice. „Sunt 
nespus de îndatorat lui Dumnezeu," ne povesteşte sfântul, „Care mi-a dat atâta har, 
încât prin mine mulţi oameni au fost născuţi din nou în Dumnezeu şi apoi întăriţi în 
El, cărora şi preoţi le-au fost hirotoniţi pretutindeni. Şi toate acestea pentru un popor 
nou venit la credinţă, pe care Domnul 1-a luat chiar de la capătul pământului, după 
cum făgăduise cu mult timp înainte, prin profeţii Săi." într-adevăr, sfântul lucra fără 
osteneală, zi şi noapte, străbătând neîncetat întreaga Irlandă şi zidind peste tot biserici 
pentru poporul cel dreptcredincios. După ce a propovăduit mai mult timp în 
împrejurimile Tarei, a plecat împreună cu ucenicii săi în ţinutul Connaught, unde 
fusese chemat de căpeteniile irlandezilor. în drumul său, a trecut pe lângă unul dintre 
idolii insulei, un stâlp uriaş de piatră pe care irlandezii îl împodobiseră cu aur şi argint 
şi îl socoteau a fi dumnezeu. Când Patrick a ajuns acolo, tocmai avea loc o slujbă 
păgânească în jurul idolului. Aprins de râvnă, omul lui Dumnezeu a lovit cu toiagul 
său stâlpul de piatră, care s-a sfărâmat cu zgomot mare. Apoi, sfântul le-a propovăduit 
irlandezilor ce se aflau adunaţi acolo, şi a botezat chiar pe conducătorul lor, care a 

primit credinţa împreună cu cei şase fii ai săi. Pe lângă ei, alţi 6000 de păgâni au 
primit cuvântul mântuirii. 

Pentru a nu îngreuia fără rost povestirea, nu o să mai pomenim toate amănuntele 
călătoriilor sfântului. Vom spune doar că rânduiala lui Dumnezeu a fost ca Patrick să 
primească foarte puţin ajutor din Britania, iar pentru aceasta a început de îndată să 
hirotonească preoţi dintre irlandezii cei mai vrednici. Astfel, noua credinţă a putut să 
intre nemaivăzut de repede în rândul întregului popor. Oriunde mergea, sfântul 
propovăduia cuvântul vieţii veşnice, botezând pe oricine primea vestea cea bună. Apoi 
le zidea fiilor săi câte o bisericuţă şi, după ce hirotonea dintre ei un preot, pleca mai 
departe. Râvna cea mare pe care o avea sfântul în propovăduirea sa izvora mai ales 
din răspunderea pe care Patrick simţea că o poartă fiilor săi în Hristos. Iată cum 
mărturiseşte sfântul aceasta: „Trebuie să răspândesc neînfricat şi pe faţă numele lui 
Dumnezeu pretutindeni, pentru a lăsa o moştenire după moartea mea multelor mii de 
fraţi şi fii ai mei, pe care i-am botezat în Domnul. Nu am fost defel vrednic să primesc 
atâta har în acest popor, după toate încercările şi greutăţile, după robie şi după trecerea 
atâtor ani. într-adevăr, Domnul mi-a dat mult mie, bietului Său rob, mai mult decât, 
tânăr fiind, am nădăjduit sau mi-am închipuit vreodată." 

Pe lângă nenumăratele biserici pe care le-a zidit, sfântul a dobândit mare sprijin şi de 
la mănăstirile pe care, ca un adevărat propovăduitor, le-a ridicat în întreaga ţară. într- 
adevăr, se umplea de bucurie inima lui Patrick văzând câţi dintre irlandezi 
îmbrăţişează fără şovăială viaţa călugărească. Căci ştia sfântul că prin toate aceste 
mănăstiri, închinate slăvirii lui Dumnezeu, lumina lui Hristos avea să strălucească cu 
nespusă putere în întreaga insulă. Chiar sfântul ne povesteşte despre o femeie de neam 
mare şi foarte frumoasă, care, după ce primise botezul, avusese descoperire să se facă 
călugăriţă. Femeii acesteia i-au urmat apoi încă multe alte fecioare. „Taţii lor nu le 
îngăduie, aşa că de multe ori pătimesc prigoană şi nedreptate din partea părinţilor; 
însă cu toate acestea numărul lor creşte mereu, încât nici nu se poate socoti câte sunt 
fecioarele dintre cei întorşi la credinţă. [..] Iar dintre toate acestea, cel mai mult suferă 
femeile ce trăiesc în robie. Ele au de îndurat teamă şi ameninţări în toată vremea. însă 
Domnul dă har multora dintre roabele Sale şi, deşi nu le este îngăduit, acestea 
continuă să-L urmeze cu bărbăţie." . 

Se păstrează o poveste minunată despre două astfel de fecioare. într-una din zile, în 
timp ce sfântul se afla la propovăduire, s-a oprit să se odihnească lângă o fântână care 
se afla în apropierea palatului regelui. Pe când stătea el acolo, a văzut venind două 
femei tinere şi foarte frumoase. Erau chiar fiicele regelui Leoghaire, care se numeau 
Ethne şi Fedelm. Veniseră pentru a se scălda în fântână. Când l-au văzut pe sfânt, s-au 
umplut de teamă şi l-au întrebat cine este şi ce face. De îndată, Patrick a început să le 
vorbească despre Mântuitorul Hristos, şi a făcut acest lucru cu atâta dar şi putere, 
încât cele două tinere au vrut să primească chiar atunci botezul. Sfântul, plin de 
bucurie, le-a botezat în acea fântână, spunându-le că prin aceasta le făcuse mirese ale 
Regelui cerului însuşi. însufleţite, fecioarele i-au cerut să-L vadă chiar în ziua aceea 
pe Mirele lor. „Nu puteţi să vedeţi faţa Mântuitorului Hristos," le-a răspuns Patrick, 
„decât dacă gustaţi moartea şi luaţi Sfânta Jertfă". Fără a sta pe gânduri, tinerele s-au 
împărtăşit cu Sfântul Trup şi Sânge, iar apoi, liniştite şi cu feţele strălucind de bucurie, 
au adormit cu somnul morţii, pentru a se putea întâlni cu Domnul şi Dumnezeul lor. 
într-adevăr, cuvintele sfântului aveau puterea să schimbe în câteva clipe cu 
desăvârşire viaţa oamenilor. Nu se întâmpla aceasta pentru vreo altă pricină, decât 
pentru aceea că omul lui Dumnezeu îşi întemeiase întreaga lucrare pe o viaţă de aspră 
înfrânare şi sfinţenie. Petrecea întotdeauna în post, deşi era mereu pe drumuri, şi 
priveghea adesea. Pentru somn, folosea podeaua tare de piatră, şi niciodată patul. 

După cum am văzut mai înainte, încă din tinereţe rămânea timp îndelungat în 
rugăciune, atât ziua cât şi noaptea. Mai ales, era cu totul dezlipit de bogăţiile 
trecătoare ale aceste lumi. De multe ori era încărcat cu daruri preţioase din partea 
regilor irlandezi, care vroiau să-i mulţumească pentru binefacerile sale, însă Patrick nu 
primea nimic din câte i se dădeau. Mai mult, pentru a nu-i îngreuia pe credincioşi, şi 
pentru a nu da păgânilor pricină de sminteală, nu lua niciodată plată pentru munca sa 
de propovăduitor şi de episcop. Iată ce mărturiseşte însuşi sfântul: „în multele mii de 
botezuri pe care le-am săvârşit, am luat vreodată măcar un bănuţ de la cineva? 
Spuneţi-mi şi îl voi da înapoi. Sau când Domnul a hirotonit prin nevrednicia mea 
atâţia preoţi şi le-a dat slujirea duhovnicească, am cerut vreodată de la careva dintre ei 
măcar preţul unei singure perechi de papuci? Vorbiţi, şi o voi întoarce." 
Pe lângă aceasta, în munca sa Patrick a avut de întâmpinat mereu mari greutăţi din 
partea păgânilor care încă nu-i primiseră cuvântul. Dar fie că suferea de frig sau de 
foame, fie că n-avea nici măcar un loc în care să-şi plece capul, fie că era bătut sau 
jefuit sau prigonit, sfântul le răbda pe toate cu mare bucurie pentru dragostea 
Domnului său, ştiind că anume prin aceste pătimiri urma să nască poporul irlandez la 
credinţa creştină, şi că pentru jertfa sa Dumnezeu avea să-i binecuvânteze 
propovăduirea. Acesta de altfel, era şi dorul său cel mare, pentru care se ruga 
neîncetat lui Dumnezeu, anume ca neamul la care fusese trimis, să ajungă rob 
credincios al lui Hristos şi al Bisericii Sale. Iar toate celelalte, omul lui Dumnezeu nici 
nu le băga în seamă, „căci," spune el, „zilnic mă aştept să fiu ucis sau prădat sau luat 
în robie în vreun fel sau altul. Dar nu că mă tem de vreunul dintre aceste lucruri. 
Deoarece pentru făgăduinţele Lui, mă las în mâinile Atotputernicului Dumnezeu, Care 
domneşte pretutindeni." 

Scrisoarea către Coroticus 

Deşi în lucrarea sa sfântul s-a folosit de multe minuni slăvite, adevărata lui putere 
stătea mai ales în dragostea de care era însufleţit, în neînfricarea cu care putea să se 
jertfească mereu pentru turma sa. Ca un adevărat propovăduitor, Patrick ajunsese să 
fie una cu păstoriţii săi în bucuriile, nevoile şi necazurile lor. Mai mult, deşi după 
neam sfântul era duşman al irlandezilor, el, în toată şederea sa în insulă, s-a socotit 
mereu a fi unul dintre ei. Aceasta se poate vedea limpede mai ales dintr-o anume 
împrejurare din viaţa omului lui Dumnezeu, care este înfăţişată în cealaltă scriere care 
ni s-a păstrat de la Patrick. Este vorba despre o scurtă scrisoare pe care sfântul a 
trimis-o unei căpetenii de oşti din Britania, pe nume Coroticus. Acesta, deşi creştin, 
jefuise împreună cu ostaşii săi ţărmurile Irlandei, trecând prin foc şi sabie pe mulţi 
dintre creştinii botezaţi de Patrick, şi ducând pe mulţi dintre ei în robie. Auzind despre 
cumplita nedreptate făcută fiilor săi, şi încă de către un creştin de acelaşi neam cu el, 
omul lui Dumnezeu i-a trimis lui Coroticus o scrisoare aprigă, în care îl mustra crunt 
pe nemilosul bărbat, cerându-i totodată să sloboadă pe toţi robii pe care-i avea. Dintre 
puţinele rânduri ale acestei scrisori, iese limpede la iveală cât de năvalnic şi de 
nestăvilit era sfântul, mai ales atunci când era atinsă turma adusă de el la Hristos. 
Patrick trăia din plin toate nenorocirile ce se abăteau asupra fiilor săi, şi pătimea 
pentru fiecare dintre ei ca şi cum ar fi pătimit pentru sine însuşi. Iată de pildă cum îl 
mustră sfântul pe Coroticus şi pe ostaşii săi: „Cu mâna mea am scris şi am alcătuit 
aceste cuvinte, ca să fie date, duse şi trimise ostaşilor lui Coroticus; nu spun: „celor 
împreună-cetăţeni cu mine", nici: „celor împreună-cetăţeni cu sfinţii romani", ci: 
„celor împreună-cetăţeni cu dracii", din pricina faptelor lor rele. Asemenea 
duşmanilor noştri, ei trăiesc în moarte. [...] înmuiaţi în sânge, se bălăcesc în sângele 

creştinilor nevinovaţi, pe care eu i-am născut pentru Dumnezeu şi i-am întărit în 
Hristos!" 

Dar sfântul nu se opreşte aici. Pentru a-i face pe creştinii cei nevrednici să se întoarcă 
la pocăinţă adevărată, le cere tuturor fraţilor de credinţă să nu mai aibă nici o legătură 
cu ei, ba mai mult, nici măcar să le primească milostenia, până când nu se vor fi întors 
cu lacrimi la Dumnezeu, cerându-I iertare, şi slobozind totodată pe creştinii pe care-i 
ţineau în robie. „Care dintre sfinţi nu ar tremura să fie voios cu astfel de oameni, sau 
să se bucure la masa lor? Ei şi-au umplut casele cu bogăţii luate de la creştini morţi, ei 
trăiesc din prădare. Nu ştiu, nenorociţii, că ceea ce dau de mâncare prietenilor şi fiilor 
lor, este de fapt otravă aducătoare de moarte." 

Apoi, după ce a făcut tot ce îi stătea în putere pentru a-1 îndupleca pe Coroticus, 
Patrick, asemenea unui tată jelindu-şi copiii, îşi îndreaptă glasul către fiii săi morţi: 
„îmi voi ridica aşadar vocea în supărare şi durere: O, voi, buni şi iubiţi fraţi şi fii, fără 
număr, pe care v-am născut în Hristos, ce pot să fac oare pentru voi? [...] Răutatea 
celor răi a biruit asupra noastră. [...] Poate că ei nu cred că am primit unul şi acelaşi 
botez, sau că avem Unul şi Acelaşi Dumnezeu ca Tată. Pentru ei, este o ocară că 
suntem irlandezi . Nu aveţi voi, după cum este scris, Un Dumnezeu? Oare chiar 
fiecare dintre voi a uitat de aproapele său? De aceea mă îndurerez, mă îndurerez 
pentru voi, iubiţii mei. Dar sunt şi plin de bucurie. Nu am muncit în zadar, şi călătoria 
mea în străinătate nu a fost deşartă. Iar dacă această nelegiuire cumplită şi de negrăit a 
trebuit să se întâmple, mulţumesc lui Dumnezeu ! Aţi părăsit lumea şi aţi plecat în Rai 
fiind credincioşi botezaţi. Vă văd: aţi început călătoria înspre locul în care noapte nu 
va mai fi, nici tânguire, nici moarte, şi veţi sări precum viţeii sloboziţi din legăturile 
lor, şi îi veţi călca în picioare pe cei răi, şi ei vor fi precum cenuşa la picioarele 
voastre." 

Ispita fraţilor mincinoşi 

După ce Patrick biruise prin dragostea sa împotrivirea păgânilor, şi petrecuse mai 
mulţi ani în mijlocul lor, Dumnezeu a îngăduit să vină asupra lui cea mai mare ispită a 
vieţii sale. într-adevăr, vrăjmaşul nu a putut suferi să vadă atâta mulţime de popor 
întoarsă la credinţă, şi pentru aceea i-a pregătit sfântului o altă cursă prin care să-1 
oprească de la lucrarea sa. De astă dată însă ispita nu a venit prin necredincioşii 
păgâni, ci prin fraţii cei mincinoşi, adică prin câţiva dintre episcopii britani. După 
plecarea lui Patrick, aceştia au continuat să uneltească împotriva sfântului, străduindu- 
se să găsească un chip de a-i zădărnici propovăduirea. Până la urmă au izbutit să afle 
despre un păcat pe care Patrick îl săvârşise în tinereţe, în vremea când încă nu-L 
cunoscuse pe Dumnezeu. Deşi nu ştim despre ce anume era vorba, totuşi sfântul 
povesteşte că acel păcat îl mărturisise unui prieten înainte de a fi hirotonit diacon. 
Prietenul acela, ştiind vrednicia şi sfinţenia lui Patrick, 1-a îndemnat pe sfânt să 
primească fără şovăială episcopia. Mai apoi, de bună seamă din greşeală, sau poate 
vrând să arate chipul minunat în care Dumnezeu lucrase la inima tânărului, prietenul a 
povestit câtorva persoane despre anii de început ai lui Patrick. Aceasta a fost de-ajuns 
pentru duşmanii sfântului. De cum au aflat, s-au adunat cu toţii şi s-au dus în Irlanda, 
aruncându-i omului lui Dumnezeu în faţă cele ce ştiau despre el. îi spuneau că nu este 
vrednic să fie episcop, şi pentru aceea îi cereau să plece de îndată din insulă pentru a 
face pocăinţă. 

Pentru Patrick, aceasta a fost o lovitură cumplită, de bună seamă din pricina smereniei 
lui celei nespuse, precum şi a faptului că era pătruns până în adâncul inimii de 
nevrednicia sa. Omul lui Dumnezeu nu putea înţelege cum despre păcatul lui vorbise 

tocmai omul care mai demult stăruise să primească episcopia. Astfel încercat, a vrut 
chiar atunci să-şi dea jos haina de episcop şi să se lepede pentru totdeauna de 
propovăduirea la care fusese chemat. „Cu adevărat, copleşitoare a fost ispita de a 
cădea în ziua aceea," ne mărturiseşte sfântul, „şi nu doar pentru atunci, ci chiar pentru 
veşnicie." 

Dar Dumnezeu nu a îngăduit duşmanilor adevărului să-şi facă toate voile şi toate 
gândurile lor. Văzându-1 pe alesul Său strâmtorat din toate părţile, şi mâhnit cum nu 
mai fusese vreodată, Stăpânul a toate a rânduit ca în noaptea următoare sfântul să aibă 
un vis minunat. A văzut în vedenie o carte în care se vedea pe sine fiind defăimat, şi 
în acelaşi timp a auzit vocea lui Dumnezeu zicând: „Am văzut cu neplăcere chipul 
alesului Meu, lipsit de bunul său nume." De îndată, Patrick s-a trezit plin de bucurie 
şi de încredere, înţelegând că însuşi Dumnezeu era de partea lui, şi că Cel ce îl 
chemase la propovăduire nu îl părăsise nici atunci. „Am simţit," povesteşte sfântul, „o 
mare putere înăuntrul meu, iar încrederea mea în mine a fost răzbunată înaintea lui 
Dumnezeu şi a oamenilor." 

Şi astfel, această ispită care era cât pe ce să-1 întoarcă pe sfânt din calea sa, a ajuns, 
prin harul dumnezeiesc, să fie pricină de mai mare întărire şi slăvire. Căci de atunci 
înainte, omul lui Dumnezeu a lucrat cu şi mai multă râvnă şi neînfricare, 
propovăduind cuvântul mântuirii înaintea tuturor oamenilor, fără a se mai lăsa tras 
înapoi de nimic. „îi mulţumesc neobosit lui Dumnezeu, Care m-a ţinut credincios în 
ziua încercării, astfel încât astăzi pot să-I aduc cu încredere jertfă, jertfa cea vie a 
vieţii mele, lui Hristos, Domnul meu, Care m-a întărit în toate necazurile mele. Pot 
deci să spun: Cine sunt eu, Doamne, sau care este chemarea mea, încât împreună- 
lucrezi cu mine cu atâta putere dumnezeiască? Astăzi, într-un popor păgân, Te laud şi 
Te mărturisesc în toate locurile, nu doar când lucrurile merg bine, ci şi în timp de 
încercare. Fie că am parte de bine sau de rău, îi întorc deopotrivă mulţumire lui 
Dumnezeu, Care m-a învăţat să mă încred în El fără îndoială." 

Desăvârşirea propovăduirii sfântului 

Fiind astfel întărit şi îmbărbătat, Patrick a început să caute un loc în care să-şi aşeze 
scaunul de episcop. în vremea aceea, omul lui Dumnezeu propovăduia în ţinutul 
Ulster. Aici a găsit un loc potrivit pentru a ridica o biserică, în apropiere de cetatea 
Armagh, care era cârmuită de unul dintre regii care trecuseră la credinţa creştină. Din 
acest loc, sfântul a început să conducă întreaga muncă de încreştinare a irlandezilor, 
trimiţând pretutindeni ucenici, întemeind biserici şi mănăstiri, botezând oameni în 
toate locurile. în fiecare ţinut a aşezat episcopi dintre ucenicii săi cei mai vrednici. 
Vom aminti doar pe câţiva dintre aceştia, care prin viaţa lor au câştigat cununa 
sfinţeniei. Astfel, Sfântul Guasach, fiul fostului stăpân al lui Patrick, a fost hirotonit 
episcop de Granard . Surorile lui au întemeiat în apropiere de acest oraş o foarte 
cunoscută mănăstire de maici. Apoi, Patrick 1-a aşezat pe nepotul său, Sfântul Mei, la 
cârma creştinilor din Ardagh , în timp ce un alt ucenic apropiat al sfântului, pe nume 
Kieran, a fost numit episcop la Ossory . 

Prin toate aceste fapte ale sale, Patrick a aşezat în întreaga Biserică din Irlanda o 
rânduială foarte trainică. El însuşi se ostenea mereu, sârguindu-se ca propovăduirea sa 
să aducă cât mai multe roade. într-adevăr, atât de multă jertfă de sine avea sfântul, 
încât după ce a ajuns în insulă a hotărât să rămână acolo până la moarte, fără a o mai 
părăsi vreodată. Deşi rudele şi prietenii săi stăruiau mereu, spunându-i să se întoarcă 
măcar pentru puţin timp în ţară, pentru a se întâlni şi a vorbi, Patrick nu le-a dat 
nicidecum ascultare ci, de dragul păstoriţilor săi, şi-a biruit cu bărbăţie dorul de casă 

şi de ţară. Era cu desăvârşire pătruns de răspunderea pe care o purta pentru binele 
veşnic al turmei sale, ştiind că însuşi Dumnezeu fusese Cel Care-1 chemase şi-1 
trimisese la propovăduire. „Nu este folositor pentru mine să mă gândesc să-i părăsesc 
[pe irlandezi] şi să mă duc în Britania. Cât de mult nu mi-ar plăcea să mă duc, ca un 
om mergând în ţara sa şi la rudeniile sale. [...] Singur Dumnezeu ştie cât de mult am 
tânjit după aceasta, însă sunt legat de Duhul. El mi-a arătat limpede că dacă ar fi să fac 
asta, m-ar socoti răspunzător, şi mi-e teamă să nu stric munca pe care am început-o. 
De fapt, nu eu am început-o, ci Hristos Domnul, Care mi-a spus să vin aici şi să stau 
cu ei tot restul vieţii mele." 

Propovăduind astfel neînfricat până la moarte, şi având harul dumnezeiesc lucrând în 
el, Patrick a izbutit să-şi ducă lucrarea la bun sfârşit. Deşi nu întregul popor a primit 
botezul din mâinile lui, ucenicii săi i-au desăvârşit munca, aducând în staulul Bisericii 
pe toţi pe care sfântul nu apucase să-i aducă. O poveste veche spune că înainte să 
moară, Patrick a binecuvântat insula, izgonind pentru totdeauna şerpii din ea. De bună 
seamă, măcar în înţeles duhovnicesc, această poveste este cât se poate de adevărată, 
căci prin osteneala sa, omul lui Dumnezeu a alungat din Irlanda şerpii cei înţelegători, 
toate ostile de demoni, curăţind ţara de slujirea idolească şi de întunericul păgânătăţii. 
O altă poveste veche îl leagă pe Patrick de un munte înalt aflat în partea de apus a 
Irlandei, numit astăzi Croagh Patrick. Se spune astfel că acest munte era sălaşul unui 
idol păgânesc înainte de venirea sfântului. într-adevăr, când omul lui Dumnezeu a 
urcat pentru întâia oară acolo, a descoperit că vârful era bântuit de demoni. Cu puterea 
care sălăşluia în el, sfântul i-a alungat pe draci de acolo, făcând din vechea capişte 
idolească un loc în care petrecea adesea în rugăciune şi în priveghere. La puţin timp 
înainte de sfârşitul său, omul lui Dumnezeu s-a urcat pe munte pentru a se ruga lui 
Dumnezeu pentru poporul la care fusese trimis. Atunci a avut de îndurat ultima sa 
mare ispită, căci mulţimi nenumărate de diavoli au năvălit asupra sa în chip 
înfricoşător, pentru a-1 tulbura din rugăciune şi pentru a-şi lua înapoi fosta lor casă. 
însă sfântul, întărit fiind de Duhul Sfânt, nu a luat în seamă înşelăciunea vrăjmaşului, 
ci cu lacrimi s-a rugat lui Dumnezeu să fie izbăvit de primejdie. Iar Stăpânul a toate 
îndată a căutat la rugăciunea alesului Său, risipind cu puterea Sa toată oastea 
drăcească. Se spune că după ce sfântul a rămas întreaga noapte în rugăciune fierbinte 
pentru fiii săi, un înger i-a descoperit că Domnul Hristos îi dăduse darul de a judeca 
poporul irlandez la a Doua Sa Venire. Până astăzi, acest munte pe care s-a nevoit 
Patrick este socotit a fi unul dintre cele mai sfinte şi mai binecuvântate locuri ale 
Irlandei. 

Şi într-adevăr, Dumnezeu 1-a slăvit nespus pe sfântul Său, pentru munca lui cea 
neobosită, atât în viaţa de aici, cât şi în cea de dincolo. Chiar Patrick recunoştea 
aceasta, spunând smerit: „Văd că până şi în lumea aceasta am fost înălţat peste măsură 
de către Domnul. Dar nu am fost nicicum vrednic ca Dumnezeu să mă aleagă pe mine 
pentru o astfel de cinste." într-adevăr, chiar şi apropiindu-se de sfârşitul vieţii sale, şi 
chiar văzând un popor întreg adus la Hristos prin mâinile lui, sfântul nu se socotea pe 
sine a fi ceva, nici nu se gândea că ar fi ajuns prin puterile sale la vreo dreptate cât de 
mică. Pentru el, toate erau roade ale milostivirii celei nespuse a lui Dumnezeu, Care 
peste putinţă de înţelegere îl chemase pe el, un neînvăţat şi un neînsemnat, la slujirea 
cea mare a apostoliei. La atâta smerenie se coborâse sfântul, încât socotea că nu avea 
alt fel de a-I răsplăti lui Dumnezeu pentru toate binefacerile Sale, decât vărsându-şi 
sângele pentru El: „Ce pot să-I spun sau ce pot să-I făgăduiesc Domnului meu," se 
întreabă sfântul, „de vreme ce orice înzestrare am, vine de la El? Ajunge pentru El să 
privească în inima şi în mintea mea; căci sunt gata, şi într-adevăr doresc cu putere, ca 
El să-mi dea să beau paharul Lui, după cum 1-a dat şi altora care L-au iubit." Mai 

mult, sfântul anume se ruga lui Dumnezeu cu lacrimi, cerând să fie învrednicit de 
cununa muceniciei, deoarece simţea în adâncul inimii lui că doar aşa putea fi 
încredinţat că va câştiga mântuirea cea dorită: „Dacă am făcut vreodată ceva vrednic 
pentru Dumnezeul meu, pe Care-L iubesc, îl rog fierbinte să-mi dea harul de a-mi 
vărsa sângele de dragul Lui, alături de ceilalţi surghiuniţi şi robi. Chiar şi dacă nu-mi 
va fi îngăduit un mormânt, chiar şi dacă trupul meu va fi rupt în bucăţi şi risipit de 
câini şi de animale sălbatice, chiar şi dacă păsările cerului vor mânca din el cu 
lăcomie, totuşi, atunci aş fi pe deplin încredinţat că îmi voi fi mântuit atât trupul cât şi 
sufletul." 

Cu toate că Dumnezeu nu i-a rânduit alesului Său să-şi verse sângele în chip văzut 
pentru El, Patrick a fost încununat cu o viaţă petrecută în mucenicie neîncetată. într- 
adevăr, el s-a jertfit pe sine nu o singură dată, ci în fiecare zi din viaţa sa, punându-şi 
fără şovăială sufletul pentru poporul la care fusese trimis, şi pătimind în fiecare clipă 
durerile naşterii pentru el. Prin mijlocirea lui Patrick, poporul irlandez a ajuns unul 
dintre cele mai credincioase popoare ale apusului Europei, din rândul căruia s-au 
născut apoi sute şi mii de sfinţi. 

Adormirea sfântului 

După toate aceste fapte slăvite, a venit şi vremea morţii sfântului episcop. Cu toate 
acestea, ştim puţine lucruri despre sfârşitul omului lui Dumnezeu. Se pare că a trecut 
în veşnicie în jurul anului 480 d. Hr., la adânci bătrâneţi , înconjurat fiind de ucenicii 
şi de fiii săi. Se povesteşte că înainte de a muri, sfântului i s-a descoperit în vedenie 
tot viitorul insulei sale iubite. Astfel, Patrick a văzut o lumină strălucitoare umplând 
întreaga ţară, care apoi, cu trecerea veacurilor, a început încet-încet să se stingă, până 
ce a ajuns să fie o slabă pâlpâire ascunsă în văile cele mai ascunse şi mai retrase. 
Văzând aceasta, sfântul a început să se roage cu lacrimi ca lucrarea sa să nu fie 
zădărnicită până la sfârşitul lumii. în timp ce se ruga astfel, a văzut lumina 
aprinzându-se din nou cu putere, şi un înger 1-a mângâiat spunându-i că lumina 
adevărului va străluci din nou în Irlanda. Apoi, Patrick s-a împărtăşit pentru ultima 
dată cu Sfintele Taine, şi după aceasta a adormit bucuros somnul morţii. Era ziua de 
17 martie. Bunii săi ucenici, care se strânseseră toţi în jurul lui, l-au înmormântat şi 1- 
au plâns cu mare jale, ştiind totuşi că dobândiseră în cer un mijlocitor nemincinos, 
care avea să-i ocrotească cu îndrăzneală până la sfârşitul veacurilor. Se pare că Patrick 
a fost înmormântat la Saul, însă nici un lucru sigur nu se mai ştie despre moaştele 
sale. 

Vom încheia istorisirea noastră cu cuvintele minunate prin care omul lui Dumnezeu 
îşi înfăţişa chemarea sa, chemare pe care o socotea a fi, pe bună dreptate, însuşi rostul 
vieţii sale: „Oare am venit în Irlanda fără Dumnezeu, sau după rânduiala trupului? 
Cine m-a silit? Sunt legat de Duhul să nu văd pe nici una dintre rudele mele. Oare din 
puterea mea am milă sfântă pentru poporul care odată m-a luat rob şi i-a ucis pe 
slujitorii şi pe slujitoarele casei tatălui meu? Am fost născut slobod după trup, [...] 
însă mi-am vândut dregătoria pentru binele altora, şi nu îmi este ruşine, nici nu-mi 
pare rău. Astfel, sunt slujitor al lui Hristos la un neam străin, pentru slava cea negrăită 
a vieţii veşnice care este în Hristos Iisus Domnul nostru." 

Pentru rugăciunile Sfântului Sfinţitului Părintelui nostru Patrick, Doamne Iisuse 
Hristoase, Fiul lui Dumnezeu, miluieşte-ne şi ne mântuieşte pe noi. Amin! 

Platoşa Sfântului Patrick 

Mă leg astăzi 

Cu vârtutea cea tare a chemării Treimii: 
Cred în Treimea în Unime, 
Făcătorul a toate. 

Mă leg astăzi 

Cu vârtutea întrupării lui Hristos şi a Botezului Său, 

Cu vârtutea Răstignirii Sale şi a îngropării, 

Cu vârtutea învierii Sale şi a înălţării, 

Cu vârtutea Venirii Sale în Ziua Judecăţii. 

Mă leg astăzi 

Cu vârtutea dragostei serafimilor, 

în ascultarea îngerilor, 

în nădejdea învierii spre răsplată, 

în rugăciunile Patriarhilor, 

în prorociile Profeţilor, 

în propovăduirea Apostolilor, 

în credinţa Mărturisitorilor, 

în nevinovăţia sfintelor fecioare, 

în faptele oamenilor drepţi. 

Mă leg astăzi 

Cu puterea Cerului, 

Cu lumina soarelui, 

Cu strălucirea lunii, 

Cu frumuseţea focului, 

Cu scânteierea fulgerului, 

Cu iuţimea vântului, 

Cu adâncimea mării, 

Cu trăinicia pământului, 

Cu tăria pietrelor. 

Mă leg astăzi 

Pentru ca Puterea lui Dumnezeu să mă povăţuiască, 

Tăria lui Dumnezeu să mă sprijinească, 

înţelepciunea lui Dumnezeu să mă înveţe, 

Ochiul lui Dumnezeu să vegheze asupra mea, 

Urechea lui Dumnezeu să mă audă, 

Cuvântul lui Dumnezeu să-mi dea grai, 

Mâna lui Dumnezeu să mă povăţuiască, 

Calea lui Dumnezeu să rămână în faţa mea, 

Scutul lui Dumnezeu să mă acopere, 

Oastea lui Dumnezeu să mă apere, 

împotriva curselor diavolilor, 

împotriva ispitei patimilor, 

împotriva poftelor firii, 

împotriva tuturor celor ce gândesc să mă vatăme, 

Fie ei aproape sau departe, 

Fie ei mulţi sau puţini. 

Chem astăzi toate aceste vârtuţi 

împotriva oricărei puteri vrăjmaşe şi fără de milă 

Care ar putea să atace trupul şi sufletul meu, 

împotriva descântecelor prorocilor mincinoşi, 

împotriva legilor negre ale păgânătăţii, 

împotriva legilor mincinoase ale ereziei, 

împotriva înşelăciunilor idolatriei, 

împotriva vrăjilor femeilor, făurarilor sau druizilor, 

împotriva oricărei ştiinţe care leagă sufletul omului. 

Hristoase, apără-mă astăzi 
De toată otrava, de foc, 
De înec, de rană de moarte, 
Ca să pot primi răsplată bogată. 

Hristos cu mine, Hristos în faţa mea, 
Hristos în spatele meu, Hristos înlăuntrul meu, 
Hristos dedesubtul meu, Hristos deasupra mea, 
Hristos la dreapta mea, Hristos la stânga mea, 
Hristos în cetate, Hristos în căruţă, Hristos în corabie, 
Hristos în inima tuturor celor care se gândesc la mine, 
Hristos în gura tuturor celor ce vorbesc cu mine, 
Hristos în fiecare ochi care mă vede, 
Hristos în fiecare ureche care mă aude. 

Mă leg astăzi, 

Cu vârtutea cea tare a chemării Treimii: 
Cred în Treimea în Unime, 
Făcătorul a toate. 



Viaţa Sfântului Columba din Iona 

Troparul Sfântului Columba, glas V: 

Prin viaţa ta cea de Dumnezeu insuflată, ai întrupat trimiterea şi împrăştierea Bisericii, 
preaslăvite Părinte Columba, că prin pocăinţa şi înstrăinarea ta cea de bunăvoie, 
Hristos Dumnezeul nostru te-a ridicat pe tine stâlp al adevăratei credinţe, apostol al 
păgânilor şi arătător al căii celei spre mântuire. De aceea, o, sfinte, nu înceta să 
mijloceşti pentru noi, ca să se mântuiască sufletele noastre. 

Introducere 

Sfântul Columba este, alături de Sfântul Patrick şi de Sfânta Brigid , unul dintre cei 
trei mari sfinţi ai Irlandei, dar şi unul dintre cei mai cunoscuţi sfinţi de neam celt. 
Viaţa lui, scrisă cam la o sută de ani după moartea sfântului, de către un urmaş de-al 
lui, Sfântul Adamnan din Iona, a fost una dintre cele mai iubite vieţi de sfinţi din apus 
. Să vedem aşadar, care au fost faptele care l-au făcut pe Sfântul Columba atât de 
cunoscut şi de îndrăgit în întreaga lume. 

Naşterea şi anii de tinereţe ai sfântului 

1. Cuviosul Columba s-a născut în anul 521 d. Hr., în ziua de 7 decembrie, în satul 
Gartan din ţinutul Donegal . încă din pântecele maicii sale, Columba a fost ales de 
mila dumnezeiască să fie un slujitor înflăcărat al Bisericii şi al neamului în care se 
născuse. Astfel, în timp ce îl purta în pântece, mama lui a văzut în vis un înger al lui 
Dumnezeu, aducând pe pământ o mantie minunată şi nespus de frumoasă. După ce a 
lăsat puţină vreme mantia în mâinile mamei, îngerul i-a luat-o, spunând că mantia e 
prea de cinste pentru ca ea să o poată ţine vreme îndelungată. Văzând-o mâhnită, 
îngerul a mângâiat-o, spunându-i: „Femeie, nu fii îndurerată, căci bărbatului cu care ai 
fost unită prin legătura cununiei îi vei naşte un fiu, care va avea o fire aşa de 
minunată, încât va fi socotit în mijlocul poporului său ca unul dintre proorocii lui 
Dumnezeu, şi el este mai înainte ales de Dumnezeu ca să fie conducătorul a 
nenumărate suflete spre împărăţia cerurilor." 

Tatăl sfântului, care se numea Fedlimid, făcea parte din clanul Ui Neill, fiind 
strănepot al cunoscutului rege irlandez Niall, în timp ce mama, Eithne, era urmaşă a 
unui rege din Leinster. Astfel, familia lor făcea parte din familiile domnitoare ale 
Irlandei şi ale Dalriadei britanice. Sfântul a primit la botez numele de Colum, 
însemnând porumbel, însă datorită faptului că atunci când era mic petrecea foarte mult 
timp în biserică, oamenii i-au spus Colum-cille, adică, „Porumbelul Bisericii". Astfel 
este numit sfântul până astăzi în Irlanda şi în Scoţia, însă în restul lumii el este 
cunoscut după numele său latin, Columba. 

2. Era obiceiul la irlandezi ca, după botez, copiii familiilor înstărite să fie încredinţaţi 
anumitor oameni pentru a primi învăţătură. Columba a fost dat în grija unui preot 
îmbunătăţit, pe nume Cruitnecan, care i-a aprins sfântului dragostea de biserică şi de 
viaţa călugărească. Astfel, când Columba a ajuns la vârsta potrivită, a intrat în 
mănăstirea din Moville, al cărei stareţ era Sfântul episcop Finian . Acesta, cunoscând 
cu duhul curăţia şi nevinovăţia lui Columba, a hotărât să-1 hirotonească diacon. 
Sfântul nu avea mai mult de douăzeci de ani, însă încă de pe atunci era locuit de 
Duhul lui Dumnezeu. Astfel, într-o zi de sărbătoare s-a întâmplat să lipsească vinul 
pentru Sfânta Liturghie, iar cuviosul, auzindu-i pe preoţi plângându-se în altar despre 
aceasta, s-a dus în grabă la fântâna din afara mănăstirii, şi, luând un vas cu apă, 1-a 
binecuvântat cu credinţă neîndoielnică. în clipa aceea, Dumnezeu a lucrat prima 
minune prin mâinile sfântului Său, preschimbând apa în vin curat, cu care preoţii au 
slujit Sfânta Liturghie, mulţumind lui Dumnezeu şi minunându-se de credinţa lui 
Columba. 

3. După ce a stat mai mulţi ani în mănăstirea din Moville, sfântul a coborât în oraşul 
Leinster, unde a vrut să-şi desăvârşească învăţătura, şi astfel a ajuns ucenic la un 
oarecare bard pe nume Gemman. Acesta 1-a învăţat tainele cântecului irlandez, încât 
Columba însuşi a devenit un bard vestit şi mare apărător al barzilor din Irlanda . Până 
astăzi se păstrează mai multe cânturi foarte frumoase, despre care se spune că au fost 
scrise chiar de către sfânt. în timpul în care a trăit sub ascultarea lui Gemman, 
Columba a sporit în virtute, fiind împodobit de Dumnezeu chiar şi cu darul proorociei. 

Astfel, într-o zi oarecare, când bătrânul bard se afla pe câmp, a văzut dintr-odată o 
tânără urmărită de un bărbat crud şi nemilos. Fata se îndrepta spre el, căutând apărare 
de mânia urmăritorului. Columba era şi el în apropiere, şi, văzând primejdia, a sărit în 
ajutorul tinerei. Cei doi au ascuns-o cum au putut mai bine pe fată sub mantiile lor, 
însă bărbatul s-a apropiat şi, fără să spună nici un cuvânt, şi-a înfipt suliţa în biata 
copilă, lăsând-o moartă sub ochii îngroziţi ai celor doi. Apoi s-a întors şi a plecat 
netulburat. Cuprins de o mare durere, bătrânul 1-a întrebat plângând pe Columba: 
„Câtă vreme va lăsa Dumnezeu nepedepsită această îngrozitoare nelegiuire?" Iar 
Columba, cu glas hotărât, a răspuns: „în chiar clipa în care sufletul acestei fete pe care 
a omorât-o va urca la cer, sufletul ucigaşului va merge în iad." Şi nici n-a apucat să 
rostească aceste cuvinte, că bărbatul cel nemilos a căzut mort în faţa lor. în scurtă 
vreme, ştirea despre această răzbunare cumplită a străbătut întreaga Irlandă, făcându-1 
cunoscut peste tot pe omul lui Dumnezeu. 

4. După ce a deprins de la bătrânul Gemman iscusinţa de a cânta în versuri istoria 
poporului irlandez, sfântul a plecat la o altă mănăstire, cea de la Clonard, unde era 
stareţ Sfântul Finian . în această mănăstire străluceau în acea vreme nenumăraţi 
oameni sfinţi, dintre care cei mai aleşi erau Sfântul Comgall, Sfântul Kieran şi Sfântul 
Kenneth . La Clonard, Columba a primit darul preoţiei, însă la scurtă vreme a plecat 
în mănăstirea Sfântului Mobhi din Glasnevin, unde a fost tuns călugăr. Rânduiala 
dumnezeiască a făcut ca tânărul preot să nu poată rămâne mult timp nici în această 
mănăstire, din pricina izbucnirii unei molimi cumplite. 

5. Plecarea sfântului a fost însă spre slava lui Dumnezeu, deoarece acesta, având 
râvnă aprinsă pentru viaţa călugărească, a început să ridice nenumărate mănăstiri şi 
biserici prin toată ţara, şi mai ales în Donegal, ţinutul său de baştină. Prima dintre 
mănăstiri, zidită când sfântul avea de-abia 25 de ani, a fost cea de la Derry, căreia i-au 
urmat apoi multe altele , cea mai însemnată dintre ele fiind cea de la Durrow, 
construită în jurul anului 555 d. Hr. Toate aceste mănăstiri se supuneau povăţuirii 
Sfântului Columba şi urmau rânduiala pe care omul lui Dumnezeu o aşezase în ele. 
Această rânduiala, păstrată până astăzi, arată cumpătarea şi dreapta socoteală a 
sfântului, care stăruia mai puţin asupra nevoinţelor mari, şi mai mult asupra ascultării 
de stareţ şi de duhovnic. 

Se păstrează mai multe povestiri despre minunile pe care le-a lucrat Columba în 
această parte a vieţii sale. Astfel, la mănăstirea din Derry se afla un măr sălbatic, care 
în fiecare toamnă era încărcat de fructe foarte amare. Auzindu-i pe locuitorii acelor 
ţinuturi plângându-se de lucrul acesta, sfântul a binecuvântat mărul, ale cărui fructe s- 
au preschimbat îndată în mere dulci şi bune de mâncat. 

Altădată, stând în mănăstirea sa din Durrow, Columba a hotărât să facă o vizită 
mănăstirii Clonmacnois . Auzind fraţii despre aşa un oaspete de seamă, căci sfântul 
era cunoscut şi cinstit în întreaga Irlandă, l-au întâmpinat cu toţii la poartă, ca pe un 
adevărat înger al lui Dumnezeu. După ce au luat binecuvântare, l-au condus pe sfânt 
în mănăstire. în vreme ce se îndreptau spre biserică, un băiat murdar şi sărac, care 
lucra acolo, s-a apropiat nebăgat în seamă, vrând măcar să-1 atingă pe sfânt. Când a 
dat să facă aceasta, însă, cuviosul s-a întors pe neaşteptate şi 1-a prins pe băiat de 
mână. Deşi toţi strigau sfântului să-i dea drumul băiatului, deoarece era murdar, 
Columba 1-a adus pe copil în faţă şi i-a poruncit să-şi deschidă gura şi să scoată limba, 
îngrozit, băiatul a făcut ceea ce i se ceruse. Sub privirile uimite ale celorlalţi, sfântul a 
binecuvântat cu blândeţe limba copilului, rostind următoarele cuvinte: „Deşi acest 
copil vă pare vrednic de dispreţ şi fără valoare, totuşi nimeni să nu-1 defaime pentru 
aceasta. Căci din acest ceas, nu numai că nu vă va mai supăra, ci chiar vă va aduce 
toată mulţumirea; din zi în zi va înainta în buna-purtare şi în vârtuţile sufletului, şi 

mare va fi sporirea sa în această obşte a voastră; de asemenea, limba lui va primi de la 
Dumnezeu darul învăţăturii şi al vorbirii desăvârşite." într-adevăr, în scurtă vreme, 
copilul, pe nume Ernan, a ajuns un propovăduitor vestit şi cinstit în toată Irlanda. 

Viaţa în insula Iona 

1. Sfântul Columba era urmaş al unui neam întreg de bărbaţi viteji şi războinici, astfel 
că în vinele lui curgea sânge de luptător, şi el a fost nevoit mereu să lupte împotriva 
firii sale războinice şi iuţi. De-abia la bătrâneţe, şi cu preţul a multe osteneli, a izbutit 
el să-şi biruie deplin moştenirea părintească. Se păstrează astfel nenumărate povestiri 
din viaţa sfântului, care ni-1 arată drept un om hotărât, chiar aspru de multe ori, care 
nu îngăduia sub nici un chip jumătăţile de măsură. în aceasta, cuviosul întrupa 
trăsăturile neamului irlandez, care de-a lungul vremurilor a fost unul dintre cele mai 
viteze şi mai dârze popoare ale apusului Europei. 

Se pare că anume din pricina acestei porniri năvalnice a firii sale a fost nevoit 
Columba să-şi părăsească ţara. într-adevăr, după ce vreme de 15 ani s-a ostenit 
neobosit să ridice viaţa călugărească din Irlanda, a venit clipa în care Dumnezeu i-a 
rânduit robului său credincios, pe căi nebănuite, strămutarea pe alte meleaguri. Primii 
scriitori ai vieţii sale nu ne arată lămurit pricina pentru care sfântul a hotărât, dintr- 
odată, să plece din Irlanda, însă se păstrează mai multe povestiri despre acest lucru. 
Astfel, cea mai aproape de adevăr pare să fie cea după care sfântul a fost, fără să vrea, 
pricina unei lupte între irlandezi . Anume, lupta se zice că s-ar fi purtat pentru o carte 
nemaipomenit de frumoasă, o Psaltire a Proorocului David, care fusese copiată de 
către Columba . Deoarece în luptă au pierit mulţi oameni, sfântul a fost cuprins de 
părere de rău, şi, pentru a nu mai da pricină unei astfel de vărsări de sânge, a hotărât 
să plece din ţara sa. îşi luase canon să aducă la credinţa creştină tot atâţia păgâni câţi 
bărbaţi muriseră în luptă. Prin aceasta s-a arătat din nou rânduiala şi purtarea de grijă 
cea minunată a lui Dumnezeu, Care îngăduie adesea aleşilor Săi să cadă în diferite 
ispite şi necazuri, anume pentru a le da pricini de smerenie şi de pocăinţă. Dar 
minunea cea mare este că de multe ori Dumnezeu lucrează chiar prin greşelile 
oamenilor, preschimbându-le în lucruri de folos. Astfel, şi Columba a dobândit, prin 
căderea sa, râvnă aprinsă de a propovădui Evanghelia, şi prin aceasta a ajuns unul 
dintre cei mai mari apostoli irlandezi. 

Sfântul Adamnan ne spune că după luptă un sobor a fost întrunit pentru a-1 pedepsi pe 
Columba. Cuviosul a venit la adunare singur, cu capul plecat şi cu ochii plini de 
lacrimi. Văzându-1 intrând, Sfântul Brendan din Birr , care lua parte la sinod, s-a 
ridicat repede şi s-a aruncat la picioarele lui Columba, sărutându-i mâna. Ceilalţi 
episcopi s-au împotrivit, însă Brendan le-a răspuns neşovăielnic: „Dacă aţi fi văzut 
ceea ce Domnul a socotit potrivit să-mi arate mie astăzi despre acest ales al Lui, pe 
care voi îl necinstiţi, nu l-aţi fi scos niciodată din Biserică pe cel pe care Dumnezeu 
însuşi nu 1-a scos." La întrebările lor, Brendan a mărturisit că, în timp ce Columba se 
apropia, a văzut un stâlp de foc strălucind deasupra lui şi mulţimi nenumărate de 
îngeri zburând înjur. Auzind aceasta, cu toţii s-au înfricoşat, şi au hotărât să nu-i mai 
dea sfântului nici o pedeapsă. 

2. Deşi sinodul îl iertase, sfântul nu şi-a lepădat hotărârea, şi astfel, însoţit de 12 
prieteni buni, a pornit la drum. Era anul 563 d. Hr., şi Columba avea 42 de ani. S-a 
îndreptat spre coastele de apus ale Scoţiei, aşezându-se pe o mică insulă numită Iona, 
aflată chiar la graniţa dintre irlandezi şi picţi. întrebat despre pricina pentru care 
alesese acea insulă, sfântul a răspuns că Iona era primul loc din care nu mai putea să- 
şi vadă ţara, fiind astfel ferit de primejdia de a i se face dor. 

în acele locuri trăiau picţi păgâni, şi înainte de a se aşeza în insulă, sfântul a hotărât să 
meargă la curtea regelui lor, pe nume Brude, ştiind că acela era locul cel mai potrivit 
pentru începerea lucrării sale. Astfel, după ce a străbătut ţara împreună cu însoţitorii 
săi, Columba a ajuns la palatul regelui. La îndemnul preoţilor păgâni, acesta îi 
închisese cuviosului poarta, pentru a-şi bate joc de el. Netulburându-se câtuşi de puţin, 
sfântul s-a rugat câtva timp în faţa porţilor închise, iar apoi le-a binecuvântat făcând 
asupra lor semnul crucii. în aceeaşi clipă zăvoarele au zburat din loc, şi porţile s-au 
deschis cu zgomot mare. Văzând această minune, regele a fugit înaintea sfântului 
pentru a i se închina. După aceea 1-a ascultat cu mare atenţie, deoarece Columba 
arătase că tăria lui nu stătea în cuvintele înţelepciunii omeneşti, ci în puterea lui 
Dumnezeu, Care lucra în el prin minuni slăvite. De aceea, regele i-a dat cu bucurie 
sfântului îngăduinţa de a locui în Iona, lăsându-1 să propovăduiască nestingherit 
Evanghelia poporului de sub stăpânirea sa. în scurtă vreme, de altfel, sfântul a reuşit 
să-1 câştige şi pe rege pentru credinţa creştină, acesta botezându-se în jurul anului 565 
d. Hr. După aceasta, o mulţime de supuşi i-au urmat, căci sfântul umbla neobosit prin 
toată ţara, făcând minuni nenumărate şi întorcând pe mulţi la Hristos. 
3. După aceasta primă întâlnire cu regele pict, Columba s-a întors în Iona pentru a-şi 
ridica mănăstirea. Mai întâi a zidit câteva chilii şi o biserică, iar apoi s-a retras în afara 
mănăstirii, unde ducea o viaţă de nevoinţă aspră. Se spune că n-avea pat, iar drept 
pernă folosea o piatră. Nenumăraţi oameni veneau la chilia sa pentru a-i cere omului 
lui Dumnezeu sfat şi rugăciune. De aici, sfântul nu s-a mai întors decât de puţine ori 
în Irlanda, şi atunci doar pentru a-şi povăţui ucenicii care rămăseseră în mănăstirile 
întemeiate de el. De altfel, toate aceste mănăstiri îl socoteau în continuare pe Columba 
stareţ, şi el le trimitea adesea sfaturi prin diferiţi ucenici. 

La Iona, omul lui Dumnezeu a aşezat rânduiala pe care o aşezase şi în mănăstirile din 
Irlanda . Urmând învăţăturii Sfinţilor Părinţi, el a hotărât că temelia vieţii de obşte era 
ascultarea desăvârşită faţă de stareţ: „Oricât de puţin sau de mult ai avea din orice 
lucru, fie el îmbrăcăminte, sau mâncare, sau băutură, totul să fie la porunca şi la 
voinţa mai-marelui, căci nu se cuvine unui călugăr să aibă vreo deosebire de avere 
faţă de fratele său." Se stăruia mult pe folosirea cât mai bună a timpului, ziua fiind 
împărţită în trei părţi: una pentru rugăciune, alta pentru muncă, şi alta pentru citit. 
Munca, la rândul ei, trebuia să fie împărţită tot în trei: o parte pentru nevoile locului, 
alta pentru nevoile călugărului, iar a treia pentru nevoile semenilor, adică pentru 
milostenie: „Să urmaţi milostenia înainte de orice." în ceea ce priveşte nevoinţă 
trupească, poruncile lui Columba dau dovadă de o foarte înţeleaptă îngăduinţă, 
ferindu-i pe călugări atât de căderea în delăsare, cât şi de primejdia prea multei 
înfrânări. El zice: „Să nu luaţi mâncare până ce nu vă e foame. Să nu vă culcaţi înainte 
de a simţi dorinţa (de somn). Să nu vorbiţi decât dacă e nevoie." în schimb, sfântul 
stăruie mereu pe rugăciunea făcută cu simţire, şi nu doar de dragul rânduielii: 
„Măsura rugăciunii tale să fie până ce o să-ţi vină lacrimile." însă această rugăciune 
nu poate să fie făcută decât pe temelia iubirii desăvârşite de vrăjmaşi. De aceea, 
sfântul le porunceşte fiilor săi să aibă întotdeauna în minte şi în inimă pace cu toată 
lumea: „Iertare din suflet a tuturor. Rugăciune neîncetată pentru cei ce te necăjesc." în 
toate aceste ne voinţe, Columba le arată ce hotărâre trebuie să aibă întotdeauna. El 
zice: „O minte pregătită pentru mucenicie roşie. O minte întărită şi statornică în 
mucenicie albă ." Putem vedea cu uşurinţă că aceeaşi dreaptă socoteală care a strălucit 
în întreaga tradiţie călugărească a Ortodoxiei, străluceşte şi în rânduielile cele atât de 
chibzuite ale lui Columba. Şi aceasta este, de altfel, firesc, deoarece Sfântul Duh, Care 
1-a luminat pe Columba să-şi scrie rânduielile, i-a insuflat şi pe marii noştri Părinţi ca 
să-şi scrie aşezămintele lor. 

De altfel, sfântul, ca un adevărat învăţător, împlinea el însuşi toată rânduiala pe care o 
aşezase. Iată ce ne spune Cuviosul Adamnan despre viaţa sa în mănăstire: „Nu putea 
petrece nici măcar o singură oră fără învăţătură, sau fără rugăciune, sau fără scris, sau 
fără oarecare altă îndeletnicire sfântă. Astfel că, neîncetat, zi şi noapte, era prins în 
această luptă de post şi priveghere, încât povara oricărora dintre aceste nevoinţe ar 
părea dincolo de puterea de a îndura a omului. Şi totuşi în toate acestea el era iubit de 
toţi, căci o sfântă bucurie, mereu strălucind pe faţa lui, dezvăluia veselia şi bucuria cu 
care Duhul Sfânt îi umplea lăuntrul sufletului." 

4. Cele mai multe istorisiri din viaţa sa sunt din timpul cât a trăit în Iona, unde 
Dumnezeu 1-a slăvit pe sfântul Său cu nenumărate daruri şi harisme. Se păstrează 
numeroase povestiri despre minunile şi vindecările minunate pe care le-a săvârşit, cât 
şi despre darul proorociei, pe care îl avea cu prisosinţă. în cele ce urmează ne vom 
strădui să amintim cele mai însemnate întâmplări din viaţa sa, arătând în acelaşi timp 
şi lucrarea de propovăduire dusă de sfânt în rândul popoarelor ce locuiau pe atunci în 
Scoţia. 

Astfel, sfântul avea mare dar în a-i ajuta pe cei ce se aflau în călătorii pe mare, şi care 
deseori se aflau în primejdii şi necazuri. într-una din zile, în timp ce pe insulă bântuia 
o furtună cumplită, Columba a intrat în arhondaric, spunându-le fraţilor să pregătească 
repede o cameră şi nişte apă de spălat pe picioare. Toţi s-au mirat, căci nu puteau să-şi 
închipuie cine ar fi putut veni pe o vreme ca aceea. însă cuviosul le-a spus că 
Dumnezeu lăsase un loc liniştit în acea furtună, prin care să poată veni un rob 
credincios de-al Lui. într-adevăr, înainte de lăsarea soarelui pe insulă a ajuns Sfântul 
Kenneth , povestindu-le mirat fraţilor cum a călătorit pe o mare liniştită, în timp ce 
vedea, la oarecare depărtare, de jur împrejur, o vijelie cumplită. 
Altădată, când şedea în sihăstria sa, au venit la sfânt doi dintre cei mai buni ucenici ai 
săi, Sfântul Baithene şi Sfântul Columban . Amândoi veniseră pentru a cere 
binecuvântare de plecare pe mare, însă fiecare vroia să meargă în altă direcţie. Sfântul 
i-a binecuvântat pe amândoi. Apoi i-a spus lui Baithene să se pregătească să plece în 
ziua următoare către miazănoapte. într-adevăr, a doua zi vântul bătea dinspre miazăzi, 
şi Baithene a putut pleca liniştit. Pe la ceasul al treilea, când Baithene ajunsese la locul 
dorit, sfântul 1-a chemat şi pe Columban, îndemnându-1 ca şi el să fie gata el de 
plecare. Deşi mirat, căci vântul era împotrivă, Columban a ascultat de porunca 
stareţului. însă de cum a intrat în corabie, vântul şi-a schimbat pe neaşteptate direcţia, 
îngăduindu-i să pornească către Irlanda, astfel că amândoi au putut să ajungă cu bine 
unde vroiau. 

Despre un oarecare bărbat credincios care de mai multe ori plecase pe mare pentru a 
găsi un loc în care să se aşeze, sfântul a profeţit: „Nu va găsi nici de data aceasta ceea 
ce caută, şi asta nu pentru altă vină, decât pentru aceea că a îngăduit să fie însoţit de 
un călugăr care pleacă de la stareţul lui fără a fi cerut binecuvântare." 

5. Poate că cel mai mare dar al sfântului era acela al proorociei. Columba descoperea 
oamenilor păcatele lor, sau lucruri care se întâmplau la mare depărtare, sau care aveau 
să se întâmple, ca şi cum pentru el nimic nu era ascuns sau necunoscut. Vom arăta şi 
noi câteva dintre aceste minunate întâmplări care vădesc marea îndrăzneală pe care 
omul lui Dumnezeu o avea înaintea lui Dumnezeu. 

Insula Iona era despărţită de Scoţia de o mică strâmtoare numită Sound. într-una din 
zile s-au auzit nişte strigăte venind de dincolo de această strâmtoare. Sfântul i-a trimis 
îndată pe ucenicii săi pentru a-i aduce pe cei ce strigau. Era vorba de doi fraţi. îndată 
ce au ajuns, Columba i-a întâmpinat cu mare dragoste, întrebându-i despre scopul 
călătoriei lor. Fraţii au spus că vroiau să rămână vreme de un an pe insulă. Spre 
uimirea tuturor, cuviosul le-a răspuns noilor veniţi: „Nu puteţi sta cu mine, după cum 

spuneţi, decât dacă mai întâi primiţi făgăduinţele călugăreşti." Răspunsul a venit fără 
şovăială: „Deşi până în acest ceas nu ne-am gândit niciodată la aşa ceva, totuşi îţi vom 
urma sfatul, crezând că vine de la Dumnezeu." Chiar atunci au intrat în biserică şi 
sfântul i-a tuns călugări pe cei doi. De-abia după o săptămână s-a putut vedea 
înţelepciunea faptei celei cu totul neobişnuite ale sfântului . Căci cei doi fraţi au căzut 
greu bolnavi, şi au murit la scurtă vreme, slăvind pe Dumnezeu pentru cinstea de a fi 
primit haina călugărească. 

Altădată, cuviosul a trimis pe un frate la un ucenic de-al său, Cailtan, care trăia ca 
sihastru într-una din chiliile din împrejurimi. Prin acest frate, Columba i-a poruncit 
ucenicului să vină cât mai repede în mănăstire. Cailtan a venit de îndată, fiind primit 
cu mare bucurie de sfânt. „O, Cailtan, ai făcut bine venind repede aici, şi ascultând de 
chemarea mea;" a spus cuviosul, „acum odihneşte-te un pic. Am trimis după tine ca să 
vii pentru pricina aceasta, că, iubindu-te ca pe un prieten, vroiam să-ţi sfârşeşti zilele 
cu mine aici, în adevărată ascultare." într-adevăr, în aceeaşi săptămână Cailtan a 
plecat spre veşnicele lăcaşuri. 

6. în timp ce şedea cu un ucenic de-al său în chilie, sfântul 1-a întrebat pe neaşteptate 
despre mama lui, vrând să ştie dacă era o femeie credincioasă. Deşi Colea, căci acesta 
era numele ucenicului, stăruia că mama sa fusese din totdeauna o femeie bună şi 
evlavioasă, cuviosul i-a poruncit să plece chiar atunci în Irlanda, pentru a o întreba 
îndeaproape despre un păcat mare pe care îl făcuse, şi pe care nu vroia cu nici un preţ 
să-1 mărturisească. Ucenicul a făcut întocmai, şi după ce a stăruit pe lângă mama sa, 
aceasta şi-a mărturisit cu lacrimi păcatul. Apoi a primit canonul pe care mai dinainte i- 
1 rânduise cuviosul, şi L-a slăvit pe Dumnezeu că, prin sfântul Său, nu o lăsase să 
plece în veşnicie cu un păcat nespovedit. 

7. într-o noapte, sfântul i-a sculat pe toţi ucenicii săi, şi aducându-i în biserică, le-a 
poruncit să se roage pentru un păcat cumplit care tocmai se săvârşea în Irlanda. A 
doua zi, la întrebările fraţilor, cuviosul le-a spus că în scurt timp omul care făcuse acel 
păcat avea să vină în Iona. într-adevăr, trecând câteva luni, sfântul i-a cerut ucenicului 
său de chilie, Diormit, să fugă în port pentru a nu-i îngădui celui ce săvârşise acel 
păcat să calce pe pământul insulei. Diormit a făcut precum i se poruncise, însă omul a 
strigat din corabie că hotărâse să nu mai mănânce nimic până ce nu se va întâlni cu 
Columba. Auzind, sfântul lui Dumnezeu a coborât la mal, unde erau adunaţi mai mulţi 
fraţi care vorbeau despre ce ar trebui făcut. Baithene tocmai spunea că Sfânta 
Scriptură primeşte pocăinţa păcătosului. Columba însă a strigat cu durere: „O, 
Baithene, acest om şi-a omorât, precum Cain, fratele, şi a făcut desfrânare cu mama 
sa." Văzându-i-se descoperit păcatul, nenorocitul s-a aruncat în genunchi, făgăduind 
că va îndeplini orice canon îi va da sfântul. Columba i-a spus: „Dacă vei face pocăinţă 
printre britani vreme de 12 ani, cu lacrimi şi plâns, şi nu te vei întoarce niciodată în 
Irlanda, poate Dumnezeu îţi va ierta păcatul." însă întorcându-se către fraţi, a adăugat 
cu durere în glas: „Acest om este fiu al pierzării." într-adevăr, în scurt timp bărbatul 
şi-a lepădat pocăinţa, şi, întorcându-se în Irlanda, a fost ucis în luptă. 

8. Sfântul întemeiase pe insulele din jurul Ionei mai multe schituri, în care trăiau 
călugării doritori de linişte. Tot aici erau trimişi adesea, ca un fel de canon, cei ce 
vroiau să-şi plângă păcatele . Se păstrează, în legătură cu aceste schituri de pocăinţă, o 
istorisire minunată, din care se poate vedea cu uşurinţă cu câtă putere lucra în sfântul 
lui Dumnezeu darul proorociei. Odată, cuviosul a mers la arhondaric cu nişte treburi, 
şi a găsit un om sărac aşteptând afară. întrebând despre pricina venirii sale, omul i-a 
spus că vroia să se pocăiască de păcatele sale. Columba, văzând în el un suflet curat, 1- 
a primit şi i-a ascultat mărturisirea. A aflat astfel de la bărbat, care se numea Libran, 
că în urmă cu mai mulţi ani omorâse un om, iar pentru aceasta fusese închis. în timp 

ce îşi aştepta moartea, o rudă bogată de-a sa îl ajutase şi îl scosese din lanţuri. Ca 
mulţumire pentru acest lucru, omul a jurat să-i slujească binefăcătorului său până la 
moarte. însă în scurtă vreme a început să aibă mustrări mari de conştiinţă, şi de aceea 
a fugit de la stăpânul său. Vrând să se pocăiască, a venit în insula Iona pentru a se 
spovedi, căci auzise de sfinţenia şi înţelepciunea lui Columba. Auzind mărturisirea lui 
sinceră, cât şi dorinţa de a rămâne în mănăstire, sfântul i-a dat canon să petreacă 
vreme de şapte ani în schitul de pe insula Ethica, în pocăinţă şi rugăciune. întrebat 
fiind ce să facă în legătură cu jurământul călcat, Columba i-a spus ca peste şapte ani 
să vină la el în Postul Mare, pentru a se împărtăşi de Paşti, şi atunci îi va spune ce are 
de făcut. 

După ce au trecut cei şapte ani, şi omul s-a împărtăşit cu Sfintele Taine, Columba 1-a 
chemat la el. I-a dat o sabie foarte frumoasă şi împodobită cu pietre preţioase, şi i-a 
spus să meargă cu ea înapoi în Irlanda. „însă fostul tău stăpân", i-a profeţit sfântul, 
„nu va vrea să primească această răscumpărare pentru tine, pentru că are o soţie 
binecinstitoare, care îl va sfătui în chip înţelept să te sloboadă fără nici o plată. Totuşi, 
nu vei putea scăpa de o altă ispită, căci vor veni la tine fraţii tăi, ca să-ţi ceară să-1 
îngrijeşti, după datorie, pe tatăl tău care este bătrân. Să primeşti, căci nu vei avea de 
stat decât o săptămână. Apoi vor vrea să te pună să ai grijă şi de mama ta, însă un frate 
al tău te va ajuta şi va lua el asupra-şi această sarcină." Totul s-a întâmplat întocmai. 
De cum a ajuns în Irlanda, Libran s-a dus la stăpânul de la care fugise. A întâlnit acolo 
pe femeia cea credincioasă, care şi-a sfătuit astfel soţul: „Ce nevoie avem noi să 
primim răscumpărarea aceasta trimisă de Sfântul Columba? Nici măcar nu suntem 
vrednici de o asemenea cinste. Sloboade-1 fără plată pe robul tău cel credincios. 
Rugăciunile sfântului ne vor folosi mai mult decât acest preţ care ne este dat pentru 
el." Apoi, după cuvântul lui Columba, au venit la Libran fraţii săi. Aceştia l-au silit 
să-1 îngrijească pe tatăl său, care însă a murit înainte de a se încheia o săptămână. 
Când au vrut să i-o dea în grijă şi pe mama lor, un frate mai mic i-a luat apărarea, 
spunând: „Nu ar trebui cu nici un chip să-1 ţinem acasă pe acest frate al nostru, care, 
pentru mântuirea sufletului său, a petrecut şapte ani în pocăinţă alături de Sfântul 
Columba." 

Astfel rămas slobod, omul s-a îndreptat bucuros spre un port, vrând să se întoarcă la 
mănăstire. Ajuns la ţărm, a găsit o corabie care tocmai pleca, însă cei din corabie nu 
au vrut nicicum să-1 primească. Mâhnit peste măsură, s-a rugat astfel părintelui său, 
care îl aştepta la mare depărtare: „Este oare voia ta, Sfinte Columba, ca aceşti 
corăbieri, care nu mă primesc pe mine, tovarăşul tău, să pornească în călătoria lor cu 
pânzele sus şi cu vânt prielnic?" Ca la o poruncă, vântul şi-a schimbat direcţia, încât 
corabia nu mai putea cu nici un chip să se depărteze de ţărm. Libran, văzând cele 
întâmplate, a început să fugă de-a lungul ţărmului după corabie. Cei ce se aflau 
înăuntru, miraţi peste măsură, şi-au dat seama că din pricina faptei lor vântul devenise 
potrivnic, şi i-au spus bărbatului că, dacă poate să-i ajute, îl vor primi. „Sfântul 
Columba, cel la care mă duc eu, şi căruia i-am slujit ultimii şapte ani, poate, prin 
rugăciune, dacă mă luaţi în corabie, să dobândească pentru voi de la Domnul vânt 
prielnic." De cum s-a urcat în corabie vântul s-a oprit, şi cu toţii au putut să plece 
liniştiţi spre Britania. 

Ajuns la Iona, Libran s-a grăbit să ajungă la stareţul său iubit, care îl ajutase atâta. 
Când s-au întâlnit, i-a căzut la picioare, şi înainte să apuce să-i spună ceva, Columba 
i-a povestit cu de-amănuntul tot ce i se întâmplase. După alte câteva zile, sfântul 1-a 
călugărit, şi apoi 1-a trimis în schitul în care trăise până atunci. înainte de a pleca, 
Columba i-a spus că nu avea să moară la Iona, ci în Irlanda. Libran, auzind aceste 
cuvinte, a izbucnit în plâns, şi a căzut în genunchi înaintea sfântului. însă cuviosul 1-a 

liniştit, spunându-i: „Ridică-te, şi nu fi trist. O să mori într-una din mănăstirile mele, 
şi moştenirea ta în împărăţie va fi printre călugării mei aleşi; şi împreună cu ei te vei 
trezi din somnul morţii la învierea vieţii." Auzind astfel de cuvinte de mângâiere 
ucenicul cel credincios s-a umplut de bucurie şi, primind binecuvântarea sfântului, a 
plecat împăcat. într-adevăr, peste mulţi ani a fost trimis cu o ascultare în Irlanda, şi 
ajungând la mănăstirea din Derry, a murit liniştit, fiind apoi îngropat în cimitirul 
mănăstirii. 

9. Trebuie spus că Libran, cel înainte pomenit, se învrednicise să primească, prin 
rugăciunea sfântului, şi darul preoţiei. Dacă în ceea ce-1 priveşte pe ucenicul său cel 
credincios, Columba lucrase cu iconomie , de cele mai multe ori sfântul dădea dovadă 
de o mare grijă în împlinirea întocmai a poruncilor Bisericii. Astfel, în Irlanda trăia un 
preot pe nume Findchan. Acesta avea un ucenic numit Aid, care fusese un om foarte 
sângeros, şi care îl omorâse chiar pe regele Irlandei. Deşi ştia despre nevrednicia 
ucenicului său, Findchan a stăruit îndelung pe lângă episcopul locului ca Aid să fie 
hirotonit preot. Silit astfel, episcopul a primit, însă de teamă i-a cerut lui Findchan sa- 
şi pună şi el mâna pe capul lui Aid în timpul hirotonirii. Apoi, cei doi au plecat la 
Iona, pentru a lua binecuvântare de la Columba. Aflând despre chipul în care fusese 
făcută hirotonia, sfântul s-a mâhnit cumplit, şi le-a profeţit celor doi cu glas 
neînduplecat: „Acea mână dreaptă pe care Findchan, împotriva legilor lui Dumnezeu 
şi ale Bisericii, a pus-o pe capul fiului pierzării, va fi în curând acoperită de răni, şi, 
după o mare şi cumplită durere, va merge înaintea lui în mormânt. [. . .] Iar Aid, astfel 
hirotonit în chip nelegiuit, se va întoarce ca un câine la vărsătura sa , şi va fi din nou 
un ucigaş sângeros, până când, străpuns în gât de o suliţă, va cădea în apă dintr-un 
copac şi se va îneca." Acestea s-au întâmplat întocmai mai târziu, când Findchan a 
fost rănit la mâna dreaptă, care i-a putrezit în dureri cumplite, iar Aid, întors la faptele 
sale sângeroase, a fost trădat şi omorât mişeleşte după cum profeţise sfântul, de unul 
dintre supuşii săi. 

10. Columba nu numai că vedea ceea ce se afla în sufletul oamenilor, sau lucruri care 
aveau să se întâmple în viitor, ci avea şi darul de a şti lucruri care se petreceau la mare 
depărtare. De multe ori spunea celor ce se aflau împreună cu el despre bătălii şi lupte 
ce tocmai se purtau în alte ţinuturi. De pildă, odată, când era împreună cu ucenicul său 
Lugbe, a oftat din greu şi apoi a început să lăcrimeze. întrebat fiind despre pricina 
mâhnirii sale, a răspuns că tocmai atunci, în Irlanda, doi oameni de neam mare 
mureau din pricina rănilor pe care şi le făcuseră unul altuia. Când, după o săptămână, 
un bărbat a venit în insulă şi a povestit despre aceasta, Lugbe a început să-1 întrebe pe 
cuvios, cu stăruinţă şi lacrimi, despre chipul în care primeşte aceste descoperiri. După 
multe rugăminţi, văzând hotărârea ucenicului său, sfântul a primit să-i arate cele 
cerute, însă doar dacă acesta avea să păstreze taina celor aflate până la moartea 
cuviosului. „Sunt unii," i-a descoperit Columba, „deşi foarte puţini, cărora harul lui 
Dumnezeu le îngăduie să vadă în chip limpede şi lămurit întreaga întindere a lumii, şi 
să îmbrăţişeze înlăunutrul minţii lor, care are o putere în chip minunat mărită, cele 
mai din afară margini ale cerurilor şi ale pământului, ca şi cum toate ar fi luminate de 
o singură rază de soare." Cu adevărat, şi sfântul strălucea din plin de acest dar, deşi se 
străduia mereu să ascundă acest lucru. 

1 1 . Multe minuni se păstrează din viaţa Cuviosului Columba, şi desigur că mult mai 
multe sunt cele care nu se păstrează. Nu vom stărui asupra tuturor, pentru a nu lungi 
prea mult povestirea, dar ne vom strădui să arătăm câteva dintre cele mai însemnate. 
Astfel, sfântul avea mare dragoste de a copia cărţile Bisericii. Până la sfârşitul vieţii 
lui s-a ocupat cu această îndeletnicire sfântă, care era de mare folos deoarece pe atunci 
cărţile lipseau cu desăvârşire. Mulţi martori adevereau că acele cărţi scrise de el, chiar 

dacă erau lăsate vreme îndelungată în apă, nu pătimeau nici o stricăciune, ci se păstrau 
ca şi cum ar fi fost ţinute la loc uscat. Se povesteşte despre faptul că atunci când cânta 
în biserică, vocea sfântului răsuna cu atâta putere, încât uneori, cu harul lui 
Dumnezeu, era auzită până la mari depărtări. Cu toate acestea, în chip minunat, cei 
care erau înăuntrul bisericii nu simţeau că vocea lui ar fi supărător de puternică, ci 
dimpotrivă, o auzeau la fel de tare ca şi a celorlalţi cântăreţi. 

De multe ori, lumea îi aducea cuviosului tot felul de lucruri pentru a le binecuvânta, 
căci vedeau că prin binecuvântarea lui se pogora asupra lor darul lui Dumnezeu. De 
pildă, un bărbat foarte sărac, care avea mulţi copii, şi care ajunsese să cerşească, a 
venit la sfânt pentru a-i cere ajutorul. Cuviosul a rupt o ramură din copacul sub care 
stătea, a binecuvântat-o şi apoi i-a dat-o omului, spunându-i că prin ea va avea 
întotdeauna mâncare de ajuns pentru cei din casa sa. Nespus de bucuros, săracul a 
plecat. în scurt timp a văzut că orice animal sălbatic se atingea de ramura aceea, 
murea pe loc. Astfel, de atunci încolo, câtă vreme a păstrat cu grijă lemnul 
binecuvântat de Columba, a fost întotdeauna îndestulat, atât el cât şi familia sa. 
Altădată, ucenicii sfântului, la porunca stareţului lor, au luat nişte lemne de pe 
pământul unui om sărac. Când au adus lemnele la mănăstire, i-au spus cuviosului că 
omul cel sărac fusese foarte mâhnit pentru cele întâmplate. Sfântul, cu mare grijă, i-a 
trimis omului nişte orz binecuvântat de el, poruncindu-i să-1 sădească chiar atunci, 
măcar că trecuse de mult vremea însămânţării. Bucuros de darul sfântului, săracul a 
semănat cu credinţă orzul şi, deşi era mijlocul lui iunie, la începutul lui august a putut 
să strângă orzul copt. 

Lucrarea în rândul picţilor 

1 . După cum am spus mai înainte, pricina cea mai de seamă a venirii lui Columba în 
Scoţia fusese aceea de a aduce la Hristos pe cât mai mulţi dintre picţii păgâni. Şi într- 
adevăr, sfântul a călătorit neobosit prin întreaga Scoţie, zidind biserici şi mănăstiri şi 
străduindu-se pe toate căile să propovăduiască oamenilor vestea cea bună a mântuirii. 
Mai ales, Columba le dovedea oamenilor adevărul credinţei creştine prin puterea 
Duhului Sfânt Care sălăşluia în el, şi Care lucra prin el mulţimi nenumărate de 
minuni. Acest lucru era cu atât mai trebuincios, cu cât în munca sa cea binecuvântată 
sfântul a avut de suferit multe ispite şi greutăţi din partea preoţilor păgâni, care se 
numeau druizi. într-adevăr, aceştia lucrau cu putere drăcească, prin vrăji şi farmece, şi 
de aceea sfântul a fost nevoit să ruşineze cursele lor prin minuni pe măsură, care să 
arate oamenilor că Hristos este Dumnezeu adevărat şi împărat a toată făptura. 
Astfel, după prima minune săvârşită în faţa regelui Brude, prin care a deschis porţile 
închise ale palatului, Columba a mers de mai multe ori la rege ca să-1 câştige pentru 
Hristos. Acest lucru însă nu era deloc unul uşor, deoarece tatăl adoptiv al regelui, pe 
nume Broichnan, era mai-marele druizilor picţi. Prin darul pe care îl avea de la 
Dumnezeu, sfântul 1-a biruit de mai multe ori pe acest preot păgânesc. Astfel, odată a 
văzut la Broichnan o roabă de neam irlandez, cu care druidul se purta aspru şi fără 
milă. Columba i-a cerut de mai multe ori să o sloboadă, însă păgânul nu vroia cu nici 
un chip. Văzând încăpăţânarea lui, sfântul a plecat către Iona spunându-i că, dacă nu 
va da drumul femeii, va muri în chip năpraznic înainte ca sfântul să urce în corabie. 
Apoi şi-a luat rămas bun de la rege şi a plecat împreună cu însoţitorii săi. Ajuns la 
marginea râului Ness, a luat o pietricică albă pe care a binecuvântat-o, spunând: „Iată 
această pietricică albă, prin care Dumnezeu va lucra vindecarea multor boli în 
mijlocul acestui neam păgân." Apoi, pe când se urca în corabie, au venit doi călăreţi 

rugându-1 să vină degrabă pentru a-1 vindeca pe Broichnan, tatăl regelui, care fusese 
prins de o slăbiciune cumplită şi se afla pe moarte. Auzind aceste cuvinte, Columba a 
dat pietricica albă la doi dintre ucenicii săi, pe care i-a trimis la rege, spunându-le să-i 
vestească astfel: „Dacă Broichnan va făgădui mai întâi să dea drumul fecioarei, atunci 
degrabă să cufundaţi această mică piatră în apă, şi să bea din ea şi va fi vindecat 
îndată; dar dacă îşi va încălca jurământul şi nu va primi să o sloboadă (pe femeie), în 
aceeaşi clipă va muri." înspăimântat peste măsură de profeţia sfântului, Broichnan a 
lăsat-o pe fată să plece, iar apoi a cufundat pietricica într-un vas cu apă. Sub privirile 
uimite ale tuturor, piatra a plutit în apă fără a se scufunda. După aceea, de îndată ce a 
băut păgânul a primit însănătoşire din slăbiciunea ce-1 cuprinsese. Regele, văzând 
minunea, a luat piatra şi a pus-o în vistieria sa. Acea piatră a lucrat apoi nenumărate 
vindecări, însă de câte ori o cereau bolnavi care erau rânduiţi de Dumnezeu să moară, 
ea nu putea fi nicicum găsită. 

2. La puţin timp după această întâmplare, cuviosul s-a întâlnit din nou cu Broichnan, 
care căuta un chip de a se răzbuna pe omul lui Dumnezeu. Aflând că sfântul vrea să 
plece înapoi în Iona, druidul i-a spus că prin vrăjitoriile lui, poate să-1 împiedice să 
pornească, aducând furtună şi vreme rea. Columba i-a răspuns fără teamă: 
„Atotputerea lui Dumnezeu cârmuieşte toate lucrurile, şi în numele Lui şi sub pronia 
Lui cea călăuzitoare sunt înfăptuite toate mişcările noastre." Şi apoi, fără cea mai 
mică şovăială, s-a îndreptat, însoţit de o mulţime de oameni, spre malul lacului Ness. 
Druizii erau nemaipomenit de bucuroşi, pentru că cerul se întunecase ca noaptea, şi 
bătea un vânt năpraznic, încât nici nu-şi putea cineva măcar închipui să pornească pe 
aşa o vreme. Columba a ajuns la mal, şi-a făcut cruce şi a intrat în mica lui barcă, şi 
deşi însoţitorii săi se temeau, le-a poruncit să pornească fără zăbavă spre insulă. Apoi, 
barca a început să plutească cu viteză uimitoare către Iona, în timp ce cei de pe mal 
priveau înmărmuriţi, slăvind pe Dumnezeul lui Columba. 

3. în lung şi în lat străbătea sfântul pământurile locuite de picţi, învăţând cuvântul lui 
Dumnezeu, săvârşind peste tot minuni şi vindecări, botezând mulţimi de oameni, 
zidind biserici şi mănăstiri. în scurtă vreme, faima lui ajunsese în cele mai îndepărtate 
colţuri ale ţării, şi în orice sat intra toată lumea vroia să-1 găzduiască şi să-1 
îngrijească. într-adevăr, în casa în care intra sfântul, intra şi Dumnezeu, astfel că toţi 
ştiau că dacă un sărac se învrednicea să-1 primească pe cuvios măcar o noapte, în 
scurtă vreme averea acelui sărac urma să se înmulţească în chip minunat. De altfel, 
Columba avea mare dragoste pentru cei lipsiţi, de aceea întotdeauna dormea la ei, şi 
de multe ori pedepsea pe cei care încercau să-i nedreptăţească. 

4. într-una din zile, în timp ce călătorea pe mare împreună cu câţiva dintre ucenicii 
lui, cuviosul a căzut dintr-odată în uimire. După ce şi-a venit în sine le-a spus 
ucenicilor săi să pornească spre un ţinut mai îndepărtat, căci văzuse îngeri coborând 
din cer pentru a lua sufletul unui păgân bătrân, care întreaga sa viaţă se străduise să 
facă fapte bune şi să-şi ajute semenii. îngerii aşteptau venirea sfântului, pentru a-1 
boteza pe bătrân, ca apoi să-i poată duce sufletul în împărăţia cea cerească. într- 
adevăr, ajungând acolo, şi găsindu-1 pe bătrân, sfântul i-a vorbit cuvintele mântuirii; 
iar acesta a crezut, şi a primit botezul din mâna lui Columba, murind apoi cu chipul 
luminat şi cu sufletul plin de bucurie. 

Altădată, aflându-se în pământurile Scoţiei, nişte ţărani au adus un copil la cuvios 
pentru a-1 boteza. Pentru că niciunde înjur nu se afla apă, cuviosul a îngenuncheat, s-a 
rugat îndelung, iar apoi a binecuvântat o stâncă din apropiere. De îndată, din stâncă a 
ieşit un şuvoi de apă curată, astfel că a putut să-1 boteze chiar atunci pe copilaş. Apoi, 
sfântul a profeţit părinţilor spunând că în tinereţe copilul va trăi în păcate trupeşti, însă 

apoi va veni la mare pocăinţă, şi va începe să trăiască pentru Hristos, murind moarte 
creştinească la adânci bătrâneţi. 

Tot atunci, într-un sat din apropiere în care sfântul intrase pentru a propovădui, se afla 
o fântână pe care păgânii o cinsteau ca pe un zeu. Pricina pentru aceasta era că oricine 
bea sau se spăla cu apa acelei fântâni, se îmbolnăvea numaidecât: fie ajungea lepros, 
fie orbea, fie era lovit de alte neputinţe. Auzind despre aceasta, şi văzând că oamenii 
nu primeau cuvântul lui datorită acelei fântâni, sfântul s-a dus într-acolo pentru a le 
arăta oamenilor puterea lui Hristos. Druizii, văzând aceasta, nu mai puteau de bucurie, 
căci se aşteptau ca şi sfântul să pătimească cele pe care le pătimiseră alţii înainte. însă 
Columba, ajungând în dreptul fântânii, a binecuvântat-o cu semnul crucii, apoi s-a 
spălat pe mâini şi a băut fără nici o teamă. La fel au făcut şi ucenicii lui. De atunci 
încolo, fântâna nu numai că nu mai făcea rău nimănui, ci chiar dobândise putere 
vindecătoare. 

Altădată sfântul se afla într-un sat de păgâni, rostind cuvintele vieţii veşnice, şi mai 
mulţi dintre cei ce-1 ascultau au crezut şi s-au botezat cu familiile lor. La puţine zile, 
un copil al uneia dintre familiile nou-botezate s-a îmbolnăvit pe neaşteptate, ajungând 
pe patul de moarte. Văzându-1, druizii au început să-şi bată joc de părinţii acelui copil, 
spunându-le că băiatul li se îmbolnăvise pentru că ei îi mâhniseră pe zei prin botezul 
lor. Auzind sfântul despre aceasta, şi arzând de dragoste pentru Dumnezeu, s-a întors 
în sat, ducându-se la casa acelui ţăran. Când a ajuns a găsit supărare mare, căci copilul 
tocmai murise. Sfântul a intrat în camera mortului şi s-a rugat îndelung cu lacrimi în 
ochi. Apoi a prins copilul de mână şi i-a poruncit ca, în numele lui Iisus Hristos, să 
vină la viaţă. Băiatul, auzind numele cel preasfânt, pe dată s-a trezit. Când l-au văzut 
părinţii săi şi cei ce se aflau la înmormântare, au slăvit cu toţii pe Dumnezeu pentru 
darurile cele mari cu care îl împodobise pe alesul Său. 

Vom mai arăta doar o singură întâmplare din timpul propovăduirii sale în rândul 
picţilor, în care se poate vedea câtă putere are ascultarea de duhovnic, atunci când este 
făcută cu credinţă nestrămutată. într-una din călătoriile sale, sfântul a fost nevoit să 
treacă cu barca peste lacul Ness (Loch Ness), în care sălăşluia un balaur uriaş . 
Ajungând la malul lacului, a văzut mai mulţi păgâni care tocmai îngropau un om 
omorât de acel balaur. Sfântul, fără a se înspăimânta câtuşi de puţin, a poruncit unuia 
dintre ucenicii săi să înoate până pe cealaltă parte a lacului, pentru a aduce barca care 
se afla acolo. Ucenicul, pe nume Lugbe, a intrat fără şovăială în apele lacului. 
Balaurul, care era întărâtat de moartea ţăranului, de cum 1-a simţit pe călugăr s-a 
năpustit asupra lui pentru a-1 înghiţi. Toţi câţi se aflau pe mal priveau cu groază la cele 
ce se întâmplau chiar sub ochii lor. însă când balaurul a ajuns la mică apropiere de 
Lugbe, sfântul şi-a ridicat mâna în aer, a făcut semnul crucii, şi i-a poruncit balaurului 
ca, în numele lui Iisus Hristos, să se oprească pe dată şi să se întoarcă în adâncuri. Ca 
şi cum ar fi fost prinsă de o mână uriaşă, lighioana s-a oprit, fugind înapoi 
neputincioasă. Ucenicul a continuat să înoate netulburat, căci încrederea în stareţul 
său era deplină, şi a adus barca la sfânt. Văzând această mare minune, toţi, până şi 
picţii păgâni, au fost nevoiţi să-L slăvească pe Dumnezeul cel adevărat. 
Prin astfel de minuni slăvite, dar şi prin cuvintele şi viaţa sa, cuviosul a câştigat pe 
mulţi dintre picţi pentru credinţa creştină. Când, după moartea regelui Brude , pe tron 
s-a urcat Gardnait, din neamul picţilor de miazăzi, sfântul a ajuns povăţuitorul şi 
conducătorul duhovnicesc al întregii Scoţii. într-adevăr, Iona era un adevărat Sfânt 
Munte al acelor ţinuturi îndepărtate, de unde lumina sfinţeniei strălucea pretutindeni. 



Legăturile cu Irlanda 

1. Pe lângă munca pe care a dus-o pentru încreştinarea celor ce nu auziseră de Hristos, 
sfântul a purtat mare grijă şi irlandezilor, atât celor ce trăiau în Scoţia, cât şi celor ce 
trăiau în Irlanda. într-adevăr, cuviosul îşi iubea nespus ţara şi neamul, şi a păstrat 
mereu legături trainice, mai ales cu mănăstirile pe care le întemeiase, dar şi cu restul 
poporului irlandez, fie ei oameni simpli sau de neam mare. De pildă, când se afla 
odată în insula Iona, împreună cu un ucenic de-al său, a văzut un nor întunecat care 
răsărea în partea de miazănoapte. Cu tristeţe mare în glas i-a spus ucenicului său, care 
se numea Silnan: „Vezi norul acela care se apropie? Va fi nespus de vătămător atât 
pentru oameni cât şi pentru animale, şi după ce va acoperi cu repeziciune o mare parte 
din Irlanda, va aduce o ploaie otrăvitoare, care va pustii întreaga Irlandă; iar cei pe 
care va cădea, om sau animal, se vor acoperi de răni dureroase, şi chiar vor muri în 
chinuri cumplite. De aceea să nu mai zăbovim. Dacă Dumnezeu ne va ajuta, mâine să 
pleci înspre locurile acelea, cu o bucată de pâine sfinţită. Apa în care vei cufunda acea 
bucăţică de pâine se va face apă vindecătoare, iar tu să stropeşti cu ea pe oricine este 
cuprins de neputinţă. Şi toţi, cu harul lui Dumnezeu, se vor tămădui îndată." într- 
adevăr, ucenicul a plecat chiar a doua zi în Irlanda, şi a ajuns cu bine în ţinutul de care 
îi vorbise sfântul. A găsit mulţime de oameni aflaţi pe patul de moarte, în dureri 
grozave, care toţi se însănătoşeau prin stropirea cu apă sfinţită. Auzind lumea despre 
aceasta, veneau mulţimi nenumărate, de la mari depărtări, pentru a primi tămăduire, şi 
toţi slăveau pe Dumnezeu pentru sfântul Său, pe care li-1 trimisese drept ajutor şi 
mângâiere. 

2. Altădată, pe când se afla la Iona, Columba s-a dus degrabă la un alt ucenic de-al 
său, Lugaid, căruia i-a spus să se pregătească pentru o călătorie în Irlanda. „Să mergi 
la Clocher şi să-i spui că sora sa, fecioara Maugina, şi-a rupt foarte rău un picior în 
timp ce se întorcea de la biserică. Iar acum plânge amarnic, cerând ajutor de la mine, 
păcătosul." Ucenicul cel credincios a făcut după cum i se poruncise şi, după ce a 
găsit-o pe fecioară, a stropit-o cu apă binecuvântată de Columba, aceasta vindecându- 
se chiar atunci în chip minunat. 

în acelaşi chip, când sfântul citea odată în chilia sa, s-a ridicat repede de pe scaun şi a 
fugit spre biserică, spunându-i ucenicului său că tocmai atunci o femeie din Irlanda se 
chinuia cumplit în durerile naşterii, rugându-se lui Dumnezeu să o izbăvească pentru 
rugăciunile lui Columba. De cum a ajuns în biserică, sfântul a căzut în genunchi şi a 
început să se roage cu lacrimi pentru cea care-i cerea ajutorul. Apoi s-a ridicat şi, 
zâmbind, le-a spus fraţilor: „Domnul Iisus, născut din femeie, a dat ajutor simţit 
acestei biete femei, şi cu milostivire a uşurat-o din această durere a ei. Căci a născut 
nevătămată un copil, şi ea nu va muri în această împrejurare." 

3. Cum am spus, sfântul s-a îngrijit foarte mult şi de mănăstirile sale din Irlanda, 
deoarece călugării care trăiau în ele îi erau toţi fii duhovniceşti. Mereu se ruga pentru 
călugării săi şi adesea îşi trimitea ucenicii de la Iona cu diferite scrisori şi sfaturi prin 
care să-şi mângâie şi să-şi călăuzească copiii. Astfel că aceştia ştiau întotdeauna că 
sfântul stă pururi rugător pentru ei înaintea lui Dumnezeu, lucru care puteau lesne să-1 
vadă şi din ajutorul minunat pe care adesea li-1 dădea sfântul. 

Odată, de pildă, în timp ce sfântul scria în chilia sa, a strigat dintr-odată, cu voce 
puternică, după ajutor. Cei doi ucenici care erau acolo au sosit de îndată, întrebându-1 
care era pricina neliniştii sale. Sfântul însă le-a spus că strigase după îngerul care se 
afla lângă el, deoarece unul dintre călugării din Derry tocmai căzuse de la mare 
înălţime. Sfântul îi ceruse îngerului să meargă să-1 scape pe frate înainte ca acesta să 
păţească ceva. „Cât de minunată şi aproape de negrăit este iuţimea mişcării îngereşti," 
le-a lămurit sfântul, „precum iuţimea fulgerului, îmi închipui. Căci duhul cel ceresc 
care tocmai acum a zburat de la noi, în clipa în care omul a început să cadă, a ajuns 

pentru a-1 sprijini, parcă, într-o clipire de ochi, înainte ca trupul omului să atingă 
pământul." 

Altădată, într-o zi foarte rece de iarnă, sfântul a început dintr-odată să plângă. Fiind 
întrebat ce se întâmplă, cuviosul a răspuns că ucenicul său, Laisran, stareţ la Derry, 
tocmai le poruncea călugărilor, care erau istoviţi de lucru, să se apuce de zidit o casă 
de oaspeţi. A început astfel să se roage pentru Laisran, şi în timp ce făcea aceasta, 
acela a simţit dintr-odată o durere în inimă, şi o nelinişte şi tulburare cu neputinţă de 
înţeles. De aceea a început să se roage cu credinţă, şi în scurt timp a fost luminat de 
Dumnezeu să îi oprească pe călugări din munca lor, cerându-le iertare că îi făcuse să 
lucreze pe o vreme aşa de rea. Când sfântul a înţeles că rugăciunile sale fuseseră 
ascultate, s-a bucurat nespus, arătându-le tuturor legătura trainică care se zideşte 
întotdeauna între duhovnic şi ucenicul său. 

4. Am amintit înainte că sfântul a păstrat legături foarte strânse cu ţara sa, atât prin 
ucenici, cât mai ales prin rugăciune. însă, pe lângă acestea, pentru că lumea de acolo îl 
iubea nespus, Columba şi-a vizitat de câteva ori ţara, pentru a-i mângâia pe ucenici şi 
pentru a lumina poporul cel dreptcredincios. Pe oriunde mergea era întâmpinat cu 
dragoste de nenumăraţi oameni, care toţi se străduiau să-i primească binecuvântarea şi 
să audă un cuvânt de folos. Şi aici strălucea prin darurile cu care fusese împodobit de 
mila dumnezeiască, lucrând nenumărate minuni şi vindecări în popor. Nu de puţine 
ori le descoperea oamenilor păcatele şi viaţa lor. 

Odată, în timp ce se întorcea de la o întâlnire cu regele Irlandei, a intrat într-un sat. 
Oamenii de acolo au strâns, la îndemnul episcopului, mulţime de daruri ca 
recunoştinţă pentru binefacerile pe care cuviosul le făcuse oamenilor. Astfel că fiecare 
ţăran, după putere, adusese câte ceva, şi toţi îşi întinseseră darurile pe jos în locul prin 
care ştiau că avea să treacă sfântul. Ajungând acolo, şi văzând darurile puse înainte, 
cuviosul a început să privească cu atenţie la fiecare. Pe unul 1-a binecuvântat, zicând: 
„Mila lui Dumnezeu îl însoţeşte pe omul care a dat aceasta, pentru milostenia şi 
dragostea pe care le are." De altul însă nici n-a vrut să se atingă: „De jertfa acestui 
om înţelept, dar zgârcit, nu pot să mă împărtăşesc, până ce nu se va pocăi sincer de 
păcatul său." La scurtă vreme, un om din mulţime s-a apropiat de el şi i-a căzut în 
genunchi, mărturisindu-şi cu voce tare, în faţa tuturor, păcatul. Văzând smerenia sa, 
sfântul 1-a ridicat şi 1-a binecuvântat, încât omul a simţit chiar atunci cum a primit 
izbăvire de patima zgârceniei. 

într-altă zi, când se afla la o mănăstire, Columba a fost chemat să ia parte la Sfânta 
Liturghie. Părinţii au ales drept preot slujitor pe cel pe care-1 ştiau cel mai curat şi mai 
bun. însă când preotul a început să slujească, Columba a rostit dintr-odată, cu voce 
tare: „Cele curate şi cele necurate sunt acum deopotrivă amestecate unele cu altele; 
adică, Tainele cele curate ale Sfintei Jertfe sunt aduse de un om necurat, care tocmai 
acum ascunde înăuntrul conştiinţei sale un păcat cumplit." Cei din jur, auzind aceste 
cuvinte înfricoşătoare, s-au umplut de groază, în timp ce preotul a căzut în genunchi 
în faţa tuturor şi şi-a mărturisit chiar atunci păcatul. 

5. Sfântul Columba a purtat mare grijă şi pentru irlandezii care trăiau în Scoţia. De 
altfel, cuviosului i se cerea întotdeauna sfat în toate lucrurile ce ţineau de conducerea 
ţării, deoarece toţi oamenii erau încredinţaţi că sfaturile pe care le dădea Columba 
erau insuflate de însuşi Dumnezeu. Când se afla odată în insula Hinba, a văzut în 
vedenie un înger, care ţinea în mână o carte de sticlă, în care erau scrise numele 
tuturor domnitorilor Dalriadei. îngerul îi poruncea cuviosului să meargă la Iona, 
pentru a-1 unge rege pe Aidan, cel pe care-1 vedea scris în carte. Columba ar fi vrut 
însă să fie uns rege fratele său, şi pentru aceea şovăia. Atunci îngerul, pentru a-i arăta 
că aceea este poruncă a lui Dumnezeu, a luat un bici şi 1-a lovit pe sfânt cu putere: „Să 

fii încredinţat că sunt trimis la tine de Dumnezeu cu cartea de sticlă, pentru ca după 
cuvintele pe care le-ai citit, să-1 aşezi pe Aidan la domnie; dar dacă nu vei primi să 
asculţi porunca, te voi lovi din nou." După ce trei nopţi la rând i s-a arătat îngerul, 
sfântul a primit cuvintele lui ca fiind voia lui Dumnezeu. S-a întors la Iona, şi 
găsindu-1 acolo pe Aidan, 1-a uns rege. în timpul sfinţirii, i-a profeţit acestuia despre 
toţi urmaşii lui, spunându-i că atâta vreme vor rămâne ei pe tron, câtă vreme nu vor 
face rău neamului din care se trăgea Columba. într-adevăr, când peste mulţi ani 
strănepoţii lui Aidan au jefuit pământurile familiei lui Columba, domnia a fost luată 
din mâinile lor. 

Prin bărbăţia şi hotărârea sa în faţa tuturor, sfântul şi-a făcut şi o mulţime de duşmani. 
Dumnezeu însă întotdeauna îi păzeşte pe aleşii Săi, şi nu lasă răutatea vrăjmaşului să-i 
vatăme în vreun fel. De pildă, odată, când un nelegiuit îl căuta pe Columba vrând să-1 
omoare, un ucenic de-al sfântului s-a îmbrăcat cu haina părintelui său, pentru a-1 
apăra. Ucigaşul, nebănuind nimic, a venit într-o noapte şi găsindu-1 pe ucenicul cel 
credincios astfel îmbrăcat, şi-a înfipt cu putere suliţa în el. însă aceasta, în chip 
minunat, nu a străpuns mantia sfântului, de parcă ar fi atins cel mai tare scut. 
Nelegiuitul a plecat fără să-şi dea seama că gândurile sale nu se împliniseră. Peste un 
an, în timp ce sfântul stătea în chilia sa, le-a spus ucenicilor săi că cel ce încercase să-1 
omoare în chip mişelesc tocmai atunci îşi primea pedeapsa de la Dumnezeu, fiind ucis 
pe câmpul de luptă. 

6. Cu trecerea timpului, sfântul şi-a biruit pe deplin firea iute pe care o moştenise de 
la strămoşii săi. Astfel, se păstrează o povestire în care se poate vedea gingăşia 
sufletească a omului lui Dumnezeu, dar şi dragostea cea mare pe care el o purta ţării 
sale. Odată, în vremea când stătea în Iona, a chemat pe unul dintre fraţi şi i-a spus să 
meargă pe ţărmul de apus al insulei, şi să aştepte un cocor care o să ajungă acolo cu 
totul sfârşit de putere. „îngrijeşte acea pasăre cu blândeţe, du-o în vreo casă din 
vecini, unde să poată fi primită cu bunătate şi hrănită vreme de trei zile. [...] Această 
pasăre ţi-o încredinţez cu atâta grijă," a mai adăugat sfântul „pentru că vine din ţara 
noastră." 

7. într-o altă zi, cuviosul a chemat pe doi dintre ucenicii săi, poruncindu-le să meargă 
într-o insulă din apropiere. Acolo aveau să găsească un hoţ care stătea ascuns în 
timpul zilei, şi noaptea ieşea din ascunzătoare pentru a fura din focile mănăstirii. Cei 
doi l-au găsit pe hoţ şi l-au adus la Columba pentru a fi pedepsit. Omul a ajuns în faţa 
sfântului speriat de moarte. însă cuviosul, cu voce liniştită, doar 1-a mustrat pentru 
păcatul de a fura, spunându-i că dacă duce lipsă de ceva poate oricând să vină să 
ceară. Şi pentru a nu-1 slobozi cu mâna goală, i-a dat nişte berbeci din turma 
mănăstirii. La puţin timp după aceasta, sfântul 1-a chemat pe Baithene şi 1-a trimis la 
hoţ cu o oaie mare şi cu mai mulţi saci de grâu. Deşi mirat, ucenicul a ascultat 
porunca cuviosului. De-abia când a ajuns acolo a înţeles fapta stareţului său, deoarece 
omul tocmai murise, iar darurile sfântului au putut fi folosite la înmormântarea 
bietului ţăran. 

8. Cu cât cuviosul sporea în vârstă, cu atât primea mai multe daruri de la Dumnezeu. 
Astfel că la anii bătrâneţii ajunsese un adevărat înger în trup, care sălăşluia mai mult 
cu mintea la lucrurile cereşti, decât la cele pământeşti. Pentru aceasta, s-a învrednicit 
de mulţime de descoperiri, dintre care unele s-au arătat şi ucenicilor săi. Astfel, de 
multe ori în timp ce se ruga, era înconjurat de o lumină nepământeană. Odată, de 
pildă, casa în care se închisese pentru a se nevoi a fost cuprinsă vreme de trei zile de o 
strălucire fără seamăn. Altădată, în timp ce se ruga pe ascuns în biserică, la miezul 
nopţii, unul dintre fraţi, care se afla acolo din întâmplare, a putut să-1 vadă înconjurat 
de o lumină mai puternică decât cea a soarelui. într-o altă zi, în timp ce se afla pe 

insula Hinba, au venit să-1 vadă Sfinţii Comgall, Kenneth, Brendan şi Cormac. Cei 
cinci au hotărât să slujească, în semn de mulţumire, Sfânta Liturghie. După ce aceasta 
s-a terminat, Brendan le-a mărturisit tuturor că în timpul sfinţirii Darurilor a văzut o 
minge de foc deasupra capului lui Columba, care apoi s-a ridicat încet către cer. 
De asemenea, din când în când chiar sfântul mărturisea fiilor săi despre descoperirile 
pe care le avea. De pildă, într-o dimineaţă devreme 1-a chemat în grabă pe Diormit, 
ucenicul său de chilie, şi i-a spus: „Pregăteşte repede (cele necesare) pentru slujirea 
Sfintei împărtăşanii, căci astăzi este ziua de naştere a Sfântului Brendan" . La uimirea 
ucenicului, sfântul a mărturisit că în noaptea de dinainte văzuse în vedenie cerurile 
deschizându-se, şi cete îngereşti coborând pentru a întâmpina sufletul cel biruitor al 
lui Brendan . 

în acelaşi chip, altădată, când stătea împreună cu un fiu duhovnicesc, sfântul s-a 
luminat dintr-o dată la faţă, mărturisindu-i ucenicului că tocmai atunci vedea sufletul 
unei femei fiind purtat la cer de mai mulţi îngeri. La un an după această întâmplare, 
sfântul, fiind împreună cu acelaşi ucenic, i-a făcut acestuia o altă descoperire: „Văd 
un lucru minunat; iată, femeia despre care ţi-am vorbit în urmă cu un an, întâlneşte 
acum în văzduh sufletul soţului ei, şi alături de sfinţii îngeri începe să se lupte pentru 
el cu puterile cele vrăjmaşe; însă va birui, pentru că are ajutor chiar firea cea curată a 
omului." 

Sfântul a primit însă şi mare putere asupra duhurilor necurate. De pildă, odată, când a 
ieşit în pădure pentru a se ruga, a fost întâmpinat de o mulţime nenumărată de draci, 
care vroiau să îi atace mănăstirea şi să piardă cât mai mulţi dintre călugări. Cu darul 
pe care-1 avea, şi ajutat de îngerii care îi veniseră în ajutor, sfântul i-a alungat pe 
vrăjmaşi din insula sa. Apoi a venit repede înapoi în mănăstire, unde le-a povestit 
fraţilor cele întâmplate, descoperindu-le de asemenea că dracii, spumegând de mânie, 
s-au îndreptat înspre schitul din insula Ethica, unde era stareţ Baithene, pentru a face 
ispite acolo. După două zile, sfântul le-a spus bucuros ucenicilor că Baithene, luminat 
fiind de Dumnezeu, rânduise în tot schitul post şi rugăciune, pentru a se apăra de 
atacurile drăceşti, astfel că doar un singur călugăr pierise. 

9. într-o toamnă oarecare, la câţiva ani înainte de moartea sfântului, fraţii au ieşit la 
câmp pentru a strânge roadele pământului. în prima seară, în timp ce se întorceau de 
pe câmp, a simţit fiecare ceva cu totul deosebit, însă, din smerenie, nici unul nu a 
îndrăznit să vorbească celorlalţi despre asta. Lucrul acesta s-a întâmplat însă mai 
multe zile la rând, de fiecare dată în acelaşi loc şi la aceeaşi oră. într-una din seri, 
când tocmai treceau pe acolo, Baithene i-a oprit şi le-a spus că dacă vreunul dintre ei 
simte ceva neobişnuit, să grăiască cu voce tare. Cel mai bătrân dintre ei a ascultat de 
porunca lui Baithene, şi a spus: „Atât în zilele din urmă, cât şi chiar acum, am simţit o 
mireasmă aşa de minunată, de parcă toate florile pământului s-ar fi adunat într-un 
singur loc; am simţit de asemenea o strălucire de căldură înăuntrul meu, defel 
dureroasă, ci chiar nespus de plăcută, şi o anumită bucurie neobişnuită şi de negrăit, 
revărsată în inima mea, care dintr-odată atâta mă împrospătează şi mă veseleşte, încât 
uit de orice fel de durere şi oboseală. Chiar şi povara pe care o port în spate, oricât e 
de grea, este într-un chip tainic atât de mult uşurată, încât, din acest loc până la 
mănăstire, mi se pare că nu mai am nimic în spate." Şi toţi, însufleţiţi, au mărturisit că 
simt acelaşi lucru. Iar apoi, nespus de uimiţi, s-au aşezat cu toţii în genunchi, rugându- 
1 pe Baithene să le lămurească pricina pentru care au parte de această mângâiere 
neobişnuită. „Ştiţi cu toţii," le-a răspuns Baithene, „grija nespusă pe care ne-o poartă 
părintele nostru Columba, şi cum, veşnic atent la truda noastră, este întotdeauna 
mâhnit când ne întoarcem la mănăstire mai târziu decât de obicei. Şi acum, pentru că 

nu poate veni chiar el să ne întâmpine, duhul lui ne iese înainte în timp ce mergem, şi 
ne aduce aşa de mare alinare." 

Moartea sfântului 

1. Iată însă că se apropia şi vremea ca sfântul lui Dumnezeu să se odihnească de 
luptele şi de ostenelile sale, şi să se mute în cereştile lăcaşuri. într-una din zile, când 
se afla în Iona împreună cu doi ucenici, faţa sa a strălucit dintr-odată de o bucurie fără 
margini. însă la scurt timp, fiind încă luminat de veselia aceea de negrăit, faţa i s-a 
întunecat, şi lacrimi de tristeţe au început să-i curgă din ochi. Cei doi fraţi au început 
să-1 întrebe cu stăruinţă despre pricina bucuriei şi apoi a mâhnirii sale. Până la urmă, 
pentru a nu-i întrista, Columba a primit să le mărturisească cele ce-i fuseseră 
descoperite. Chiar în ziua aceea se împlineau treizeci de ani de când sfântul ajunsese 
în Iona. în toată şederea sa acolo, el îl rugase cu stăruinţă pe Dumnezeu ca în al 
treizecilea an să-1 dezlege de legătura cu trupul cel pământesc şi să-1 ducă la Sine. Şi 
într-adevăr, văzând îngerii trimişi să-i ia sufletul, se umpluse de negrăită bucurie. însă 
apoi faţa i se acoperise cu mare supărare, deoarece îngerii se opriseră dintr-odată din 
drumul lor. „Căci nu le este îngăduit să se apropie de mine," le-a lămurit sfântul, 
„deoarece acel lucru pe care Dumnezeu mi 1-a dăruit după ce m-am rugat Lui cu toată 
puterea mea - anume, ca să plec din lume la El în această zi - 1-a schimbat într-o 
clipă, ascultând rugăciunile pe care le fac pentru mine atât de multe biserici." 
Cuviosului i se mai dăduse să trăiască pe acest pământ încă patru ani. 
Astfel, sfântul şi-a ştiut ziua sfârşitului cu mult înainte ca ea să vină. După patru ani, 
într-o zi de mai, deşi era bătrân şi bolnav, a mers cu un car până la câmpul unde 
lucrau fraţii. Le-a mărturisit că Dumnezeu îi îngăduise să plece cu o lună înainte, însă 
pentru că sfântul nu voise să le strice sărbătoarea Paştilor, a hotărât să mai amâne încă 
puţin plecarea. Apoi, cu faţa înspre răsărit, a binecuvântat insula, şi de atunci înainte 
şerpii otrăvitori nu au mai putut face rău nimănui. 

Cu o săptămână înainte de a muri, duminica, în timp ce slujea Sfânta Liturghie, faţa i 
s-a luminat din nou de mare bucurie. După slujbă le-a mărturisit celorlalţi că un înger 
venise să-1 vestească că Dumnezeu cerea de la ei o comoară foarte dragă Lui. Nimeni 
n-a înţeles că sfântul vorbea chiar despre sufletul său. 

Apoi, sâmbăta următoare, deşi era aşa de bătrân (avea 76 de ani), s-a dus împreună cu 
Diormit, ucenicul său, ca să binecuvânteze mănăstirea. Pentru că pomenea mereu de 
sfârşitul său, Diormit s-a mâhnit, însă cuviosul i-a spus cu glas mângâietor: „Această 
zi este numită în Sfintele Scripturi sâmbătă (sabat), care înseamnă odihnă. Şi astăzi cu 
adevărat este sâmbătă pentru mine, pentru că este ultima zi din această viaţă trudnică a 
mea, şi întru ea mă voi odihni după oboseala muncilor mele; şi astăzi, la miezul 
nopţii, când va începe ziua cea mare a Domnului, mă voi duce, după cuvântul 
Sfintelor Scripturi, pe calea părinţilor noştri." 

în timp ce şedea împreună cu ucenicul său, care plângea cu amar pentru cele ce-i 
fuseseră vestite, iată, a venit calul cu care fraţii aduceau laptele la mănăstire. Şi, ca şi 
cum ar fi înţeles cele ce aveau să se întâmple, şi-a lipit capul de pieptul cuviosului, şi 
a început şi el să plângă, asemenea unui om. în timp ce stătea astfel, cuviosul a 
binecuvântat din nou mănăstirea, profeţind despre ea: „Cât de mic şi sărăcăcios este 
acest loc, totuşi va fi ţinut la mare şi neobişnuită cinste, nu doar de regii şi de poporul 
Scoţiei, ci şi de conducătorii neamurilor străine şi sălbatice, şi de supuşii lor; chiar şi 
sfinţii altor biserici îl vor privi cu nu puţină dragoste." 

Apoi s-a întors la chilia sa. Chiar şi în ultima zi a continuat să scrie din Sfânta 
Scriptură. Ultimele cuvinte pe care le-a scris au fost cele din Psalmul 33: „Iar cei ce-L 

caută pre Domnul, nu se vor lipsi de tot binele." După ce a încheiat astfel, s-a dus la 
biserică, la vecernie. Intrând apoi din nou în chilia sa, a rostit fraţilor ultimele sale 
poveţe: „Acestea, o, copiii mei, sunt ultimele cuvinte pe care vi le spun - să fiţi în 
pace, şi să aveţi dragoste neprefăcută între voi; şi dacă veţi urma astfel pilda sfinţilor 
părinţi, atunci Dumnezeu, Mângâietorul celor buni, vă va fi ajutor; iar eu, rămânând 
întru El, voi mijloci pentru voi; şi El vă va da nu numai îndeajuns pentru a vă 
îndestula nevoile vieţii acesteia, dar vă va şi împodobi cu bunele şi veşnicele răsplăţi 
care sunt gătite celor care îi împlinesc poruncile." 

După aceasta, aşteptând ceasul fericit al plecării sale, cuviosul a rămas tăcut. Când 
însă a auzit clopotele bătând miezul nopţii, de îndată s-a ridicat, şi înainte ca ceilalţi 
să-şi dea seama ce face, a fugit în biserică. Doar Diormit a reuşit să-1 urmeze 
îndeaproape. Când acesta a ajuns la uşa bisericii, a văzut o lumină minunată, însă 
aceasta s-a stins de îndată ce ucenicul a intrat. La scurtă vreme au ajuns şi ceilalţi 
fraţi, cu lumânări, şi l-au găsit pe părintele lor întins pe jos în faţa altarului, cu capul la 
pieptul lui Diormit. înainte ca sufletul său să plece pentru totdeauna, Diormit i-a 
ridicat mâna şi, pentru că sfântul nu mai putea vorbi nimic, i-a binecuvântat astfel, 
pentru ultima dată, pe fraţi. Apoi, uşor, uşor, sufletul său şi-a luat zborul. Faţa însă a 
continuat să-i rămână luminoasă, roşie, de parcă nu murise, ci numai dormea. Era 
noaptea de 9 iunie a anului 597. în timpul acesta, mulţi dintre ucenicii săi din Irlanda, 
dar şi alţi oameni care nu-1 cunoşteau pe sfânt, au văzut venind dinspre Iona o lumină 
strălucitoare, şi au auzit cântece de o negrăită frumuseţe umplând cerul. 
Cu câteva zile înainte de moarte, cuviosul profeţise că la înmormântarea sa nu vor lua 
parte decât călugării mănăstirii. într-adevăr, după ce vreme de trei zile fraţii au cântat 
neîntrerupt slujbele cuvenite pentru părintele lor, s-a pornit o furtună cumplită pe 
mare, astfel că nimeni nu a mai putut să ajungă la mănăstire. După slujbă, fraţii au 
îmbrăcat trupul lui Columba cu un giulgiu curat de pânză, şi apoi, punându-1 în sicriul 
care îi fusese pregătit, l-au aşezat cu mare cinste şi cu mare plâns în mormânt. 
2. Sfântul a continuat să povăţuiască poporul chiar şi după moartea sa. Astfel, în 
Irlanda trăia un tânăr, pe nume Fintan, care avea să ajungă un mare sfânt . Acesta 
ardea de dorinţa de a merge la Iona, pentru a intra în obştea condusă de Columba. S-a 
dus astfel la un preot îmbunătăţit din Irlanda pentru a-i cere binecuvântare să plece. 
Tocmai când cei doi vorbeau, au venit din Britania nişte ucenici de-ai lui Columba, 
vestindu-le despre moartea cuviosului. Cei doi au izbucnit în plâns. Aflând însă că 
urmaş al lui Columba fusese aşezat Baithene, Fintan a hotărât să meargă acolo şi să 
intre în obştea condusă de noul stareţ, care urma întru totul în sfinţenie părintelui său. 
Când Fintan a ajuns la Iona, şi i-a spus lui Baithene despre dorinţa sa, stareţul 1-a 
lămurit că nu poate să-1 primească în mănăstire, deoarece Columba îi profeţise cu 
mult timp în urmă despre venirea sa: „La scurtă vreme după dorita şi mult-aşteptata 
mea plecare la Domnul," spusese Columba, „va veni un frate pe nume Fintan, care 
acum îşi păzeşte în curăţie anii tinereţii şi se învaţă în Sfintele Scripturi, cerându-ţi să 
intre în această mănăstire a noastră. însă aceasta nu i-a fost rânduit de înainte-ştiinţa 
lui Dumnezeu, ca el să fie călugăr la vreun stareţ, deoarece a fost ales de Dumnezeu 
ca el însuşi să fie stareţ a multor călugări şi să conducă mulţime nenumărată de suflete 
în împărăţia cea cerească." Auzind aceste cuvinte, Fintan I-a mulţumit cu lacrimi în 
ochi lui Dumnezeu pentru descoperirea de care îl învrednicise prin robul Său, Sfântul 
Columba. 

După ce cuviosul a ajuns în cereştile locaşuri, în faţa tronului lui Dumnezeu, el s-a 
putut ruga, după cum făgăduise, cu mult mai multă uşurinţă, atât pentru fiii săi, cât şi 
pentru toţi cei ce-i cereau ajutorul cu credinţă. Mai ales, Columba era grabnic ajutător 
pentru întreg poporul Scoţiei, pe care se străduise să-1 aducă jertfă curată lui Hristos 

Dumnezeu. De aceea, nenumăraţi oameni au început să vină la Iona pentru a primi 
dezlegare de orice neputinţă sau greutate care îi apăsa. în scurtă vreme, mănăstirea a 
ajuns cel mai mare loc de pelerinaj din întreaga Scoţie şi o adevărată lumină pentru 
toate pământurile dimprejur . Moaştele sfântului, preaslăvite prin nenumărate minuni, 
au rămas la Iona până în anul 849, când, din pricina multelor atacuri ale vikingilor, 
călugării au fost nevoiţi să le mute la Dunkeld. 

Pentru rugăciunile Sfântului Cuviosului Părintelui nostru Columba, Doamne Iisuse 
Hristoase, Fiul lui Dumnezeu, miluieşte-ne şi ne mântuieşte pe noi. Amin! 



Viaţa Sfântului Cuthbert din Lindisfarne 
Troparul Sfântului Cuthbert, glas V: 

0, făcătorule de minuni al Britaniei, Sfinte Părinte Cuthbert, binecuvântatule slujitor 
al lui Dumnezeu, care ai vorbit cu îngerii şi care prin propovăduirea ta te-ai făcut uşă 
de mântuire multora. Acum cinstim şi noi pomenirea ta, şi îţi cântăm cântări de laudă. 
Slavă lui Dumnezeu, Cel ce te-a slăvit pe tine! 

Introducere 

Sfântul Cuthbert, unul dintre cei mai cinstiţi şi mai iubiţi sfinţi englezi, a fost numit în 
vechime „făcătorul de minuni al Angliei." Astăzi, credincioşii ortodocşi îl numesc 
„Sfântul Serafim de Sarov al Angliei." Viaţa lui Cuthbert, scrisă la puţină vreme după 
moartea sa, de către Cuviosul Beda , şi socotită una dintre cele mai minunate vieţi de 
sfinţi din apus, arată că amândouă numirile sunt la fel de îndreptăţite şi de adevărate. 
Aceasta deoarece cei doi sfinţi, deşi au trăit la mai mult de o mie de ani unul după 
altul şi la o depărtare de câteva mii de kilometri, au fost amândoi însufleţiţi de acelaşi 
Duh Sfânt şi de aceeaşi credinţă, şi au dobândit amândoi aceeaşi împărăţie a cerului, 
cea gătită nouă de bunul Dumnezeu. Pe scurt dar, ne vom strădui să arătăm care sunt 
pricinile evlaviei cu care a fost şi este cinstit Sfântul Cuthbert, atât de către englezii 
drept credincioşi din vechime, cât şi de către creştinii ortodocşi de acum. 

Naşterea, copilăria şi anii de tinereţe ai sfântului 

1. Sfântul Cuthbert s-a născut într-o familie engleză bogată şi de neam mare, în partea 
de miazănoapte a Angliei , în jurul anului 634 d. Hr . Dumnezeu a hotărât să arate de 
la o vârstă fragedă că-1 alesese pe Cuthbert ca să fie un luminător şi un mângâietor al 
poporului englez, care tocmai ieşise din apele cele de viaţă făcătoare ale botezului. 
Totuşi, copil fiind, nimic nu lăsa să se înţeleagă viaţa aspră şi desăvârşită la care avea 
să fie chemat. Ba dimpotrivă, până la vârsta de opt ani sfântul îşi petrecea întreg 
timpul alături de cei de o vârstă cu el, în jocuri lipsite de grijă şi pline de veselie. Se 
distingea între toţi printr-o vioiciune şi o isteţime deosebită, cu care câştiga toate 
jocurile fără nici o greutate, încât chiar şi când ceilalţi cădeau istoviţi, el căuta pe 
cineva cu care să se întreacă. Dar pronia lui Dumnezeu cea nepătrunsă de mintea 
omenească a găsit un chip cu totul minunat de a-1 chema pe alesul Său. Astfel, când 
acesta era în vârstă de opt ani, şi se juca după obiceiul lui pe dealurile dimprejurul 
casei, unul dintre cei ce se aflau împreună cu el, un prunc de trei ani, a început să-1 
ocărască cu cuvinte aspre, mustrându-1 pentru faptul că îşi pierde timpul şi puterile în 

jocuri deşarte şi fără folos. Mai întâi, Cuthbert nu a luat în seamă cuvintele pruncului 
şi chiar a început să-şi bată joc de el, încât copilul a început să plângă. Când Cuthbert 
a încercat să-1 liniştească, pruncul i-a răspuns cu glas prorocesc: 
„De ce, o, preasfinţite preotule şi episcopule Cuthbert, continui să faci ceea ce este 
atât de împotriva firii, cât şi a treptei tale? Cât de rău îţi stă să te joci cu copii, tu, care 
ai fost ales de Dumnezeu pentru a insufla vârtutea în sufletele celor mai bătrâni decât 
tine!" 

Deşi vorbele pruncului au rămas de neînţeles pentru ceilalţi, ele au mers drept în 
inima lui Cuthbert, care şi-a lepădat de atunci fără zăbavă jocurile, pus fiind pe 
gânduri, căci simţea în sufletul lui că Duhul Sfânt fusese Cel ce grăise prin gura 
copilului. Să nu mire pe nimeni că Dumnezeu a ales un prunc lipsit de minte pentru a- 
şi arăta voia Sa cea preasfântă, căci căile lui Dumnezeu sunt adânc mare şi nu îi este 
dat omului să le judece pe ele. Acelaşi Duh Sfânt care acum grăise prin gura unui 
prunc, în vremurile de dinainte a ales un măgar, cel al lui Valaam, pentru a-i arăta 
proorocului prostia sa. Căci „Dumnezeu pre cele de neam prost şi nebăgate în seamă 
ale lumii au ales, şi pre cele ce nu sunt, ca pre cele ce sunt să strice." 

2. Pentru curăţia lui, de multe ori Cuthbert s-a învrednicit să fie slujit şi ajutat de 
îngeri. Odată, îmbolnăvindu-se la unul din genunchi, care i se umflase şi îl durea 
îngrozitor, încât nici nu mai putea merge, a văzut un călăreţ apropiindu-se de el. 
Acesta avea înfăţişarea unui om de neam mare, şi sfântul s-a mâhnit că nu putea să-1 
primească după cuviinţă. Oaspetele, auzind pricina întristării lui, 1-a sfătuit să fiarbă 
nişte făină în lapte, şi să-şi spele umflătura. După câteva zile, făcând cele ce i spusese, 
Cuthbert şi-a revenit în întregime. 

3. încă tânăr fiind, sfântul s-a învrednicit să săvârşească multe minuni, care în scurtă 
vreme i-au adus cinstirea şi dragostea oamenilor. Odată, Dumnezeu a voit să arate 
celorlalţi puterea rugăciunii făcute din inimă. Locul unde trăia Cuthbert era în 
apropierea unei mănăstiri numită Jarrow, care se afla la gura râului Tyne. Deoarece în 
ţinutul acela nu se găseau lemne, călugării erau nevoiţi să le aducă pe plute din susul 
râului. într-o zi, venind după obiceiul lor cu plutele pline de lemn şi ajungând în 
apropierea mănăstirii, se pregăteau să aducă încărcătura la mal. Dintr-odată însă s-a 
pornit o vijelie puternică, care a împrăştiat plutele, ducându-le ca pe nişte cutii de 
chibrituri înspre mare. Văzând cei din mănăstire neaşteptata nenorocire, au sărit în 
ajutorul fraţilor lor, însă în ciuda tuturor strădaniilor nu au izbutit să facă nimic. 
Lepădând orice nădejde în vreun ajutor omenesc, s-au aşezat cu toţii la rugăciune 
către Dumnezeu pentru a-i izbăvi pe cei aflaţi în primejdie. însă Dumnezeu a întârziat 
să le asculte cererile, poate pentru a arăta credinţa lui Cuthbert. 

între timp, pe celălalt mal se adunase o mulţime mare de ţărani. Văzând plutele duse 
încoace şi-ncolo de mânia valurilor, aceştia au început să-i ocărască cu răutate pe 
călugări, spunând că nenorocirea aceea li se întâmplase din pricina vieţii lor îngereşti. 
Cuthbert, care se afla între ei, a început să-i mustre fără şovăială pentru cuvintele lor. 
însă oamenii, care nu demult lepădaseră credinţele lor păgâne, s-au aprins şi mai tare, 
strigând sfântului că aceasta este pedeapsa zeilor pentru faptul că acei călugări 
luptaseră împotriva credinţei păgâneşti. Văzând învârtoşarea inimii lor, omul lui 
Dumnezeu a fost rănit la inimă, şi înţelegând că vorbele nu mai pot să-i schimbe pe 
necredincioşi, a căzut cu lacrimi la pământ, începând să se roage cu căldură pentru 
scăparea celor ce erau în pragul morţii. Iar Dumnezeu nu a lăsat neauzită rugăciunea 
lui cea fierbinte. în timp ce Cuthbert se ruga, vântul şi-a schimbat dintr-odată direcţia, 
aducând în câteva minute plutele nestricate la mal, şi lăsându-i pe fraţi teferi şi 
nevătămaţi. Ţăranii, văzând minunea vădită a sfântului, au rămas muţi de uimire şi 

ruşinaţi în necredinţa lor. De atunci, ori de câte ori îl vedeau pe Cuthbert, i se plecau 
adânc, cinstindu-1 ca pe un om bineplăcut al lui Dumnezeu. 

4. Odată sfântul se afla plecat cu oile departe de casă, împreună cu nişte însoţitori. Era 
noapte, şi în timp ce aceştia dormeau, el, după obiceiul său, priveghea în rugăciune. 
Dintr-odată a văzut o lumină puternică răspândindu-se din cer, şi a auzit nişte voci 
care cântau o melodie nespus de frumoasă. A văzut în această lumină o mulţime de 
îngeri coborând spre pământ, de unde au luat degrabă, în rândurile lor, un suflet 
omenesc, care strălucea la rândul lui ca soarele. Apoi s-au întors împreună cu acel 
drept în slava cea cerească. Atâta bucurie a simţit sufletul sfântului atunci, încât a 
început să-I mulţumească cu lacrimi lui Dumnezeu pentru minunea de care-1 
învrednicise, hotărând să lepede toate pentru a putea câştiga şi el acea fericire 
cerească şi pentru a intra în lumina pe care o văzuse strălucind din cer. După ce 
sufletul i s-a mai liniştit, s-a grăbit la prietenii lui, pentru a le aprinde şi lor inima de 
dragoste dumnezeiască. 

„Cât de nenorociţi suntem, că ne lăsăm în voia somnului şi a lenei, aşa încât niciodată 
nu vedem slava celor ce priveghează cu Hristos mereu. Iată, după aşa o scurtă 
priveghere, ce minunăţii am văzut. Poarta Raiului s-a deschis şi o ceată de îngeri a dus 
înăuntru sufletul unui om sfânt. Câtă vreme noi încă suntem în întunericul cel mai 
adânc, el are bucuria de a privi de-a pururi în palatele Raiului, împreună cu Regele 
cerului." 

în ziua următoare a aflat că, în timp ce el avea vedenia, Sfântul Aidan, episcopul de 
Lindisfarne, trecuse la cele veşnice . Auzind aceasta, şi-a părăsit oile, cu gândul de a 
intra în mănăstire. 

5. După ce a ajuns acasă, a hotărât însă ca, înainte de a pleca din lume, să-şi încheie 
toate socotelile cu aceasta. Astfel, într-una din zile, când călătorea spre un loc 
depărtat, a intrat într-un sat şi s-a hotărât să se oprească pentru a se odihni un pic, fiind 
mai îngrijorat de hrana pentru calul său, decât de el însuşi. Era ceasul al treilea din zi . 
A intrat în casa unei femei foarte evlavioase, care primindu-1 cu dragoste, 1-a întrebat 
ce să-i pregătească de mâncare. însă pentru că era vineri, sfântul nu a primit nimic, 
căci avea rânduiala de a nu mânca până la ceasul al nouălea, în cinstea morţii celei de 
pe cruce a Domnului şi Mântuitorului nostru. Deşi femeia a stăruit îndelung, 
spunându-i că nu va mai întâlni alte sate în drum, unde să poată găsi ceva de mâncare, 
Cuthbert a rămas neclintit în hotărârea lui. Astfel că, după ce s-a odihnit o vreme, şi-a 
continuat drumul. Făcându-se seară, a văzut că femeia avusese dreptate, căci nu 
dăduse peste nici o locuinţă omenească în drumul său. Când tocmai se gândea unde să 
înnopteze, a văzut nişte mici colibe păstoreşti, părăsite, şi s-a gândit să se 
adăpostească într-una din ele. Şi-a legat calul de un perete al colibei şi a început să se 
roage. Trecând destul timp, şi-a ridicat ochii din Psaltire, căci citea psalmi, şi a văzut 
calul rupând nişte paie din acoperiş, pentru a mânca. Dintr-odată, o legătură înfăşurată 
în pânză a căzut pe podea împreună cu paiele. Deşi ajunase întreaga zi, sfântul nu s-a 
grăbit să vadă ce se afla înăuntru, ci şi-a continuat netulburat rugăciunea, după 
cuvântul Mântuitorului nostru, că „nu numai cu pâine va trăi omul, ci cu tot cuvântul 
ce iese din gura lui Dumnezeu" . De-abia după ce şi-a terminat rânduiala de rugăciune 
s-a ridicat şi a dezvelit legătura, în care a găsit o bucată de pâine încă caldă, care era 
de-ajuns pentru o masă. A rupt-o în două, dând jumătate calului, iar pe cealaltă a 
mâncat-o el, mulţumind lui Dumnezeu pentru purtarea Sa de grijă cea nemăsurată: 
„O, Doamne, posteam pentru dragostea Ta şi în schimb Tu m-ai hrănit atât pe mine, 
cât şi pe animalul meu. Binecuvântat să fie numele Tău!" . Căci Dumnezeu, Cel ce a 
zis: „Căutaţi voi întâi împărăţia lui Dumnezeu, şi toate acestea [lucrurile trupeşti] se 
vor adăuga vouă" , nu şi-a lepădat făgăduinţa. 

Intrarea în mănăstire şi viaţa la Melrose 

6. Până la urmă, vremea a venit ca sfântul lui Dumnezeu să-şi împlinească dorinţa cea 
mai tainică a inimii sale. A hotărât să părăsească lumea pentru a se putea închina cu 
desăvârşire Celui Care-i rănise inima prin descoperirile cele cereşti. S-a gândit mult 
spre ce mănăstire să-şi îndrepte paşii, şi până la urmă a ales-o pe cea din Melrose, 
unde strălucea Sfântul Boswell . Fiind bogat, Cuthbert a venit la mănăstire călare, 
îmbrăcat cu toate hainele sale mireneşti. Din întâmplare, chiar atunci la poarta 
mănăstirii se afla Boswell, care avea darul proorociei, şi care, văzându-1 pe Cuthbert, 
a spus doar atât călugărilor care se aflau împreună cu el: „Iată robul Domnului." 
Aflând dorinţa sfântului de a se călugări, Eata, stareţul mănăstirii , a fost îndemnat de 
Duhul Sfânt să-1 tundă chiar atunci pe omul lui Dumnezeu, şi astfel Cuthbert a ajuns 
unul dintre fraţii mănăstirii. „Odată primit, era atent să urmeze celorlalţi în împlinirea 
rânduielii călugăreşti. îi depăşea pe toţi în râvnă pentru ascultarea cea mai desăvârşită. 
Priveghea, se ruga, lucra şi citea mai mult decât oricare altul.[...] Era puternic, astfel 
că putea să ducă la bun sfârşit tot ceea ce îşi punea în gând." 

7. După ce a trăit câţiva ani în mănăstirea de la Melrose, a fost mutat de către Eata în 
nou înfiinţata mănăstire din Ripon, împreună cu alţi câţiva fraţi, pentru a pune acolo 
temeliile unei mănăstiri cu viaţă de obşte. Aici nu a stat mult timp, căci în curând 
vremurile s-au arătat potrivnice. Totuşi, fiind însărcinat cu ascultarea de arhondar, a 
avut o descoperire dumnezeiască care 1-a întărit în credinţă şi în hotărârea de a-şi mări 
ne voinţele şi înfrânarea. Intrând într-o dimineaţă în arhondaric, a dat peste un tânăr 
care părea venit de departe. După ce 1-a primit după cum se cuvine pe noul sosit, 
spălându-i mâinile şi picioarele, sfântul 1-a îndemnat să aştepte până ce îi va pregăti 
masa. Când s-a întors cu mâncarea, tânărul dispăruse. Cuthbert s-a dus până la uşă, şi 
deşi tocmai ninsese şi zăpada era proaspătă, nu a văzut nici o urmă de paşi. Mai mult, 
pe pragul uşii a găsit trei felii de pâine, neobişnuit de albe şi de moi. Văzând aşa o 
minune, sfântul a început să tremure, dându-şi seama că Dumnezeu îl învrednicise să 
guste puţin din bunătăţile cele netrecătoare ale Raiului. 

Despre viaţa în obşte a omului lui Dumnezeu, Cuviosul Beda spune următoarele 
lucruri: „Cuthbert era un om foarte plăcut şi binevoitor. De obicei, când vroia să le 
dea fraţilor pilde de viaţă dumnezeiască, se mărginea să le povestească din vieţile 
sfinţilor, însă câteodată, cu toată smerenia, pomenea şi de harismele sale. Uneori făcea 
aceasta în chip deschis, iar alteori vorbea la persoana a treia, ca şi cum ar fi vorbit 
despre altcineva." 

8. întorcându-se după câtva timp la Melrose, a fost lovit de ciumă, care pe atunci 
bântuia în întreaga ţară. Fiind pe patul de moarte, fraţii erau foarte tulburaţi, deoarece 
sfântul era o lumină pentru întreaga obşte, şi ei simţeau că nu s-ar putea lipsi de un 
asemenea ajutor şi povăţuitor. Pentru aceea, au hotărât să facă o priveghere de toată 
noaptea pentru sănătatea lui, fără a-i spune însă nimic. Când a doua zi unul dintre 
călugări i-a vestit că se rugaseră pentru el, Cuthbert a răspuns: „Pentru ce dar mai zac 
aici? De bună seamă că Dumnezeu a auzit rugăciunile atâtor oameni buni. Ia aduceţi- 
mi papucii şi toiagul!" . Deşi se simţea foarte slăbit, sfântul s-a ridicat şi s-a străduit să 
meargă cu ajutorul băţului. După câteva zile îşi recăpătase toate puterile, însă a 
continuat să simtă o durere înăuntrul trupului, care apoi 1-a necăjit întreaga viaţă. 
Văzându-1 sănătos, Boswell a profeţit că nu mai avea să fie lovit vreodată de ciumă. 
Acest Sfânt Boswell, care era puternic în cuvânt şi în faptă, a primit de la Dumnezeu 
darul de a-şi cunoaşte sfârşitul. De aceea i-a spus lui Cuthbert: „Să nu pierzi prilejul 
de a învăţa de la mine, căci moartea îmi bate la uşă. Până săptămâna viitoare, trupul 

meu şi glasul îşi vor fi pierdut puterile." Sfătuindu-se unul cu altul, au hotărât ca în 
cele 7 zile care mai rămăseseră, Boswell să-i tâlcuiască lui Cuthbert Evanghelia 
Sfântului Apostol Ioan. Au petrecut astfel întreaga săptămână împreună, timp în care 
Boswell i-a profeţit lui Cuthbert tot ce avea să se întâmple cu el. Unul dintre lucrurile 
pe care i le-a spus a fost şi acela că avea să ajungă episcop. De aceea, când mai târziu 
a ajuns sihastru în insula Farne, sfântul spunea: „Şi dacă aş trăi într-o colibă mică pe o 
stâncă din ocean, înconjurat doar de valurile învolburate, rupt cu totul de cunoştinţa şi 
vederea altora, şi tot nu aş fi slobod de grijile acestei lumi trecătoare, şi nici de teama 
că, în vreun chip oarecare, dragostea de arginţi mă va birui." 

9. Viaţa lui Cuthbert s-a schimbat după moartea lui Boswell, căci a ajuns stareţ. în 
mănăstire, el îi învăţa pe fraţi, mai ales prin pilda vieţii sale, cum să meargă pe calea 
cea strâmtă a mântuirii. însă lucrarea sa nu era doar înăuntrul mănăstirii. Mulţi dintre 
cei din lume fie erau încă păgâni, fie, primind botezul, se lepădaseră prin faptele lor 
de credinţa cea adevărată. Văzând aceasta, Cuthbert a început să cutreiere satele din 
împrejurimi, luminând poporul prin cuvintele lui de Dumnezeu insuflate. Uneori 
mergea călare, însă de cele mai multe ori pe jos, propovăduind calea adevărului celor 
ce rătăciseră în cursele vrăjmaşului. în aceasta, el urma pilda părinţilor care fuseseră 
stareţi înaintea lui, care toţi luptaseră cu timp şi fără timp pentru a face din poporul 
englez o jertfă curată adusă Dumnezeului Celui adevărat. Ţăranii, pentru că aveau 
simplitate şi nerăutatea inimii, sorbeau cuvintele omului lui Dumnezeu, simţind că ele 
aveau puterea de a da viaţă sufletelor lor. Şi nu numai că le ascultau, ci pe cât 
înţelegeau şi puteau, se străduiau să le şi împlinească. „Aşa dar avea în a propovădui," 
povesteşte cuviosul Beda despre Cuthbert, „aşa putere de convingere aveau 
învăţăturile lui, şi în aşa chip slăvit strălucea înfrânarea lui, încât nimeni nu îndrăznea 
să-i ascundă nici cele mai adânci taine ale inimii lui. îi mărturiseau deschis fiecare 
păcat, căci într-adevăr se convinseseră că el ar fi ştiut dacă i-ar fi ascuns ceva." 

10. Dar, cum spuneam, şi înăuntrul mănăstirii sfântul strălucea în sfinţenie, încât 
faima lui creştea cu fiecare zi. Avea obiceiul să se scoale la miezul nopţii, în timp ce 
toţi ceilalţi dormeau, pentru a ieşi afară ca să se roage, întorcându-se înapoi de-abia 
dimineaţa, când începea slujba. într-una din seri, unul dintre călugări 1-a văzut 
strecurându-se afară din mănăstire şi 1-a urmărit să vadă ce face. Cuthbert a coborât pe 
plajă, a intrat în valuri până la brâu, şi a început să se roage. Astfel a rămas, nemişcat, 
în bătaia valurilor şi în frigul oceanului, întreaga noapte, priveghind şi aducând laude 
lui Dumnezeu. Când s-a crăpat de ziuă, a ieşit, a îngenuncheat pe nisip şi a început din 
nou să se roage. Atunci, ca la o poruncă, două vidre au ieşit din mare şi au început să-i 
încălzească şi să-i şteargă picioarele cu blana lor. După ce au sfârşit, s-au apropiat de 
omul lui Dumnezeu ca pentru a lua binecuvântare, şi apoi s-au întors în apă. Apoi 
Cuthbert a plecat repede în mănăstire, unde tocmai băteau clopotele pentru începerea 
slujbei. A intrat în biserică şi s-a aşezat în strana sa, ca şi cum nimic nu s-ar fi 
întâmplat. însă fratele care îl pândise s-a apropiat de el tremurând de frică şi cerând cu 
lacrimi iertare pentru neruşinarea lui. Când Cuthbert a înţeles ce se întâmplase, 1-a 
binecuvântat pe ucenic cu îngăduinţă, poruncindu-i însă să nu spună nimic despre 
ceea ce văzuse până la moartea sa. 

11. Cu trecerea timpului, omul lui Dumnezeu a sporit în cunoştinţă şi sfinţenie, 
dobândind darul proorociei şi al facerii de minuni. Iată două dintre minunile sfântului, 
care arată purtarea de grijă cea nemăsurată a lui Dumnezeu pentru toţi cei ce se 
străduiesc să urmeze voii Lui. 

Odată a fost nevoit să plece în pământurile unui trib de picţi, împreună cu doi fraţi, 
chiar după Crăciun. La întoarcere nu şi-au pus merinde de drum, deoarece nădăjduiau 
că vor ajunge repede acasă. însă lucrurile s-au schimbat pe neaşteptate, căci de-abia 

plecaseră când o furtună năprasnică i-a silit să tragă la mal. Au rămas acolo câteva 
zile la rând, înfometaţi şi în frig. Cuthbert nu a lăsat ca timpul pe care-1 aveau să 
treacă în deşert, ci a început să se roage, priveghind noapte după noapte şi 
îndemnându-i pe fraţi să facă asemenea. Se apropia praznicul Arătării Domnului 
nostru Iisus Hristos, Bobotează. Dimineaţa, sfântul a venit vesel în faţa însoţitorilor 
săi, spunându-le că Dumnezeu i-a descoperit că nu-i va lăsa să postească în acea zi de 
mare bucurie pentru toţi creştinii. I-a dus la mal, şi acolo au găsit trei bucăţi de carne 
de delfin, numai bune pentru a fi gătite. Le-a mai spus că, prin faptul că Dumnezeu le- 
a trimis trei bucăţi de carne, a vrut să le arate că mai aveau de răbdat acolo încă trei 
zile. Toate s-au petrecut după prorocia lui, căci în a treia zi marea s-a liniştit şi au 
putut să se întoarcă nevătămaţi acasă. 

12. într-una din zile sfântul a plecat, după obiceiul său, ca să propovăduiască, luând 
împreună cu el şi pe un băiat. însă pentru că nu luaseră nimic de mâncare, în scurt 
timp s-au istovit cu totul, fiind încă foarte departe de locul unde trebuiau să ajungă. 
Văzând chipul plin de îngrijorare al copilului, Cuthbert 1-a îmbărbătat astfel: „învaţă 
să ai credinţă şi nădejde nestrămutată în Domnul. Cel ce slujeşte Domnului nu va muri 
niciodată de foame." Tocmai atunci, un vultur zbura deasupra capetelor lor. „Mare 
este Dumnezeu, ca să ne trimită mâncare chiar şi prin pasărea aceea", a continuat 
sfântul. Au mai mers un pic, şi l-au văzut dintr-odată pe vultur coborând şi aşezându- 
se pe mal. „Fugi repede şi vezi ce ne-a trimis Dumnezeu!", 1-a îndemnat Cuthbert pe 
băiat. în curând, copilul a adus zâmbind un peşte mare. „Cum, robului lui Dumnezeu 
nu i-ai dat partea lui?" 1-a mustrat râzând sfântul. „Taie repede peştele în două, şi dă 
jumătate păsării." După ce băiatul a făcut după cum i se poruncise, au intrat în prima 
casă pe care au întâlnit-o în cale, rugându-i pe cei de acolo să fiarbă peştele. Apoi au 
mâncat cu toţii din darul lui Dumnezeu, dând slavă bunătăţii Lui. 

13. Pentru smerenia sa, Dumnezeu i-a dat cuviosului darul de a zădărnici cursele 
vrăjmaşului, iar aceasta s-a vădit încă de când stătea la Melrose. Odată propovăduia 
într-un sat din apropierea mănăstirii, când cu darul pe care îl avea, a simţit că cel rău 
pune la cale un vicleşug pentru a-i împiedica lucrarea. De aceea şi-a întrerupt cuvântul 
său şi a zis: 

„Fraţii mei dragi, ori de câte ori auziţi fiind propovăduite tainele împărăţiei cerurilor, 
să luaţi seama ca să ascultaţi cu cea mai mare atenţie şi să nu îl lăsaţi pe diavol ca, 
prin griji prosteşti, să vă abată de la ascultarea lucrurilor care privesc mântuirea 
voastră veşnică: căci are o mie de căi viclene pentru a vă vătăma." 
Apoi şi-a reluat cuvântul. însă în timp ce vorbea, răul vrăjmaş a aprins un foc 
mincinos peste o casă din apropiere. Flăcări uriaşe, care atingeau cerul, fiind purtate 
de vânt, păreau că vor să ardă întregul sat. Cuthbert, cu mâinile întinse, a reuşit să facă 
pe câţiva dintre săteni să rămână alături de el, însă ceilalţi, cei mai mulţi dintre ei, au 
fugit pentru a arunca apă peste foc. Acesta însă a continuat să ardă nestingherit, până 
ce Cuthbert, prin rugăciunile lui, 1-a îndepărtat pe tatăl minciunii, care şi-a luat 
împreună cu el şi focul închipuit. Mulţimea, văzând focul stins dintr-odată şi casa 
nearsă, şi-a venit în sine. Toţi ţăranii au venit la sfânt cu ochii plecaţi de ruşine, 
cerându-şi iertare pentru nestatornicia şi slăbiciunea lor. 

14. Sfântul însă avea putere nu numai asupra focului nălucă, ci şi asupra focului 
adevărat. Iată o întâmplare din care se poate vedea că până şi stihiile se supun celor ce 
la rândul lor s-au supus voii lui Dumnezeu. într-una din zile, aflându-se într-una din 
obişnuitele sale călătorii de propovăduire, a intrat în satul în care locuia dădaca lui, o 
femeie foarte credincioasă, pe care el o iubea nespus şi căreia îi spunea mamă. Nici nu 
a apucat bine să intre, că în celălalt capăt al satului mai multe case au luat foc. Suflând 
vânt puternic, vâlvătaia se apropia repede de casa femeii, încât aceasta a căzut 

deznădăjduită la picioarele sfântului, cerându-i cu lacrimi să o ajute. Cuthbert a ieşit, 
s-a întins pe jos de-a curmezişul uşii, şi a început să se roage. încă înainte de a se 
ridica de la rugăciune, vântul îşi schimbase direcţia, astfel încât casa femeii a rămas 
neatinsă de flăcări. 

15. Sfântul avea un prieten pe nume Hildmer, care era şerif în slujba regelui Ecgfrith. 
Cuthbert îl iubea pe acesta în chip deosebit, pentru credinţa şi milostenia lui şi a 
întregii sale familii, astfel că ori de câte ori trecea prin satul lui Hildmer, nu uita să 
intre pentru a-şi saluta prietenul. S-a întâmplat însă ca, prin îngăduinţa lui Dumnezeu, 
soţia lui Hildmer să fie chinuită de un diavol, care o făcea să scoată strigăte 
îngrozitoare şi să dea ca turbată din mâini şi din picioare. Din pricina aceasta, femeia 
s-a istovit în curând cu totul, încât părea că va muri. Astfel, Hildmer a fost nevoit să 
vină în fugă până la Cuthbert pentru a-i cere ajutorul. Totuşi, i-a fost ruşine să 
recunoască necazul care dăduse peste familia lui, şi de aceea nu i-a spus lui Cuthbert 
decât că soţia lui este bolnavă pe moarte, cerându-i ca să trimită un preot pentru a o 
împărtăşi. 

în timp ce Cuthbert se gândea pe cine să trimită, a fost dintr-odată luminat de Duhul 
lui Dumnezeu, şi şi-a dat seama că boala de care suferea femeia nu era una obişnuită. 
Pentru aceasta, s-a hotărât să se ducă el însuşi. Pe drum, Hildmer a început să plângă 
amarnic, căci se gândea că sfântul, văzând ce se întâmplase cu soţia lui, se va gândi că 
până atunci credinţa ei fusese una făţarnică. înţelegând pricina durerii, sfântul 1-a 
mângâiat pe şerif cu vorbe blânde, arătându-i că ştie pentru ce fusese chemat. „Ştiu, 
deşi ţi-e ruşine să recunoşti, că soţia ta este chinuită de un demon. însă mai ştiu şi că, 
încă înainte de a sosi eu, demonul o va fi părăsit, şi ea însăşi va veni să ne întâmpine, 
mai sănătoasă ca niciodată. Nu doar cei răi sunt loviţi în chipul acesta. Dumnezeu, în 
pronia sa cea nepătrunsă, îngăduie câteodată ca şi cei nevinovaţi ai lumii acesteia să 
fie vătămaţi de diavol, atât la minte, cât şi la trup." Şi într-adevăr, lucrurile s-au 
petrecut după profeţia sfântului. Când au ajuns, femeia era întreagă la minte. Ea însăşi 
a mărturisit mai apoi că în clipa în care a prins hăţurile calului sfântului, a simţit că s-a 
vindecat în întregime. Duhul cel rău nu a putut îndura venirea Duhului Sfânt, Care 
sălăşluia în inima lui Cuthbert ca într-o casă preacurată. 

Viaţa sfântului în mănăstirea din Lindisfarne 

16. După ce Cuthbert a trăit mai mulţi ani în mănăstirea de la Melrose, Sfântul Eata a 
hotărât să-1 mute pe omul lui Dumnezeu la Lindisfarne , pentru a-i povăţui pe fraţii de 
acolo pe calea mântuirii. Acolo, Cuthbert şi-a continuat călătoriile sale prin satele 
Angliei, străduindu-se să înalţe poporul englez spre căutarea vieţii celei veşnice. în 
felul acesta, a ajuns cunoscut în întreaga ţară pentru minunile şi darurile lui cele 
slăvite. 

Printre altele, Eata îl trimisese pe cuvios la Lindisfarne şi pentru a aşeza acolo viaţă de 
obşte. însă, cum se întâmplă de obicei în astfel de cazuri, fraţii care se aflau în 
mănăstire înainte de venirea lui au început să-i facă tot felul de ispite, dorind să-şi 
păstreze vechiul lor fel de viaţă. Când se adunau cu toţii pentru a vorbi despre 
problemele obştii, acei călugări îl jigneau în fel şi chip, aruncându-i în faţă cuvinte 
urâte şi usturătoare. El însă de fiecare dată îşi păstra pacea, iar atunci când era jignit 
nu făcea altceva decât să se ridice şi să iasă tăcut din sală. A doua zi, îi mustra pe 
călugări în acelaşi chip în care îi mustrase cu o zi înainte, de parcă nimic nu s-ar fi 
întâmplat. Deşi era copleşit de durere din pricina răutăţii fraţilor, întotdeauna izbutea 
să rămână cu faţa zâmbitoare şi veselă, încât toţi au început să-şi dea seama că doar 
Duhul Sfânt putea să-i dea puterea de a îndura netulburat ocările şi jignirile. Cu 

timpul, prin dragostea şi bunătatea lui cea dumnezeiască, cuviosul a biruit 
încăpăţânarea şi învârtoşarea fraţilor, astfel că toţi au început să-1 iubească ca pe un 
părinte şi povăţuitor. Foarte rar îi sfătuia prin cuvânt, cel mai adesea propovăduindu- 
le prin pilda vieţii sale celei întru totul îngereşti. 

„Aşa râvnă pentru rugăciune avea, încât câteodată priveghea vreme de trei-patru nopţi 
la rând, fără a se întinde în patul său - şi nu avea în afara dormitorului altundeva unde 
să doarmă. Fie că se ruga singur în vreun loc ascuns, fie că îşi spunea psalmii, 
întotdeauna făcea un lucru oarecare de mână, pentru a alunga apăsarea somnului; dacă 
nu, făcea înconjurul insulei, întrebând pe toţi despre cum mergeau lucrurile, uşurând 
astfel prin mers oboseala îndelungilor lui privegheri şi a cântatului de psalmi. îi 
mustra pe călugări pentru uşurinţa cu care se mâniau când vreun frate mai gălăgios îi 
trezea din somn. , Nimeni nu mă supără', spunea sfântul ,dacă mă trezeşte. De fapt, 
sunt chiar bucuros, pentru că prin alungarea moleşelii mele, mă face să-mi îndrept 
mintea spre a face ceva folositor.'" 

Nu putea să termine nici o liturghie, fără a vărsa râuri de lacrimi. Pentru că ura cu 
înverşunare păcatul, mustra aspru pe orice făcător de rele, însă pentru că inima lui era 
aprinsă de dragoste pentru Dumnezeu şi pentru oameni, ierta repede pe oricine venea 
la el cu pocăinţă adevărată. De multe ori, când spovedea şi auzea păcatele oamenilor, 
izbucnea în lacrimi de durere pentru cel care se mărturisea. Atât de mult îi iubea pe 
semenii săi, încât adesea se hotăra să facă el însuşi canonul rânduit la spovedanie, 
pentru a uşura povara oamenilor. Era un om simplu şi smerit. Deşi era egumen, 
întotdeauna se îmbrăca cu haine obişnuite, nici prea bogate, dar nici prea murdare sau 
rupte. 

Retragerea în pustie pe insula Farne 

17. După ce s-a nevoit vreme de mulţi ani în mănăstire alături de fraţi, desăvârşindu- 
se în dragoste şi în iertare, Cuthbert s-a hotărât, cu binecuvântarea Sfântului Eata şi a 
celorlalţi părinţi, să se retragă în pustie. Sufletul lui râvnea de multă vreme după o 
asemenea viaţă îngerească. însă a voit să facă toate cu dreaptă socoteală, pentru a nu-i 
da vrăjmaşului nici un prilej de bucurie. Pentru aceea, înainte de a se face sihastru, s-a 
retras în locul cel mai îndepărtat al mănăstirii, trăind după puterea lui în cât mai 
deplină singurătate. Doar după ce 1-a biruit acolo pe vrăjmaş prin post aspru şi prin 
rugăciune, s-a hotărât să se îndepărteze deplin de împreună locuirea cu fraţii. Şi-a ales 
pentru aceasta o insulă retrasă, numită Farne, care se afla la câţiva kilometri în largul 
mării. Insula era cunoscută ca fiind bântuită de draci, pentru aceea era nelocuită, şi 
nimeni nu îndrăznea să rămână acolo. însă ostaşul lui Hristos, înarmându-se cu 
„coiful mântuirii şi cu sabia Duhului" , s-a dus fără nici o teamă, şi cu vitejie 1-a făcut 
pe diavol să-şi părăsească fosta casă. După ce a izgonit duhurile necurate, devenind 
singur stăpânitor al insulei, a început să-şi înalţe o locuinţă. A făcut un zid în formă de 
cerc, cu înălţimea mai mare decât cea a unui om, căci vroia ca prin aceasta să-şi 
oprească mintea să cutreiere de ici colo, şi să o silească să privească numai înspre cer. 
înăuntrul zidului a zidit o casă de dormit şi un mic paraclis. Pe malul mării a făcut şi o 
casă de oaspeţi, pentru fraţii care urmau să vină să-1 vadă. 

18. Locuinţa sfântului era aşezată pe piatră, şi de aceea nu avea nici urmă de apă. 
Pentru aceasta, cuviosul s-a rugat lui Dumnezeu, împreună cu fraţii care veniseră să-1 
ajute, şi apoi a săpat o groapă în stâncă. Dimineaţa, când s-au trezit, au văzut apă rece 
şi bună de băut izvorând din fundul gropii. După ce a terminat de zidit locuinţa, 
sfântul s-a închis înăuntru. La început, îi întâmpina pe cei care veneau în casa de 
oaspeţi, spălându-le picioarele şi dându-le de mâncare din puţinul pe care îl avea. însă 

cu timpul, râvna lui pentru desăvârşire a sporit, încât s-a zăvorât de tot înăuntru, 
rareori vorbind cu cei care-1 vizitau, şi chiar şi atunci, doar prin fereastra deschisă. 
Astfel s-a învăţat să trăiască în rugăciune neîntreruptă. După o vreme, a închis chiar şi 
fereastra, prin care înainte dădea binecuvântări, şi nu o mai deschidea decât atunci 
când era ceva nevoie mare. 

19. La început, îşi lua mâncarea de la cei care veneau să-1 vadă, însă apoi s-a gândit că 
este mai bine să trăiască din rodul muncii mâinilor lui. A cerut astfel unelte şi nişte 
grâu, pe care 1-a semănat pe insulă. S-a făcut toamnă, dar încă nu răsărise nimic. 

„Fie este prost pământul, fie este voia lui Dumnezeu", le-a spus sfântul fraţilor. 
„Oricum, grâul nu creşte. Aduceţi-mi nişte orz, să vedem ce se întâmplă. Dacă însă 
Dumnezeu hotărăşte să nu înmulţească rodul, atunci mai bine mă întorc la mănăstire, 
decât să trăiesc pe seama muncii altora." 

Era toamna, cu mult după timpul potrivit pentru însămânţare, însă în câteva zile orzul 
a răsărit, aducând chiar roadă bogată. Văzând că păsările încep să mănânce din munca 
sa, sfântul le-a certat zicând: „De ce mâncaţi roadele pe care nu voi le-aţi crescut? 
Poate că aveţi mai mare nevoie de ele decât mine. Dacă Dumnezeu v-a dat voie, 
atunci faceţi după cum v-a îngăduit El; dacă însă nu v-a dat, atunci plecaţi odată şi să 
nu mai stricaţi averea altora!" Păsările au zburat imediat, şi nu au mai făcut alte 
necazuri. 

20. într-adevăr, celor care slujesc Domnului, recăpătând astfel cinstea pe care Adam o 
avea înainte de cădere, fiarele şi toate animalele li se supun ca unor stăpâni. într-una 
din zile, de pildă, sfântul lui Dumnezeu a văzut nişte corbi rupând paie din acoperişul 
casei de oaspeţi, şi ducându-le pentru a-şi construi cuiburi. Supărat, le-a făcut semn cu 
mâna pentru a se îndepărta, spunându-le să lase averea călugărilor în pace. Corbii, 
ocupaţi cu ceea ce făceau, nici nu au băgat în seamă porunca sfântului. Cuthbert le-a 
strigat: „în numele lui Iisus Hristos, plecaţi de pe insula asta şi să nu mai veniţi 
înapoi!" Ruşinaţi, corbii au plecat îndată. La trei zile, unul dintre ei s-a întors, şi 
găsindu-1 pe Cuthbert lucrând în grădină, s-a aşezat în faţa lui, cu aripile deschise şi cu 
capul plecat până la pământ în semn de durere. Străduindu-se în fel şi chip să-şi arate 
căinţa, îi cerea sfântului iertare. Când Cuthbert şi-a dat seama ce vrea să spună 
pasărea, le-a dat corbilor îngăduinţa să se întoarcă. Ei au venit, aducând însă şi un dar 
pe măsură: o bucată de slănină de porc! Cuthbert o arăta adesea vizitatorilor, 
îndemnându-i să-şi şteargă papucii cu ea: „Câtă grijă nu ar trebui să poarte oamenii 
pentru a dobândi ascultarea şi smerenia, dacă până şi păsările se grăbesc să-şi spele 
greşelile cu rugăciuni, lacrimi şi daruri." Corbii au rămas mulţi ani pe insulă, fără a 
mai face rău nimănui. 

21. Sfântul lui Dumnezeu s-a învrednicit a fi slujit atât de firea însufleţită, cât şi de 
cea neînsufleţită. Odată s-a hotărât să construiască un mic şopron deasupra unei 
crăpături care se deschidea în stâncă, deasupra mării. I-a rugat pe fraţi să-i aducă 
lemne de mărime potrivită, însă aceştia din neatenţie au uitat. După ce i-a mustrat cu 
blândeţe, i-a mângâiat spunându-le că Dumnezeu rânduise ca ei să uite, pentru a arăta 
o minune care să-i întărească în nevoinţa lor. Cuthbert era încredinţat că Dumnezeu 
nu-i va uita dorinţa. Şi într-adevăr, a doua zi au găsit pe ţărm, chiar sub crăpătura în 
care sfântul voia să construiască şopronul, un lemn de mărimea potrivită. Astfel, 
asemenea unui rob ascultător, marea îi adusese sfântului cele de care avea nevoie. 

22. Pentru sfinţenia lui şi pentru dragostea sa faţă de toţi cei ce se aflau în nevoi, 
faima lui Cuthbert a ajuns în toate colţurile ţării. De aceea, mulţimi nenumărate 
veneau la el de peste tot, pentru a se spovedi şi a cere sfat de mântuire, sau măcar 
pentru a lua binecuvântare. Sfântul, cu darul lui Dumnezeu care se odihnea asupra lui, 
îi mângâia pe toţi, uşurându-le durerile şi necazurile şi însufleţindu-i în nădejdea către 

bunătatea cea nebiruită a preamilostivului Dumnezeu. Pentru că avea darul discernerii 
duhurilor, le arăta tuturor cum să se ferească de cursele cele meşteşugite ale 
diavolului, şi cum să le biruiască. „De câte ori nu au încercat demonii să mă zvârle de 
pe stâncile acelea, sau de câte ori nu au aruncat cu pietre după mine ca şi cum ar vrea 
să mă omoare; cu o ispită mai groaznică decât alta, căutau să mă înşele ca să fug de pe 
câmpul de luptă; dar până acum nu au izbutit să mă vatăme nici trupeşte şi nici 
sufleteşte, şi nici nu au reuşit să mă înfricoşeze." 

Adesea îi îndemna pe fraţi să nu socotească viaţa lui în singurătate ca fiind ceva 
nemaipomenit: „De viaţa în obşte ar trebui să vă minunaţi. în ea, toate sunt supuse 
stareţului: vremea rugăciunii, a postului, a privegherilor şi a muncii, toate sunt 
cârmuite de voia lui." 

23. Chiar şi rupt de lume, Cuthbert a continuat să facă multe vindecări minunate. O 
stareţă de neam mare, care îl iubea foarte mult, se îmbolnăvise grav şi paralizase. 
Cuthbert, aflând prin descoperire dumnezeiască de necazul ei, i-a trimis femeii 
cingătoarea lui. Imediat ce stareţa s-a încins cu ea, a simţit o putere intrându-i în 
trupul slăbănogit, încât după două zile era deja în stare să meargă de parcă nimic nu s- 
ar fi întâmplat. Cu aceeaşi cingătoare s-a vindecat o altă călugăriţă din mănăstire, care 
suferea de dureri îngrozitoare de cap. 

24. Această stareţă, pe nume Elfleda, care era sora regelui Ecgfrith, 1-a rugat de multe 
ori pe Cuthbert să vină să se întâlnească cu ea pentru a vorbi despre nişte probleme 
însemnate. Până la urmă, sfântul a primit cererea ei, şi a ieşit din insulă pentru a o 
vedea pe această femeie sfântă . Când s-au întâlnit, Elfleda i-a căzut la picioare, 
rugându-1 să-i descopere ce avea să se întâmple cu fratele ei, regele, şi cât de mult mai 
avea el să domnească. După multe rugăminţi, Cuthbert i-a răspuns astfel: 

„Mă uimeşte că o femeie duhovnicească ca tine, şi încă cu o aşa de bună cunoaştere a 

Scripturilor, poate să creadă că viaţa omenească este lungă. Oare nu spune psalmistul 

că „anii omului ca pânza unui păianjen, aşa s-au socotit" ? Atunci cât de scurtă trebuie 

să fie socotită viaţa unui om, când acesta este în ultimul an de viaţă şi moartea îi bate 

la uşă." 

Nespus de îndurerată de această profeţie, femeia 1-a mai întrebat pe Cuthbert dacă el 

va ajunge sau nu episcop. Sfântul i-a spus cu voce liniştită: 

„Ştiu că nu sunt vrednic, dar mai ştiu şi că de porunca Stăpânului a toate nimeni nu 

poate să se ascundă, oriunde ar fugi. Dacă, totuşi, o să fiu silit să port o povară, cred 

că nu va fi pentru mult timp. După doi ani, poate, voi fi lăsat să mă duc înapoi la 

obişnuita mea singurătate şi pace." 

Hirotonia ca episcop de Lindisfarne 

25. La scurt timp după aceasta, a avut loc un sinod condus de Sfântul Teodor din Tars, 
Arhiepiscopul de Canterbury , şi Cuthbert a fost ales, fără a fi de faţă, episcop de 
Lindisfarne. Regele însuşi, împreună cu mulţi alţi clerici şi credincioşi, s-au dus la 
Cuthbert pe insulă, rugându-1 în genunchi, cu lacrimi, să primească darul episcopiei. 
Până la urmă sfântul a primit, văzând dragostea sinceră pe care i-o purtau cu toţii. A 
fost hirotonit în Duminica de Paşti a anului 685, în oraşul York, pe când avea 51 de 
ani. 

După ce a primit episcopia, şi-a înmulţit nevoinţele şi lupta, căci acum purta povara 
răspunderii pentru nenumărate suflete. Nu băga defel în seamă strălucirea lumească de 
care era înconjurat, ci se înfrâna în toate, de parcă încă se afla pe insula sa, în 
singurătate. Făcea tot ce putea pentru a fi un păstor desăvârşit, şi pentru aceasta, 
Dumnezeu 1-a slăvit în ultimii săi ani de viaţă prin nenumărate minuni, încât întreg 

poporul îl iubea ca pe un părinte al lor preacinstit. Dintre aceste minuni, ca să nu 
lungim cuvântul, vom aminti doar câteva, şi chiar şi pe acestea, numai în treacăt. 
Sfântul a vindecat cu apă sfinţită pe soţia bolnavă a unui ostaş. Aceasta se afla pe 
patul de moarte şi, fiind stropită de către un preot cu puţină apă binecuvântată de 
episcop, şi-a revenit în întregime. Altădată, sfântul a folosit nişte ulei sfinţit, cu care a 
uns capul bolnav al unei călugăriţe. Şi aceasta şi-a dobândit vindecarea. Chiar şi 
numai o bucăţică de pâine binecuvântată de către Cuthbert a fost de ajuns pentru a-1 
vindeca pe Hildmer, omul din a cărui soţie Cuthbert scosese un demon. Dar sfântul a 
tămăduit şi fără a se folosi de lucruri văzute, adică doar prin rugăciune. Aflându-se 
într-un sat îndepărtat şi sărac, i-a fost adus pe o targa un băiat aflat pe patul de moarte. 
Sfântul 1-a binecuvântat, iar acesta, care se chinuia de multă vreme cu o boală 
supărătoare, s-a vindecat. Odată a izbucnit o molimă cumplită de ciumă, încât doar o 
mică parte dintre credincioşi mai rămăseseră în viaţă. Sfântul alerga cu râvnă prin 
toată eparhia, pentru a aduce mângâiere oamenilor nenorociţi şi a le uşura durerea. A 
ajuns într-un sat, unde a văzut o femeie cu faţa arsă de lacrimi, care ţinea un copilaş în 
braţe. Tocmai îşi îngropase celălalt copil, iar acesta pe care îl strângea la piept era şi el 
pe moarte. Cuthbert s-a dus la ei, 1-a binecuvântat pe copil şi 1-a sărutat, liniştind-o pe 
mamă. „Nu te teme. Nu vei mai pierde pe nimeni altcineva din familia ta." Aşa s-a şi 
întâmplat. în scurtă vreme copilul şi-a revenit. 

26. Când regele Ecgfrith a plecat la luptă împotriva picţilor, cu care s-a purtat nespus 
de crud şi nemilos, sfântul a ştiut că se apropia împlinirea profeţiei sale. Pentru aceea 
a plecat la Carlisle, unde se afla regina. A doua zi, în timp ce vorbea cu nişte 
credincioşi, a simţit dintr-odată o tulburare puternică, încât a fost nevoit să se 
sprijinească de toiag ca să nu cadă. Faţa lui s-a umplut de durere, şi a rostit aproape în 
şoaptă: „Poate că acum se hotărăşte soarta bătăliei." Apoi s-a dus să-i spună reginei 
cele ce i se întâmplaseră. 

A doua zi era duminică, şi la sfârşitul cuvântului său, Cuthbert a început să vorbească 
credincioşilor despre cele ce le presimţise. I-a îndemnat să privegheze pentru a nu 
cădea în ispită , şi le-a arătat că trebuie să fie întotdeauna pregătiţi pentru orice ar 
îngădui Dumnezeu să se întâmple. Pentru aceasta le-a spus o întâmplare din vremea 
pe când trăia în pustie: 

„Odată au venit nişte fraţi la mine pe insulă, în ziua de Crăciun. Au început să mă 
roage să ies afară din casă, pentru a ne bucura împreună de praznicul cel mare. Până la 
urmă am făcut după cum mă rugau. Ne-am aşezat la masă şi am început să mâncăm. 
Deodată, în timpul mesei, le-am spus astfel: 

, Fraţilor, să fim cu luare aminte şi să ne păzim, ca să nu fim duşi în ispită.' Ei însă mi- 
au răspuns: 

,Dar, părinte, să ne bucurăm astăzi; este Crăciunul, Naşterea Domnului nostru Iisus 
Hristos.' 

,Bine, atunci să ne bucurăm.' Ne-am continuat mâncarea, însă după câtva timp iarăşi 
le-am spus aceleaşi lucruri, anume că să fie treji în rugăciune şi în post. Şi ei, la rândul 
lor, mi-au spus că măcar de Crăciun pot să petreacă fără grijă, fiind o sărbătoare aşa 
de mare, şi că sunt atâtea alte zile în care se poate face rugăciune şi post. Eu din nou 
am primit cuvintele lor. Când însă şi a treia oară am rostit aceleaşi îndemnuri, fraţii şi- 
au dat seama că nu fără pricină eram neliniştit. Deşi nici eu nu ştiam ce se întâmplă, 
simţeam în inima mea că trebuie să le grăiesc astfel. într-adevăr, când s-au întors la 
mănăstire, au găsit un frate mort de ciumă. Vreme de un an de zile, boala a bântuit în 
mănăstire, omorând aproape pe toţi părinţii care trăiau în obşte." 

După sfârşitul acestei cuvântări, oamenii s-au gândit că sfântul vrea să le spună să se 
ferească de ciumă. însă când a doua zi a venit un fugar de pe câmpul de luptă, vestind 
moartea regelui, şi-au dat cu toţii seama despre ce ispită vorbea omul lui Dumnezeu. 

27. Cel mai bun prieten al lui Cuthbert a fost Sfântul Herbert, sihastru care se nevoia 
pe o insulă din lacul Derwent. Acesta avea obiceiul ca în fiecare an să-1 viziteze pe 
Cuthbert pentru a lua sfat de mântuire de la el. Auzind despre Cuthbert că este la 
Carlisle, Herbert a venit pentru a-1 întâlni din nou. Văzându-se, s-au sărutat cu bucurie 
şi au început să vorbească despre diferite lucruri duhovniceşti. în timp ce vorbeau, 
Cuthbert i-a spus lui Herbert cu voce foarte firească: „Adu-ţi aminte, frate Herbert, să 
mă întrebi acum orice ai nevoie să întrebi. Aceasta este ultima dată când ne vedem cu 
ochi trupeşti, căci ştiu că a sosit timpul ca să- mi las deoparte cortul acesta pământesc. 
Vremea plecării mele este aproape." Auzind acestea, Herbert s-a aruncat plângând la 
picioarele lui Cuthbert. „în numele Domnului, nu mă părăsi. Adu-ţi aminte de 
prietenul tău şi cere-i milei dumnezeieşti să îngăduie ca, după cum am slujit împreună 
în această viaţă, la fel să şi plecăm împreună pentru a vedea slava cea cerească. Ştii că 
m-am străduit întotdeauna să îţi urmez poruncile, şi ori de câte ori neştiinţa sau 
slăbiciunea omenească m-au făcut să mă rătăcesc, am făcut canonul pe care tu l-ai 
crezut de cuviinţă." 

Cei doi s-au rugat îndelung. în cele din urmă, Cuthbert s-a ridicat zâmbind, 
încredinţându-1 pe Herbert că rugăciunea lor fusese auzită. într-adevăr lucrurile s-au 
petrecut după cuvântul episcopului. Cei doi nu s-au mai văzut vreodată, iar Herbert a 
murit după o boală lungă şi chinuitoare, în aceeaşi zi în care şi Cuthbert părăsea lumea 
aceasta . 

28. Simţind că sosise timpul să plece în cereştile locaşuri, Cuthbert a hotărât să-şi 
lepede slujirea de episcop, ca să se poată pregăti mai bine pentru ieşirea din trup. A 
vrut însă ca înainte de a face aceasta să-şi mai vadă o dată eparhia, cu atât mai mult cu 
cât stareţa Elfleda, de care am vorbit înainte, îl rugase să vină să o vadă o ultimă dată. 
Astfel, s-au hotărât să se întâlnească la un metoc al mănăstirii Whitby, unde Cuthbert 
trebuia să sfinţească o biserică. Ajuns acolo, a fost chemat la masă, însă în timp ce 
mâncau dintr-odată s-a oprit din vorbit, răpit fiind de lucrurile cereşti. Faţa sa şi-a 
schimbat culoarea, iar mâinile i-au slăbit, încât cuţitul pe care-1 ţinea a căzut pe podea, 
întrebat cu stăruinţă despre pricina pentru care se oprise din mâncat, sfântul a 
recunoscut că văzuse ridicându-se la cer sufletul unui om care se învrednicise de slava 
cea cerească. Aflând că este vorba de cineva din mănăstirea sa, stareţa a trimis de 
îndată un slujitor pentru a vedea cine murise. între timp, stareţa 1-a rugat pe sfânt să-i 
spună numele celui mort, însă Cuthbert a proorocit că ea însăşi îi va spune numele a 
doua zi la Liturghie. Slujitorul trimis a ajuns la mănăstire, însă acolo nu murise 
nimeni, aşa că a fost nevoit să se întoarcă. Pe drum, a văzut nişte argaţi de-ai 
mănăstirii ducând un om la groapă. Era unul dintre ciobani, care căzuse din copac şi 
murise. 

A doua zi, când Elfleda a aflat despre aceasta, nu şi-a dat seama că era vorba despre 
dreptul de care vorbise Cuthbert cu o zi înainte. De aceea s-a grăbit la episcop, care 
slujea Liturghia şi tocmai făcea pomenirile pentru morţi, şi i-a strigat acestuia din 
biserică: „Pomeneşte, prea sfinţite părinte, şi pe slujitorul meu Hadwald, care a murit 
ieri căzând dintr-un copac." Fără să-şi dea seama, stareţa a împlinit astfel profeţia 
sfântului, încât toţi s-au minunat de darul lui Dumnezeu ce sălăşluia în cuviosul 
bărbat. 

Retragerea din scaunul episcopal şi moartea sfântului 



Page 89 of 1 1 9 



SFINŢENIE SI MĂRTURIE IN INSULELE BRITANICE IN PRIMUL MILENIU CREŞTIN 



29. După ce a lepădat povara episcopală, sfântul s-a întors la preaiubita-i linişte, 
pentru a putea scoate spinii grijilor lumeşti care îl răniseră vreme de doi ani. 
Dumnezeu a lucrat prin el o minune şi aici, pentru a arăta tuturor că duhovnicii trebuie 
ascultaţi chiar şi atunci când dau cele mai mici porunci. 

într-una din zile, au venit nişte fraţi ca să-i ceară sfat. După ce a vorbit îndeajuns cu 
ei, le-a spus: „Este timpul să mă întorc în chilia mea. Şi voi sunteţi gata de plecare, 
însă înainte de a porni, luaţi ceva să mâncaţi. Luaţi gâscă aceea care atârnă de perete, 
gătiţi-o şi mâncaţi-o, iar apoi plecaţi în numele Domnului." 

După ce a intrat, fraţii au aşternut masa, însă pentru că aveau destulă mâncare, s-au 
hotărât să nu se mai obosească cu gâscă, ci să mănânce din cele ce aveau cu ei. Când 
au vrut să intre în bărci pentru a pleca, o furtună neaşteptată s-a pornit, încât de-abia 
au putut să tragă înapoi la mal. Văzând aceasta, s-au dus să i se plângă lui Cuthbert 
pentru întârziere, dar acesta nu le-a spus decât că să aibă răbdare. După ce a trecut o 
săptămână de furtună neîncetată, sfântul s-a dus să vadă ce se întâmplă cu fraţii. Când 
a văzut gâscă încă atârnând de perete, i-a mustrat zâmbind pentru neascultarea lor. 
„Şi vă mai miraţi că marea nu vă lasă să mergeţi! Hai, repede, băgaţi-o în oală, gătiţi-o 
şi mâncaţi-o, iar apoi marea se va linişti şi veţi putea pleca." 

De data aceasta l-au ascultat fără nici o împotrivire, şi toate s-au împlinit întocmai. De 
îndată ce gâscă a început să fiarbă, marea s-a liniştit şi fraţii au putut să se întoarcă la 
mănăstire. 

30. Doar două luni i-a îngăduit Dumnezeu sfântului să se bucure de pustia cea 
binecuvântată. De Crăciun a plecat în mănăstire pentru a lua parte la dumnezeiasca 
Liturghie. Apoi a fost condus de o mulţime de fraţi la barca cu care vroia să se 
întoarcă pe insula sa. întrebându-1 unul dintre ei, care era mai simplu, când o să-1 
revadă, Cuthbert le-a răspuns liniştit: „Când îmi veţi aduce înapoi trupul mort." 
Chipul în care a murit a fost povestit de Herefrith, care era egumen la Lindisfarne. Cu 
trei săptămâni înainte de moartea cuviosului, Herefrith s-a dus pe insulă, după obicei. 
Când 1-a salutat pe sfânt, acesta nu a putut decât să ofteze. Avusese un atac cu o seară 
înainte. Herefrith însă nu a băgat de seamă suferinţa cuviosului. Când a luat 
binecuvântare de plecare, Cuthbert i-a spus ucenicului său ca atunci când Domnul îi 
va lua sufletul, să-1 înmormânteze lângă paraclisul său, pe insulă, înfăşurat într-un 
veşmânt pe care şi-1 pregătise dinainte. Auzind aceasta, Herefrith 1-a rugat cu lacrimi 
pe sfânt să-i îngăduie să trimită nişte fraţi pentru a-1 îngriji. 

„Du-te acum, şi să te întorci la timpul potrivit. [...] Aceasta va fi când va vrea 

Dumnezeu. El vă va arăta." 

Ajungând înapoi la Lindisfarne, Herefrith a poruncit să se facă rugăciune neîncetată 

pentru sănătatea sfântului. Când au vrut să se întoarcă pentru a-1 sluji, s-a pornit pe 

mare o furtună care i-a ţinut vreme de cinci zile în Lindisfarne. Aceasta a fost după 

rânduiala dumnezeiască, pentru a-i da prilej sfântului să se cureţe prin suferinţă şi prin 

lupte grele cu vrăjmaşul diavol, de orice urmă de neputinţă şi de slăbiciune 

omenească. 

Când în cele din urmă au izbutit să se întoarcă pe insula Farne, l-au găsit pe Cuthbert 

în casa de oaspeţi, slăbit în întregime, de-abia viu, aşteptând ajutorul lor. Avea o rană 

deschisă la picior, care trebuia să fie îngrijită. Herefrith însuşi 1-a slujit: 

„, Domnul meu episcop, văd cât de mult ai suferit de când te-am părăsit, şi mă mir de 

ce nu ai îngăduit nimănui să stea să- ţi poarte de grijă.' 

,A fost voia lui Dumnezeu ca să fiu lăsat să sufăr singur pentru o vreme, fără ajutor şi 

fără tovărăşie. De când ai plecat, boala s-a înrăutăţit mereu, aşa că m-am ridicat şi am 

venit aici afară pentru ca atunci când veţi fi ajuns pentru a- mi purta de grijă, să puteţi 

să mă găsiţi fără a vă mai necăji să intraţi în mănăstire. De când am venit şi m-am 

aşezat aici, nu m-am mai mişcat defel, ci aşa am rămas vreme de cinci zile la rând.' 

,Dar domnul meu, cum ai putut trăi în chipul acesta? Ai petrecut fără mâncare în tot 

acest timp?' 

A întors aşternutul pe care şedea şi mi-a arătat cinci cepe. 

, Aceasta mi-a fost mâncarea în ultimele cinci zile. Ori de câte ori gura îmi era uscată 

sau îmi ardea de prea multă foame sau sete, mă împrospătam şi mă răcoream cu 

astea. ' 

Una dintre cepe era mai puţin de jumătate roasă. A adăugat: 

, Niciodată nu m-au ispitit cu atâta putere vrăjmaşii, cum au făcut-o în ultimele cinci 

zile.'" 

Apoi Herefrith s-a întors la Lindisfarne, lăsând nişte fraţi pentru a-i sluji sfântului. 

Unul dintre ei era bolnav de diaree, dar Cuthbert ceruse anume a fi îngrijit de către 

acesta, pentru că era un călugăr blând şi ascultător. Când fraţii au aflat că sfântul 

ceruse să fie înmormântat pe insulă, s-au hotărât să-i ceară să le îngăduie să-i aducă 

trupul la Lindisfarne. Auzind rugămintea lor, Cuthbert s-a împotrivit. „Vreau să 

rămân aici, unde am luptat lupta mea pentru Domnul... Apoi, dacă o să fiu adus la 

mănăstire, o să vină la mormântul meu lume multă, căci deşi nu sunt nimic, faima 

mea s-a răspândit până peste hotare. Pentru aceasta, voi o să vă pierdeţi liniştea." însă 

fraţii au stăruit cu lacrimi ca sfântul să le facă bucuria de a-şi lăsa rămăşiţele 

pământeşti în mănăstire. Până la urmă, Cuthbert a primit. I-a sfătuit însă să-1 îngroape 

în biserică, pentru a mai micşora numărul închinătorilor la mormântul său. După 

aceea, starea sănătăţii cuviosului s-a făcut din ce în ce mai rea. Dându-şi seama că se 

apropie de plecare, a cerut ca fratele care suferea de diaree să-1 ducă în chilie. Până 

atunci, nimeni nu mai intrase în sihăstria sa. După câteva ore, fratele a ieşit, 

chemându-1 pe Herefrith, căruia cuviosul vroia să-i încredinţeze ultimele poveţe. Tot 

atunci, călugărul cel ascultător le-a vestit cu bucurie celorlalţi că, din clipa în care 

intrase în chilia lui Cuthbert, simţise că fusese tămăduit de neputinţa sa. 

3 1 . Ultimele cuvinte ale sfântului, pe care i le-a spus lui Herefrith, au fost un îndemn 
de a păstra cu orice preţ pacea şi dragostea în mănăstire, şi de a fugi de cei ce caută să 
facă zâzanie şi sminteală. 

„Să purtaţi mereu de grijă să îndepliniţi rânduielile de viaţă călugărească pe care 
Dumnezeu, în mila Sa cea cerească, a crezut de cuviinţă să le aşeze prin slujirea mea. 
Ştiu că deşi unii m-au dispreţuit în această viaţă, totuşi după moartea mea vor vedea 
că învăţăturile mele nu trebuie să fie lepădate aşa de uşor." 

„Apoi," povesteşte Herefrith, „a petrecut ziua liniştit, până seara, aşteptând bucuriile 
lumii care va să vină, şi şi-a continuat în pace rugăciunile de-a lungul nopţii. La 
timpul obişnuit pentru rugăciunea de seară, i-am dat Tainele cele care duc în viaţa 
veşnică. întărit astfel cu Trupul şi Sângele Domnului, pregătindu-se pentru moartea 
care ştia că avea să vină, şi-a ridicat ochii înspre cer, întinzându-şi mâinile în sus, şi cu 
mintea răpită de laudă către Dumnezeu, şi-a trimis sufletul în bucuria Raiului." Era în 
noaptea de 20 martie, anul 687. Cuthbert nu avea decât 53 de ani. 

32. După mutarea sa, Herefrith a trimis pe un frate să urce pe cel mai înalt deal cu o 
lumânare aprinsă, pentru a vesti celor din Lindisfarne moartea sfântului. Aceştia se 
aflau la priveghere. A doua zi, au pus preacinstitul trup al sfântului într-o barcă, 
aducându-1 la mănăstire. Pe mal, a fost întâmpinat de cântăreţi şi de mulţimi 
nenumărate de oameni, care veniseră să-şi ia rămas bun de la cel ce le purtase de grijă 
în timpul vieţii sale ca un părinte iubitor. A fost îngropat într-un sicriu de piatră, în 
Biserica Sfântului Apostol Petru. 

33. După moartea sa, minunile şi vindecările sfântului nu numai că nu au încetat, ci 
dimpotrivă au sporit, pe măsura credinţei oamenilor. Pentru că aşa se şi întâmplă cu 
cei ce în această viaţă au bineplăcut lui Dumnezeu. După trecerea lor din această lume 
stricăcioasă, ei dobândesc în faţa Stăpânului a toate mult mai multă îndrăzneală decât 
avuseseră pe pământ, şi pot astfel să le ajute în toate nevoile, tuturor celor care le cer 
ajutorul cu credinţă nestrămutată. Aceasta se poate vedea din viaţa tuturor cuvioşilor 
şi mucenicilor celor de Dumnezeu purtători, care au câştigat prin luptele lor, cu 
ajutorul harului dumnezeiesc, împărăţia cerurilor. 

De pildă, chiar după îngroparea sfântului a venit la Lindisfarne un băiat stăpânit de un 
duh necurat. Acesta îl chinuia înfricoşător, încât copilul striga ca o fiară şi muşca 
orice îi stătea la îndemână. Tatăl lui, îndurerat peste măsură, fusese îndemnat să vină 
la Lindisfarne la moaştele mucenicilor care se găseau acolo, pentru a afla vindecare. 
Totuşi, mucenicii, poate pentru a arăta îndrăzneala pe care o câştigase Cuthbert 
înaintea lui Dumnezeu, au întârziat cu izbăvirea. Nimeni nu ştia ce să mai facă cu 
băiat, căci speria pe oricâţi îl vedeau sau îl auzeau. în cele din urmă, un preot a fost 
luminat de Dumnezeu, încât s-a gândit să ia nişte pământ din locul unde fusese 
aruncată apa cu care călugării spălaseră trupul cel neînsufleţit al lui Cuthbert. A 
amestecat acest pământ în puţină apă, şi s-a dus pentru a-i da nenorocitului copil să 
bea. în clipa în care băutura cea de viaţă făcătoare a atins gâtul bolnavului, duhul cel 
rău, scoţând un ţipăt îngrozitor, a părăsit trupul lui. Apoi, băiatul a adormit adânc, iar 
a doua zi când s-a trezit era pe deplin vindecat. Mai târziu, pământul de pe locul în 
care fusese aruncată apa s-a făcut un adevărat loc de tămăduire pentru toţi cei aflaţi în 
nevoi. 

34. La 11 ani după adormirea sfântului, fraţii au fost luminaţi de Dumnezeu să-i 
dezgroape trupul. Vroiau să aşeze oasele într-o mică raclă de lemn, pe care o 
pregătiseră anume pentru aceasta, şi apoi să pună racla spre închinare. Sfântul Edbert, 
episcopul de Lindisfarne, a dat binecuvântare pentru aceasta, poruncindu-le să facă 
dezgroparea în ziua de 20 martie, data morţii sfântului . Astfel au şi făcut, numai că 
atunci când au deschis sicriul, au aflat nu oasele lui, ci trupul neputrezit. într-adevăr, 
Dumnezeu îl slăvise pe robul Său cu moaşte nestricăcioase şi izvorâtoare de mir. 
Arăta de parcă era încă în viaţă, şi până şi încheieturile mâinilor şi picioarelor îi erau 
moi. Chiar hainele arătau de parcă atunci fuseseră îmbrăcate. Călugării au rămas 
înmărmuriţi, şi, după o scurtă rugăciune, au alergat la episcop pentru a-i vesti 
minunea. Acesta le-a poruncit să facă o altă raclă pentru sfânt, unde să-i pună trupul. 
Când după două luni Edbert a murit, răpus de o boală cruntă, a fost îngropat, după 
cum profeţise, în mormântul rămas gol al lui Cuthbert. 

Cinstirea sfântului în popor a crescut apoi foarte repede. Peste 1 50 de biserici i-au fost 
închinate în Anglia şi în Scoţia, încât pe bună dreptate Cuthbert a fost socotit drept cel 
mai iubit sfânt englez. După moartea lui, insula Lindisfarne a fost numită „Insula 
sfântă" şi a ajuns un adevărat Munte Athos al Angliei . Aceasta până în anul 793, când 
vikingii au pustiit mănăstirea, omorându-i pe călugări şi punând capăt pentru 
totdeauna vieţii monahale de aici. Călugării care au scăpat cu viaţă au luat moaştele 
părintelui lor şi le-au purtat peste tot prin Anglia, căutând un loc în care să le 
adăpostească. Până la urmă au aşezat trupul sfântului în catedrala din oraşul Durham, 
unde acesta odihneşte până azi . Insula sfântă şi insula Farne, locurile în care s-a 
proslăvit sfântul, au devenit în zilele noastre adăpost pentru păsările sălbatice, astfel 
că nimic nu mai dă de bănuit astăzi că în acele locuri Sfântul Cuthbert a luptat odată 
până la sânge împotriva oştirilor întunericului, biruindu-le prin puterea crucii celei de 
viaţă făcătoare, sau că acolo el s-a rugat cu lacrimi pentru iertarea păcatelor lumii 
întregi. 

Pentru rugăciunile Sfântului Părintelui nostru Cuthbert, Doamne Iisuse Hristoase, Fiul 
lui Dumnezeu, miluieşte-ne şi ne mântuieşte pe noi! Amin! 

Viaţa Sfântului Guthlac, sihastrul din Crowland 

Troparul Sfântului Guthlac, glas IV: 

Căile proorocului Ilie şi cărarea cea dreaptă a înaintemergătorului Ioan ai urmat, 
Părintele nostru Guthlac. Ajuns-ai locuitor în mlaştinile din Crowland, şi în 
singurătate ai adus rod însutit, biruindu-i pe diavoli şi vindecând pe cei bolnavi. 
Mijloceşte dar şi acum înaintea lui Hristos Dumnezeu să se mântuiască sufletele 
noastre. 

Introducere 

Sfântul Guthlac s-a nevoit pustniceşte în mlaştinile din Anglia de răsărit, la sfârşitul 
secolului al VH-lea şi începutul secolului al VUI-lea. După Sfântul Cuthbert, el este 
cel mai cunoscut dintre sfinţii pustnici ai poporului englez, fiind cinstit drept un mare 
nevoitor şi rugător pentru toată lumea. Viaţa lui, scrisă de un oarecare Felix, în limba 
latină, la puţină vreme după moartea sfântului, s-a păstrat până în zilele noastre, fiind 
o mărturie nepreţuită pentru luptele cele spre mântuire pe care le-a purtat cu vitejie 
omul lui Dumnezeu . 

Naşterea şi anii de tinereţe ai sfântului 

1. Cuviosul Guthlac s-a născut în anul 673, în timpul domniei regelui Merciei , 
Ethelred, dintr-o familie de neam mare şi foarte bogată. Părinţii săi se numeau 
Pendwald şi Tette. După ce au trăit câtăva vreme împreună, mama sfântului a luat în 
pântece, iar când s-a împlinit sorocul celor nouă luni şi a venit vremea să nască, 
Dumnezeu a trimis din cer un semn minunat, pentru a face cunoscut tuturor că-1 
alesese pe pruncul care se va naşte spre a-I sluji Lui. Căci într-adevăr, mulţime de 
oameni au văzut o mână pogorându-se din cer şi ţinând o cruce de aur în mână. Şi 
mâna aceea s-a oprit în dreptul uşii casei în care Tette, mama sfântului, se chinuia în 
durerile naşterii. Văzând oamenii acea mână minunată şi preaslăvită, au venit în fugă 
la casa lui Pendwald, şi s-au aşezat în genunchi în faţa uşii, rugându-se lui Dumnezeu 
să le descopere ce însemna acel semn dumnezeiesc. După ce şi-au terminat 
rugăciunea, o femeie a ieşit din casă spunându-le că tocmai se născuse un prunc de 
parte bărbătească. Iar ei toţi au ştiut că acela avea să ajungă mare înaintea lui 
Dumnezeu, şi au răspândit vestea, încât în scurtă vreme se aflase despre naşterea lui 
Guthlac în întreaga împărăţie. 

2. Apoi, după opt zile pruncul a fost botezat, punându-i-se numele Guthlac. Când a 
mai crescut, copilul s-a arătat a fi foarte cuminte, ascultând de toţi cu dragoste. 
Petrecea tot timpul retras, şi nu se juca împreună cu copiii de vârsta lui, nici nu spunea 
glume sau lucruri deşarte. Şi era cu mintea ascuţită, pururi vesel la faţă, şi curat şi 
nevinovat la suflet. 

Dar Dumnezeu a îngăduit robului său să treacă prin valea cea amară a păcatului, 
deoarece ştia că pocăinţa lui de apoi va fi pe măsura rătăcirii sale. Căci trecând 
vremea, s-a făcut un tânăr puternic. Şi auzind despre faptele bărbaţilor viteji din 
vechime, despre luptele şi războaiele acelora, şi-a lepădat purtarea cea cuviincioasă a 

copilăriei, dorind să urmeze celor ce îşi făcuseră un nume pe câmpul de luptă. Era în 
vârstă de numai 1 5 ani, însă puterea lui era aceea a unui leu. Şi-a adunat nişte prieteni, 
apoi s-au înarmat şi s-au dus pentru a-1 ajuta pe regele Ethelred în război. Fiind în 
slujba acestuia, era fără milă faţă de duşmanii lui. Cel ce a scris viaţa sa, ne spune 
aceste cuvinte despre petrecerea lui din vremea în care se îndepărtase de Dumnezeu: 
„Apoi şi-a vărsat mânia asupra duşmanilor lui, şi le-a ars cetatea şi le-a pustiit satele; 
şi a făcut un măcel mare prin tot ţinutul acela, şi a omorât şi a luat averea oamenilor." 
Deşi ducea o viaţă aşa de sângeroasă, totuşi amintirea anilor copilăriei, în care trăise 
după voia lui Dumnezeu, nu se ştersese din inima lui. După chiar prima sa bătălie, 
mustrat fiind de conştiinţă, a hotărât să întoarcă celor pe care îi jefuise o treime din 
averea lor. 

3. Vreme de 9 ani a trăit Guthlac în acest fel de viaţă, prins în bătălii şi lupte cumplite. 
Şi s-a rătăcit pe căile lumii acesteia trecătoare. însă Dumnezeu nu-1 părăsise pe cel de 
care fusese părăsit, ci îi purta în continuare de grijă ca unuia care fusese ales încă din 
pântecele maicii sale. Căci Preamilostivul nostru Stăpân căuta prilejul potrivit pentru 
a grăi sufletului rănit al tânărului. Şi acest prilej a venit într-o seară, când Guthlac 
tocmai se întorsese istovit dintr-una din multele sale lupte. După ce s-a aşezat să se 
odihnească, o mulţime de gânduri au început să-i treacă prin minte. Şi dintr-odată a 
fost „insuflat cu frica lui Dumnezeu, şi inima lui s-a umplut de dragoste 
duhovnicească. Şi când s-a ridicat, s-a gândit la regii cei din vechime, care au părăsit 
lumea cu o moarte nenorocită şi cu o plecare jalnică din viaţa aceasta păcătoasă. Şi a 
văzut marea bogăţie pe care o avuseseră risipindu-se cu iuţeală. Şi a văzut propria lui 
viaţa grăbindu-se şi zorind înspre sfârşit. Şi apoi dintr-odată a fost aşa de insuflat de 
frica cea dumnezeiască, încât i-a făgăduit lui Dumnezeu că, dacă îi va îngădui să 
trăiască până dimineaţa, va deveni slujitorul Său." Iată purtarea de grijă cea 
nepătrunsă a Preabunului nostru Dumnezeu. Că în fel şi chip face pentru a ne aduce 
pe noi la dragostea pentru El şi la ascultarea de El. Unora le trimite necazuri şi boli şi 
greutăţi pentru a-i face să-şi lepede viaţa lor cea rea. Iar altora, precum fericitului 
Guthlac, le grăieşte în adâncul inimii, descoperindu-le deşertăciunea lumii acesteia şi 
vremelnicia ei. Şi Dumnezeu a ales chipul acesta de a-1 întoarce la El pe cuviosul 
Guthlac, înainte-ştiind că sfântul, odată hotărând lepădarea de lume, nu va mai 
întoarce înapoi privirea spre cele trecătoare. 

Lepădarea lumii şi viaţa în pustie 

4. Făcându-se ziuă, Guthlac le-a spus însoţitorilor săi să-şi caute alt conducător, 
pentru că el hotărâse să devină slujitor al lui Hristos. Nici plânsul prietenilor săi, nici 
dragostea părintească, şi nici bogăţiile pe care le strânsese nu au putut să-1 despartă pe 
robul lui Dumnezeu de dragostea care se aprinsese în inima lui. 

în aceeaşi zi, fiind de 24 de ani, s-a dus în mănăstirea Repton, cerându-i stareţei să-1 
primească ca frate. La puţin timp după aceea a fost tuns călugăr. De atunci a hotărât 
să nu mai pună în gură vin sau altă băutură. Vreme de doi ani, trăind în mănăstire, a 
învăţat pe de rost Psaltirea, şi multe cântări şi rugăciuni, şi întregul tipic bisericesc. Iar 
fraţii, văzând viaţa lui cea plină de înfrânare, la început l-au urât şi l-au dispreţuit. însă 
în scurt timp dragostea sfântului a biruit răutatea lor, şi au început să-1 iubească toţi ca 
pe un mare nevoitor. 

Dar Guthlac nu era mulţumit de această viaţă, căci inima sa era aprinsă de un dor 
neostoit după dragostea cea dumnezeiască. Pentru aceasta căuta mereu să trăiască 
singur şi fără tovărăşie, pentru a putea să petreacă mai mult timp cu Cel de care fusese 
rănită inima Lui. Şi în timp ce se chinuia astfel, neştiind cum să-şi potolească setea 

sufletului său, a auzit despre pustnicii cei din vechime, care ardeau de dragoste pentru 
singurătate şi linişte. Şi citind vieţile acelora, inima lui s-a umplut de harul lui 
Dumnezeu, care îl îndemna prin dor nepotolit să lepede cu desăvârşire petrecerea 
împreună cu oamenii. 

5. în Anglia de răsărit se găseşte un ţinut aflat la foarte mică înălţime, acoperit cu 
mlaştini uriaşe, care se întind la nesfârşit, până către malul Mării Nordului. Acest ţinut 
mlăştinos este plin de ostroave mici, smârcuri, uneori acoperite de ape, în care 
mişună mii de vietăţi sălbatice. Toate bălţile sunt pline de stuf şi acoperite cu hăţişuri 
şi ierburi înalte, încât oricine s-ar putea rătăci foarte lesne în asemenea sălbăticie. 
Auzind fericitul Guthlac de o asemenea singurătate, atât de potrivită pentru dorul său 
de pustnicie, s-a dus într-acolo pentru a găsi o insulă pe care să se retragă. Ajungând 
în acel ţinut, a găsit un om care i-a vorbit despre o insulă cu totul necunoscută şi bună 
pentru locuit. Şi auzind sfântul despre insula aceea pustie, îndată s-a aprins inima lui, 
încât 1-a rugat pe acel om să-1 ducă acolo. Au luat o barcă cu care au străbătut 
mlaştinile, ajungând până la locul numit Crowland . Insula era bântuită de diavoli, şi 
pentru aceea toată lumea o ocolea. însă Guthlac, având sufletul viteaz, n-a băgat în 
seamă ispita drăcească, ci s-a coborât din barcă, luându-şi rămas bun şi mulţumindu-i 
celui care-1 adusese până acolo. 

Şi ziua în care a ajuns acolo era sărbătoarea Sfântului Apostol Vartolomeu. Pe acesta 
Guthlac îl iubea în chip deosebit, şi îl avea la mare evlavie, pentru că de multe ori în 
cursul vieţii sale Apostolul cel dumnezeiesc îl ajutase în nevoi şi în necazuri . 

6. După ce s-a aşezat pe insulă, a început să-şi caute un loc unde să stea. A găsit acolo 
o ridicătură de pământ, care înainte fusese folosită drept loc de îngropare pentru 
păgâni. într-o parte a ei, această ridicătură era săpată, şi sfântul şi-a zidit acolo o 
colibă. încă de la bun început, s-a hotărât să nu poarte haine de pânză sau de lână, ci 
numai din piei de animale. Rânduiala lui era aceasta, ca să nu mănânce nimic altceva 
decât pâine de orz şi să bea nişte apă, iar acestea cu măsură, şi doar după apusul 
soarelui. 

După aceea a început a-şi trăi viaţa după voia lui Dumnezeu şi după setea inimii sale, 
cântând psalmi şi rugându-se ziua întreagă. însă vrăjmaşul mântuirii, care nu doarme 
niciodată, nu a putut îndura nevoinţa sfântului, şi de aceea a început să-1 războiască cu 
mânie. Astfel, la puţină vreme după ce se aşezase pe insulă, a fost rănit cumplit în 
inima sa de săgeţile otrăvite ale celui viclean. Căci a fost cuprins de o îndoială cruntă 
faţă de viaţa pe care o ducea, încât se îndoia dacă este bineplăcut lui Dumnezeu să 
trăiască în singurătate. „Şi a început să întoarcă lucrul acesta pe toate părţile în mintea 
sa, şi şi-a adus aminte păcatele şi răutăţile lui pe care le făcuse mai demult, gândindu- 
se că făcuse rele mai multe şi mai cumplite decât ar putea ispăşi vreodată." Adică, 
vrăjmaşul îl rănise cu săgeata cea amară a deznădejdii. După cum ne spun şi Sfinţii 
noştri Părinţi cei de Dumnezeu purtători, aceasta este arma cea mai puternică a 
vrăjmaşului, cu care încearcă să-i doboare pe cei mai viteji dintre ostaşii lui 
Dumnezeu. Dar şi această ispită este îngăduită de bunătatea lui Dumnezeu, pentru a 
vedea omul neputinţa cea desăvârşită a firii sale, şi a nu se mândri în faptele pe care le 
face cu ajutorul dumnezeiesc. Nu mai puţin de trei zile a fost lăsat sfântul lui 
Dumnezeu în această încercare, încât „nu mai ştia încotro să-şi întoarcă inima." Şi 
aceasta arată tăria sufletului lui, că nu mulţi dintre sfinţi au putut să îndure atâta vreme 
întunericul deznădejdii. Iar într-a treia noapte a ajuns la capătul puterilor. Şi a început 
să cânte cu cuvintele prorocului David: „Şi când mă necăjeam am chemat pre 
Domnul, şi către Dumnezeul meu am strigat." Iar atunci dintr-odată inima lui s-a 
umplut de încredinţare dumnezeiască, şi a văzut o lumină strălucitoare, în care stătea 
mângâietorul său cel ceresc, Sfântul Apostol Vartolomeu. „Şi oaspetele ceresc, 

Sfântul Vartolomeu, 1-a mângâiat şi 1-a întărit cu cuvintele lui, şi i-a poruncit să nu se 
îndoiască, ci să fie hotărât, şi i-a spus că îl va ajuta în toate necazurile lui. Când 
Sfântul Guthlac a auzit aceste cuvinte de la credinciosul său prieten, s-a umplut de 
bucurie duhovnicească, şi şi-a întărit credinţa şi toată încrederea şi-a pus-o în 
Dumnezeu." 

7. Iar după ce Guthlac a biruit, cu ajutorul harului, această ispită, diavolii mai mult s- 
au înverşunat împotriva lui, începând a-1 lupta nu într-ascuns, ci pe faţă. Şi multe 
necazuri şi încercări i-au adus, dintre care vom spune doar câteva, pentru a arăta 
înţelepciunea şi bărbăţia omului lui Dumnezeu. 

Odată, în timp ce se gândea la felul lui de viaţă, a văzut doi draci coborând din cer, 
care i-au spus ca unui vechi cunoscut: „îţi ştim viaţa, cât şi statornicia credinţei; ştim 
şi că răbdarea ta este de nebiruit; căci te-am încercat în multe feluri cu vicleniile 
noastre, când ne-am trimis armele împotriva ta. Dar de acum înainte nu te vom mai 
necăji şi nici nu te vom mai supăra. Nu numai că nu te vom împiedica de la ce ţi-ai 
pus în gând să faci, ci îţi vom şi povesti despre toţi cei din vechime care au locuit 
pustietăţile, despre cum şi-au trăit viaţa. [...] Ei, prin înfrânarea lor şi-au omorât orice 
patimă în ei înşişi. Astfel că dacă doreşti să-ţi speli păcatele pe care le-ai făcut în 
trecut, ar trebui să-ţi chinui trupul cu înfrânarea; pentru că în măsura în care te chinui 
în lumea aceasta, aşa vei fi întărit în veşnicie; şi în măsura în care înduri necazurile în 
viaţa de acum, aşa vei vi răsplătit în cea viitoare; şi când vei posti aici pe pământ, vei 
fi ridicat în ochii lui Dumnezeu. Astfel că postul tău nu trebuie să fie de două zile, sau 
de trei, sau de o zi, încât să te bucuri că ai o astfel de înfrânare; ci este nevoie de un 
post de şapte zile pentru ca omul să se curăţească." . Iată viclenia cea mare a 
vrăjmaşului! Că se face şi „teolog", numai pentru a-i doborî cu învăţăturile lui cele 
părut bune pe cei ce se străduiesc să trăiască după voia lui Dumnezeu. însă omul lui 
Dumnezeu nu s-a lăsat înşelat de această ispită, ci ştiind că diavolul, după cuvântului 
Mântuitorului, este pururea mincinos, şi tatăl minciunii, a grăit nici măcar băgând în 
seamă cuvintele celui rău: „Să dispară vrăjmaşii mei, Doamne Dumnezeul meu, căci 
pe Tine Te cunosc şi Te iubesc, că Tu eşti Făcătorul meu." Şi la acest cuvânt, toată 
puterea celui rău s-a făcut nevăzută. Iar Guthlac şi-a continuat cu smerenie felul său 
de viaţă, mâncând pâine de orz o dată pe zi, după apusul soarelui. 

8. Altă dată, când se afla la priveghere, deodată i-au apărut în colibă mulţime 
nenumărată de duhuri necurate, încât întreaga casă se umpluse de chipurile lor cele 
înfricoşătoare şi groaznice. Şi răspândeau o putoare de neîndurat, strigând în felurite 
chipuri şi urlând înspăimântător, încât întreg cerul părea plin de fioroasele lor 
lătrături. Şi după ce au intrat în casă, îndată l-au legat pe omul lui Dumnezeu de mâini 
şi de picioare, scoţându-1 afară şi apoi târându-1 prin mlaştină şi scufundându-1 în 
apele cele murdare. Şi l-au tras prin hăţişuri pline de scai şi de spini, încât tot trupul 
sfântului era rănit şi însângerat. Iar apoi l-au lăsat o vreme să se odihnească. După 
aceea i-au poruncit să plece din pustie, care era casa lor, căci altfel îl vor răni în chip 
şi mai înfricoşător. Dar sfântul lui Dumnezeu câştigase vitejia cea dumnezeiască, încât 
le-a grăit cu voce netulburată: „Domnul este de-a dreapta mea, ca să nu mă clatin." 

Şi auzind cuvintele acestea, dracii s-au năpustit toţi asupra lui, înfuriaţi peste măsură, 
şi au început să-1 bată cu bice de fier. Iar apoi l-au ridicat pe omul lui Dumnezeu şi 1- 
au purtat vreme îndelungată prin văzduh, şi după aceea l-au dus la porţile iadului. Şi 
acolo l-au lăsat, iar ei s-au dus şi au început să-i chinuiască pe cei ce se aflau înăuntru. 
Şi văzând Guthlac chinurile cele mai presus de minte, s-a înfricoşat de groaza lor. Iar 
duhurile cele necurate i-au strigat: „Putere ne este dată nouă să te zvârlim în chinurile 
acestei prăpăstii, iar aici este focul pe care tu însuţi l-ai aprins înlăuntrul tău." Iar 
sfântul le-a răspuns: „Vai vouă, copii ai întunericului şi roade ale pierzării! Sunteţi 

praf şi cenuşă; cine v-a dat vouă, netrebnicilor, să aveţi putere să mă trimiteţi în aceste 
pedepse? Ei bine, aici sunt, pregătit, şi aştept voia Domnului meu; aşa că de ce să mă 
înspăimânt de ameninţările voastre mincinoase?" Şi auzind diavolii vorbele lui, s-au 
aruncat asupra lui, însă în clipa aceea o lumină a strălucit din cer, şi în ea se afla 
Sfântul Vartolomeu, apostolul. Iar din pricina frumuseţii şi a strălucirii lui celei 
negrăite, duhurile necurate s-au înspăimântat şi au fugit de la faţa sfântului. Guthlac, 
văzându-şi prietenul, s-a umplut de bucurie, căci a văzut dreapta Domnului izbăvindu- 
1 din această ispită cumplită. Căci Dumnezeu îngăduise şi aceasta, pentru a găti mai 
mare cunună alesului Său. Apoi, sfântul apostol a poruncit duhurilor necurate să-1 
ducă pe Guthlac înapoi la chilia lui, iar acestea s-au supus neputincioase. Şi după ce 1- 
au lăsat acolo, au plecat scrâşnind din dinţi, plângându-se că fuseseră biruite de 
smerenia şi de vitejia sfântului. 

9. într-una din nopţi, în timp ce aţipise la rugăciune, Guthlac a auzit afară glasuri în 
limba britană. Pe atunci, britanii erau în război cu englezii, şi năvăleau uneori pentru 
a-i ataca şi a-i prăda. Ridicându-se de îndată din somn, sfântul a privit pe fereastră. Iar 
apoi şi-a văzut casa în flăcări, şi pe britani aruncând cu suliţe înspre el. însă omul lui 
Dumnezeu a simţit cu duhul că vrăjmaşii lui nu erau oameni în carne şi oase, ci duhuri 
necurate, şi a strigat cuvintele prorocului: „Să învie Dumnezeu şi să se risipească 
vrăjmaşii lui" , şi celelalte. Şi imediat au dispărut toate ca fumul. 

10. După câtăva vreme s-a făcut cunoscut şi altora despre petrecerea sfântului. Şi 
veneau câte unii la el pentru a lua sfat. Iar unul dintre ei, un preot pe nume Bettelin, îl 
ruga stăruitor să-1 primească drept ucenic. Şi până la urmă Guthlac a primit cererea 
preotului, făcându-i acestuia o chilie în apropiere. 

Văzând vrăjmaşul mântuirii noastre că prin viclenia lui nu poate nimic împotriva 
omului lui Dumnezeu, a început să-1 ispitească prin oameni. Şi a semănat în inima lui 
Bettelin gând de trădare, încât preotul îşi spunea: „Dacă îl înjunghii şi îl omor (pe 
sfânt) voi putea stăpâni eu locul acesta după el, şi atunci oamenii lumii mă vor cinsti 
pe mine la fel cum îl cinstesc pe el acum." Venind deci odată Bettelin pentru a-1 rade 
pe cap , a simţit că este biruit de puterea gândului străin şi de dorinţa nestăpânită de a 
vărsa sângele omului lui Dumnezeu. însă Guthlac dobândise puterea de a înţelege 
lucrarea celui rău, şi de îndată i-a vorbit cu voce blândă lui Bettelin. „O, Bettelin, de 
ce ai ascuns fiara cea blestemată în sânul tău? De ce nu scuipi de la tine otrava cea 
amară? Văd că eşti înşelat de duhul cel rău şi de gândul viclean din inima ta." Auzind 
aceste cuvinte, ucenicul îndată şi-a venit în sine şi a căzut cu lacrimi la picioarele 
cuviosului, cerându-i iertare şi mărturisindu-şi păcatul . 

1 1 . într-o altă noapte, diavolii au venit pentru a-1 înfricoşa sub chipul a nenumărate 
fiare sălbatice. Ba urlau ca un leu, ba sâsâiau ca un şarpe, ba mugeau ca un bivol, ba 
lătrau ca un câine. însă sfântul lui Dumnezeu s-a însemnat cu semnul cinstitei Cruci, 
şi a dispreţuit ispita, spunând acestea: „O, duh nenorocit şi rău, puterea ta este văzută, 
şi tăria ta cunoscută. Acum, nenorocitule, iei chipul fiarelor sălbatice şi al păsărilor şi 
al şerpilor, tu, care mai înainte te-ai trufit vrând să fii asemenea lui Dumnezeu. Acum 
îţi poruncesc în numele Dumnezeului celui veşnic, Care te-a făcut pe tine şi te-a 
aruncat din înălţimea cerului, să încetezi cu tulburarea aceasta!" Şi iarăşi ispita celui 
rău a încetat fără zăbavă. 

12. Odată a venit la el un om, şi a scris nişte cuvinte pe o foaie de hârtie. însă când a 
ieşit afară, nişte corbi i-au furat hârtia, şi au plecat cu ea în mlaştină. întorcându-se 
Guthlac, 1-a văzut trist, şi 1-a mângâiat astfel: „Nu fi îndurerat, frate; ci precum corbul 
zboară pe deasupra mlaştinii, la fel şi tu vâsleşti după el; şi aşa vei găsi hârtia." Omul 
1-a ascultat şi a plecat înapoi. Şi în drumul lui a găsit în nişte stuf cartea care îi fusese 
furată. 

într-adevăr, insula era plină de corbi, pentru care şi purta numele de Crowland. Şi 
aceia furau orice găseau la îndemână. Iar sfântul îndura totul fără a se plânge sau a-i 
certa, deşi avea putere de stăpân asupra animalelor. De pildă, odată a venit la el un 
prieten apropiat, pe nume Wilfrid, care şi-a lăsat în barcă mănuşile. în timp ce vorbea 
cu Guthlac, dintr-odată a văzut un corb stând pe acoperişul casei, rupând o mănuşă cu 
ciocul. La mustrarea sfântului, corbul a lăsat mănuşa, luându-şi zborul peste mlaştină. 
După câtva timp, au sosit alţi trei oameni, care au adus cu ei cealaltă mănuşă. Spuneau 
că un corb o lăsase să cadă din cioc în timp ce zbura. Guthlac a luat-o, a binecuvântat- 
o, şi i-a dat-o zâmbind lui Wilfrid. 

13. Altă dată, acelaşi prieten a venit pentru a primi de la cuvios cuvânt de mântuire. Şi 
după ce au vorbit multă vreme, două rândunici au venit, şi, cântând, s-au aşezat pe 
umerii sfântului. Când Wilfrid se minuna de darul lui Dumnezeu ce sălăşluia în sfânt, 
Guthlac i-a spus: „Oare nu ai învăţat în Sfintele Scripturi, frate Wilfrid, că fiarele şi 
păsările sălbatice vin aproape de cel ce şi-a trăit viaţa după voia lui Dumnezeu? Iar 
îngerii se apropie de cel ce îşi trăieşte viaţa departe de oamenii lumii; în vreme ce cel 
care doreşte a vorbi adesea cu oamenii lumeşti, nu poate să aibă parte de vorbirea 
îngerească." 

14. Şi a început să vină la el lume de pretutindeni, căci dobândise faimă mare între 
oameni, şi multora se făcuse cunoscut prin minunile lui cele slăvite. „Oameni de 
diferite trepte îl căutau pe omul mai înainte numit [Guthlac], atât conducători şi 
episcopi şi stareţi, cât şi oameni de toate treptele; cei de jos, dar şi cei puternici. Şi îl 
căutau oameni nu doar din marele regat al Merciei, ci şi toţi cei din Britania care 
auziseră de fericitul om, încât se grăbeau la el de pretutindeni, oameni care erau fie 
bolnavi în trup, fie chinuiţi sau stăpâniţi de duhuri necurate, fie cu alte rele şi diferite 
necazuri şi dureri de care este împresurată omenirea. Şi nădejdea nu rămânea 
zadarnică în nici unul dintre cei care îi erau aduşi: că nu era om bolnav care să rămână 
neîngrijit, nu era vreun stăpânit de diavol care să nu fie din nou sănătos la minte, nici 
vreun alt bolnav care să nu plece de la el tămăduit." 

Un oarecare om de neam mare, Hwetred, ajunsese stăpânit de un duh necurat, încât îşi 
ieşise cu totul din minţi, şi încerca să vatăme pe oricine îi stătea în cale. Când odată 
mai mulţi prieteni şi rude veniseră pentru a-1 lega, a luat un topor şi a omorât trei 
oameni, rănind pe mulţi alţii. Şi vreme de patru ani s-a chinuit în felul acesta. Deşi îl 
duseseră la multe mănăstiri şi biserici, nu reuşise nimeni să-1 tămăduiască. Până la 
urmă au auzit de omul lui Dumnezeu, şi cu mare greu l-au dus într-acolo. Când 
Guthlac i-a văzut, îndată s-a umplut de milă. Nu a spus nici un cuvânt, ci 1-a luat pe 
bolnav şi 1-a dus în biserică. Şi vreme de trei zile a stat acolo cu el, fără să iasă, 
rugându-se într-una. Iar în a treia zi, la răsăritul soarelui, 1-a spălat pe cel ce se chinuia 
în apă sfinţită, apoi a suflat asupra lui, şi îndată toată puterea celui rău s-a depărtat de 
la el. 
Altă dată a scos un duh necurat, încingându-1 pe bolnav cu brâul său. 

15. Dumnezeu îl înzestrase pe alesul Său şi cu darul străvederii. Odată, un stareţ a vrut 
să vină la el pentru a lua cuvânt de folos. Şi era însoţit de doi slujitori, care înainte de 
a ajunge la insulă, i-au cerut binecuvântare pentru a merge în alt loc cu nişte treburi. 
Stareţul i-a lăsat să meargă în pace, şi după puţin timp a ajuns la cuvios. După ce au 
vorbit îndelung despre lucrurile dumnezeieşti, Guthlac 1-a întrebat pe stareţ dintr- 
odată: „Dar unde s-au dus cei ce s-au despărţit de tine mai devreme?" După ce 
călugărul i-a răspuns că avuseseră nişte treabă în altă parte, şi pentru aceea nu 
putuseră veni, Guthlac a răspuns: „S-au dus la casa unei anume văduve, şi s-au 
îmbătat acolo de prea multă băutură." Şi nu numai aceasta i-a spus, ci şi ce au vorbit 
şi ce altceva au mai făcut aceia, încât stareţul a plecat mirat. Şi când s-a întâlnit cu 

fraţii, i-a întrebat ce făcuseră. Iar aceştia se arătau cumplit de istoviţi, spunând că se 
obosiseră în călătoria lor. Văzând că stareţul lor stăruia, au început să se jure pentru 
cele spuse. Atunci călugărul i-a mustrat: „Dar de ce juraţi mincinos? Căci aţi fost la 
casa văduvei acesteia, şi aţi trăit acolo astfel, şi aţi vorbit aceste cuvinte!" Iar aceia de 
îndată i-au căzut plângând la picioare, mărturisindu-şi păcatul. 

16. Odată a venit la Guthlac un oarecare bărbat pe nume Offa. Şi pe drum a călcat 
într-un spin mare, care i-a străpuns întreg piciorul. Acesta i s-a umflat şi a început să-1 
doară tare. Iar după ce a ajuns, cu mare greu, pe insulă, nu i-a spus nimic sfântului, 
însă în timpul nopţii tot trupul i s-a umflat până la şale. Şi îl durea îngrozitor. 
Văzându-1 dimineaţă Guthlac chinuindu-se cumplit, îndată şi-a dezbrăcat haina şi i-a 
dat-o aceluia. în clipa în care Offa a luat haina pe el, spinul a zburat din rană 
asemenea unei săgeţi, până la o depărtare oarecare. Şi s-a tămăduit deplin şi umflătura 
cea mare, iar oaspetele a plecat bucuros şi slăvind pe Dumnezeu, minunându-se de 
îndrăznirea Sfântului Guthlac. 

17. Un anume episcop, Headda, auzind de Guthlac şi de minunile lui, a vrut să-1 vadă 
şi să audă cuvânt de folos. împreună cu el au venit mai mulţi oameni, printre care era 
şi un oarecare învăţat pe nume Wigfrith. înainte de a ajunge pe insulă, însoţitorii lui 
Headda, stând la masă, vorbeau despre Guthlac. Unii erau de părere că pustnicul din 
Crowland este un sfânt, în timp ce alţii spuneau că Guthlac face atâtea minuni cu 
puterea celui rău. Vorbind ei astfel, Wigfrith, cel de care am pomenit înainte, le-a spus 
că el le va putea arăta a doua zi, dacă Guthlac este om sfânt sau nu, fiindcă trăise 
multă vreme printre călugării sporiţi din Irlanda, şi astfel putea recunoaşte sfinţenia 
unui om. 

Ajungând în cele din urmă pe insulă, Headda s-a dus singur la coliba pustnicului. 
Văzându-1, Guthlac 1-a întâmpinat zâmbind, iar apoi au început să vorbească despre 
lucrurile cereşti. „Lumina harului lui Dumnezeu strălucea cu atâta putere în fericitul 
Guthlac, încât cuvintele şi învăţăturile sale păreau toate rostite de glasul unui înger. 
Avea de asemenea o mare înţelepciune, o chibzuinţă cerească, încât orice învăţa, 
întărea cu învăţăturile dumnezeieşti ale Sfintei Scripturi." 

Şi văzând episcopul darul lui Dumnezeu asupra cuviosului părinte, îndată s-a gândit 
să-1 hirotonească preot, şi i-a spus lui Guthlac despre aceasta. Şi după ce a stăruit 
Headda câtăva vreme, cuviosul a primit, supunându-se voii lui Dumnezeu şi a 
episcopului. Iar acesta 1-a hirotonit pe Guthlac, şi a sfinţit şi paraclisul în care cuviosul 
se ruga. După aceea, Headda 1-a rugat pe sfânt să vină la masă, ceea ce Guthlac a şi 
făcut, deşi era împotriva obiceiului său. Şi când, ospătându-se ei, cuviosul 1-a văzut pe 
Wigfrith, 1-a întrebat cu glas blând: „Şi acum, frate Wigfrith, ce crezi despre preotul 
de care ieri spuneai că te vei lămuri dacă este bun sau netrebnic?" Iar învăţatul îndată 
şi-a cerut iertare, plecându-se până la pământ în faţa lui Guthlac. 

18. Cuviosul Guthlac 1-a avut drept ucenic pe prinţul Ethelbald, care se afla în 
pribegie, fiind prigonit şi hăituit de către Ceolred, regele Merciei. Acesta îl vâna 
pretutindeni pentru a-1 ucide. Văzând Ethelbald, care era foarte credincios, că nu mai 
poate nădăjdui în nici un ajutor omenesc, s-a îndreptat spre părintele său sufletesc, 
spre Guthlac, pentru a-i cere pustnicului să se roage pentru el. 

Sfântul i-a spus cu voce prorocească: „O, fiul meu, nu am uitat luptele şi necazurile 
tale; pentru asta mi-a fost milă de tine, şi din pricina necazurilor tale l-am rugat pe 
Dumnezeu să se îndure de tine şi să te ajute. Şi El mi-a auzit cererea, şi îţi va da 
stăpânire şi putere peste poporul tău; şi cei ce te urăsc vor fugi cu toţii de la faţa ta; şi 
sabia ta va zdrobi pe toţi vrăjmaşii tăi, pentru că Domnul este ajutorul tău. Dar fi 
răbdător, pentru că nu vei câştiga împărăţia prin răpire într-un chip lumesc, ci o vei 
câştiga cu ajutorul Domnului; căci Domnul va doborî pe cei ce acum te urăsc, şi 

Domnul va lua împărăţia de la ei, pentru că şi-a adus aminte de tine şi te-a uns drept 
rege." Auzind cuvintele acestea, Ethelbald s-a umplut de bucurie şi de nădejde în 
bunătatea lui Dumnezeu, şi a plecat mângâiat. 

Moartea cuviosului şi preaslăvirea sa 

19. După ce trecuseră 15 ani de vieţuire în pustie, a venit vremea ca Dumnezeu să-1 
cheme la el pe slujitorul său cel iubit. Căci acesta repede a ajuns la măsura sfinţeniei, 
a bărbatului desăvârşit, şi pentru aceasta Dumnezeu nu 1-a mai lăsat în această lume 
de necaz şi durere. 

Era în timpul Postului Mare, în Miercurea mare. Venind ucenicul său, Bettelin, de 
care am vorbit şi mai înainte, pentru a vorbi cu sfântul, 1-a găsit suflând din greu şi 
palid la faţă. Văzându-1 bolnav, 1-a întrebat cu nelinişte despre pricina suferinţei sale. 
Cuviosul i-a răspuns cu greu: „Pricina bolii mele este aceasta, că sufletul trebuie să fie 
luat din acest trup; căci într-a opta zi va fi sfârşitul bolii mele. Şi se cuvine ca sufletul 
să fie pregătit, încât să-1 pot urma pe Dumnezeu." Auzind aceste cuvinte, Bettelin s-a 
aruncat plângând la picioarele părintelui său, însă Guthlac 1-a mângâiat astfel: „Fiul 
meu, nu fi îndurerat, căci pentru mine nu e o nenorocire să merg la Domnul 
Dumnezeul meu." 

Apoi au venit Pastele, iar cuviosul a slujit Sfânta Liturghie, mulţumindu-I lui 
Dumnezeu pentru boala sa. După ce trecuseră şapte zile de boală, Bettelin a venit din 
nou la sfânt, pe la ceasul al şaselea din zi , cerându-i cu lacrimi ultimele cuvinte. Cu 
mare greu, cuviosul i-a spus: „Timpul este foarte aproape acum, fiul meu, aşa că ia 
seama la ultimele mele învăţături. După ce sufletul meu va părăsi trupul, du-te atunci 
la sora mea şi spune-i că m-am ferit de tovărăşia ei aici pe pământ, şi nu am vrut s-o 
văd, pentru ca apoi noi doi să ne vedem din nou în cer, înaintea feţei lui Dumnezeu." 
Apoi i-a dat ultimele sfaturi despre chipul în care să fie îngropat trupul său. Văzând 
Bettelin că într-adevăr sfântul se apropia de moarte, 1-a întrebat un lucru care îl 
chinuia de multă vreme. De când venise pe insulă, în fiecare dimineaţă şi seara, îl 
auzea pe sfânt grăind în chilia sa cu cineva, deşi Bettelin ştia că Guthlac trăia în 
deplină singurătate. Şi a îndrăznit să-i ceară sfântului să-i descopere această taină. Iar 
cuviosul nu 1-a lăsat nemângâiat pe ucenic: 

„,Fiul meu, nu fi tulburat; lucrurile pe care nu le-am spus nici unui om înainte, câtă 
vreme am trăit, ţi le voi descoperi şi le voi face cunoscute ţie. Din al doilea an de când 
am trăit în sălbăticie, seara şi dimineaţa devreme, Dumnezeu însuşi a trimis un înger 
pentru mângâierea mea, care mi-a descoperit tainele cereşti cele care nu sunt îngăduite 
omului să le spună; şi mi-a uşurat greutatea luptei mele cu cuvinte îngereşti.' Apoi, 
după ce a spus aceste cuvinte, şi-a rezemat capul pe perete, şi şi-a tras cu greu 
răsuflarea. Când şi-a revenit, a ieşit din gura lui o mireasmă precum mirosul celor mai 
dulci flori. Şi în seara următoare, când fratele mai înainte numit [Bettelin] a căzut la 
rugăciune, a văzut casa înconjurată de o mare strălucire; şi strălucirea aceea a rămas 
până în zori." Iar când s-a făcut dimineaţă, sfântul s-a mişcat din nou, spunându-i 
ucenicului său pentru ultima oară: „Fiul meu, pregăteşte-te să pleci în călătoria pe care 
ţi-am poruncit-o, căci acum este timpul ca sufletul meu să părăsească mădularele 
acestea obosite şi să plece în frumuseţea cea fără sfârşit, în împărăţia cerurilor." 
Şi după aceea s-a împărtăşit pentru ultima dată cu Trupul şi Sângele Mântuitorului 
nostru, ca merinde pentru viaţa cea pururea fiitoare. „Apoi şi-a ridicat ochii înspre cer, 
şi şi-a întins mâinile, şi cu bucurie şi-a trimis sufletul în fericirea veşnică." Şi în timp 
ce îşi dădea sufletul în mâinile Atotputernicului Dumnezeu, Bettelin a văzut întreaga 
casă inundată de lumină cerească, şi un turn de foc care se întindea de la pământ la 

cer, strălucind cu o lumină neasemuită, încât covârşea cu totul strălucirea soarelui de 
la amiază. Şi întreg cerul răsuna de cântece îngereşti, iar insula toată s-a umplut de o 
mireasmă negrăită. Aceasta se întâmpla în ziua de 11 aprilie a anului 714, când 
cuviosul avea numai 41 de ani. 

Apoi, Bettelin a făcut după cum i se poruncise. Cuprins de teamă şi cutremur, a plecat 
îndată la sora lui Guthlac, la Sfânta Pega, vestindu-i moartea preaiubitului său frate. Şi 
întorcându-se înapoi, cei doi l-au îngropat pe sfânt în paraclis, după cuviinţă. 

20. Iar după un an de zile, Dumnezeu le-a pus în gând să descopere trupul lui Guthlac, 
pentru a-1 aşeza într-o raclă spre cinstire. Căci mulţi veneau la el, primind vindecare 
de neputinţele lor, întocmai cum primiseră înainte de adormirea sfântului. Şi au găsit 
trupul lui neputrezit, de parcă atunci fusese îngropat. Până şi hainele rămăseseră 
neatinse de trecerea vremii. Sfânta Pega, bucurându-se nespus de această nouă minune 
a fratelui ei, a aşezat trupul la loc potrivit pentru închinare. 

21. Când prinţul Ethelbald a auzit de moartea lui Guthlac, îndată a fost prins de o 
tristeţe amarnică, căci cuviosul fusese singurul lui sprijin în vremuri de restrişte, şi 
acum se vedea lipsit şi de această ultimă nădejde. Căci duşmanii lui încă îl prigoneau, 
şi el vedea că profeţia sfântului nu fusese încă împlinită. Deci mergând îndată la 
mormântul părintelui său, s-a aşezat deasupra lui, plângând amarnic şi rugându-se. 

Iar apoi s-a făcut noapte, şi Ethelbald s-a dus la culcare. Adormind cu greu, din 
pricina supărării, deodată a fost trezit de o lumină orbitoare care strălucea în întreaga 
colibă. Şi s-a înfricoşat de această vedere străină. Dar apoi 1-a văzut în mijlocul 
luminii pe fericitul Guthlac, care i-a spus: „Să nu te temi, ci să fii hotărât, căci 
Dumnezeu este ajutorul tău; şi am venit la tine pentru că Dumnezeu, prin mijlocirea 
mea, ţi-a auzit rugăciunea. Şi să nu fii trist, deoarece zilele amărăciunilor tale au 
trecut; căci înainte ca soarele să facă un înconjur de 12 luni pe bolta cerească, vei 
stăpâni împărăţia aceasta pentru care ai luptat atâta." 

într-adevăr, după nici un an, în 716, Ethelbald a luat împărăţia, murind duşmanii săi. 
Şi a stăpânit în pace poporul încredinţat lui vreme de 41 de ani. Tot el a zidit la 
Crowland o mănăstire mare, făcând şi o raclă pentru moaştele sfântului. Stareţ al 
mănăstirii a fost ales Sfântul Cissa, care era un păgân întors la credinţă despre care 
Guthlac profeţise că avea să-i fie urmaş încă înainte ca Cissa să fi primit botezul 
creştin. 

Pentru rugăciunile Sfântului Părintelui nostru Guthlac, Doamne Iisuse Hristoase, Fiul 
lui Dumnezeu, miluieşte-ne şi ne mântuieşte pe noi. Amin! 



Viaţa Sfântului Bonifatie, luminătorul Germaniei 

Troparul Sfântului Bonifatie, glas V: 

O, Sfinte Bonifatie, sfinţitule mucenic şi întocmai cu apostolii, vlăstar dumnezeiesc al 
Angliei, fala Germaniei, lauda Franţei şi slava Olandei! împodobit în haine înroşite cu 
sângele jertfei tale, mijloceşte cu îndrăzneală înaintea tronului împăratului tuturor, să 
dea lumii pace şi sufletelor noastre mare milă. 

Introducere 

Deşi Sfântul Bonifatie şi-a petrecut cea mai mare parte a vieţii sale în ţinuturile 
Germaniei, departe de casa şi de ţara sa, el poate fi socotit drept unul dintre cei mai 

mari sfinţi de neam englez care au trăit vreodată. Prin munca sa neobosită şi plină de 
râvnă, el a izbutit să aducă la credinţa în Hristos neamuri întregi de păgâni sălbatici şi 
să aşeze o rânduială trainică atât în Biserica nou întemeiată de el, cât şi în Biserica 
francilor, care în vremea aceea ajunsese la o decădere greu de închipuit. Pentru 
aceasta, un scriitor englez din veacul trecut spunea că Sfântul Bonifatie a fost „un om 
care a avut o mai mare înrâurire asupra istoriei Europei decât orice alt englez a avut 
vreodată." Să vedem aşadar, care a fost viaţa acestui mare sfânt, numit astăzi pe drept 
cuvânt Apostolul pământurilor germane. 

Naşterea şi anii de tinereţe ai sfântului 

Bonifatie s-a născut în ţinutul Devon din Anglia , într-un sat numit Crediton, în jurul 
anului 675 d. Hr. Părinţii lui, despre care se ştiu puţine lucruri , i-au pus la botez 
numele Winfrith, care înseamnă „prieten al păcii". De mic copil, Winfrith avea o mare 
dragoste pentru Biserică, astfel că ori de câte ori veneau în casa lor propovăduitori sau 
preoţi, pentru a le vorbi despre Hristos, el le asculta cuvintele şi le sorbea cu nesaţ, 
în scurtă vreme sfântul s-a aprins de dorinţa de a merge la mănăstire, astfel că după 
trecerea câtorva ani, s-a hotărât să-i spună tatălui său despre hotărârea pe care o luase. 
Acesta însă avea alte gânduri pentru fiul său, vrând să-1 lase pe Winfrith moştenitor al 
întregii sale averi. De aceea s-a aprins de mânie şi a încercat în orice chip să-i 
zădărnicească copilului dorinţa de călugărie. Sfântul însă a răbdat neclintit toate 
ispitele pe care i le făcea tatăl său, până ce acesta, pedepsit fiind de Dumnezeu, s-a 
îmbolnăvit greu. După ce s-a chinuit câtăva vreme astfel, şi-a dat seama că necazul i 
se întâmplase din pricină că nu-i îngăduia fiului să-şi urmeze calea. De aceea i-a dat 
lui Winfrith binecuvântare să plece, astfel că acesta, încă copil fiind, a plecat la 
mănăstirea din Examchester, care se afla la mică depărtare de casa sa. Ajuns acolo s-a 
dus la stareţul Wulfhard, care 1-a primit pe sfânt în obşte, deşi era foarte tânăr. 
Fiind ascultător faţă de toţi din mănăstire, şi mai ales faţă de stareţ, Winfrith a ajuns să 
fie iubit de către întreaga obşte. Mai ales, avea o mare dragoste pentru citit şi pentru 
învăţătură. Willibald, preotul care a scris viaţa sfântului, vorbeşte în astfel de cuvinte 
despre acest lucru: „Era înzestrat cu o scânteie de dar dumnezeiesc, pe care cu atâta 
stăruinţă a îngrijit-o prin învăţătură, încât fiecare ceas şi fiecare clipă a lungii şi 
neobositei sale vieţi a slujit doar pentru a înmulţi darurile dumnezeieşti care fuseseră 
revărsate asupra sa." 

în scurtă vreme, mica mănăstire din Examchester s-a dovedit a fi neîndestulătoare 
pentru a potoli setea de învăţătură a tânărului călugăr. De aceea, Winfrith a cerut 
binecuvântarea stareţului pentru a se muta la o altă mănăstire, unde să-şi poată împlini 
dorinţa de cunoaştere. Acesta 1-a lăsat să plece, iar sfântul a ales mănăstirea din 
Nursling, unde pe vremea aceea era stareţ un om foarte învăţat pe nume Winbert. Sub 
îndrumarea lui, Winfrith a învăţat în chip desăvârşit limba latină şi în scurtă vreme a 
ajuns un învăţător vestit, încât mulţimi nenumărate de călugări şi de călugăriţe îl 
căutau de pretutindeni, mai ales pentru a auzi minunatele sale tâlcuiri ale Sfintei 
Scripturi. îi uimea pe cei din jur prin darul pe care-1 avea de la Dumnezeu, căci deşi îi 
întrecea pe toţi în cunoaştere, sfântul se purta cu desăvârşită smerenie chiar şi faţă de 
ucenicii săi, cărora le cerea adeseori sfatul. De asemenea, deşi atâţia de mulţi îl 
socoteau drept părinte duhovnicesc, omul lui Dumnezeu nu se dădea înapoi niciodată 
de la lucrul de mână pe care îl avea de făcut, căci nu vroia cu nici un chip să încalce 
rânduială mănăstirii. „în acest chip," scrie Willibald, „era o pildă tuturor, atât prin 
cuvânt şi faptă, cât şi prin credinţă şi curăţie." într-adevăr, deşi ajunsese un om atât 
de învăţat, sfântul rămăsese în primul rând un călugăr. întotdeauna se trezea înainte de 

începerea privegherilor pentru a putea să se roage mai mult. De asemenea, trăia în 
mare înfrânare, încât nu bea niciodată vin sau bere. 

După ce a ajuns la vârsta legiuită , Winfrith a primit şi harul preoţiei. Era deja 
cunoscut în întregul Wessex . De pildă, odată a luat parte la un sinod întrunit în ţinutul 
său, unde se adunaseră mai mulţi stareţi de la toate mănăstirile. Când, la sfârşitul 
sinodului, regele i-a întrebat pe stareţi cine ar fi omul cel mai potrivit pentru a-i vesti 
arhiepiscopului de Canterbury hotărârile luate, cu toţii l-au numit într-un glas pe 
Winfrith. Lucrul acesta nu era defel unul uşor, deoarece toţi se temeau că 
arhiepiscopul nu îşi va da binecuvântarea pentru sinod. Cu toate acestea, în câteva zile 
Winfrith s-a întors biruitor, şi toţi s-au minunat de înţelepciunea şi priceperea cu care 
îşi îndeplinise sarcina. De atunci înainte, faima lui Winfrith a început să se 
răspândească cu repeziciune în toată ţara, încât atât regele cât şi arhiepiscopul 
ajunseseră să aibă mare dragoste pentru el. 

Prima călătorie în Frisia 

Toată cinstea şi dragostea cu care îl înconjurau oamenii, îi aduceau sfântului lui 
Dumnezeu un mare chin, căci el în chip desăvârşit ura slava omenească cea deşartă. 
De aceea, a început să-i răsară în suflet gândul de a pleca din ţara sa, măcar că o iubea 
nespus, deoarece simţea că faima pe care o avea îi primejduia mântuirea. în vremea 
aceea, mulţi englezi hotărau să plece de bunăvoie din ţara şi din neamul lor, pentru a 
propovădui credinţa creştină la popoarele care încă zăceau în întunericul închinării la 
idoli. Astfel că şi sfântul s-a aprins de dorul de a-1 mărturisi pe Hristos în faţa celor ce 
încă nu auziseră de El. După ce multă vreme a stăruit gândul acesta în sufletul lui, 
Winfrith s-a hotărât să-i împărtăşească şi stareţului dorinţa sa cea mare. La început, 
Winbert nu a primit, căci îl vroia pe sfânt alături de el, însă văzând că tânărul preot 
rămâne statornic în hotărârea sa, i-a dat în cele din urmă binecuvântarea să plece. 
Era primăvara anului 716 d. Hr., când Winfrith avea înjur de patruzeci de ani. După 
ce a cumpănit bine locul propovăduirii sale, a ales ţara Frisiei. Aceasta se afla la mică 
depărtare de coastele Angliei, în pământul Olandei de astăzi, iar poporul care trăia 
acolo vorbea o limbă foarte asemănătoare cu limba engleză. De asemenea, lucrarea 
Bisericii engleze începuse acolo în urmă cu mai bine de 30 de ani, prin Sfântul 
Wilfrid. Acesta fusese urmat de ucenicul său, Willibrord (Clement) , cel ce mai târziu 
avea să ajungă „Apostolul Frisiei". Willibrord fusese hirotonit Arhiepiscop la Roma, 
şi îşi alesese drept scaun episcopal oraşul Utrecht, de unde a început să ducă o muncă 
neobosită de încreştinare a locurilor care se aflau sub ascultarea sa. 
Winfrith a plecat plin de râvnă, însoţit de alţi trei fraţi din mănăstire. însă încă nu 
venise ceasul ca omul lui Dumnezeu să aducă roadele dragostei sale. într-adevăr, când 
a ajuns în Frisia, starea lucrurilor era cum nu se poate mai proastă. Willibrord fugise 
de curând din ţară din pricina prigoanei pornite de Radbod, conducătorul păgân al 
frisienilor. Acesta, vrând să se răzbune pe duşmanii săi, francii, care erau creştini, 
distrusese toate bisericile şi mănăstirile din ţară, deschizând din nou capiştile 
păgâneşti şi readucând jertfele idolilor. Deşi Winfrith a izbutit să vorbească nevătămat 
cu Radbod, care era un om cumplit de crud şi de sângeros, în scurtă vreme şi-a dat 
seama că împrejurările nu îi îngăduiau încă să-şi împlinească gândurile sale. De aceea, 
după ce a petrecut vara cutreierând ţara în lung şi în lat, sfântul s-a întors din nou la 
mănăstirea sa. 

Cu toate acestea, timpul cât a stat în Frisia sfântul nu 1-a socotit câtuşi de puţin 
pierdut. Dimpotrivă, el a folosit din plin prilejul care îi fusese dat pentru a putea să-şi 
dea seama de greutăţile şi ispitele lucrării pentru care ardea sufletul său. Astfel, 

văzuse că adevărata problemă era decăderea cumplită care domnea în rândul Bisericii 
francilor. Cum vom vedea în continuare, aceasta ajunsese într-o stare cum nu se poate 
mai smintitoare, lucru care punea piedici foarte mari oricărei adevărate lucrări de 
încreştinare. Pentru aceasta, sfântul şi-a dat seama că primul lucru pe care trebuia să-1 
facă era acela de a înnoi viaţa Bisericii france. Insă pentru ca să poată facă aceasta, 
omul lui Dumnezeu nu avea altă cale decât aceea de a câştiga ajutorul şi 
binecuvântarea treptei cele mai înalte a Patriarhiei Apusului. 

După ce sfântul a rămas doi ani în mănăstire, stareţul Winbert a trecut la cele veşnice, 
într-un glas, călugării i-au cerut lui Winfrith să le rămână conducător, însă acesta nu a 
primit, pentru că vroia să-şi urmeze chemarea la propovăduire. Având binecuvântarea 
episcopului său, Daniil de Winchester, omul lui Dumnezeu a început să se pregătească 
pentru o nouă călătorie. De îndată ce ierarhul i-a găsit un înlocuitor pentru mănăstire, 
Winfrith a pornit bucuros la drum, însoţit de câţiva ucenici de-ai săi. Era pentru ultima 
dată când îşi vedea ţara cea iubită. 

Lucrarea ca apostol în pământurile germane 

S-a hotărât ca înainte de a-şi începe munca, să meargă întâi să se închine la 
mormintele Apostolilor, în Roma. Fiind iarnă, sfântul a trecut cu greu Alpii, însă în 
cele din urmă a ajuns la Biserica Sfântului Petru, unde a rămas mai multe zile în post 
şi rugăciune, mulţumindu-I lui Dumnezeu că-1 învrednicise să ajungă până acolo. Mai 
ales, omul lui Dumnezeu îl ruga pe mai-marele apostolilor să binecuvânteze munca pe 
care avea de gând să o facă, astfel ca aceasta să aducă o roadă cât mai bogată. 
Apoi, s-a dus să se întâlnească cu papa Grigorie al II-lea, om sfânt şi luminat de 
Dumnezeu . Acesta 1-a primit cu dragoste, şi de îndată a văzut că avea în faţa lui un 
ales al lui Dumnezeu. Auzind despre gândurile lui Winfrith s-a umplut de bucurie, 
făgăduind că îi va da binecuvântarea sa şi tot ajutorul de care era în stare. Vreme de 
mai multe luni, cei doi sfinţi s-au întâlnit ca să vorbească despre marea sarcină pe care 
Winfrith şi-o luase pe umeri. în cele din urmă, în luna mai a anului 719, Patriarhul a 
hotărât să-1 trimită pe sfânt la propovăduire. I-a schimbat numele în Bonifatie , de 
bună seamă în cinstea Sfântului Mucenic Bonifatie din Tarsul Ciliciei, care este 
prăznuit în 14 mai. De atunci înainte, sfântul a rămas cunoscut cu acest nume. 
Grigorie i-a mai dat lui Bonifatie o scrisoare, prin care îi binecuvânta plecarea cu 
cuvinte pline de îmbărbătare: „Să propovăduieşti cuvântul lui Dumnezeu acelor 
popoare care sunt încă legate în cătuşele păgânătăţii. Să îi înveţi slujirea împărăţiei lui 
Dumnezeu, convingându-i să primească adevărul în numele lui Hristos, Domnul 
Dumnezeul nostru. Să întipăreşti în sufletele lor învăţătura Legământului celui Nou şi 
a celui Vechi, făcând aceasta în duh de dragoste şi de cumpătare, şi cu dovezi pe 
măsura înţelegerii lor." 

După aceasta, sfântul lui Dumnezeu, încărcat cu daruri şi sfinte moaşte, a trecut Alpii, 
plecând înspre Thuringia, un ţinut păduros din Germania, aflat la răsărit de Rin şi la 
miazănoapte de Dunăre. Bonifatie a găsit aici o Biserică aflată în ruină. Deşi o mare 
parte dintre thuringieni fuseseră încreştinaţi cu mai mult timp în urmă, mai ales de 
călugări irlandezi rătăcitori şi de preoţi franci, cei mai mulţi dintre ei căzuseră din nou 
în slujirea idolilor, în timp ce ceilalţi amestecau credinţa în zeii păgâneşti cu credinţa 
în adevăratul Dumnezeu. Sfântul s-a străduit vreme de câteva luni să reînsufleţească 
viaţa creştinilor de aici, mai ales mustrând pe acei preoţi a căror viaţă nu era demnă de 
treapta la care fuseseră ridicaţi. Greutăţile de aici s-au dovedit însă a fi prea mari, şi de 
aceea Bonifatie s-a îndreptat către ţinuturile francilor, pentru a le cere ajutor. 

Ajungând lângă Rin, a aflat vestea că Radbod, prigonitorul creştinilor, murise, şi că 
Sfântul Willibrord se întorsese în Frisia. De aceea, de îndată a plecat într-acolo, pentru 
a-1 ajuta pe sfântul arhiepiscop în munca sa. Vreme de trei ani, între 719 şi 722, 
Bonifatie a rămas împreună cu Willibrord, propovăduind fără zăbavă în rândul 
poporului, botezând oamenii, rezidind bisericile şi mănăstirile dărâmate şi construind 
altele noi. Prin împreună-lucrarea celor doi, unul bătrân şi încercat, celălalt tânăr şi 
plin de râvnă, Biserica din Frisia a atins din nou înflorirea la care se aflase înainte de 
prigoana lui Radbod. Văzând cu câtă putere lucrează Dumnezeu prin Bonifatie, 
Willibrord a vrut să-1 hirotonească pe sfânt episcop ajutător, însă omul lui Dumnezeu 
nu a primit, spunând cu smerenie că încă nu împlinise vârsta hotărâtă de Sfinţii Părinţi 

De cum şi-a dat seama că în Frisia lucrurile erau pe calea cea bună, Bonifatie 1-a rugat 
pe Sfântul Willibrord să-i dea binecuvântare să plece din nou în ţinuturile în care 
fusese trimis de la bun început. Willibrord a încuviinţat gândurile preotului, căci 
vedea foarte bine că voia lui Dumnezeu era ca lumina pe care o răspândea Bonifatie 
să strălucească şi altor popoare. Primind îngăduinţă de plecare, sfântul s-a îndreptat 
spre ţinutul Hesse, care era aşezat la răsărit de râul Rin. Acesta era locul în care omul 
lui Dumnezeu îşi începea cu adevărat apostolia, căci la vremea în care Bonifatie 
ajungea acolo, ţinutul zăcea în întregime în întunericul slujirii idoleşti. Pământurile 
acestea retrase fuseseră cu desăvârşire trecute cu vederea, atât de episcopul de Mainz, 
sub a cărui stăpânire se aflau, cât şi de călugării rătăcitori irlandezi, care încă nu 
ajunseseră aici. Folosindu-se de cele învăţate în Frisia, Bonifatie nu a pierdut defel 
timpul, ci a început să propovăduiască cu râvnă aprinsă prin toată ţara. A izbutit să 
boteze pe doi dintre conducătorii păgânilor, doi fraţi gemeni, şi alături de aceştia alte 
câteva mii de păgâni. Cu ajutorul acestora a zidit chiar şi o mică biserică, prima din 
acel ţinut. însă însoţitorii sfântului erau puţini, iar Bonifatie avea mare nevoie de 
oameni şi mai ales de preoţi. De aceea a trimis o scrisoare la Roma, pentru a-i cere 
Sfântului Grigorie sfatul în această privinţă, dar şi pentru a-1 întreba în legătură cu alte 
nedumeriri ale sale. Grigorie 1-a îndemnat să vină la Roma pentru a putea să-i dea 
ajutorul de care avea nevoie. 

Hirotonia întru episcop 

Astfel că, după puţin timp, iată-1 pe Bonifatie făcând din nou drumul spre oraşul 
Apostolilor, pentru a se sfătui cu Patriarhul Apusului în cele ce ţineau de 
propovăduirea sa. Sfântul Grigorie vroia de mult să-1 hirotonească pe Bonifatie 
episcop, însă îi ascundea omului lui Dumnezeu aceasta, ştiind smerenia lui cea 
adâncă. Pentru aceasta, după ce Bonifatie s-a închinat la mormintele Apostolilor, 
Grigorie i-a cerut sfântului să facă o mărturisire de credinţă. Era luna noiembrie a 
anului 722. Văzând că în toate Bonifatie mărturisea credinţa cea dreaptă a Bisericii 
celei una, sfinte, soborniceşti şi apostoleşti, Grigorie i-a descoperit omului lui 
Dumnezeu că are de gând să-1 hirotonească episcop. Cu capul plecat, sfântul a primit 
porunca Patriarhului, nu de bunăvoie, ci din ascultare faţă de mai-marele său. Se 
păstrează până astăzi jurământul pe care Bonifatie 1-a făcut deasupra mormântului 
Sfântului Apostol Petru, prin care se făgăduia să păstreze până la moarte credinţa cea 
adevărată a Bisericii, „în care, fără nici o îndoială, stă întreaga mântuire a creştinului." 
Sfântul a fost hirotonit episcop la sfârşitul lunii, în 30 noiembrie, de ziua Sfântului 
Apostol Andrei. Avea în păstorire întreaga Germanie aflată la răsărit de Rin, şi el 
trebuia să dea ascultare doar Scaunului Romei, şi nu desfrânaţilor şi chiar ereticilor 

episcopi franci. Vom vedea mai departe ce mare însemnătate a avut acest fapt în 
propovăduirea omului lui Dumnezeu. 

Sfântul Grigorie i-a dat lui Bonifatie, pentru a-1 ajuta în lucrarea sa, nu mai puţin de 5 
scrisori, prin care îl arăta tuturor drept un vrednic şi adevărat păstor, care avea ca 
ascultare „să lumineze acele părţi şi să propovăduiască cuvântul credinţei, astfel ca 
prin propovăduire să îi înveţe [pe păgâni] calea vieţii veşnice; iar când va găsi 
[oameni] care au rătăcit de pe cărarea adevăratei credinţe sau care au fost înşelaţi de 
viclenia diavolului, să-i mustre şi să-i aducă înapoi la adăpostul mântuirii." Mai ales, 
scrisorile erau îndemnuri ca în Bisericile pe care le va întemeia, Bonifatie să ţină 
neabătute canoanele şi rânduielile Bisericii, deoarece în acele părţi cea mai mare 
greutate era viaţa dezlânată, atât a credincioşilor, dar mai ales a preoţimii. De pildă, 
urmând canoanelor Sfinţilor Părinţi, Grigorie îi poruncea episcopului „să nu 
hirotonească un om care a fost căsătorit de două ori, sau care s-a căsătorit cu o femeie 
care nu era fecioară, sau care nu este îndeajuns de învăţat, sau care suferă de vreo 
neputinţă trupească oarecare, sau care e cunoscut pentru orice altă nelegiuire." 
Cu aceste scrisori, şi cu încă multe alte daruri, mai ales cărţi şi sfinte moaşte, 
Bonifatie a plecat din nou spre Germania, pentru a-şi urma, astfel însufleţit, munca sa 
cea binecuvântată. Mai întâi s-a îndreptat spre curtea regelui francilor, Charles Martel, 
pentru a-i arăta acestuia scrisoarea din partea papei, cât şi pentru a se asigura de 
sprijinul acestuia. Charles Martel era mai puţin un creştin, şi mai mult un om al 
armelor . Şi deşi era credincios mai mult pe dinafară, regele s-a dovedit a fi un ajutor 
însemnat în munca de propovăduire a lui Bonifatie, mai ales prin faptul că i-a îngăduit 
sfântului să-şi desfăşoare neîmpiedicat lucrarea. 

După ce 1-a văzut pe rege, sfântul a plecat din nou înspre Hesse, unde Dumnezeu avea 
să îi aducă cea mai mare biruinţă în pământurile Germaniei. Ajuns între credincioşi, el 
a început iarăşi să propovăduiască şi să boteze oamenii, însă deşi erau mulţi cei ce-i 
primeau cuvintele, Bonifatie nu era mulţumit de roadele pe care le aducea munca sa. 
în scurtă vreme şi-a putut da seama din ce pricină răspândirea cuvântului lui 
Dumnezeu era împiedicată. în chiar inima ţinutului Hesse, la Geismar, se afla un 
stejar uriaş, numit „stejarul lui Thor" , de care era legată întreaga slujire idolească a 
germanilor. Câtă vreme stejarul acela era în picioare, germanii nu se puteau desprinde 
de copacul căruia i se închinaseră din vechime ca unui dumnezeu. Aflând de la 
creştinii săi despre aceasta, Bonifatie s-a aprins de râvnă dumnezeiască, şi nebăgând 
în seamă nici o primejdie, a luat o secure şi s-a dus neînfricat la Geismar pentru a tăia 
stejarul, pe care 1-a găsit înconjurat de o mulţime mare de păgâni. Văzându-1, toţi au 
început să-1 înjure şi să-1 blesteme, scrâşnind de mânie şi aşteptând să se coboare 
fulger din cer pentru a-1 opri pe creştin. Bonifatie însă nu s-a înspăimântat, ci de 
îndată a ridicat securea şi a lovit cu putere în scoarţa copacului. Iar atunci, sub 
privirile înmărmurite ale păgânilor, o pală iute de vânt s-a coborât din cer, doborând 
cu zgomot mare stejarul cel bătrân, care a căzut despicându-se în patru bucăţi. Acestea 
au căzut pe pământ, la picioarele sfântului, în chipul unei cruci. Germanii câţi erau 
acolo, înfricoşaţi de minunea cea mare a lui Bonifatie, au început să-L slăvească pe 
Dumnezeu creştinilor, trecând cu toţii la credinţă. Apoi, omul lui Dumnezeu a 
construit din lemnul stejarului o biserică, închinată Sfântului Apostol Petru. Mai 
târziu, pe locul acestei biserici avea să fie construită cunoscuta mănăstire de la 
Fritzlar. 

De atunci încolo munca lui Bonifatie a început să se răspândească în chip nemaivăzut. 
După doar un an, sfântul putea să se întoarcă liniştit în Thuringia, pentru a vesti 
cuvântul lui Dumnezeu şi în acest ţinut în care propovăduise înainte. Aici însă, 
lucrurile erau cu mult mai încurcate. în timp ce în Hesse, omul lui Dumnezeu avusese 

de biruit doar împotrivirea păgânilor, în noul ţinut avea duşman mai de temut pe fraţii 
cei mincinoşi. Aceştia erau în primul rând episcopi şi preoţi franci nevrednici, care 
trăiau în desfrânări şi dezmăţuri cumplite, în beţii şi în războaie. într-adevăr, episcopii 
se preschimbaseră în nişte regi nemiloşi, care asupreau poporul şi puneau mari piedici 
în munca cea binecuvântată a lui Bonifatie. Anume pentru aceasta, sfântul lui 
Dumnezeu avea mereu nevoie de sprijinul şi de ajutorul Patriarhului Romei, care îi 
dăduse chiar puterea să pedepsească şi să caterisească pe orice cleric pe care l-ar fi 
socotit nevrednic de slujirea sa. Multe greutăţi avea Bonifatie şi cu călugării rătăcitori 
irlandezi, care deşi răspândeau cuvântul lui Dumnezeu, o făceau în chip nestatornic şi 
fără a lăsa o temelie trainică. Din această pricină mulţi dintre creştini căzuseră în 
nenumărate şi felurite erezii, astfel că sfântul episcop avea de luptat şi pentru curăţirea 
Bisericii sale de învăţăturile greşite şi mincinoase. 

Bonifatie scria mereu papei pentru a-1 întreba despre împrejurările mai grele pe care le 
întâlnea în lucrarea sa. Se păstrează şi câteva dintre răspunsurile Sfântului Grigorie, 
prin care acesta îl îmbărbăta mereu pe Bonifatie, îndemnându-1 să înfrunte cu vitejie 
orice ispite i se iveau în cale: „Să nu te înfricoşezi de ameninţări şi să nu fii abătut de 
temeri. Ţine-ţi încrederea nestrămutată în Dumnezeu şi vesteşte cuvântul adevărului. 
Dacă voinţa ta va fi statornică în fapte bune, Dumnezeu o va încununa cu ajutorul Lui. 
Astfel, cu cât mai mulţi oameni o să întorci de la greşelile căilor lor (şi că lucrul 
acesta este astfel, o ştim din scrisoarea ta), cu atât mai mult ne vom bucura şi îi vom 
mulţumi lui Dumnezeu pentru câştigul sufletelor." 

Din toate aceste scrisori, se poate vedea cu uşurinţă ce greutăţi fără seamăn avea de 
întâmpinat Bonifatie în propovăduirea sa. De multe ori îi lipseau chiar şi lucrurile cele 
mai simple, cum ar fi mâncarea sau un loc în care să doarmă. însă pe toate acestea 
sfântul le răbda cu mare statornicie şi vitejie, pentru că sufletul său era în întregime 
închinat slujbei pe care o primise de la însuşi Dumnezeu prin Apostolul Său, Petru. 
Cel mai mult, Bonifatie avea nevoie de oameni de un cuget şi o râvnă cu el, care să-1 
ajute în răspândirea cuvântului lui Dumnezeu într-o ţară atât de întinsă şi de 
neprimitoare. Pentru aceasta, el s-a hotărât să ceară ajutorul fraţilor englezi, care nu-1 
uitaseră, şi care priveau cu mare însufleţire la tot ce se întâmpla cu fostul lor învăţător, 
într-adevăr, mulţi au răspuns chemării sale, şi, lucrul cel mai însemnat, dintre aceştia 
mulţi au fost oameni sfinţi, care aveau aceeaşi ţintă şi dorire, anume înflorirea 
Bisericii şi slava neamului lor. De altfel, în scrisorile sale Bonifatie îi chema pe 
englezi la propovăduire arătându-le că încreştinarea germanilor era o datorie a 
neamului lor, deoarece germanii erau, după cum spune sfântul, „de un os şi de un 
sânge cu noi." 

Vom aminti, măcar în treacăt, pe câţiva dintre cei fără de care lucrarea lui Bonifatie 
nu ar fi putut aduce roadele atât de trainice şi de bogate pe care le-a adus. Fiecare 
aveau daruri diferite: unii erau făcători de minuni, alţii aveau darul de a cârmui 
oamenii, alţii aveau darul propovăduirii. Sfântul Wigbert, englez de neam, a fost 
numit egumen al mănăstirii de la Fritzlar . Sfântul Eoban, viitorul episcop de Utrecht, 
a fost unul dintre ucenicii alături de care Bonifatie avea să primească cununa 
muceniciei . Sfântul Burchard, de asemenea englez, a fost hirotonit episcop de 
Wurzburg . Sfântul Lull, fost ucenic de-al lui Bonifatie la Nursling (în Anglia), a 
ajuns urmaş al sfântului şi Arhiepiscop de Mainz . Mai erau şi cele două rude ale 
omului lui Dumnezeu, sfinţii fraţi Willibald şi Winebald, precum şi mulţi, mulţi alţii . 
Un alt lucru deosebit de însemnat în lucrarea pe care a desfăşurat-o sfântul între 
neamurile germane a fost sprijinul pe care el 1-a primit de la mai multe femei cu viaţă 
sfântă. Acestea îl ajutau atât la scrierea de cărţi sfinte, cât şi la conducerea 
mănăstirilor de maici pe care Bonifatie le-a zidit în întreaga ţară. Dintre aceste 

călugăriţe, cele mai de seamă au fost Sfânta Walburga, stareţă la Heidenheim, sora 
Sfinţilor Willibald şi Winebald, ale cărei moaşte izvorăsc mir până în ziua de astăzi ; 
Sfânta Tecla, stareţă la Kitzingen , şi mai ales Sfânta Lioba, stareţa de la 
Bischofsheim, care a fost una dintre cele mai bune prietene ale lui Bonifatie şi rudă a 
lui. 

Pe toţi aceşti vrednici ucenici, Bonifatie îi trimitea la propovăduire prin toată ţara. Mai 
ales, omul lui Dumnezeu s-a nevoit să umple întreaga Germanie de mănăstiri şi 
schituri, căci precum în întreaga istorie a Bisericii, mănăstirile au fost inima şi puterea 
propovăduirii sale. într-adevăr, acestea luminau ţinuturile dimprejur, atât prin 
vieţuitorii lor, cât şi prin rugăciunile şi învăţătura care se făceau în ele. Păgânii puteau 
vedea în mănăstiri pilde vii de oameni în întregime închinaţi lui Hristos şi învăţăturii 
Sale, iar de la aceştia se umpleau şi ei de dorinţa de a-I sluji adevăratului Dumnezeu. 
Anume prin aceste mănăstiri a izbutit Bonifatie să cucerească atât de repede întreaga 
Germanie. 

Munca sfântului înainta cu paşi repezi. Mulţimi nenumărate de păgâni primeau 
credinţa creştină, încât de multe ori, ucenicii lui Bonifatie erau nevoiţi să boteze 
câteva sute sau chiar mii de oameni odată. Până în anul 732, când viaţa sfântului avea 
să se schimbe din nou, Bonifatie pusese deja temeliile unei Biserici sănătoase şi 
trainice, care depăşea cu mult Biserica francilor, atât în ceea ce priveşte viaţa 
călugărească cât şi în ceea ce priveşte învăţătura. 

Ridicarea la treapta de arhiepiscop al pământurilor germane 

în anul 731 d. Hr., sfântul papă Grigorie al II-lea a murit, şi în locul lui a fost ales un 
alt Grigorie, al III-lea, numit cel Tânăr, care era de neam sirian. Noul Patriarh s-a 
dovedit la fel de deschis şi de binevoitor faţă de Bonifatie ca şi cel de dinainte. Astfel, 
în anul 732, Bonifatie a trimis nişte ucenici de-ai lui la Grigorie, pentru a-1 încredinţa 
de credincioşia lui. Ca răspuns, patriarhul nu numai că i-a încărcat pe trimişi cu cărţi, 
sfinte moaşte şi alte daruri, ci a dat şi o hotărâre prin care îl ridica pe Bonifatie la 
treapta de Arhiepiscop al întregii Germanii de la răsărit de Rin, trimiţându-i pallium- 
ul arhiepiscopal şi dându-i puterea de a hirotoni şi de a numi episcopi în întreaga 
eparhie. 

Noul arhiepiscop a continuat să-i trimită papei scrisori prin care îi cerea acestuia 
ajutorul şi povăţuirea în toate greutăţile care se iveau în propovăduirea sa. Când a 
văzut că în Thuringia şi în Hesse toate mergeau pe calea cea bună, Bonifatie s-a 
hotărât să facă o nouă călătorie la Roma, a treia, pentru a se sfătui cu Sfântul Grigorie 
în privinţa gândului pe care îl avea, de a îi aduce la Hristos şi pe saxonii păgâni care 
locuiau către miazănoapte, şi care pricinuiau multe neajunsuri Bisericii nou- 
întemeiate de el. A ajuns în oraşul Apostolilor în anul 738, însoţit, ca de obicei, de 
mai mulţi dintre ucenicii săi. Deşi papa îl iubea şi îl cinstea foarte mult pe omul lui 
Dumnezeu, nu i-a îngăduit acestuia să-şi îndeplinească gândul, pentru că socotea că 
era nevoie mai întâi să întărească cât se putea de mult Bisericile deja întemeiate în 
pământurile germane. Pentru aceasta, i-a încredinţat o nouă sarcină, aceea de a pune 
în ordine Bisericile mai vechi ale Bavariei şi ale Alemaniei şi de a le curăţa de toate 
învăţăturile străine şi de slujitorii nevrednici. Sfântul Grigorie ştia foarte bine că 
singur Bonifatie era în stare să facă aceasta, cu darul pe care-1 avea de la Dumnezeu. 
Sfântul s-a supus cu mare smerenie poruncii episcopului său, căci ştia că fără 
ascultarea de Apostoli nimic din cele ce izbutise să facă nu s-ar fi putut înfăptui 
vreodată. 

Bonifatie depăşise vârsta de 60 de ani, şi era cunoscut de către toţi ca un adevărat 
sfânt al lui Dumnezeu. Ajunsese un om în care Duhul Sfânt lucra cu putere multă, şi 
care doar cu câteva cuvinte putea să schimbe în întregime viaţa celorlalţi. Pentru 
aceasta, nenumăraţi erau cei care îi căutau sfatul şi învăţăturile cele insuflate de 
Dumnezeu. Dintre oamenii care se strângeau să-1 asculte, nu puţini luau hotărârea să-i 
urmeze sfântului în propovăduire. Din pricina aceasta, Bonifatie a plecat din Roma 
însoţit de mulţi noi ucenici, englezi, cei mai mulţi, dar şi franci şi bavarezi. Dintre 
aceştia, cei mai de seamă au fost fraţii sfinţi Winebald şi Willibald, de care am 
pomenit şi înainte . 

în luna februarie a anului 739 omul lui Dumnezeu ajungea în Bavaria , pentru a lua de 
la bun început munca pe care o desfăşurase în celelalte locuri. Starea lucrurilor era 
însă oarecum diferită faţă de ceea ce avusese de întâmpinat până atunci. într-adevăr, 
acest ţinut fusese încreştinat cu mai mult timp în urmă, atât de episcopi franci cât şi de 
călugări irlandezi, de multe ori oameni cu viaţă sfântă. Aceştia întemeiaseră mănăstiri 
în nu puţine locuri, zidind de asemenea şi multe biserici. Cu toate acestea, vieţii 
creştine de acolo îi lipseau ordinea şi rânduiala, deoarece nu existau nici episcopi şi 
nici eparhii, iar mănăstirile şi bisericile lucrau toate despărţite unele de altele. Astfel 
că, de cum a sosit, sfântul a făcut primii paşi pentru a aduce unitate în Biserica care îi 
fusese dată în grijă, pentru ca aceasta astfel înnoită să poată să aducă mărturie 
puternică în faţa păgânilor care mai trăiau acolo. 

în primul rând, sfântul a întemeiat patru eparhii, una la Regensburg, alta la Salzburg, 
alta la Friesing şi alta la Passau, cărora le-a hirotonit episcopi dintre ucenicii săi cei 
mai vrednici. Apoi, ca şi în Thuringia şi în Hesse, s-a îngrijit de zidirea de mănăstiri şi 
schituri, prin care lucrarea sa era mult înlesnită. Primul dintre aceste sfinte lăcaşuri 
omul lui Dumnezeu 1-a ridicat în anul 741, în cinstea Sfântului Mavrichie, la Altaich. 
Nenumărate altele au urmat după acesta, încât în întregul ţinut s-au zidit, în 40 de ani, 
nu mai puţin de o sută de mănăstiri. Tot în anul 741 Bonifatie a întemeiat o altă 
episcopie, la Eichstaett, în fruntea căreia 1-a hirotonit pe Sfântul Willibald, cel care i 
se alăturase în Roma. 

în toate faptele sale, sfântul avea binecuvântarea deplină a Patriarhului Romei. Acesta 
îi răspundea întotdeauna la scrisori cu cuvinte de povaţă şi de îmbărbătare, încredinţat 
fiind în întregime de darul ce sălăşluia şi lucra cu putere în omul lui Dumnezeu. Iată, 
de pildă, sfaturile Sfântului Grigorie în privinţa propovăduirii Evangheliei: „întăreşte 
mintea fraţilor tăi şi a credincioşilor care sunt împrăştiaţi în apus şi continuă să 
propovăduieşti oriunde Dumnezeu îţi dă prilejul să mântuieşti suflete. Când apare 
nevoia, sfinţeşte, după canoane, episcopi, care să se afle sub ascultarea ta, ca trimis al 
nostru, şi învaţă-i să păstreze credinţa cea apostolească şi sobornicească. în chipul 
acesta îţi vei asigura o mare răsplată şi vei câştiga un popor desăvârşit atotputernicului 
Dumnezeu. Nu te feri, iubite frate, de la călătoriile anevoioase şi lungi făcute în slujba 
credinţei creştine, căci este scris că ,mică e poarta şi strâmtă calea care duce la viaţă.'" 
Deoarece în timpul cât lucrase în Bavaria începuseră să apară greutăţi în Bisericile din 
Thuringia şi Hesse, Bonifatie a hotărât, după cuvântul papei, să aşeze şi aici episcopi 
dintre ucenicii săi. în ţinutul Hesse a întemeiat o episcopie la Buraburg, în apropiere 
de mănăstirea Fritzlar, în timp ce ţinutul Thuringiei 1-a împărţit în două, aşezând 
episcopi la Erfurt şi Wurzburg. Sfântul Arhiepiscop hirotonise în întreaga Germanie 
nu mai puţin de opt episcopi, care îi dădeau ascultare deplină, în timp ce cei din 
Alemania , care nu fuseseră hirotoniţi de el, îl recunoşteau drept conducător. 
Bonifatie, fără a avea încă un scaun episcopal al său, devenise un adevărat mitropolit 
al părţilor germane. 

De multă vreme sfântul purta în gând să zidească o mănăstire în care să se poată 
retrage la bătrâneţe, dar şi unde să se odihnească până la a Doua Venire a Domnului. 
Pentru aceasta, a ales pe un vrednic ucenic de-al său, numit Sturm, de neam bavarez, 
pe care 1-a trimis în părţile de răsărit ale Thuringiei, pentru a găsi un loc potrivit în 
care să ridice mănăstirea. După lungi şi chinuitoare căutări, ucenicul s-a întors la 
arhiepiscop pentru a-i vesti că nu fusese în stare să afle nici un loc potrivit. Defel 
tulburat, Bonifatie 1-a îmbărbătat pe Sturm, zicându-i: „Un loc a fost cu adevărat 
pregătit în pustie, iar când Hristos va vrea, îl va arăta slujitorilor Săi. Pentru aceasta, 
continuă căutarea, ştiind şi crezând că neapărat îl vei găsi." Şi într-adevăr, în cele din 
urmă Sturm a găsit un loc minunat, într-o vale mănoasă, înconjurată de munţii din 
care izvorăşte râul Fulda, aflat chiar în inima Germaniei. După ce 1-a înştiinţat pe 
arhiepiscop, ucenicul cel credincios a început de îndată zidirea mănăstirii, în luna 
ianuarie a anului 744 construind prima biserică de piatră, închinată Mântuitorului 
Hristos. Iată în ce cuvinte minunate îi înfăţişează Bonifatie Patriarhului său primii paşi 
ai nou-întemeiatei mănăstiri: „Se află un loc împădurit, în mijlocul întinsei pustietăţi 
care se găseşte între popoarele cărora le propovăduiesc. Acolo am aşezat nişte 
călugări care trăiesc după rânduiala Sfântului Benedict, şi care zidesc o mănăstire. 
Sunt oameni nevoitori, care se înfrânează de la carne şi de la vin şi băuturi tari, care 
nu ţin slujitori, ci se mulţumesc cu lucrul mâinilor lor. [...] Aici, cu binevoitoarea 
voastră îngăduinţă, mă gândesc să-mi odihnesc pentru puţin timp trupul cel îmbătrânit 
şi obosit, şi după moartea mea să fiu îngropat aici. Cele patru popoare cărora le-am 
propovăduit, cu harul lui Dumnezeu, cuvântul lui Dumnezeu, locuiesc, după cum ştiu 
toţi, de jur împrejurul acestui loc, şi, câtă vreme mai trăiesc şi îmi păstrez judecata, 
pot, cu sprijinul vostru, să le fiu de folos." într-adevăr, de multe ori sfântul rămânea 
mai mult timp în mănăstire, pentru a-i ajuta pe fraţi şi pentru a se linişti. Cel mai 
adesea, petrecea zile întregi în rugăciune pe un deal aflat în apropierea mănăstirii, care 
din pricina aceasta era numit „dealul episcopului". După ce temelia mănăstirii a fost 
aşezată, Bonifatie 1-a trimis pe Sturm în Italia, la Monte Cassino, mănăstirea 
întemeiată de Sfântul Benedict, pentru a deprinde viaţa călugărească. Când Sturm s-a 
întors la Fulda în anul 750, a fost hirotonit preot şi numit egumen. Mănăstirea a fost 
făcută stavropighie , şi pentru sfinţenia întemeietorului şi a stareţului ei, în scurtă 
vreme a ajuns cea mai mare mănăstire germană. La moartea Sfântului Sturm, în anul 
779, nu mai puţin de 400 de călugări se nevoiau acolo . 

Numirea ca mitropolit şi rânduirea Bisericii france 

După atâtea fapte slăvite, după atâta luptă şi nevoinţă, munca Sfântului Bonifatie încă 
nu ajunsese la sfârşit. Dimpotrivă, Dumnezeu îi pregătise alesului Său încă o lucrare, 
una chiar mai anevoioasă decât cele pe care sfântul le înfăptuise până atunci. Era 
vorba despre înnoirea şi curăţarea Bisericii care îi făcuse cele mai multe necazuri şi 
ispite în toată propovăduirea sa, Biserica francilor. în multe dintre scrisorile trimise de 
Bonifatie, fie papei, fie altor cunoscuţi şi prieteni, sfântul vorbeşte neîncetat despre 
marile greutăţi pe care le avea din partea episcopilor nevrednici. Aceasta cu atât mai 
mult cu cât sfântul, în jurământul făcut la hirotonia sa, făgăduise ca, dacă nu va putea 
să-i întoarcă pe episcopii stricaţi din căile lor spurcate, să se ferească de la a avea 
orice amestec cu ei. Şi într-adevăr, omul lui Dumnezeu s-a străduit mereu să ţină 
neabătut acest jurământ, pe care îl făcuse chiar pe mormântul Sfântului Apostol Petru. 
De pildă, într-una din scrisorile pe care i le trimitea fostului său episcop, Daniil de 
Winchester, Bonifatie se plângea că atunci când avea de mers la curte pentru a cere 
sprijinul regelui în vreo problemă oarecare, nu poate să-i ocolească pe acei episcopi 

pe care ar fi vrut nici să nu-i vadă. „Suntem atenţi, totuşi," îi arată Bonifatie 
episcopului, „să nu ne împărtăşim împreună cu ei din Sfântul Trup şi Sânge al 
Domnului, în timpul slujirii Liturghiei." Iată grija cea mare a sfântului lui Dumnezeu! 
Deşi avea deja mai mult de 70 de ani, deşi era cinstit de toţi ca un sfânt în viaţă, deşi 
încreştinase mii şi sute de mii de oameni, el totuşi se temea ca nu cumva „să capete 
păcatul prin însoţirea cu ei." 

Cu toate acestea, Dumnezeu a adus şi prilejul pentru ca înnoirea Bisericii france să 
poată fi înfăptuită. Acesta a venit în preajma anului 741, când au murit atât Charles 
Martel, regele cel pe jumătate creştin al francilor, cât şi Sfântul Papă Grigorie al III- 
lea. în răstimpul tulbure care a urmat morţii regelui franc, pe scaunul Romei a ajuns 
Patriarh Zaharia , ultimul papă de neam grec. Deşi la început legăturile dintre Zaharia 
şi Bonifatie au avut unele greutăţi, în scurtă vreme episcopul Romei s-a încredinţat de 
faptul că omul lui Dumnezeu era o lumină pentru întreaga creştinătate a acelor 
vremuri. De aceea, fără nici o şovăială 1-a sprijinit pe Bonifatie, ajutorul lui 
dovedindu-se hotărâtor în munca de îndreptare a Bisericii france. 
La scurtă vreme după aceasta, starea lucrurilor a început să se limpezească şi între 
franci, iar dintre fiii lui Charles Martel, doi au ajuns să-şi împartă tronul: Carloman a 
luat partea de răsărit, care era vorbitoare de limbă germană , şi Pepin al IlI-lea a luat 
partea de apus, care era vorbitoare de limbă franceză. Cel dintâi dintre ei, Carloman, 
era un creştin trăitor, care până la urmă avea să moară călugăr la mănăstirea de pe 
Monte Cassino, şi care avea să se dovedească de mare ajutor Bisericii lui Hristos. în 
acesta, Bonifatie a găsit omul care să-1 sprijine la punerea în faptă a gândurilor sale. 
Ca întotdeauna în munca sa de propovăduire, sfântul nu a vrut să facă nimic fără 
ascultare. Pentru aceea, a început să-i scrie Patriarhului Romei, pentru a-i arăta 
nelegiuirile care trebuiau neapărat îndepărtate şi pentru a-i cere sfat în privinţa căilor 
prin care să facă acest lucru. 

Mai ales, Bonifatie îi cerea Sfântului Zaharia binecuvântarea pentru a întruni un sinod 
al întregii Biserici france aflate sub cârmuirea lui Carloman. Trecuseră mai mult de 80 
de ani de când un astfel de sinod fusese ţinut ultima oară, şi întreaga viaţă bisericească 
căzuse într-o ruină cumplită. Pentru a ne putea da seama de starea jalnică în care se 
afla Biserica francă în acele vremuri, ajunge să aruncăm o privire asupra răspunsului 
lui Zaharia, prin care îl îndemna pe Bonifatie să facă tot ce depinde de el pentru a 
curăţa Biserica cea bolnavă: „Dacă vezi episcopi, sau preoţi, sau diaconi trăind în 
preacurvie sau având mai mult de o singură soţie în contrazicere vădită cu hotărârile şi 
legile Părinţilor, sau vărsând sânge de creştini sau de păgâni, sau lucrând în orice alt 
chip împotriva legii bisericeşti, trebuie să-i opreşti, cu putere apostolească, de la 
îndatoririle lor preoţeşti: căci astfel de oameni sunt osândiţi chiar de purtarea lor de 
preoţi mincinoşi. [...] Cum tâlcuiesc ei cuvântul lui Dumnezeu: „Preoţii mei să se 
căsătorească o singură dată?" Sau cuvintele Apostolului: „Credincioşi unei singure 
soţii?" Şi aceasta este aşa doar înainte de a primi preoţia, căci apoi nu mai le este 
îngăduit să se căsătorească." Iată cuvintele luminate de Dumnezeu ale papei! Şi într- 
adevăr, Bonifatie n-a mai aşteptat alt îndemn. De îndată a început să stăruie pe lângă 
regele Carloman, care în luna aprilie a anului 742 a întrunit primul sinod pentru 
ţinuturile france aflate sub stăpânirea lui. Greutăţile pe care le avea de întâmpinat 
Bonifatie erau uriaşe, însă omul lui Dumnezeu, cu darul pe care-1 avea şi cu 
binecuvântarea Patriarhului, a izbutit să le biruiască. 

A urmat la scurtă vreme un alt sinod, în martie 743, tot în pământurile aflate sub 
stăpânirea lui Carloman, iar apoi, în martie 744, un al treilea, pentru partea de apus a 
regatului, aflată sub stăpânirea lui Pepin. Apoi, sfântul s-a gândit să unească într-un 
sinod întreaga Biserică francă, şi cu ajutorul celor doi domnitori şi-a văzut, în anul 

745, gândul împlinit. Sinoadele, care erau conduse chiar de Bonifatie, au dat mai 
multe canoane, care erau menite să stârpească toate nelegiuirile şi smintelile din 
Biserică. în sinodul din 745 au fost osândiţi doi episcopi eretici, unul franc şi unul 
irlandez, care-i tulburau pe credincioşi prin învăţăturile lor cele mincinoase. Apoi, 
sinodul a ales oraşul Mainz ca scaun mitropolitan pentru Biserica germană. 
După acestea, în 747, sfântul a hotărât să mai ţină un sinod, ca o încununare a celor 
dinainte, în care să înfăţişeze pe scurt toate hotărârile date până atunci. Toată această 
muncă uriaşă, prin care Bonifatie s-a străduit să orânduiască Bisericile din întreg 
nord-vestul Europei, nu a rămas fără roade. în primul rând, sfântul a izbutit să 
înnoiască, pentru o vreme, Biserica cea decăzută a francilor, aşezând în ea învăţăturile 
Patriarhiei Romei, condusă la vremea aceea de ultimul papă grec, Sfântul Zaharia. 
Apoi, omul lui Dumnezeu a dat o pildă vrednică tuturor Bisericilor din Apus, pildă 
urmată chiar şi de Biserica în care se născuse sfântul, cea engleză. Aceasta, însufleţită 
de sinoadele lui Bonifatie, a hotărât adunarea unui sobor a toată Anglia, la Cloveshoe, 
în 746. După aceste sinoade, puterea sfântului a ajuns atât de mare, încât atunci când 
în anul 749 Pepin a ajuns pe tronul întregului regat franc , Bonifatie a fost cel care 1-a 
uns rege. 

Ultima lucrare în Frisia. Moartea sfântului 

Sfântul avea deja 75 de ani, şi se apropia de sfârşitul vieţii sale pământeşti. Cu toate 
acestea, încă nu obosise, şi nici nu se gândea să se retragă la linişte în mănăstirea din 
Fulda. Dimpotrivă, în mintea lui stăruia gândul de a se întoarce pentru a propovădui în 
ţinutul pe care voise să îl încreştineze la începutul lucrării sale. Era vorba de Ţara 
Frisiei, a cărei parte de răsărit rămăsese încă în întregime păgână. înainte însă de a-şi 
putea împlini gândurile cele binecuvântate, trebuia să fie încredinţat că Biserica 
germană se află pe mâini bune. într-adevăr, omul lui Dumnezeu ştia că sfârşitul său 
este la uşă, şi din această pricină s-a îngrijit să-şi găsească un vrednic urmaş pe 
scaunul arhiepiscopal. Pentru aceasta, 1-a hirotonit episcop pe Sfântul Lull, care îi 
fusese ucenic încă de pe vremea când Bonifatie se afla în Anglia, şi, în anul 752 1-a 
aşezat Arhiepiscop de Mainz în locul său. 

După ce a rânduit toate pentru turma sa cea iubită, pe care acum o părăsea pentru a nu 
se mai întoarce vreodată, sfântul 1-a chemat pe Lull pentru a-i da ultimele îndrumări. 
„Cu toată convingerea să-i întorci pe oameni de pe căile greşelii; să sfârşeşti zidirea 
mănăstirii din Fulda, care acum se construieşte, şi să duci acolo trupul acesta al meu 
care este acum slăbit de truda anilor." Auzind de la Bonifatie că nu se vor mai vedea 
în viaţa aceasta, Lull a izbucnit în plâns. După ce şi-a liniştit ucenicul, omul lui 
Dumnezeu i-a poruncit ca şi Sfânta Lioba, la moartea ei, să fie îngropată alături de el 
la Fulda. 

Apoi, în vara anului 753 s-a îndreptat, împreună cu mai mulţi însoţitori, spre Frisia. 
Ajungând în Utrecht, 1-a aşezat acolo arhiepiscop pe un ucenic de-al său, Eoban, de 
neam englez, iar apoi s-a îndreptat fără zăbavă înspre partea de răsărit a ţinutului, care 
era, cum am spus, locuită de păgâni. împreună cu ucenicii săi, a străbătut ţara în lung 
şi-n lat, propovăduind peste tot cu putere mare, zidind peste tot biserici şi botezând 
mii de oameni. Sfântul Eoban îl ajuta în toate, deoarece omul lui Dumnezeu era deja 
foarte bătrân. Cu astfel de roade bogate, Bonifatie s-a întors toamna în Germania, 
pentru a ierna acolo, şi pentru a aduce mai multe ajutoare, căci vedea că şi această 
ultimă lucrare a sa fusese binecuvântată de Dumnezeu. 

Când s-a întors în anul următor, a hotărât să propovăduiască în părţile de dincolo de 
râul Zuyder Zee, în chiar capătul de miazănoapte al Frisiei. în cele din urmă a ajuns la 

un loc numit Dokkum, unde şi-a aşezat tabăra. Acolo i-a chemat pe toţi cei pe care-i 
botezase în lunile de dinainte, spunându-le să se adune în locul acela de sărbătoarea 
Cincizecimii, pentru a fi unşi cu Sfântul Mir . în acel an, 754 d. Hr., sărbătoarea 
Pogorârii Sfatului Duh cădea în ziua de 5 iunie. Dimineaţa devreme însă, când 
Bonifatie îi aştepta pe credincioşi, în locul acestora a venit mulţime nenumărată de 
războinici păgâni, care vroiau să-i prade pe propovăduitori. De îndată, slujitorii 
sfântului au luat armele pentru a-şi apăra stăpânul, însă Bonifatie, strângând iute 
moaştele sfinţilor, le-a strigat oamenilor cu cuvinte neînfricate: „Fiilor, încetaţi lupta. 
Lăsaţi-vă armele jos, căci ni se spune în Scriptură [...] să „biruim răul prin bine" . 
Ceasul pe care l-am aşteptat atâta este aproape, şi ziua slobozirii noastre a sosit. 
Mângâiaţi-vă întru Domnul şi răbdaţi cu bucurie patima pe care El ne-a pregătit-o cu 
milostivire. Puneţi-vă încrederea în El, şi El va da mântuire sufletelor voastre." Apoi 
i-a adunat alături de el pe toţi preoţii, întărindu-i şi pe aceştia cu bărbăţie: „Fraţilor, 
fiţi cu inima dârză. [...] Nu fiţi robi ai plăcerilor trecătoare ale acestei lumi. Nu fiţi 
înşelaţi de linguşirea deşartă a păgânilor, ci răbdaţi cu minte statornică lovitura iute a 
morţii, ca să puteţi domni cu Hristos pentru veşnicie." încă rostind Bonifatie aceste 
cuvinte, păgânii au năvălit în tabără cu strigăte cumplite, omorând fără milă pe 
mucenicii lui Hristos, şi spălându-şi săbiile în sângele lor cel sfânt. Nu mai puţin de 
52 de oameni şi-au dat viaţa pentru credinţă în ziua aceea de Rusalii. Printre aceştia a 
primit cununa muceniciei şi Eoban, episcopul de Utrecht. Se spune că Bonifatie, 
sfântul lui Dumnezeu, a pierit în timp ce ţinea deasupra capului o Evanghelie, căci 
vroia „să fie apărat în moarte de cartea pe care a iubit atâta să o citească în timpul 
vieţii." 

După acest măcel, păgânii s-au hotărât să-şi împartă prada. Au aflat mai multe cufere 
închise, în care socoteau că o să găsească aur şi comori bogate. însă pentru că 
oamenii lui Dumnezeu aveau cu ei şi mult vin pentru Sfânta Liturghie, păgânii fără 
zăbavă au început să-şi sărbătorească trista biruinţă. Pedeapsa lui Dumnezeu a căzut 
chiar atunci asupra lor, căci după ce s-au îmbătat bine, au început să se certe de la 
comorile pe care încă nici nu le văzuseră. în cearta lor aprinsă, mai mult de jumătate 
dintre ei şi-au pierdut viaţa. Ceilalţi, după ce au vărsat sângele tovarăşilor lor, au 
deschis înfriguraţi cuferele, în care au găsit doar nişte cărţi bisericeşti. înnebuniţi de 
mânie, au risipit toate cărţile pe câmpie, iar apoi s-au întors fiecare la casele lor. 
Mai apoi, nişte creştini au adunat moaştele sfinţilor, pe care le-au adus cu mare cinste 
în oraşul Utrecht. Deşi Bonifatie ceruse ca trupul său să fie dus la mănăstirea din 
Fulda, mai-marele oraşului a citit în auzul tuturor o hotărâre prin care regele poruncea 
ca moaştele sfântului să fie lăsate în oraş. în timp ce oamenii ascultau, clopotele 
bisericii au început dintr-odată să bată singure, spre spaima şi mirarea tuturor. Cu toţii 
au înţeles că voia sfântului nu era să rămână acolo. Trupul lui Bonifatie a fost dat unor 
ucenici de-ai lui Lull, care veniseră din Mainz anume pentru a lua moaştele 
mucenicului. în cântece de psalmi, aceştia au dus cinstitul odor pe râul Rin în sus, 
până la Mainz. Bonifatie a fost întâmpinat în oraş ca un mare sfânt al lui Dumnezeu: 
„Şi, deşi atât străinii cât şi orăşenii erau împovăraţi de durere şi jale, simţeau în acelaşi 
timp o mare bucurie. Căci deşi, pe de o parte, erau loviţi de durere când se gândeau la 
împrejurările morţii sale, simţeau, pe de altă parte, că el îi va apăra pentru totdeauna 
atât pe ei cât şi pe urmaşii lor." Simţind aşa mare har, nu au mai vrut să lase nici de 
aici moaştele să plece. însă Bonifatie a apărut în vis unui diacon, mustrându-1 cu 
cuvinte aspre. „Pentru ce întârziaţi să mă duceţi la locul meu de la Fulda? Scoală-te şi 
du-mă în pustia unde Dumnezeu a înainte-rânduit un loc pentru mine." Nevrând să se 
împotrivească voii sfântului, oamenii l-au dus cu mare cinste pe mucenic la 
mănăstirea din Fulda. în scurtă vreme, mormântul lui Bonifatie, aşezat în chiar inima 

pământului pe care îl încreştinase, a devenit un însemnat loc de închinare, slăvit prin 
nenumărate minuni. Dintre acestea, una dintre cele mai mari a fost chiar aducerea la 
credinţa creştină a întregii Frisii. într-adevăr, după moartea cea slăvită a sfântului, 
care de bunăvoie s-a adus pe sine jertfă pentru păgânii din acele locuri, oamenii au 
fost străpunşi la inimă de pocăinţă, şi cu toţii s-au întors la Hristos, primind botezul 
creştin. 

Sfântul Bonifatie, un propovăduitor desăvârşit 

După ce ne-am străduim să arătăm pe scurt viaţa sfântului lui Dumnezeu, ne vom opri 
acum puţin pentru a vedea cum a putut un singur om, chiar şi atât de dăruit de 
Dumnezeu precum Bonifatie, să aducă la Hristos atâtea mulţimi de popoare şi să 
schimbe în întregime viaţa bisericească a Europei de apus. Cea dintâi pricină pentru 
acest lucru a fost, fără doar sau poate, sfinţenia omului lui Dumnezeu. într-adevăr, 
anume pentru că sfântul s-a străduit mereu, în toată viaţa sa, să împlinească poruncile 
lui Hristos, cuvintele lui au fost îmbrăcate cu puterea de a întoarce pe calea vieţii 
veşnice atâta mulţime de oameni. Urmarea poruncilor lui Hristos a fost adevăratul 
izvor al tuturor biruinţelor de care omul lui Dumnezeu s-a învrednicit în pământurile 
germane. „Nici un om", îi scria Bonifatie Sfintei Eadburga, „nu ar putea revărsa 
lumină asupra acestor locuri întunecate şi ascunse şi nu ar putea să se ferească de 
cursele care îi împresoară cărarea, dacă nu ar avea cuvântul lui Dumnezeu ca un 
felinar care să-i povăţuiască paşii şi ca o lumină care să-i strălucească în cale." 
Trăirea lăuntrică a omului lui Dumnezeu, atât de puţin vădită în istorisirea vieţii sale, 
poate fi ghicită mai ales din scrisorile sfântului, în care acesta îşi mărturiseşte mare 
parte din neliniştile şi frământările sufletului său. Iată, de pildă, ce îi scrie aceleiaşi 
prietene Eadburga: „în fiecare parte găsesc durere şi chin, lupte în afară şi temeri 
înăuntru. Ceea ce e cel mai rău, e că trădarea fraţilor mincinoşi depăşeşte răutatea 
păgânilor necredincioşi." Pe lângă aceste greutăţi pe care Bonifatie a izbutit, prin 
răbdarea şi prin iertarea sa, să le biruiască, scrisorile ne mai arată un om care era întru 
totul locuit de Sfântul Duh, şi care avea o credinţă de nestrămutat în ajutorul şi 
puterea nemărginită a lui Dumnezeu, dar şi o ascultare desăvârşită faţă de patriarhul 
său. într-adevăr, Bonifatie ştia că prin această ascultare era tainic ferit de ispita cea 
cruntă a mândriei, dar mai ales că astfel aducea mereu asupra sa binecuvântarea lui 
Dumnezeu. 

Altă pricină însemnată pentru care propovăduirea sfântului a adus atâta roadă, a fost, 
după cum am văzut, numărul neînchipuit de mare de englezi care au venit în ajutorul 
omului lui Dumnezeu. Toţi aceştia au răspuns chemării sfântului, pe de o parte 
datorită puterii de convingere a lui Bonifatie, care avea sălăşluind în el darul lui 
Dumnezeu, iar pe de altă parte datorită marii dragoste pe care sfântul o purta ţării şi 
neamului său. Dragostea aceasta poate fi lesne văzută în scrisorile sfântului. Iată, de 
pildă, ce scria într-una dintre ele: „Mă veselesc în faptele bune şi în faima poporului 
meu, dar sunt îndurerat şi rănit de păcatele şi de ruşinea lui." Şi acestea, fără doar sau 
poate, nu erau câtuşi de puţin cuvinte goale. Dimpotrivă, chiar aflat la atâta depărtare 
de casă, Bonifatie, nu şovăia să trimită mereu scrisori în ţară, pentru a-i mustra aspru 
pe toţi care pătau cinstea neamului său. Cu adevărat, sfântul nu se uita la faţa omului, 
ci dojenea deopotrivă episcopi şi stareţi, domnitori şi oameni de rând. Se păstrează 
una dintre aceste scrisori ale omului lui Dumnezeu, în care îl certa în cuvinte aspre 
chiar pe regele unuia dintre ţinuturile engleze, pentru că îndrăznea să trăiască în 
desfrânare, şi îngăduia şi poporului să petreacă astfel: „Dacă neamul englez [...] 
defăimează căsătoria cea legiuită, şi trăieşte pe faţă în preacurvie precum poporul 

Sodomei, atunci trebuie să ne aşteptăm ca de la o astfel de împreunare cu târfele să se 
nască un popor stricat, decăzut şi înnebunit de poftă. în cele din urmă, întregul neam, 
întorcându-se la căi josnice şi ruşinoase, nu va mai fi puternic în război, statornic în 
credinţă, cinstit de oameni sau plăcut privirii lui Dumnezeu. Astfel s-a întâmplat şi cu 
alte popoare [...]. S-au întors de la Dumnezeu şi s-au dat poftei, până când 
Preaputernicul Dumnezeu a îngăduit ca pedepsele acestor nelegiuiri să-i nimicească, 
mai întâi lăsându-i să piardă cunoştinţa lui Dumnezeu, iar apoi îngăduind asupra lor 
atacul păgânilor." Cumplite cuvinte, dar cuvinte insuflate de Dumnezeu, pe care de 
bună seamă Bonifatie le-ar fi putut spune oricărui popor, din orice vreme. Cu toate 
acestea, poate că aceste cuvinte se potrivesc mai ales nouă, în vremurile pe care le 
trăim acum. 

Tot din această scrisoare mai poate fi văzută încă o pricină pentru care omul lui 
Dumnezeu a izbutit să întoarcă la Hristos atâtea mii de oameni: neînfricarea şi 
bărbăţia sa cea mare. într-adevăr, Bonifatie nu se sfia de nimeni, îndrăznind chiar să-1 
mustre şi pe patriarhul său, pe Sfântul Zaharia, pentru multele destrăbălări care aveau 
loc între cetăţenii oraşului Apostolilor, prin care se puneau piedici mari propovăduirii 
sale. în toată viaţa sa, şi de altfel, chiar şi în moarte, sfântul a fost purtat de o vitejie 
desăvârşită, cu care a putut înfrunta mereu mulţimi nenumărate de păgâni sălbatici şi 
sângeroşi. Toată această bărbăţie a sa izvora mai ales din faptul că era pătruns de 
marea răspundere pe care o purta pentru sufletele oamenilor care îi fuseseră daţi în 
grijă. Iată, de pildă, ce îi scrie Arhiepiscopului Cuthbert de Canterbury despre datoria 
slujitorilor altarului: „Căci, după cuvântul lui Dumnezeu spus lui Iezechiel, când unui 
om îi este încredinţată propovăduirea Evangheliei, chiar şi dacă ar trăi o viaţă sfântă, 
cu toate acestea, dacă îi este teamă sau ruşine să mustre pe cei ce trăiesc în chip 
netrebnic, va pieri alături de toţi care pier datorită tăcerii lui. Şi ce îi va folosi să scape 
de pedeapsa pentru păcatele sale, dacă va fi pedepsit pentru păcatele celorlalţi?" 
Cu adevărat, omul lui Dumnezeu nu s-a tras niciodată înapoi de la a mustra şi a 
învăţa, de la a sfătui şi a îndemna. Şi pentru această viaţă a lui neobosită, pusă în 
întregime în slujba lui Hristos şi a Bisericii Sale, Dumnezeu 1-a răsplătit pe alesul său 
cu cinste şi slavă nespusă. La scurtă vreme după moartea sa, episcopul Milret de 
Worcester îi scria Sfântului Lull cuvinte minunate despre cel care fusese apostolul 
pământurilor germane, spunându-i că Bonifatie, „slava şi cununa a tot ce a odrăslit 
vreodată ţara aceasta, [. . .] şi-a sfârşit călătoria cu o încordare desăvârşită, ajungând la 
o slăvită moarte de mucenic al lui Hristos, iar acum stă cu slavă în Ierusalimul cel 
ceresc, pentru a fi, după cum cred, un credincios mijlocitor pentru păcatele noastre." 
Un alt episcop englez, Sfântul Cuthbert de Canterbury , îi scria aceluiaşi Lull, pentru 
a-1 înştiinţa că hotărâse prăznuirea Sfântului Bonifatie în întreaga ţară, la data de 5 
iunie, şi că de atunci înainte omul lui Dumnezeu avea să fie socotit, după Sfântul 
Grigorie cel Mare şi Sfântul Augustin de Canterbury, drept cel de-al treilea ocrotitor 
al Angliei. 

Din mormântul său de la Fulda, în care trupul sfântului odihneşte până astăzi, 
Bonifatie continuă să apere atât pământurile Europei de Apus, cât şi cele ale Angliei 
sale iubite, fiind, după cuvintele episcopului Milret, un puternic mijlocitor înaintea 
tronului lui Dumnezeu, pentru oricine îi cere cu credinţă şi nădejde ajutorul. 

Pentru rugăciunile Sfântului Sfinţitului Părintelui nostru Bonifatie, Doamne Iisuse 
Hristoase, Fiul lui Dumnezeu, întoarce toate popoarele la cunoştinţa Ta, şi miluieşte- 
ne şi ne mântuieşte pe noi, în veci. Amin! 

Figura 1 - Insulele Britanice la începutul sec. al VH-lea 

